
Abstract: This chapter introduces the book’s main topics and analytical frame. 
With the development of societal meta-processes of change such as digitalization, 
individualization and globalization, the condition of collective action are under 
transformation. The main question, addressed by this book, is whether a new form 
of collective action — connective action — can be empirically identified when loo- 
king at the late developments in Norway. The need for formal organizations and 
selective incentives has been emphasized as a solution to the "collective action pro- 
blem'. Digitalization, by enabling “organizing without organizations” is expected to 
enhance new forms of collective action that are more individualized and do not 
require formal organizations. Additionally, since digital networks cross territorial 
boundaries, collective action is expected to take a transnational character. With 
such a backdrop, the contributions assembled in this book, based on extensive 
empirical investigations, examine the extent to which digitalization transforms civic 
engagement, whether the boundary between volunteerism and political activism are 
becoming increasingly blurred, whether new organizing forms are emerging in the 
wake of digitalization, and whether it is possible to identify new forms of transnati- 
onal collective action. Taken together, the contributions to this book do not support 
the emergence of a new form of collective action. On the contrary, in spite of the 
transformations affecting the forms of collective action and civic engagement, the 
empirical evidence emphasize the continued importance of the infrastructure con- 
stituted of civil society organizations for supporting collective action. 


Keywords: collective action, civic engagement, individualization, digitalization, 
connective action, transnational. 


Sitering av denne artikkelen: Enjolras, B., & Eimhjellen, I. (2018). Nye former for sam- 
funnsengasjement og kollektiv handling. I B. Enjolras & I. Eimhjellen (Red.), Fra kollek- 
tiv til konnektiv handling? Nye former for samfunnsengasjement og kollektiv handling i 
Norge (s. 7-30). Oslo: Cappelen Damm Akademisk. https://doi.org/10.23865/noasp.45.ch1 
Lisens: CC BY-NC 4.0 

Innledning 


«Millionene strømmer inn til Leger uten grenser» kunne man lese i Ber- 
gensavisen 21.03.2018. Bakgrunnen var en Facebook-aksjon til inntekt 
for Leger uten grenser, som ble startet fem dager før. Initiativtakeren til 
aksjonen hadde spontant opprettet en innsamling som reaksjon på blom- 
sterstøtten som daværende justisminister Sylvi Listhaug fikk etter hennes 
Facebook-innlegg om at Arbeiderpartiet setter terroristers rettssikkerhet 
foran nasjonens sikkerhet. Innsamlingsaksjonen spredte seg raskt og fikk 
stor oppmerksomhet. På bare fire dager donerte mer enn 80 000 nord- 
menn til sammen over 17,5 millioner kroner til Leger uten grenser, noe 
som trolig er det største beløpet til en ideell organisasjon som er samlet 
inn på denne måten i Norge. At en innsamlingsaksjon som ble opprettet 
spontant av en enkeltperson, kunne få et så stort omfang og på så kort 
tid illustrerer den store mobiliseringskraften for kollektivt engasjement 
som ligger i sosiale medier. Sosiale medier har på denne måten skapt nye 
muligheter for samfunnsengasjement og kollektiv handling i Norge. 

Med Facebook i spissen utgjør sosiale medier nå egne mobiliserings- 
verktøy og deltakelsesarenaer som kan fungere som selvstendige infra- 
strukturer for organisering og mobilisering av kollektive handlinger. 
Dette står i kontrast til de tradisjonelle måtene å engasjere og organisere 
samfunnsengasjement og deltakelse i kollektive handlinger på. I Norge 
har slikt engasjement helt siden 1800-tallet vært knyttet til sosiale beve- 
gelser og det organiserte livet innenfor frivillige organisasjoner (Sivesind 
mfl., 2002). De fremvokste digitale handlingsmulighetene er del av en 
større digitaliseringsprosess der nye informasjons- og kommunikasjons- 
teknologier knyttet til internett, sosiale medier og mobiltelefoner har 
endret våre kommunikasjonsmuligheter, praksiser og vår sosiale organi- 
sering. Kommunikasjon og koordinering gjennom digitale nettverk har 
nå blitt en sentral måte å organisere på. Teoretikere som Castells (1996, 
2000, 2001) og van Dijk (2006) hevder at denne nye formen for organise- 
ring, betegnet som nettverkssamfunnet, skiller seg fra tidligere organise- 
ringsformer ved at kollektiver blir erstattet av individer koblet i nettverk, 
at sosiale relasjoner blir både lokale og globale, og at samfunn blir mer 
heterogene, mindre sentralisere, mindre vertikalt integrerte og mer hori- 
sontalt differensierte. 

Tett koblet til og forsterket av digitaliseringen har også de forutgående 
prosessene av individualisering og globalisering endret konteksten for 
samfunnsengasjement og kollektiv handling i Norge. Som del av en vest- 
lig utviklingstrend har det norske samfunnet de siste tiårene blitt mer 
individualisert og mangfoldiggjort. Individet har blitt mer løsrevet fra 
industrisamfunnets tradisjonelle sosiale roller, identiteter og levemåter, 
og er i større grad enn tidligere nødt til selv å definere sine roller, identite- 
ter, og levemåter (Beck, 1992). Individet og individsentrerte verdier er nå 
mer sentrale enn før for menneskers livsutfoldelse, kommunikasjon og 
samfunnsdeltakelse (Giddens, 1991; Ingelhart, 1990). Globaliseringen har 
på sin side brakt med seg en økende betydning av overnasjonale politiske 
institusjoner og transnasjonale bedrifter, samt økende migrasjonsstrøm- 
mer og globale kulturelle trender. Mange samfunnsutfordringer, som 
klima, miljø, fattigdom og ulikhet, er også av globalt omfang, og sam- 
funnsengasjement og kollektiv organisering har i økende grad blitt preget 
av slike transnasjonale spørsmål, relasjoner og bevegelser. Globalisering 
og digitale medier gjør at vi lettere blir påvirket av hva som skjer utenfor 
Norges grenser, noe som igjen påvirker hva vi er opptatt av, og hva som 
engasjerer oss, både her hjemme og utenfor Norge. Den globale flyten av 
mennesker gjennom migrasjon er for eksempel en viktig kilde til huma- 
nitært og politisk engasjement, både gjennom innsamlingsaksjoner til 
norske og internasjonale organisasjoner og gjennom frivillig og politisk 
arbeid, både i Norge og utenlands. 

I denne boken skal vi ta for oss flere eksempler på hvordan samfunn- 
sengasjement og kollektiv handling påvirkes av de tre nevnte samfunn- 
sprosessene: globalisering, individualisering og digitalisering. Ett sentralt 
eksempel i boken handler om det store samfunnsengasjementet som ble 
utløst av flyktningstrømmen til Europa og Norge i 2015 med utgangs- 
punkt i krigen i Syria. Et av de sterkeste bildene på denne flyktningsitu- 
asjonen var bildet av den druknede gutten Aylan på stranden i Bodrum 
i Tyrkia, der 12 syriske flyktninger hadde druknet på vei over Middel- 
havet til Kos den 2. september 2015. Bildet og historien fikk viral spred- 
ning. Etter bare ett døgn ble det delt 53 000 ganger i timen på Twitter 
verden over (D'Orazio, 2015), og emneknaggen #refugeeswelcome ble 
raskt en av de mest brukte på Twitter. Medieoppmerksomheten og 

flyktningengasjementet spredde seg også raskt internt i mange land etter 
hvert som flyktningstrømmene nådde de europeiske lands grenser. I 
Tyskland fikk sosiale medier og emneknaggen #Merkelschweigt («Merkel 
er stille») stor innflytelse på oppmerksomheten og handlingsrommet til 
politikerne i forbindelse med situasjonen, og Tyskland ble også det landet 
som først og i størst grad åpnet grensene for flyktningene i Europa (Eco- 
nomist, 2015). 

Flyktningstrømmen nådde også Norge. I løpet av 2015 kom rundt 
31 000 flyktninger for å søke asyl i Norge, en relativt liten andel av alle 
flyktningene totalt i Europa, men et svært høyt antall relativt til inn- 
byggertallet i Norge.' Tilstrømningen skjedde også på sa kort tid at det 
skapte store utfordringer for det offentlige mottaksapparatet, som raskt 
ble overbelastet. Flyktninger måtte overnatte ute i søknadskø uten tilgang 
til mat eller sanitære fasiliteter. Medieoppmerksomheten og debatten 
rundt situasjonen vokste, og ulike typer sivilsamfunnsaktører trådte til 
for å avhjelpe situasjonen. Frivillige i Oslo tok raskt initiativ til utdeling 
av mat, klær og utstyr for å hjelpe flyktningene. På kort tid fikk denne 
situasjonen preg av et massivt ad hoc frivillig engasjement som bredte 
seg over hele Norge ved hjelp av sosiale medier. Mange nye hjelpegrup- 
per og initiativ dukket opp, og hjelpebidrag ble i stor grad mobilisert og 
organisert gjennom Facebook-grupper. Som vi skal se i flere av kapitlene 
i denne boken, illustrerer dette engasjementet i kjølvannet av flyktningsi- 
tuasjonen hvordan nordmenn kan utøve samfunnsengasjement og delta 
i kollektive handlinger i dag, og hvordan globalisering, individualisering 
og digitalisering på ulike måter påvirker måtene vi mobiliseres og orga- 
niserer oss til kollektivt engasjement på. I boken undersøker vi videre 
hvordan globalisering gjennom klimaspørsmål og klima-engasjement 
påvirker måtene vi engasjerer oss og skaper fellesskap på, vi ser på i hvil- 
ken grad digitaliseringen har forandret våre mønstre for kollektiv hand- 
ling, samt hvordan individualiseringstendenser har endret vårt forhold 
til organisering av kollektiv handling. 


1 Se https://ec.europa.eu/eurostat/documents/2995521/7203832/3-04032016-AP-EN.pdf/790ebao1- 
381c-4163-bcd2-a54959b99ed6 

Et sentralt mål for boken er å gi utfyllende eksempler på hvordan 
samfunnsengasjement og kollektiv handling tar form i Norge i dag, og å 
kritisk diskutere i hvilken grad disse representerer noe nytt i måtene vi 
engasjerer og organiserer oss i kollektive handlinger på, og i hvilken grad 
de kan ses som direkte resultater av digitaliserings-, individualiserings- 
og globaliseringsprosessene. Som vi skal diskutere nærmere nedenfor, 
omfattes disse problemstillingene av et hovedspørsmål for boken: I hvil- 
ken grad ser vi fremveksten av en ny form for kollektiv handling i Norge - 
konnektiv handling? Før vi tar for oss dette begrepet og spørsmålet, vil vi 
først diskutere noen av de forutsetningene som må være til stede for at 
samfunnsengasjement og kollektiv handling kan finne sted. 


Hva forutsetter samfunnsengasjement og 
kollektiv handling? 


Når vi skal undersøke nye former for samfunnsengasjement og kollek- 
tiv handling, kan vi begynne med en diskusjon om hvilke forutsetnin- 
ger som må være til stede for at kollektiv handling i det hele tatt skal 
kunne skje. Her kan vi også skille mellom betingelser på ulike nivå, for 
eksempel betingelser knyttet til individer og organisasjoner, betingelser 
knyttet til teknologi og kultur, og betingelser knyttet til samfunns- og 
demokratikontekst. 

Pa individniva er det vanlig 4 se samfunnsengasjement som besta- 
ende av to deler: politisk engasjement og frivillig engasjement. Mens 
politisk engasjement betegner det som er rettet mot politiske institusjo- 
ner, prosesser og avgjorelser, er frivillig engasjement rettet mer mot ulike 
interesser, mal og forhold i samfunnet, det vil si mot andre mennesker 
og grupper. Disse to formene for samfunnsengasjement innebærer som 
regel deltakelse i kollektive handlinger rettet mot samfunnsspørsmål og 
krever noen former for organisering. Kollektiv handling er altså aktivi- 
teter foretatt av medborgere med formål om å bidra til et kollektivt gode, 
det vil si aktiviteter som genererer gevinster som ikke kan selges på et 
marked til private kjøpere, og som gir nytte til et fellesskap. 

En sentral problemstilling knyttet til kollektiv handling er å forklare 
hvorfor individer bruker tid, penger og sine evner for å fremme kollektive 

mål eller goder. Fra et instrumentelt og økonomisk rasjonelt perspektiv 
med fokus på kostnader og gevinster av kollektiv handling vil individers 
deltakelse i kollektive handlinger bare være fornuftig hvis gevinstene er 
større enn kostnadene. Ifølge Olson (1965) vil rasjonelle individer oppføre 
seg som gratispassasjerer og dermed ikke bidra i kollektive handlinger 
hvis utfallet av en kollektiv handling er et kollektivt gode som alle vil 
kunne nyte godt av, uavhengig av den enkeltes innsats. Tradisjonelt har 
samfunnsengasjement vært knyttet til frivillig organisering, og som vi 
har vært inne på, krever slik kollektiv handling koordinering og organi- 
sering, like mye om det dreier seg om politisk aktivisme rettet mot poli- 
tikk og samfunnsendring eller om handlinger rettet mot å løse kollektive 
problemer i form av frivillig innsats. 

Behovet for formelle organisasjoner er derfor et sentralt vilkår for kol- 
lektiv handling og knyttes som regel til problemet med «gratispassasjerer», 
som oppstår når flere individer samarbeider for å produsere et kollektivt 
gode (Olson, 1965). Individer vil delta i kollektive handlinger hvis de blir 
tilbudt selektive insentiver, det vil si gevinster som er tilgjengelige bare for 
dem som gjør en innsats. Mens Olson bare fokuserte på materielle insen- 
tiver som fysiske goder, har Clark og Wilson (1961) påpekt at selektive 
insentiver også kan være solidariske insentiver knyttet til tilhørighet i en 
gruppe, eller målbaserte insentiver knyttet til oppnåelse av meningsfulle 
mål. Individer kan for eksempel velge å være med i kollektive handlinger 
fordi de får igjen en økt selvfølelse eller opplevelse av fellesskap og tilhø- 
righet. Likevel er de største hindringene for kollektiv handling knyttet til 
kommunikasjons- og koordineringsutfordringer. Formelle organisasjo- 
ner, og særlig frivillige organisasjoner, spiller dermed en sentral rolle for 
koordinering og organisering av ulike former for kollektive handlinger. 
McCarthy og Zald (1977) har her understreket at deltakelse i ulike former 
for kollektiv handling ikke bare er betinget av individuell motivasjon, 
men også påvirket av organisatoriske arrangementer og sosiale nettverk. 
Individer er delaktige i sosiale grupper og nettverk og i sivilsamfunnsor- 
ganisasjoner og deltar i kollektive handlinger som en følge av sin tilhørig- 
het i slike sosiale sammenslutninger. 

På samfunnsnivå vil type eller grad av demokrati være en sentral 
forutsetning for kollektiv handling og engasjement. Et velfungerende 

demokrati forutsetter først og fremst formelle demokratiske institusjoner 
som universell stemmerett, politiske partier og valgt parlament. Samtidig 
vil også et sivilsamfunn som opprettholder en kultur for medborgeres 
aktive deltakelse og engasjement, være en sentral forutsetning (Almond 
& Verba, 1963; Alexander, 2006). Sivilsamfunnet kan ses på som den sam- 
funnssfæren der samfunnsengasjement, kollektiv handling og offentlig 
kommunikasjon normalt foregår, et sted mellom den statlige sfæren, 
den private sfæren og den kommersielle sfæren. I et velfungerende sivil- 
samfunn vil det kunne foregå en dynamisk og responsiv offentlig diskurs 
omkring ulike interesser, mellom myndigheter, medborgere og kommer- 
sielle aktører (Janoski, 1998). 

I sivilsamfunnet kan mennesker tre ut fra sine privatsfærer og komme 
sammen av fri vilje som samfunnsborgere, i en innsats enten for felles 
interesser eller for snevrere gruppeinteresser. Siden slikt samfunnsenga- 
sjement og kollektiv handling gjerne krever en viss infrastruktur for å 
komme til uttrykk, så har fokuset gjerne vært på den funksjonen og de 
rollene som ulike typer av frivillige organisasjoner og sammenslutninger 
har. Det er gjennom slike sammenslutninger og organisasjoner at kol- 
lektiv handling og interesser har blitt organisert og kommet til uttrykk. 
Frivillige organisasjoner og det større organisasjonssamfunnet blir der- 
for sett på som et helt sentralt grunnlag i sivilsamfunnet og som en infra- 
struktur for kollektiv handling og samfunnsengasjement, ikke minst i 
Norge, der frivillighet og frivillige organisasjoner står sterkt. Samtidig 
kan sivilsamfunnet også ses på som rommet for offentlig kommunika- 
sjon og samfunnsdialog. Dette kan være offentlige møter, demonstra- 
sjoner og kafé-diskusjoner, og ikke minst den kommunikasjonen som 
skjer gjennom mediene, der særlig massemedier som radio, tv og aviser 
og nå også sosiale medier spiller sentrale roller som arenaer for offentlig 
samfunnsdebatt. Ideelt sett vil disse mediene utgjøre et offentlig rom der 
medborgere kan debattere og diskutere allmenne samfunnsspørsmål og 
interesser, og der offentligheten kan videreformidle disse spørsmålene og 
interessene fra sivilsamfunnet til det formelle politiske systemet. 

Viktige forutsetninger for et slikt vitalt offentlig rom handler for 
eksempel om tilgang til disse arenaene, hvilke aktører som deltar i sam- 
funnsdebatten, og om kvaliteter og kjennetegn ved de ulike kanalene og 

arenaene. Her har for eksempel ny kommunikasjonsteknologi og sosiale 
medier skapt nye kanaler og arenaer for kommunikasjon, samtidig som 
de har skapt nye måter å handle og samhandle på. Internett og sosiale 
medier har på denne måten skapt en ny infrastruktur og nye verktøy 
for mobilisering og organisering av kollektiv handling, noe som kan 
ha endret på den betydning som organisasjoner kan ha for kollektiv 
handling i dag (Bimber mfl., 2005). Som et resultat av digitale kom- 
munikasjonsnettverk er kommunikasjon blitt mindre kostbart, mindre 
tidkrevende og ubegrenset av tid og rom. Digitale kommunikasjons- 
nettverk har dermed endret vilkårene for kollektiv handling, både når 
det gjelder gruppestørrelse og formelle organisasjonsroller. Ifølge Olson 
(1965) er små grupper bedre egnet til å handle kollektivt enn store grup- 
per fordi kommunikasjon og mobilisering er lettere når størrelsen på 
gruppen er begrenset. Men digitale kommunikasjonsnettverk gjør det 
nå mulig å kostnadsfritt nå ut til et stort antall individer uten begrens- 
ninger i tid og rom. Kollektiv handling er også avhengig, ifølge Olson 
(1965), av formelle organisasjoner for å motivere og koordinere delta- 
kere i en kollektiv handling. Her har digitale kommunikasjonsnettverk 
muliggjort koordinering gjennom løst koblede nettverk uten sentrale 
strukturer for lederskap, beslutningstaking og rekruttering, noe som 
kan utfordre argumentet om at kollektiv handling er avhengig av 
organisasjoner. 

Digitale kommunikasjonsnettverk kan derfor sies å ha bidratt til å 
endre kollektive handlingsformer i minst to retninger (Earl mfl., 2015). 
For det første har digitale kommunikasjonsnettverk åpnet muligheten for 
kortvarig og kortlevd engasjement i kollektive handlinger gjennom for 
eksempel online opprop, e-postkampanjer og andre former for digitale 
aksjoner. Dette har gjort det mulig for etablerte sosiale bevegelser og fri- 
villige organisasjoner å mobilisere og engasjere brede lag av befolknin- 
gen for en sak og ikke bare de meste engasjerte aktivistene og frivillige. 
For det andre har digitale kommunikasjonsnettverk åpnet muligheten 
for organisering og koordinering utenfor tradisjonelle formelle orga- 
nisasjoner samtidig som tradisjonelle organisasjoner tilpasser seg sam- 
handlingsformer muliggjort av digitale kommunikasjonsnettverk. 
Gjennom digitale kommunikasjonsnettverk og særlig sosiale medier kan 

initiativtakere utenfor etablerte organisasjoner og bevegelser mobilisere 
og engasjere individer og grupper til handling for ulike saker eller pro- 
testaksjoner. Dette gir mulighet til organisering utenfor formelle organi- 
sasjoner. Samtidig vil digitale kommunikasjonsnettverk kunne påvirke 
måten etablerte formelle sivilsamfunnsorganisasjoner drives på (Bimber 
mfl., 2012; Wells, 2015). Interne relasjoner i organisasjoner kan bli endret 
i retning av mindre byråkrati og sentralisert styring. Personlige, tillitsba- 
serte interaksjoner, personlig engasjement og griinderand kan bli vikti- 
gere som elementer for å støtte opp under kollektive handlinger. Eksterne 
relasjoner med organisasjonens omgivelser kan også bli påvirket av at 
organisatoriske grenser blir løsere, og at det blir lettere for medlemmer 
og ikke-medlemmer i organisasjonen å krysse disse grensene. Dette kan 
føre til at organisasjonsmedlemskap blir mindre viktig for dem som del- 
tar i ulike kollektive handlinger, samtidig som mobilisering for kollek- 
tive handlinger kan nå bredere ut og til flere enn organisasjonens egne 
medlemmer. 

Samtidig som en økende mengde litteratur og empiriske eksempler 
viser oss de transformerende kreftene som ligger i digital teknologi på 
blant annet samfunnsengasjement og kollektiv handling, vil det fra mer 
konstruktivistiske perspektiver på teknologiens sosiale effekter kunne 
argumenteres for mer moderate og sosialt modererte effekter av digitale 
medier. (Mackenzie & Wajcman, 1999; Sassen, 2002; Westrum, 1991; 
Orlikowski; 1992). Et generelt perspektiv her er at forholdet mellom 
(digital) teknologi og samfunn er komplekst og verken deterministisk, 
ubetydelig eller vilkårlig. Teknologi og samfunn påvirker hverandre og er 
gjensidig konstituerende. I et slikt perspektiv vil den digitale teknologien i 
like stor grad kunne forventes å måtte tilpasses eksisterende mobiliserings- 
og organisasjonsformer, som at den digitale teknologien forandrer de 
eksisterende formene for samfunnsengasjement og kollektiv handling. 
Tidligere studier i Norge har for eksempel vist at generell bruk av internett 
i lokale frivillige organisasjoner er utbredt men at bruken av sosiale medier 
har vært begrenset (Eimhjellen, 2014, Eimhjellen et al, 2014). Både lokale 
og nasjonale organisasjoner bruker internett mest som et administrativt 
verktovogsomenenveisinformasjonskanalut,menstoveis-kommunikasjon 
med medlemmer og omverdenen er mindre vanlig (Arnesen, Sivesind og 

Gulbrandsen, 2016; Eimhjellen et al., 2014, Eimhjellen, 2014). Samtidig som 
organisasjoners bruk av internett har vist seg å ha sammenheng med en 
sentralisering av avgjørelsesmakt i organisasjoner har også nettbruken vært 
positivt knyttet til organisasjonsvitalitet (Eimhjellen, 2014). Gjennom flere 
kapitler i boken, spesielt i kapittel 3 og 4, vil vi undersøke digitaliseringens 
påvirkning på nordmenns samfunnsengasjement og deltakelse i kollektiv 
handling. Et overordnet spørsmål er her i hvilken grad digital teknologi 
har endret på de grunnleggende handlings- og organiseringsformene i det 
norske sivilsamfunnet. 


Fra kollektiv til konnektiv handling? 


Med dette bakteppet skal vi altså i denne boken undersøke i hvilken grad 
samfunnsendringsprosesser som digitalisering, individualisering og glo- 
balisering har ført til fremveksten av en ny form for kollektiv handling i 
Norge: konnektiv handling. Ifølge Bennett og Segerberg (2012, 2013) har 
sosiale og kulturelle endringer knyttet til globalisering og individualise- 
ring ført til svekkede gruppemedlemskap og lojaliteter. Det har også ført 
til mer individualiserte former for samfunnsengasjement, som i større 
grad er orientert mot å uttrykke personlig livsstil og identitet. Samfunn- 
sengasjementet er mer personliggjort, i den forstand at det ikke er basert 
på medlemskap i eller identifisering med sosiale grupper og ideologier, 
men er tuftet på personlig uttrykk. Ifølge Bennet og Segerberg (2012, 
2013) oppstår det også muligheter for desentraliserte og selvorganiserte 
former for kollektiv handling når kommunikasjon i økende grad fore- 
går gjennom desentraliserte digitale nettverk. Digitale nettverk utgjør nå 
mediet og infrastrukturen som muliggjør konnektiv handling, samtidig 
som individualiseringen bidrar med en endret kulturell motivasjon og 
orientering - den personlige handlingsrammen - for denne formen for 
handling. 

Det som kjennetegner disse nettverkene, er at de kan operere gjennom 
sosiale medier uten sterk organisatorisk kontroll eller konstruksjon av 
et symbolsk fellesskap, kontrastert med tradisjonelle former for kollek- 
tiv handling som krever formelle organisasjoner. Dermed er det mulig 
å skille, ifølge Bennett og Segerberg (2012, 2013), mellom to kollektive 

handlingslogikker: 1) den klassiske kollektive handlingslogikken, arti- 
kulert av Olson (1965) og aktualisert av sosiale bevegelser-teoretikere 
(Mellucci, 1996; McAdam, 2001) som har understreket betydningen av 
kultur, identitet, følelser, sosiale nettverk og mulighetsstrukturer som 
faktorer som påvirker deltakelse i kollektive handlinger, men som også 
forutsetter organisasjonsbaserte medlemskap, identiteter og koordine- 
ringsmekanismer, 2) og den konnektive handlingslogikken, som er orga- 
nisert pa andre prinsipper. Konnektiv handling oppstar som et resultat av 
bruk av digitale medier, handlingsmulighetene (affordances) i de digitale 
mediene, og av de kulturelle endringene knyttet til individualisering. 

Konnektiv handling er mer individualisert og koordinert gjennom 
teknologiske prosesser uten behov for kollektiv identitet eller formell 
organisering. Innenfor den konnektive handlingslogikken er deltakelse 
i offentligheten eller bidrag til et kollektivt gode en personlig handling, 
en form for selv-initiert anerkjennelse eller selvvalidering. Kommunika- 
sjon gjennom digitale nettverk blir den grunnleggende formen for orga- 
nisering og erstatter hierarkiske strukturer og profesjonelle ledere. Dette 
perspektivet har veert omformulert, men med det samme grunnleggende 
skillet mellom det gamle og det nye, av Zuckerman (2014), som identi- 
fiserer nye former for samfunnsengasjement som et resultat av «post- 
representative demokrati» og veksten av «deltakende medier». 

I resten av dette innledende kapitlet gir vi en oversikt over de sen- 
trale problemstillingene som de enkelte kapitlene i boken undersoker, 
samt en kort redegjorelse for hvordan de relevante kapitlene belyser 
problemstillingene. 


Bokens sentrale problemstillinger 


Digitaliseringens konsekvenser for 
samfunnsengasjement 

Digitalisering og spesielt utbredelsen av sosiale medier kan tenkes a 
medføre en demokratisering av samfunnsengasjement, i den forstand 
at flere vil kunne engasjere seg. Ved å gjøre tilgang til informasjon let- 
tere og mindre ressurskrevende og ved å åpne for ulike digitalbaserte 

interaksjonsformer, kan sosiale medier utvide mulighetsrommet for 
engasjement, øke motivasjon for samfunnsengasjement og bidra til å 
engasjere nye segmenter av befolkningen som tidligere ikke har vært 
samfunnsengasjerte. Alternativt kan sosiale medier tenkes å forsterke de 
eksisterende ulikhetene som kjennetegner samfunnsengasjement ved at 
de som er mest engasjert fra før, også er de som benytter de nye mulighe- 
tene som sosiale medier tilbyr for å koordinere kollektive handlinger og 
delta i samfunnsdebatten. Hvilke av disse hypotesene — mobiliseringshy- 
potesen eller forsterkningshypotesen (Norris, 2001) — som er riktig, er et 
empirisk spørsmål. 

I kapittel 3 undersøker Ivar Eimhjellen og Jørn Ljunggren i hvilken 
grad sosiale medier bidrar til en demokratisering av samfunnsengasje- 
ment i den forstand at online deltakelse er mindre preget av ulikheter med 
hensyn til kjønn, alder, bosted og utdanning. De undersøker flere former 
for samfunnsengasjement online: offentlig kommunikasjon (med f.eks. 
politikere, journalister, offentlige personer), politisk interessestimulans, 
medlemskap i Facebook-grupper knyttet til institusjonell politikk eller 
protestpolitikk, meningsytring i sosiale medier, og digitalt frivillig arbeid. 
Resultatene viser et komplekst landskap der ulike typer bakgrunnsfakto- 
rer spiller ulike roller for ulike typer online aktiviteter. Sosiale medier ser 
ut til i større grad å mobilisere yngre folk for de fleste typer aktiviteter, 
med unntak av politisk meningsytring. Likevel spiller utdanningsnivået 
en betydelig rolle for å forklare hvem som er aktiv online for de fleste 
aktivitetene, med unntak av politisk gruppemedlemskap på Facebook. 
I tillegg preger kjønnsulikheter (i den forstand at menn deltar mer enn 
kvinner) både politisk meningsytring og politisk Facebook-gruppemed- 
lemskap. Sosiale mediers demokratiseringspotensial ser dermed ut til å 
være begrenset der graden av online engasjement, på samme måte som 
ved offline engasjement, er sterkt korrelert med utdanningsnivå. 

Et annet viktig spørsmål knyttet til effekten av digitale kommunika- 
sjonsnettverk er forholdet mellom online og offline former for samfunn- 
sengasjement. På den ene siden kan online og offline handlinger være to 
forskjellige former for aktiviteter med liten grad av overlapp. I så tilfelle 
vil digital kollektiv handling potensielt kunne mobilisere personer som er 
svært forskjellige fra de som engasjerer seg i organisasjoner. På den andre 

siden kan disse to formene for engasjement faktisk konkurrere, og digi- 
talt engasjement kan potensielt svekke og fortrenge tradisjonell kollektiv 
handling. I så tilfelle vil personer som tidligere har vært engasjert offline, 
og som engasjerer seg online, kunne bli mindre engasjert i organisasjons- 
livet. Et tredje alternativ er at de to engasjementsformene er uavhengige 
av hverandre, enten fordi de komplementerer hverandre, eller fordi de 
foregår hver for seg. I dette tilfellet vil de samme personene kunne være 
engasjert både online og offline. 

Bernard Enjolras, Kari Steen-Johnsen og Audun Beyer har i kapittel 
4 undersøkt forholdet mellom online og offline engasjement med data 
fra tre runder av en web-basert spørreundersøkelse utført i Norge i 2012, 
2014 og 2016 om ulike former for frivillig medlemskap og frivillig innsats 
over tid. Forskerne finner her støtte for mobiliseringshypotesen om at 
online aktivitet fører til offline aktivitet — når det gjelder medlemskap i 
frivillige organisasjoner. Det å følge en Facebook-gruppe knyttet til fri- 
villige organisasjoner og protestgrupper har en effekt på offline organisa- 
sjonsmedlemskap, men ikke på frivillig arbeid. Et viktig unntak er likevel 
at det å følge en Facebook-gruppe knyttet til en frivillig organisasjon har 
en positiv effekt på frivillig arbeid. 

I kapittel 7 har Ivar Eimhjellen gjort en kvantitativ studie av engasje- 
mentet rundt flyktningsituasjonen slik det ble uttrykt i sosiale og tradi- 
sjonelle medier og gjennom frivillige organisasjoner. Eimhjellen finner 
at sosiale medier, med Facebook i spissen, utgjorde en egen infrastruktur 
for mobilisering og organisering av frivillig hjelp og bistand under flykt- 
ningsituasjonen. Likevel hadde konkrete hjelpebidrag gjennom sosiale 
medier et begrenset omfang sammenlignet med hjelpebidrag gjennom 
tradisjonelle frivillige organisasjoner. I tillegg var også etablerte medie- 
kanaler viktigere for spredning av informasjon om hvordan man kunne 
bidra som frivillig, enn det de sosiale mediene var. Funnene taler for et 
argument om at sosiale medier har en supplerende funksjon som infra- 
struktur for mobilisering og organisering av frivillig hjelp og bistand. 
Etablerte organisasjonsstrukturer og mediekanaler er fortsatt sentrale 
som infrastruktur for mobilisering og organisering av samfunnsengasje- 
ment og kollektiv handling, samtidig som sosiale medier bidrar til mer 
mangfold, responsivitet og fleksibilitet i norsk samfunnsengasjement. 

Med bakgrunn i en studie av nasjonale frivillige organisasjoner har 
Audun Beyer og Kari Steen-Johnsen i kapittel 9 undersøkt skillelinjer 
i måten nasjonale frivillige organisasjoner har tatt i bruk nye digitale 
medier på, og hvorvidt digitaliseringen muliggjør nye organisasjonsfor- 
mer, nye måter å engasjere medlemmer og frivillige på og nye muligheter 
for utadrettet virksomhet. Funnene viser at internett og sosiale medier 
gjennomsyrer alle typer av organisasjoner i Norge, men at det finnes vik- 
tige forskjeller mellom ulike organisasjoner. Videre identifiseres ulike 
dimensjoner når det gjelder hva sosiale medier brukes til, med klare skil- 
ler mellom aktivitet rettet mot offentligheten på den ene siden, og aktivi- 
tet rettet mot medlemmer på den andre. Til slutt finner forfatterne at det 
først og fremst er mangel på ressurser som er årsak til at en tredjedel av 
organisasjonene velger å ikke bruke sosiale medier. 


Skiller mellom frivillighet og politisk aktivisme 


Som vi har vært inne på, er det i faglitteraturen vanlig å skille mellom to 
former for samfunnsengasjement: frivillig innsats og politisk aktivisme 
(Eliasoph, 2013). Disse to formene for samfunnsengasjement gjenspeiler 
også ulike former for kollektive handlinger og ulike kulturelle rolleforstå- 
elser. Mens frivillige forsøker å løse samfunnsproblemer gjennom kon- 
krete handlinger, tar politiske aktivister sikte på å adressere problemenes 
røtter ved å oppnå samfunnsendringer gjennom politiske prosesser. En 
slik selvforståelse innen frivilligheten er med på å begrense frivilliges del- 
takelse i offentligheten og forsterker avideologiseringen av storparten av 
den frivillige sektoren. Det er viktig å understreke at dette skillet mellom 
frivillig innsats og politisk aktivisme er relativt nytt og oppsto i kjølvan- 
net av de tradisjonelle sosiale bevegelsenes avideologisering utover på 
1960-tallet. De tradisjonelle sosiale bevegelsene har dannet grunnlaget 
for den norske frivillige sektoren og var tuftet på bestemte ideologier 
(Sivesind, mfl., 2002). Innen disse sosiale bevegelsene var politisk akti- 
visme og frivillig innsats ikke atskilt, men to sider av samme sak. Med 
svekkelsen av de sosiale bevegelsenes ideologiske grunnlag, som følge av 
økende individualisering, svekkede klasse-, religiøse, og regionale iden- 
titeter, og utvikling av forbrukskultur, ble samfunnsengasjement i disse 

bevegelsene og i nyere frivillige organisasjoner gradvis løsrevet fra den 
ideologiske dimensjonen. Resultatet ble en økende spesialisering mellom 
de to formene for kollektiv handling. 

Samtidig har moderniseringsprosesser ført til en utvidelse av det som 
kan betegnes som «politisk» (Beck, 1992). Mens «det politiske» tradisjo- 
nelt var det som ble behandlet av det politiske systemet, lar nyere sam- 
funnsutfordringer seg ikke løse av det politiske systemet alene, noe som 
har ført til en «politisering av samfunnet» eller utvikling av det som er 
blitt betegnet som det sub-politiske (Beck, 1992). Nyere former for kol- 
lektiv handling er ikke nødvendigvis eksklusivt rettet mot det politiske 
systemet og mot politiske endringer, men forsøker å løse samfunnsutfor- 
dringer gjennom konkrete handlinger. Disse konkrete handlingene har 
en politisk betydning ved at de er innskrevet i et politisk landskap og en 
politisk forståelsesramme. For eksempel: En frivillig organisasjon som 
utvikler løsninger for fornybar energi, og som mobiliserer frivillig inn- 
sats til dette formålet, bidrar til å løse klimautfordringer samtidig som 
den er posisjonert og har en politisk mening innenfor det klima-politiske 
feltet. Med andre ord kan endringstrender som fører til en politisering 
av samfunnsspørsmål, potensielt føre til en utvisking av skillet mellom 
frivillig innsats og politisk aktivisme og til utvikling av nye former for 
sammenbinding mellom politisk aktivisme og frivillig innsats. I eksem- 
pelet med innsamlingsaksjonen til Leger uten grenser, som dette kapitlet 
startet med, viser tall fra Norsk Medborgerpanel at politisk ståsted var 
en hovedforklaring på hvem som bidro i aksjonen, og en viktig motiva- 
sjonsfaktor for å bidra blant de som donerte penger. De frivillige pengebi- 
dragene som over 80 000 mennesker gav til en ikke-politisk humanitær 
organisasjon, var på denne måten i svært stor grad uttrykk for politisk 
ståsted og holdning. 

Kristin Strømsnes og Steinar Gjerde ser i kapittel 2 nærmere på organi- 
sasjoners medvirkning i politiske aksjoner i Norge ved å undersøke data 
på aksjoner som er søkt gjennomført fremfor Stortinget og medieomtaler 
av aksjoner i Norge over tid. De finner mellom annet at frivillige orga- 
nisasjoner er tettere koblet til politiske aksjoner enn hva mye av faglit- 
teraturen gir inntrykk av er vanlig. Bare en begrenset del av det som 
foregår innenfor aksjonskanalen fremstår som uorganisert og spontant. 

Organisasjoners ressurser knyttet til planlegging, tilrettelegging, og 
gjennomføring av aksjoner ser ut til å være en svært viktig del av aksjons- 
kanalen i Norge. I kapittel 5 går Audun Fladmoe også dypere inn i hvor- 
dan politisk aktivisme og frivillig innsats bindes sammen i Norge. Han 
undersøker frivillige bidrag i flyktningsituasjonen i 2015 og viser blant 
annet at bidrag i flyktningsituasjonen åpenbart hadde en partipolitisk 
profil, både blant dem som bidro for tradisjonelle organisasjoner og blant 
dem som bidro for nye initiativ. Frivillig innsats knyttet til flyktningsi- 
tuasjonen gjenspeilte en motivasjon for å bidra til å løse en humanitær 
krise, men var også for mange av de involverte en politisk handling i 
en politisk kontekst preget av en restriktiv immigrasjonspolitikk. Dette 
er også tema som Synne Sætrang er inne på i sin nærstudie av Refugees 
Welcome-nettverket under flyktningsituasjonen 2015. Tendensen til 
utvisking av skillet mellom politisk engasjement og frivillig innsats kjen- 
netegner også initiativet «Bærekraftige liv», som Ivar Eimhjellen analyse- 
rer i dybden i kapittel 8. Initiativet har sitt utspring i et engasjement for å 
løse klimaspørsmål og å skape gode lokalsamfunn. Initiativet er del av en 
internasjonal sosial bevegelse som fremmer lokal konkret handling for å 
bedre klimaet, og som en måte å påvirke klimapolitikken på. Initiativet 
har også utviklet seg fra å være en grasrots- og hverdagsbasert bevegelse 
til også å bli en interesseorganisasjon innenfor klimapolitikk på nasjonalt 
nivå, samtidig som de fortsatt er forankret i frivillig deltakelse rettet mot 
konkrete endringer på lokalplan. 


Nye organisasjonsformer 


Medlemsbaserte frivillige organisasjoner på lokalt, nasjonalt og over- 
nasjonalt nivå er i endring blant annet under påvirkning av digitale 
kommunikasjonsteknologier, der vertikal-hierarkiske organisasjoner i 
økende grad tar i bruk nettverk som koordineringsform (Podolny & Page, 
1998). Som Castells skriver (2004, s. 5): «nettverk ble den mest effektive 
organisasjonsform som et resultat av tre viktige funksjoner i nettverk 
som dro nytte av de nye teknologiske omgivelsene: fleksibilitet, skaler- 
barhet og overlevelsesevne». Konsekvensen av denne utviklingen er at en 
ny organisasjonsform — som inkluderer kjennetegn fra både hierarkiske 

og «heterarkiske» (nettverksbasert) (Kontopoulos, 1993) organisasjons- 
former - er i utvikling. Denne nye organisasjonsformen, som består av 
en kombinasjon av desentraliserte, fleksible, lokale og globale medlem- 
snettverk og hierarkisk vertikal styring, og som muliggjør koordinering 
og meningsdannelse, diskusjoner og aktiviteter på tvers av nivåer, ser ut 
til å spre seg blant medlemsbaserte frivillige organisasjoner. Nye orga- 
nisasjonsformer, som blander hierarkisk styring og desentralisert nett- 
verkskoordinering, oppstår også som en følge av individualisering av 
samfunnsengasjement som påvirker organisasjonenes struktur og vir- 
kemåter. En grunn til dette er at det individualiserte samfunnsengasje- 
mentet er konstruert gjennom dens institusjonalisering (Hustinx, 2010), 
og organisasjoner spiller en avgjørende rolle i denne sammenhengen. 

Med utgangspunkt i nettverket Refugees Welcome (RW), som oppstod 
som et sosiale medier-basert initiativ høsten 2015, viser Synne Sætrang i 
kapittel 6 hvordan digitale kommunikasjonsnettverk dannet infrastruk- 
turen for den omfattende mobiliseringen av frivillig engasjement. RW- 
nettverket startet som et initiativ på Facebook, som samlet utstyr for å dekke 
flykningenes grunnleggende behov og vokste raskt ved at lokale initiativ 
dukket opp over hele landet i løpet av en kort periode og mobiliserte rundt 
80 000 medlemmer i 61 lokale grupper som satte i gang aktiviteter både 
online og offline. Digitale kommunikasjonsnettverk fungerte som et effek- 
tivt verktøy for å mobilisere, dele informasjon og koordinere lokale frivil- 
lige aktiviteter. Etter akuttfasen presset likevel spørsmål om organisering 
og formalisering av bevegelsen seg mer på, samtidig som de lokale initia- 
tivene engasjerte seg i integreringsarbeid og utviklet samarbeidsrelasjoner 
med frivillige og offentlige aktører innenfor flyktningfeltet. Studien viser 
at internettbaserte initiativer har evne til å mobilisere raskt og i stor skala. 
Samtidig vil bærekraften til slike initiativer forutsette noen former for for- 
mell organisering og institusjonalisering. RW fremstår i dag som en orga- 
nisasjon som delvis består av sosiale medier-baserte grupper og uformelle 
offline nettverk, og delvis som en formell hierarkisk organisasjon. 

Også initiativet «Bærekraftig Liv», som er analysert av i kapittel 8, ble 
startet som et nettverk som var lokalt forankret, uformelt og fleksibelt. 
På tross av «organisasjonsangst» har initiativtakerne som resultat av 
nettverkets vekst og suksess vært nødt til å formalisere organisasjonen 

og introdusere en viss hierarkisk styring i nettverkene. Bærekraftig Liv 
fremstår som en kompleks og multifunksjonell organisasjon, med flere 
organisatoriske nivåer koblet sammen i nettverk, en hybrid koordine- 
ringsform preget av både nettverk og hierarki og der også digitale kom- 
munikasjonsnettverk spiller en viss rolle. 


Transnasjonal kollektiv handling 


Globalisering kan betegnes som to ulike dynamikker (Sassen, 2007). På 
den ene siden betegner begrepet dannelsen av overnasjonale institusjoner, 
mens det på den andre siden fanger inn territorielle prosesser på lokalt eller 
nasjonalt nivå, som involverer grenseoverskridende nettverk som kobler 
sammen aktører fra ulike nasjonale og undernasjonale lokaliteter eller ter- 
ritorier. Digitale kommunikasjonsnettverk har bidratt til en rivende utvik- 
ling av globalisering forstått som sammenkobling av ulike lokaliteter eller 
territorier gjennom nettverk som overskrider territorielle grenser. 

Digitale kommunikasjonsnettverk har for eksempel åpnet muligheten 
for lokale sivilsamfunnsaktører til å både delta i det globale sivilsamfun- 
net og påvirke globale institusjoner, som er tilfellet når for eksempel 
norske miljøorganisasjoner deltar i FNs klimatoppmøte. Digitale kom- 
munikasjonsnettverk gjør det også mulig for lokale sivilsamfunnsaktø- 
rer å være delaktige i overnasjonale sivilsamfunnsnettverk, til å drive 
mikro-former for kollektivt engasjement lokalt som en del av en transna- 
sjonal eller global bevegelse. 

Både Refugees Welcome (kapittel 6) og Bærekraftig Liv (kapittel 7) er 
eksempler på territorielle initiativer, som er forankret lokalt, har nasjonal 
rekkevidde og er delaktige i transnasjonale nettverk. Nye flyktningini- 
tiativer har oppstått over hele Europa i forbindelse med flyktningsitua- 
sjonen og har også dannet et overnasjonalt nettverk: Refugees Welcome 
International (http://www.refugees-welcome.net). På den samme måten 
er Bærekraftige liv-initiativet delaktig i den globale bevegelsen Transition 
Network (https://transitionnetwork.org), som har som formål å endre 
verden i en mer bærekraftig retning gjennom lokale initiativer. Begge 
casene illustrerer hvordan kollektive sivilsamfunnsinitiativer overskrider 
territorielle grenser og oppnår, gjennom transnasjonale nettverk, en glo- 
bal effekt ved å handle lokalt. 

Disse grenseoverskridende nettverkene har implikasjoner for lokalisering 
av økonomiske aktiviteter, dannelse av globale arbeidsmarkeder som påvir- 
ker migrasjonsstrømmer, som i sin tur bidrar til å forsterke disse transna- 
sjonale nettverkene. Migranter som har «føtter i to samfunn», handler og 
utvikler ofte identiteter innenfor relasjonelle nettverk som kobler to eller flere 
nasjonalstater. Transnasjonale migranter organiserer seg ofte i transnasjo- 
nale nettverk som kan danne grunnlaget for formelle organisasjoner i ulike 
diasporaland. Organisering på tvers av grenser og relasjoner med hjemland- 
sinstitusjoner, sivilsamfunnsorganisasjoner og myndigheter bidrar også i å 
organisere transnasjonale migranter (Ebaugh & Chafetz, 2002). 

I kapittel 10 undersøker Guro Ødegård og Marianne Takle hvilken 
betydning individers tokulturelle bakgrunn har for utviklingen av felles- 
skap og tilhørighet gjennom frivillige organisasjoner. Her ser de på den 
betydningen transnasjonale organisasjoner for barn og unge med inn- 
vandrerbakgrunn har for sosial og politisk integrasjon, og hvordan slike 
organisasjoner utvikles i møte med den norske tradisjonen for frivillig 
organisering. Et gjennomgående trekk er at migrantorganisasjonenes 
sosiokulturelle og politiske dimensjoner er nær knyttet sammen. Orga- 
nisasjonene ser ut til å innta viktige funksjoner som sosiale og politiske 
integrasjonsarenaer, der fokus på integrasjon i Norge blir balansert med 
en orientering mot de transnasjonale båndene som organisasjonene er 
bærere av. Informantene i studien beskriver organisasjonenes rolle som 
arena for kulturell opprettholdelse som en forutsetning for vellykket 
integrasjon og deltakelse i majoritetssamfunnet blant mange unge med 
minoritetsbakgrunn. De organisasjonene som har transnasjonale bånd 
og utøver transnasjonale praksiser, ser her ut til å være de som i størst 
grad også orienterer seg mot norsk nettverksbygging og fremhever sin 
egen rolle som integrasjonsarena for sine medlemmer inn mot det norske 


majoritetssamfunnet. 


Nye former for kollektiv handling i Norge? 


Som vi har vært inne på, er det overordnede spørsmålet i boken om 
hvorvidt samfunnsendringsprosesser som digitalisering, individualise- 
ring og globalisering har ført til fremveksten av en ny kollektiv hand- 
lingsform i Norge: konnektiv handling. Her har vi blant annet studert 

digitaliseringens konsekvenser for tradisjonelt offline engasjement, for 
sosial ulikhet i nye deltakelsesformer og for etablerte organisasjoner. Vi 
har undersøkt utviklingen i forholdet mellom frivillig og politisk delta- 
kelse i dag, og vi har sett på fremveksten av nye frivillige og politiske nett- 
verk og organisasjoner. Vi har også belyst hvordan globalisering i ulike 
fasetter påvirker måten nordmenn engasjerer seg i kollektive handlinger 
på i dag. 

Fremveksten av digitale medier har lenge vært fulgt av påstander om 
større omveltninger i hvordan mennesker vil kommunisere, mobili- 
sere og organisere kollektiv handling og samfunnsengasjement. Det er 
nok få i dag som vil benekte at digitale medier har hatt innvirkning på 
hvordan vi kommuniserer med hverandre, engasjerer oss og organiserer 
kollektiv handling. Likevel mener vi det er en feilslutning at teknolo- 
gien har endret på de grunnleggende logikkene og forutsetningene for 
kollektiv handling i Norge. Som Wells (2014) påpeker, kan det eksis- 
tere flere sannheter samtidige omkring endringer av kollektiv handling 
i dag. For det første spiller digitale medier og medieplattformer viktige 
roller som verktøy for de engasjerte i mobilisering og koordinering av 
kollektiv handling. Likevel vil de digitale handlingene og hendelsene 
bare utgjøre en liten del av hva som skal til for å mobilisere og orga- 
nisere kollektiv handling og engasjement. I tillegg vil de mange «mis- 
lykkede» aksjoner og revolusjoner, for eksempel «den arabiske våren», 
der digitale medier spilte sentrale roller, kunne stå som eksempler på 
grensene for hva ikke-hierarkiske, ikke-institusjonaliserte mobiliserin- 
ger kan få til (Wells, 2014). Argumentet om en ny form for kollektiv 
handling kan på denne måten kritiseres for manglende oppmerksom- 
het mot to viktige faktorer knyttet til kollektiv handling og samfunn- 
sengasjement: 1) det faktum at sosiale faktorer (og ikke teknologiske) er 
med i å forme samfunnsengasjement, og 2) den fortsatt sentrale rollen 
som sivilsamfunnsorganisasjoner spiller for å mobilisere og strukturere 
samfunnsengasjement. (Wells, 2014). 

Spørsmålet blir da om det som er beskrevet gjennom eksemplene 
i denne boken, kan tolkes som utviklingen av en ny form for kollektiv 
handling, eller om utviklingen i større grad handler om en tilpasning av 
tradisjonelle former for samfunnsengasjement og kollektiv handling til 

en samfunnskontekst mer preget av globale digitale kommunikasjons- 
nettverk. Her mener vi at bidragene i denne boken, sett under ett, ikke 
støtter tesen om fremveksten av en ny form for konnektiv handling. Både 
individer og organisasjoner har tatt i bruk digital kommunikasjonstek- 
nologi. Effektene av digitale nettverk på samfunnsengasjement når det 
gjelder mobilisering og demokratisering, er positive, men begrenset. Nye 
kollektive initiativer er kjennetegnet av hybride organisasjonsformer som 
blander nettverk og hierarki som koordineringsprinsipper, men casene i 
denne boken peker på at bærekraft over tid i slike initiativ fordrer formell 
organisering og institusjonalisering av de i utgangspunktet nettverksba- 
serte relasjonene. Selv om initiativene i disse casene fortsatt er i utvikling, 
og selv om det er for tidlig å konkludere noe om hvordan de vil utvikle 
seg fremover, ser det ut som om de følger et mønster, der initiativene i 
startfasen er kjennetegnet av personlige interaksjoner gjennom nettverk 
basert på entreprenørskap, for videre å utvikle seg mot mer upersonlige 
interaksjoner innenfor institusjonelle og til en viss grad hierarkiske ram- 
mer (Bimber mfl., 2012). 

Infrastrukturen som tradisjonelle frivillige organisasjoner danner i 
sivilsamfunnet, både som mobiliseringskapasitet og for å opprettholde 
det individualiserte frivillige engasjementet over tid, ser ut til å beholde 
en sentral rolle på tross av veksten i digitale kommunikasjonsnettverk. 
Som vist av Audun Fladmoe i kapittel 5, i forbindelse med flyktningsitu- 
asjonen, der nye frivillige initiativ i større grad enn de tradisjonelle orga- 
nisasjonene relativt sett tiltrakk seg bidrag fra unge, lavt utdannede og 
lavtlonnede, mens andelen «nye» frivillige var begrenset — majoriteten av 
dem som bidro, hadde tidligere erfaring med organisasjonsfrivillighet. I 
tillegg når man undersøker hvem av de frivillige som deltok under flykt- 
ningsituasjonen i 2015 som fortsatt er frivillige ett år etter, viser det seg at 
det er en svært sterk sammenheng mellom det å delta i frivillig organi- 
sasjonsarbeid ett år før flyktningsituasjonen og ett år etter. I kjølvannet 
av individualiseringsprosesser har tradisjonelle og dedikerte former for 
engasjement i økende grad blitt erstattet av mer episodiske, uforpliktende 
og selvorienterte former for deltakelse (Hustinx, 2001, 2005, 2010). Like- 
vel betyr ikke denne individualiseringsprosessen at samfunnsengasje- 
ment er avinstitusjonalisert. En grunn til det er at individualisering i seg 

selv er en institusjonell prosess. En annen grunn er at frivillige organisa- 
sjoner bidrar til å omstrukturere samfunnsengasjementet i ulike former 
for organisert individualisert engasjement (Hustinx, 2010). 

De pådrivende endringsfaktorene når det gjelder samfunnsenga- 
sjement, ser ut til å være mer av sosial enn av teknologisk natur. Både 
individualisering og globalisering har konsekvenser for samfunnsenga- 
sjement — skillet mellom politisk og frivillig engasjement ser ut til å viskes 
ut på noen områder, og transnasjonale nettverk muliggjør handling både 
lokalt og globalt — men uten å endre på betydningen av sivilsamfunnsor- 
ganisasjoner på en fundamental måte. 

Abstract: In this chapter, we analyze protests and demonstrations in Norway in 
the period between 1983 and 2016. The aim is to shed light on the role of different 
kinds of civil society organizations in the protest channel, and the relationship that 
exist between political and civic engagement. The analysis presented stem from two 
original datasets. The first one is built on the national assembly's own archive, where 
legal protests and demonstrations outside the assembly building are recorded. The 
second dataset is built on the compilation of recorded protests in Norway's largest 
newspapers, Aftenposten and Verdens Gang, and contains both legal and illegal 
protests carried out in Oslo or in other parts of Norway. We find a vibrant protest 
channel where a host of political and social issues are presented through various 
protest activities, and where a broad variety of organizations play an important role 
in organizing and executing demonstrations and protests. Even though there is evi- 
dence of informal networks and private initiatives that organize protests, the main 
bulk of activities are carried out by formal organizations. Hence, a limited amount 
of protests are considered spontanious and unorganized. 


Keywords: civic engagement, protests, social movements, civil society organizati- 
ons, Norway, demonstrations 

Innledning 


I studier av kollektiv handling er det vanlig å skille mellom politisk og 
sivilt engasjement. Mens politisk engasjement handler om aktivitet som 
har til hensikt å påvirke politikken som føres enten lokalt, nasjonalt 
eller internasjonalt, viser sivilt engasjement til frivillig aktivitet for å 
hjelpe andre, oppnå et offentlig gode eller løse konkrete problemer i 
samfunnet (Verba, Schlozman & Brady, 1995). Mens sivilt engasjement 
blir forbundet med verdier som altruisme, uegennytte og engasjement 
for andre, forbindes politisk engasjement med interessekamp og pro- 
test. På samme måte blir deltakelse i politiske aksjoner og i frivillige 
organisasjoner ofte sett på som to uavhengige fenomener, og det har 
lenge vært et dypt skille innenfor faglitteraturen mellom studier av 
frivillig organisering og av politiske aksjoner og sosiale bevegelser (se 
Henriksen & Svedberg, 2010; Eliasoph, 2013). I dette kapitlet viser vi at 
de to fenomenene er tettere koblet sammen enn det dette skillet i faglit- 
teraturen kan gi inntrykk av. 

Temaet for kapitlet er hvilken rolle organisasjonene spiller innenfor 
aksjonskanalen. Vi er altså primært interessert i å studere hvilke aktører 
det er som står bak aksjonene i Norge. Er det enkeltpersoner og spon- 
tane aksjonsgrupper eller mer tradisjonelle organiserte interesser som 
står bak? Hvilke organisasjoner er det i så fall snakk om, og på hvil- 
ken måte tar de aksjonskanalen i bruk? I mindre grad handler kapitlet 
om enkeltindividers deltakelse i aksjoner eller om omfanget av eller det 
konkrete innholdet i aksjonene og endringene i dette over tid (se f.eks. 
Strømsnes & Selle, 2014 og Helle & Matos, 2018 for slike diskusjoner). 
Det er også i dette kapitlet de fysiske aksjonene vi studerer, og ikke den 
typen internettbaserte aksjoner som diskuteres i flere av de andre kapit- 
lene i boken. 

Kapitlet bygger på to originale datasett. Det første av disse tar utgangs- 
punkt i tillatelser gitt av Stortingets eiendoms-, sikkerhets- og service- 
avdeling til å gjennomføre aksjoner og markeringer på plassen utenfor 
Stortinget (Eidsvolls plass) i perioden 1996-2016. Dette materialet dek- 
ker lovlige aksjoner, det vil si aksjoner som det er søkt om, og som Stor- 
tinget har gitt tillatelse til. Aksjonene er geografisk, og i de aller fleste 

tilfeller politisk, knyttet til Stortinget som institusjon. Det andre materi- 
alet omfatter aksjoner som er omtalt i Aftenposten eller VG i perioden fra 
1983 til 2015. Dette materialet inkluderer både lovlige og ulovlige aksjo- 
ner, aksjoner som finner sted også andre steder i Oslo enn foran Stortin- 
get, i tillegg til aksjoner andre steder i landet som er av såpass omfang 
og interesse at riksdekkende Oslo-baserte aviser skriver om dem. De to 
datasettene er ulike, men i kombinasjon utfyller de hverandre og bidrar 
til å gi et bilde av aksjonskanalen i Norge. I tillegg til disse to datasettene 
refereres det til data fra European Social Survey (ESS) for å gi bakgrunns- 
informasjon om omfanget av aksjonsdeltakelse i Norge sammenliknet 
med det som er situasjonen ellers i Europa. 

Innenfor en norsk kontekst har det vært gjort lite forskning pa poli- 
tiske aksjoner, og vi vet relativt lite om hvordan politiske aksjoner opp- 
står, og hvem det er som står bak dem. Det meste av den forskningen som 
har vært gjort på politiske aksjoner i Norge, har handlet om individuell 
aksjonsdeltakelse og variasjoner i denne (Olsen & Sætren, 1980; Togeby, 
1989, 1993; Strømsnes, 2003). En har også studert enkeltaksjoner (som 
Alta-aksjonen eller Mardøla-aksjonen; f.eks. Parmann, 1980, Gleditsch, 
Hartmann, Naustdalslid, 1971), enkeltorganisasjoners bruk av aksjonska- 
nalen (f.eks. Kielland, 2017) eller kjennetegn ved protesthendelser (Kjell- 
man, 2007). Når vi her retter søkelyset eksplisitt mot organisasjonene som 
står bak aksjonene, representerer det en ny tilnærming innenfor et felt 
der vi så langt har lite kunnskap. 

Kapitlet starter med en gjennomgang av teoretiske forventninger om 
sammenhengen mellom aksjonskanalen og organisasjonskanalen før vi, 
etter å ha diskutert datamaterialet og tilnærmingen vår, presenterer det 
empiriske bildet som materialet viser oss, og diskutere organisasjonenes 
rolle innenfor aksjonskanalen med bakgrunn i dette. Siden det er snakk 
om et datamateriale som for en stor del blir presentert her for første gang, 
legges det også vekt på å beskrive hvordan materialet er bygd opp, og dis- 
kutere fordeler og ulemper ved de metodiske valgene som er tatt. 


1 Som vi skal se, er det en rekke aktərer som er aktive innenfor aksjonskanalen. Selv om ikke alle 
har et eksplisitt politisk budskap, kan det argumenteres for at det ligger en politisk kobling i det 
å legge markeringen til plassen foran stortingsbygningen. 

Organisasjoner, aksjoner og frivillighet 


Nye utviklingstrekk knyttet til økende globalisering, individualisering 
og digitalisering blir ofte antatt å lede i retning av at den kollektive orga- 
niseringen står svakere nå enn den gjorde tidligere. Parallelt har man 
også registrert en nedgang i tradisjonelle former for politisk engasjement, 
som valgdeltakelse og partimedlemskap. Det pekes på at samfunnsbor- 
gerne ønsker en mindre forpliktende deltakelse og i større grad engasjerer 
seg fra sak til sak og over et kortere tidsrom (f.eks. Dalton, 2006; Nor- 
ris, 2002; jf. også innledningskapitlet til denne boken). Bildet som gis, 
er dermed at det politiske engasjementet nå i større grad handler om en 
flyktig og mindre forpliktende nettverkstilkobling, der individet spon- 
tant engasjerer seg for en kortere periode i et tema som er viktig der og da. 
Dette engasjementet leder ikke nødvendigvis til at en forplikter seg over 
tid, eller til lojalitet til en organisert gruppe og det den står for. Politiske 
aksjoner blir ofte tolket innnefor slike rammer, der aksjonsdeltakelse blir 
forstått som en form for engasjement som skjer ad hoc - knyttet til en 
bestemt sak, ofte over en kort tidsperiode og uten at det trenger å stå en 
tung organisering bak (se Olsen & Sætren, 1980). 

På den annen side er det lite som tyder på at politiske aksjoner skjer 
frikoblet fra den organiserte delen av sivilsamfunnet. Selv om en sosial 
bevegelse ikke kan reduseres til organisasjonene som er en del av beve- 
gelsen, spiller organisasjonene en svært viktig rolle for sosiale bevegelser, 
og dermed også i politiske aksjoner. For å gjennomføre aksjoner trengs 
det normalt et apparat som fordeler oppgaver, og en komité som tar seg 
av alt fra paroler og diskusjon av virkemiddelbruk til kontakt med presse 
og samarbeidspartnere. Samtidig kan aksjonene være et viktig virkemid- 
del for organisasjonene, ikke bare for å gi uttrykk for det organisasjonen 
står for, og søke politisk innflytelse, men også for å rekruttere og mobi- 
lisere medlemmer og sympatisører. Ikke minst innenfor vårt system er 
det grunn til å anta at organisasjonene spiller en sentral rolle. Organisa- 
sjonene i Norge har tradisjonelt hatt en viktig politisk rolle, og ikke vært 
de frakoblede, lokale problemløserne som man kan se beskrevet i mye av 
litteraturen, inkludert i Verba et al. (1995) klassiske skille mellom politisk 
og sivilt engasjement. 

Selv om politiske aksjoner antas å ha fått større appell, er det langt fra 
snakk om et nytt fenomen. Særlig på 1960-tallet fikk de politiske aksjo- 
nene en oppblomstring, med nye krav og nye uttrykksmåter, og som 
gjorde at mange begynte å snakke om dette som en «ny» form for poli- 
tisk engasjement (Bjereld & Demker, 2018). På denne tiden oppsto det 
en rekke nye sosiale bevegelser som tok i bruk aksjonskanalen som sin 
viktigste arena. Disse bevegelsene var ofte løst organisert, uten noen fast 
organisasjonsstruktur, og de befant seg ofte på siden av det «normale», 
representative systemet. Konfliktnivået var høyt, og en prøvde å oppnå 
innflytelse gjennom å bruke aksjonskanalen til å tiltrekke seg maktha- 
vernes eller medienes oppmerksomhet. Etter hvert har imidlertid poli- 
tiske aksjoner gått fra å regnes som en ukonvensjonell form for politisk 
deltakelse, en deltakelsesform primært for de som ikke så lett slipper 
gjennom de mer etablerte innflytelseskanalene, til å inngå som en del av 
det ordinære demokratiske deltakelsesrepertoaret (Barnes & Kaase et al., 
1979; Meyer & Tarrow, 1998; Lindekilde & Olesen, 2015). 

Fra å tradisjonelt ha blitt forstått som noe som oppstår spontant og 
med grunnlag i omfattende frustrasjon og misnøye i befolkningen (f.eks. 
Gamson, 1975), blir politiske aksjoner og protester altså i økende grad 
sett som en normal og rasjonell del av politikken; de har blitt en del av 
rutinepolitikken. Det snakkes i den sammenheng også om at de politiske 
aksjonene har blitt profesjonalisert og institusjonalisert, og at vi i økende 
grad har sett fremvekst av det som blir betegnet som «movement socie- 
ties» (Meyer & Tarrow, 1998; Soule & Earl, 2005; Quaranta, 2017). I det 
ligger det at politiske aksjoner har blitt vanligere, de tas i bruk av et langt 
større spekter av politiske aktører og for en rekke ulike formål. Mens en 
tidligere gjerne forbant politiske aksjoner med spontane protesthandlin- 
ger utført av frustrert ungdom på utsiden av det politiske systemet, ligger 
det i forestillingen om «Movement societies» at det nå oftere er etablerte 
organisasjoner som står bak. Dette antas videre å ha en modererende 
effekt på aksjonene. 

I kontrast til denne beskrivelsen opplever vi parallelt en utvikling der 
en stadig større del av aksjonsdeltakelsen og protestaktiviteten skjer på 
internett, og vi har sett en forskyvning fra tradisjonell kollektiv hand- 
ling til det som Bennett og Segerberg (2013) kaller konnektiv handling. 

Innenfor denne tilnærmingen blir organisasjonenes rolle i organisering 
av aksjoner og protest mindre viktig fordi nettverkene som er avgjørende 
for deltakelse, nå friere kan kommunisere direkte gjennom åpne sosiale 
plattformer på internett. I dette kapitlet skal vi imidlertid konsentrere oss 
om de fysiske aksjonene, mens ulike former for internettbasert organise- 
ring vil bli grundigere analysert i andre kapitler i boken. 


Hvilken rolle spiller organisasjonene? 


Forskningen på politiske aksjoner kan grovt deles inn i tre hovedtilnær- 
minger (Quaranta, 2017). Den første tilnærmingen er den individbaserte 
forskningen som studerer trender og variasjoner i individuell deltakelse i 
protestaksjoner. Denne er som regel basert på surveydata, og inkluderer 
forskning på motivasjon for deltakelse, deltakelsesressurser og endringer 
i omfanget av deltakelse. Den andre tilnærmingen studerer sosiale beve- 
gelser og aksjonsgrupper, og er ofte konsentrert om kjennetegn og strate- 
gier knyttet til konkrete bevegelser og nettverk med vekt på hvordan den 
politiske konteksten gir ulike mulighetsstrukturer for sosiale bevegelser. 
Man ser gjerne her for seg at det eksisterer en omvendt kurvlineær sam- 
menheng mellom hvor åpent eller lukket et politisk system er, og grad av 
politisk protest, der en finner mindre innslag av politiske aksjoner både 
i svært lukkede og i svært åpne systemer (Eisinger, 1973). Den siste til- 
nærmingen er forskningen som tar utgangspunkt i ulike protesthendel- 
ser, gjerne basert på nyhetskilder, og som studerer hva som kjennetegner 
politiske aksjoner, og hvordan dette eventuelt har endret seg over tid. I 
vår studie vil vi bruke elementer fra alle disse tilnærmingene, men med 
hovedvekt på den siste, der vi bruker event-data til å undersøke den rollen 
organisasjonene spiller innenfor aksjonskanalen. 

Når man studerer protestdeltakelse på individnivå, blir medlemskap 
og aktivitet i ulike typer organisasjoner sett på som en ressursvariabel på 
linje med variabler som utdanning og inntekt. Den internasjonale faglit- 
teraturen viser at medlemskap i sivilsamfunnsorganisasjoner korrelerer 
sterkt med deltakelse i direkte aksjoner, og at organisasjonstilknytning 
er viktig for å rekruttere deltakere (Somma, 2010; Lim, 2008). Det finnes 
flere eksempler på studier som avdekker dette mønsteret, både i USA og 

i Europa. Av de klassiske amerikanske studiene kan man trekke fram 
Freedom Summer-prosjektet (McAdam, 1986; McAdam & Paulsen, 
1993), der man kontrollert for andre individnivå-variabler fant en posi- 
tiv sammenheng mellom deltakelse i høyrisikoaksjoner og tilhørighet til 
organisasjoner. Analyser på 2000-tallet avdekket det samme mønsteret i 
USA, på tvers av etniske og religiøse grupper, for eksempel i Fitzgerald og 
Spohns (2005) studie av afroamerikanske grupper, Martínez (2005) stu- 
die av latinamerikanske grupper og McVeigh og Sikkinks (2001) studie av 
religiøst aktive protestanter. 

Innenfor en europeisk kontekst finner vi den samme positive sam- 
menhengen i studier av Los Indignados i Spania og Italia etter protestene 
i kjølvannet av finanskrisen (della Porta, Mosca & Parks, 2015), blant de 
politiske undergrunnsgruppene i London og i den engelske Occupy- 
bevegelsen (Deel & Murray-Leach, 2015) og blant polske aktivister under 
protestene mot ny abortlov i 2016 (Korolczuk, 2016). I nyere asiatiske studier 
viser også analyser av demokratiprotestene i Hongkong at man finner en 
tydelig sammenheng mellom villighet til å delta i protester og tilknytning 
til ulike grupper og organisasjoner i sivilsamfunnet (Cheng, 2016). 

At personer som tar del i aksjoner, i større grad enn andre innehar 
organisasjonsmedlemskap, er med andre ord ikke overraskende. Dette er 
også en sammenheng vi finner innenfor norsk kontekst, som for eksem- 
pel i Olsen og Sætrens klassiske studie fra den første maktutredningen, 
der de demonstrerte hvordan de som var aktive i aksjonskanalen, også 
var aktive gjennom de andre kanalene for politisk innflytelse, inkludert 
organisasjonskanalen (Olsen & Sætren, 1980). 

Medlemskap i ulike typer uformelle grupper og etablerte organisasjo- 
ner fungerer med andre ord ofte som rekrutteringsnettverk for kollektiv 
handling (della Porta & Diani, 2006). I tillegg er organisasjonene viktige 
som diskusjons- og nettverksarenaer, og som organiseringsplattformer 
for fysiske aksjoner. De er også instrumentelle i prosessen med å knytte 
andre institusjoner eller aktører til arbeidet slik at en aksjon kan gjen- 
nomføres i praksis. Dette ser vi både i studier av sosiale bevegelser på 
1960- og 70-tallet (Johnson, 1983; Gerlach, 1999) og i studier av moderne 
aksjoner som i London i regi av Occupy-bevegelsen (Deel & Murray- 
Leach, 2015). 

Et klassisk eksempel som illustrerer viktigheten av organisasjoner 
og organisatorisk tilknytning til andre institusjoner, finner vi i USA på 
1970-tallet. Amerikanske funksjonshemmede ønsket å rette søkelyset mot 
sin situasjon og den manglende tilgangen til sivilsamfunnet på grunn av 
sine handicap. I flere byer forsøkte man å organisere sit-ins og demon- 
strasjoner, men aksjonene ble svært kortvarige. Bevegelsen manglet 
organisatorisk støtte og samarbeidspartnere hos sentrale sivilsamfunns- 
organisasjoner, og hadde ikke bygd en organisasjonsplattform som kunne 
forvalte budskapet eller koordinere innsatsen (Johnson, 1999). Dermed 
forvitret aksjonen etter bare noen timer i Denver og San Fransisco, mens 
man holdt ut i et par dager i Los Angeles. I Green Bay fungerte derimot 
aksjonen på et helt annet nivå. Her hadde man fått hjelp av det ame- 
rikanske Blindeforbundets organisasjon, samtidig som offentlige etater 
gjennom Blindeforbundet knyttet seg til aksjonen. Organisasjonen fun- 
gerte da som koordinator på bakken for aksjonistene, og samtidig som en 
forvalter og koordinator av støtte fra øvrige sivilsamfunnsorganisasjoner 
og politiske institusjoner (Freeman & Johnson, 1999). 

Et nyere eksempel er organisasjonsbygging og reetablering av sivil- 
samfunnsorganisasjoner som del av kampen mot den nye polske abort- 
loven. Her etablerte man nye organisasjoner fra grunnen dersom man 
manglet dem, eller man knyttet til seg organisasjoner man hadde jobbet 
sammen med tidligere. Dermed ble prosessen for kvinnebevegelsen å 
skape nye organisasjoner og å knytte seg til eksisterende foreninger. Også 
politikere og politiske partier forsøkte å knytte seg til aksjonen, men på 
grunn av stor mistillit til politikere og staten generelt ble slike forsøk 
holdt på en armlengdes avstand (Korolczuk, 2016). De kontekstuelle ram- 
mene aksjonene foregår innenfor, er med andre ord av stor betydning. 


Aksjonsdeltakelse i Norge 


Det vi studerer i dette kapitlet, er sammenhengen mellom aksjonskana- 
len og organisasjonskanalen i Norge; en ganske annen kontekst enn det 
polske eksempelet ovenfor. Hvordan fungerer aksjonskanalen i et land 
som Norge, der vi finner høy grad av organisering og et nært forhold 
mellom organisasjonene og det offentlige? Er det slik at det politiske 

engasjementet blir kanalisert via organisasjonene og inn i politikken 
gjennom ulike korporative ordninger, og at det i mindre grad er behov 
for politiske aksjoner på utsiden av dette systemet? Og betyr det i så fall at 
organisasjonene i mindre grad engasjerer seg i ulike former for markerin- 
ger i det offentlige rom? Eller vil et åpent politisk system som det norske 
være åpent også for politiske protester fra ulike organiserte og uorgani- 
serte grupper i samfunnet? 

Om vi tar utgangspunkt i individdata, er omfanget av aksjonsdelta- 
kelse relativt høyt i Norge. European Social Survey (ESS), som er blitt 
gjennomført i en rekke europeiske land annethvert år fra 2002 til 2016, 
viser at mellom 7 og 11 prosent av de spurte i Norge sier at de har deltatt i 
en lovlig offentlig demonstrasjon i løpet av de siste tolv månedene (online 
analyse, European Social Survey 2018). Det har ikke vært noen økning 
i andelen over tid, verken når vi ser på data fra Norge eller på de sam- 
lede ESS-dataene. Andelen som deltar blant nordmenn, ligger 1-4 pro- 
sentpoeng over gjennomsnittet, og dermed på nivå med Tyskland. Nivået 
ligger på den annen side et godt stykke under det som vi finner i Spa- 
nia (16-34 prosent) og Frankrike (11-17 prosent), mens en rekke østeuro- 
peiske land, samt Nederland, utmerker seg med lav deltakelse i offentlige 
demonstrasjoner. 

Også blant de nordiske landene ligger Norge relativt høyt, bare for- 
bigatt av Island (15-27 prosent). Lavest ligger Finland, der en svært liten 
andel av befolkningen sier at de har deltatt i offentlige demonstrasjoner 
de siste tolv månedene (under 4 prosent). Både Danmark og Sverige lig- 
ger jevnt over litt under nivået i Norge (4-9 prosent), men i Sverige har 
andelen økt betraktelig siden 2010, og er nå på linje med nivået vi finner 
i Norge. 

Ikke bare på individnivå (enkeltindividers engasjement), men også på 
organisasjonsnivå (organisasjonenes engasjement), kan det være gode 
grunner til å anta at nivået er høyt i Norge. Norge har tradisjonelt vært 
kjennetegnet av stor grad av kollektiv organisering, der alt som har blitt 
sett på som viktig, også har vært organisert. Organisasjonenes mulighe- 
ter for politisk innflytelse har også vært svært gode innenfor et politisk 
system som i stor grad har vært åpent og lydhørt overfor ulike organiserte 
interesser (Klaussen & Selle, 1995; Enjolras & Strømsnes, 2018; Grendstad, 

Selle, Strømsnes & Bortne, 2006). Det finnes også en rekke formelle og 
institusjonaliserte ordninger der organiserte grupper kan påvirke de 
politiske beslutningene gjennom å bli tatt med på råd, konsultert i viktige 
saker og bedt om å gi sine uttalelser. Samtidig har det vært et lavt kon- 
fliktnivå mellom borger og stat, og et liberalt syn på politiske aksjoner. 
Man kan kanskje si at det norske politiske systemet åpner opp et eget 
mulighetsrom for organisasjonene til å benytte seg av aksjonskanalen. 
Dette vil ha betydning for hvilken type organisasjoner vi kan forvente å 
finne her, for eksempel at det antakelig er snakk om et langt større spenn 
enn bare utpregede «politiske» organisasjoner. Videre er det naturlig å 
anta at det er sammenheng mellom organisering og hvilke aksjonsformer 
som tas i bruk, der mer omfattende demonstrasjoner antakelig krever 
en høyere grad av organisering enn mindre krevende punktdemonstra- 
sjoner, der hendelsen er begrenset i tid og rom og det ofte er færre aktører 
involvert. 


Data og tilnærmingsmåte 


Eidsvolls plass utenfor Stortinget er en sentral arena for demonstrasjoner 
i Norge, på samme måte som områder foran parlamenter er det i mange 
andre land (Strømsnes & Selle, 2014). Ikke bare er dette et område som er 
åpnet opp for demonstrasjoner og markeringer, men aksjoner er også noe 
som Stortinget oppfordrer til. I Stortingets undervisningsmateriell rettet 
mot videregående skole fremheves for eksempel viktigheten av politisk 
deltakelse gjennom demokratiets mange deltakelseskanaler: «Bruk stem- 
meretten ..., ta kontakt med politikere ..., bli medlem av et parti ..., gå 
til aksjon ..., meld deg inn i en organisasjon ..., bruk mediene ...» (Stor- 
tinget, 2018a). Om aksjoner heter det videre at «[k]larer du å få med deg 
mange mennesker på aksjonen, og særlig hvis [du] greier å få media til å 
dekke saken, øker sjansene for at du blir hørt av politikerne på Stortinget 
eller lokalt — der du bor» (Stortinget, 2018b). Politiske aksjoner blir med 
andre ord fremhevet som en viktig og legitim del av det norske demo- 
kratiet. Dette forteller ikke så rent lite om den åpenheten som eksisterer 
i det norske systemet, og som står i klar kontrast til tendensen i littera- 
turen om aksjoner og sosiale bevegelser til å peke på fremmedgjøring og 

konflikt som de viktigste faktorene for å forklare hvorfor politiske aksjo- 
ner oppstår (Strømsnes, 2018). 

Adgangen til Eidsvolls plass er imidlertid regulert, og for å aksjonere 
lovlig her må man på forhånd ha søkt Stortingets eiendoms, sikkerhets- 
og serviceavdeling om tillatelse til å holde en markering. Det første 
datamaterialet vi skal bruke i dette kapitlet, bygger nettopp på disse 
søknadene, der vi med utgangspunkt i brevjournalen til Eiendoms-, 
sikkerhets- og serviceavdelingen har registrert alle tillatelser som er gitt 
til å holde markeringer og demonstrasjoner på Eidsvolls plass i perioden 
fra 1996 til 2016.” I alt inkluderer materialet 4495 markeringer og demon- 
strasjoner i denne perioden, noe som betyr at det stort sett gjennomfø- 
res én politisk markering foran Stortinget hver eneste hverdag året rundt 
(se også Stortinget, 2017). De hendelsene som er inkludert i materialet, 
er hendelser som kan klassifiseres enten som markeringer eller arrange- 
menter, eller som demonstrasjoner. Det er altså ikke bare protestaksjoner 
det handler om, men ulike markeringer der målet er å formidle et bud- 
skap til et publikum som befinner seg enten på innsiden eller på utsiden 
av stortingsbygningen, til politikerne eller til offentligheten. Kommersiell 
bruk av plassen, idrettsarrangementer (f.eks. Sentrumsløpet) og filminn- 
spillinger og TV-opptak er ikke inkludert. 

Vi baserer materialet på hvordan Stortinget selv har klassifisert hendel- 
sene i sine journaler, og har i kodingen av materialet brukt Stortingets egne 
betegnelser på aktiviteten. De skiller her mellom «Markering eller arran- 
gement», «Stand», «Punktmarkering», «Demonstrasjon», «Punktdemon- 
strasjon, streik, sultestreik», «Demonstrasjonstog» og «Lys, fakkeltog og 
fanemarkering». Mens de tre førstnevnte primært handler om å formidle 
et standpunkt eller budskap, vil de fire siste i større grad inneholde et ele- 
ment av protest. Det er imidlertid vanskelig å trekke absolutte skiller her 
siden materialet sier lite om det konkrete innholdet i aksjonene. Materialet 
inneholder også langt mer enn det vi vanligvis tenker på som politiske 
aksjoner. Særlig er begrepet «markering» som Stortinget opererer med, et 


2 Takk til Institutt for sammenliknende politikk ved Universitetet i Bergen for støtte til innsamling 
og registrering av dette materialet, og til Stortingets eiendoms-, sikkerhets- og serviceavdeling 
for å ha stilt det til disposisjon. 

vidt begrep. En «markering» kan være alt fra en informasjonsstand til en 
folkesamling som forsøker å overbevise publikum og politikere i en sak. 
Det trenger ikke å ha noe element av protest i seg, men det kan også ha det 

Den informasjonen som materialet gir oss, omfatter ellers slike ting 
som tidspunkt for markeringen, aksjonsform og hvem det er som står 
bak markeringen. Vi har i tillegg kodet hvorvidt det er enkeltpersoner 
eller organisasjoner som står bak søknadene, og hvilke organisasjoner det 
er snakk om der det er organisasjoner som står bak. Organisasjonene er 
kodet med utgangspunkt i The International Classification of Non-profit 
Organizations (ICNPO) og tilpassingen av dette klassifikasjonsskjemaet 
til norske forhold (Sivesind, 2012).4 

Selv om materialet gir oss en god oversikt over markeringer rettet 
mot Stortinget, og hvilke aktører det er som benytter denne arenaen 
for å fremme synspunktene sine og drive påvirkningsarbeid, inklude- 
rer det ikke alt som gjennomføres av aksjoner i Norge. Materialet er 
begrenset både når det gjelder lokasjon (Eidsvolls plass), og ved at det 
bare inkluderer lovlige aksjoner> Det er også sparsomt med informa- 
sjon i dette materialet om det konkrete innholdet i aksjonene. Vi sup- 
plerer derfor materialet med en annen datakilde, der vi baserer oss på 
informasjon om politiske aksjoner slik det fremkommer i de største 
norske avisene. 

Den vanligste kilden å benytte for innsamling av data om politiske 
aksjoner er mediedekning av enkelthendelser (event-data) (se f.eks. 
Rucht, Koopmans & Neidhard, 1999; Kriesi, Koopmans, Duyvendak & 
Giugni, 1995; Mikkelsen, 2002). I det andre datamaterialet som vi skal 


3 Deter eksempler i materialet på at organisator søker om tillatelse til å arrangere en aksjon eller 
en demonstrasjon, og at Stortinget i sitt svar godkjenner «markeringen». I 2012 endres dessuten 
systemet for journalføring, slik at det kun er markert at henvendelsen er «besvart». Det gjør at vi 
etter dette tidspunkt må basere klassifiseringen på hvilken betegnelse søker selv har brukt (men 
som kan være vel så presis som den Stortinget benytter). 

4 The International Classification of Non-profit Organizations (ICNPO) er klassifikasjonssvs- 
temet for frivillige organisasjoner som anbefales i FNs Handbook on Non-profit Institutions in the 
System of National Accounts, og som også brukes i norsk statistikkproduksjon på området, f.eks. 
undersøkelsene om frivillig innsats (se Henriksen, Strømsnes & Svedberg, 2019), i det norske 
satellittregnskapet for frivillige organisasjoner og i Bronnovsundregisterets frivillighetsregister. 

5 Dessverre gir ikke materialet mulighet til å si noe sikkert om omfanget av, og hvilke, søknader 
som blir avslått, men vi vil anslå det til å være en svært liten andel. De få avslagene som er regis- 
trert i materialet, dreier seg stort sett om at plassen allerede er opptatt. 

benytte, har vi brukt denne tilnærmingen, der vi har registrert ulike for- 
mer for politiske demonstrasjoner i Norge basert på to sentrale medie- 
kilder i perioden 1983-2015. Materialet er bygd opp med utgangspunkt i 
Retrievers digitale nyhetsarkiv, der vi har brukt Aftenposten og VG som 
kilder, og «demonstr*» som søkestreng. Dette har resultert i et datamate- 
riale som inkluderer 2088 hendelser i det aktuelle tidsrommet, ofte med 
flere avisartikler som kilde for hver hendelse (høyeste verdi er 26, gjen- 
nomsnittsverdien er 1,44)” Det er altså også her, som i materialet som 
omhandler markeringer på Eidsvolls plass, hendelser som er registrert 
og som utgjør analyseenhetene i materialet, selv om typen hendelser som 
inkluderes, er ulik. Mens materialet basert på Stortingets brevjournal 
inkluderer et bredt spekter av lovlige markeringer, inkluderer materia- 
let basert på mediekilder både lovlige og ulovlige demonstrasjoner, og 
hendelsene handler mer eksplisitt om protest. Det er i begge tilfeller pri- 
meert snakk om «outsider»-taktikker (f.eks. protester, demonstrasjoner, 
sivil ulydighet og voldelige aksjoner) i motsetning til «insider»-taktikker 
(f.eks. underskriftslister, brevskriving og bruk av rettsvesenet) (se Soule 
og Earl, 2005), selv om det også kan være snakk om en kombinasjon 
av virkemidler (f.eks. en demonstrasjon som ender i en overlevering av 
underskriftslister til en statsråd). 

Aftenposten og VG er valgt som kilder i oppbyggingen av dette data- 
settet. Det er snakk om landets to største aviser, den ene en abonne- 
mentsavis og den andre en tabloidavis, som begge har elektronisk arkiv 
tilbake til 1983. Det kan innvendes at det er to Oslo-baserte riksaviser, 
noe som medfører at aksjoner som finner sted i andre byer og lokalsam- 
funn rundt om i landet, ikke vil være dekket inn i like stor grad som 
aksjoner som skjer i Oslo. Det er i tillegg snakk om to aviser som politisk 
heller mot høyre (selv om det bare er for Aftenposten at dette offisielt er 


6 Vihar mottatt støtte til innsamling og koding av dette materialet fra Institutt for sammenliknen- 
de politikk ved Universitetet i Bergen, prosjektet 'Stortingets historie 1964-2014, samt Senter for 
forskning på sivilsamfunn og frivillig sektor. 

7 Kjellman (2007) bruker i sitt arbeid en tilnærming som er beslektet med den som vi bruker her, 
med Aftenposten som kilde og NTB som kontroll. Han bruker imidlertid litt andre søkeord enn 
det vi gjør (aksjon, demonstrasjoner og opptøyer), og datamaterialet hans går kun frem til 2003. 
Norge var også involvert i et europeisk prosjekt som registrerte protesthendelser i 28 europeiske 
land i perioden 1980-1995 (Francisco, udatert). 

tilkjennegitt), noe som også kan ha betydning både for hvorvidt hendel- 
ser dekkes, og hvordan de omtales. Begge disse faktorene må tas med i 
betraktningen når materialet tolkes. Ideelt sett hadde det vært ønskelig å 
ta med flere aviskilder, inkludert region- og lokalaviser og aviser innenfor 
et bredere politisk spekter, men dette er noe som tilgjengelige ressurser 
har satt begrensninger for. 

Bakgrunnen for valg av tidsrom er at 1983 er det året Retriever star- 
tet sitt digitale nyhetsarkiv.” Søkestrengen som er brukt i oppbyggingen 
av materialet («demonstr*»), er valgt fordi den har vist seg godt egnet til 
å fange opp det fenomenet vi er interessert i, sammenlignet med andre 
mulige søkeord som «protest», «aksjon» og «aksjonisme». Samtidig gir 
søkestrengen naturligvis også en rekke treff som ikke omhandler poli- 
tiske aksjoner. Alle treff har derfor blitt gjennomgått manuelt, der bare de 
som faktisk omhandler politiske aksjoner, er registrert og kodet. I tillegg 
til den kvantitative kodingen av materialet er også alt materialet samlet i 
et arkiv som gjør det mulig å mer substansielt studere de hendelsene som 
inngår, og som gir grunnlag for en dypere forståelse enn det kvantitative 
materialet alene. 

Slike event-data er en god kilde for å kunne si noe om konkrete pro- 
testaksjoner og andre hendelser, men både på grunn av utvalgsskjevheter 
(selection bias) og skjevheter i avisenes beskrivelse av hendelsene (infor- 
mation bias) vil de ikke gi noe absolutt bilde av det som skjer i aksjons- 
kanalen (Earl, Martin, McCarthy & Soule, 2004; Jenkins & Maher, 2016). 
Denne typen event-data vil alltid være preget av nyhetskildenes priori- 
teringer. Utvalget av aksjoner i materialet vil være styrt av hva media til 
enhver tid finner det interessant å rapportere om (og hvilke andre nyhets- 
hendelser som skjer samtidig), og vil derfor ikke gi noe nøyaktig bilde av 
alle hendelser som finner sted. Det er også nærliggende å anta at det vil 
være en overrepresentasjon av aksjoner som tilfredsstiller journalismens 
nyhetskriterier, ved at de omhandler noe man tror vil være av nasjonal 


8 Strømsnes og Selle (2014) analyser demonstrasjoner rettet mot Stortinget tilbake til 1964, basert 
på data fra Aftenpostens arkiv lagret på mikrofilm for perioden før 1983. Vi har likevel her valgt 
å konsentrere oss om det digitale arkivet, noe som har gjort søkearbeidet lettere og datainnsam- 
lingen mer lik over tid. I stedet har vi valgt å utvide datamaterialet med en ekstra datakilde (VG), 
og inkludere aksjoner rettet mot andre institusjoner enn Stortinget. 

interesse, er nytt, konfliktfullt og involverer kjente personer (Allern, 
2001). Dette gjør at en for eksempel vil forvente en overrepresentasjon av 
store aksjoner og av voldelige aksjoner. Som vi skal komme tilbake til, vil 
heller ikke mediematerialet alltid være så nøyaktig i angivelsen av hvem 
det er som står bak aksjonene. I tillegg er det ikke utenkelig at medias 
oppfatning av hva som har nyhetsverdi og er verdt å gi spalteplass, er noe 
som har endret seg over tid. Det vil dermed være vanskelig å vite sikkert 
om endringer i omfanget av aksjoner og innholdet i disse skyldes fak- 
tiske endringer eller endringer i hva som gis mediedekning. Dette legger 
visse begrensninger for hvilke slutninger det er mulig å trekke basert på 
materialet. 

Selv om det er mange aksjoner med i det datamaterialet som vi benyt- 
ter her, er det også viktig å være klar over at materialet langt fra dekker 
alle de aksjonene som har funnet sted i Norge i det aktuelle tidsrommet." 
Sammenligner vi med datamaterialet som viser markeringer på Eids- 
volls plass, så fanger dette opp over tre ganger så mange hendelser som 
materialet basert på mediedekning. På den annen side inkluderer mate- 
rialet basert på Stortingets brevjournal et langt større spenn av hendel- 
ser, fra informasjons- og folkeopplysningsvirksomhet til protestaksjoner 
og demonstrasjoner. Vi vil imidlertid argumentere for at også den første 
typen påvirkningsarbeid er en viktig del av aksjonskanalen. Det blir for 
enkelt, slik for eksempel Rucht (1998, s. 34) gjør, å si at det kun er protes- 
ter som de største medieaktørene rapporterer om, som er relevante siden 
det er disse som har mulighet for å oppnå offentlig oppmerksomhet og, 
eventuelt, politisk innflytelse. 

En annen innvending med relevans for det vi studerer her, er at 
materialet basert på søknader til Stortinget, på bakgrunn av selve 
søknadsprosessen, antakelig vil tendere til å overrapportere andelen 
aksjoner som det står organisasjoner bak, mens materialet basert på 


9 Dette er nært relatert til diskusjonen om den sosiale konstruksjonen av virkeligheten. Se f.eks. 
Gamson, Croteau, Hoynes & Sasson (1992). 

10 Unntaksvis inkluderer også materialet enkelte aksjoner som har funnet sted utenfor landets 
grenser, der norske organisasjoner har deltatt i større mønstringer i utlandet (totalt 14 hendel- 
ser). Eksempler er fredsbevegelsen i Norge, som drar til Tyskland for å demonstrere for fred i 
påskeferien i 1984, eller sjøfolk som demonstrerer mot staten eller eget rederi utenfor norske 
konsulat og ambassader. 

mediekilder vil tendere til å underrapportere det. Vi vil likevel argu- 
mentere for at de to datakildene vi har utfyller hverandre og, selv om 
de ikke alltid kan gi oss helt eksakte tall, kan bidra til å gi oss bedre 
innsikt i aksjonskanalen i Norge. Materialet dekker et langt tidsrom og 
et betydelig antall aksjoner innenfor dette tidsrommet. De to datakil- 
dene er ikke direkte sammenlignbare, men gir oss ulike innfallsvinkler 
til samme fenomen. Nettopp dette er også noe som har vært etterlyst i 
studier av politiske aksjoner (Quaranta, 2017). La oss gå over til å se hva 
materialet forteller oss. 


Hvem står bak markeringene på Eidsvolls plass? 


Eidsvolls plass utenfor Stortinget er, som vi har sett, en sentral arena for 
politiske markeringer i Norge, med om lag én markering hver eneste hver- 
dag året rundt (Stortinget, 2017). Analysen av hvem det er som søker om å 
avholde slike markeringer, viser også et stort spenn, alt fra grupper i klar 
opposisjon til rådende oppfatninger i samfunnet (som Blitz, Gateavisa og 
Sian) til grupper som også er vel representert på innsiden av stortingsbyg- 
ningen (som de enkelte partienes stortingsgrupper). Blant de mer kuriøse 
søknadene i materialet er Foreningen for syriske kurdere, som søker om 
å få arrangere sultestreik utenfor Stortinget over en femdagersperiode i 
2010, riktignok begrenset hver dag til mellom klokken 13.00 og 17.00 (inn- 
vilget), og nynazister som søker om tillatelse til å markere Rudolf Hess’ 
dødsdag utenfor Stortinget i 2000 (søknad oversendt Oslo politidistrikt, 
der den ifølge VG (2000) ble avslått «fordi tid og sted ikke passer»). 

I Stortingets protokoll over innvilgede søknader om markeringer på 
Eidsvolls plass registreres det hvem som er ansvarlig for markeringen 
(søker), som kan være både enkeltpersoner og organisasjoner. Vi er her 
interessert i hvorvidt det primært er organisasjoner som søker om å få gjen- 
nomføre denne typen makeringer — og eventuelt hvilke organisasjoner — 
eller om dette er en kanal for mer spontane markeringer arrangert på 
initiativ fra enkeltpersoner og mer uformelle nettverk." Vi finner at det i 


11 Det kan naturligvis alltid diskuteres når noe har såpass faste rammer at det kan kalles en 
organisasjon. Det organisasjonsbegrepet vi opererer med her, er vidt. Alt som er oppført 
med et organisasjonsnavn, er kodet som en organisasjon, uten at det er stilt krav om grad av 

62 prosent av tilfellene er norske enkeltorganisasjoner som står bak søk- 
nadene, i fem prosent av tilfellene er det snakk om flere grupperinger eller 
organisasjoner som søker sammen, mens det i 22 prosent av tilfellene er 
internasjonale organisasjoner som står bak. Bare i 12 prosent av tilfellene 
er det enkeltpersoner eller mer uformelle nettverk som står som søker. 
Selv om dette materialet antakelig tenderer til å overrapportere omfan- 
get av organisasjoner (jf. diskusjonen om data i forrige avsnitt), tyder det 
likevel på at organisasjonene spiller en sentral rolle innenfor aksjonska- 
nalen i Norge, og at aksjonskanalen langt fra er så spontan og uorganisert 
som mye av litteraturen antyder. 

I tillegg til omfanget av aksjoner som det står organiserte interesser 
bak, finner vi en del interessante trekk når vi over tid studerer antallet 
aksjoner som ulike typer aktører står bak (Figur 2.1). For det første finner 
vi at det har vært en økning i denne typen markeringer i løpet av den 
perioden vi ser på, fra godt under 100 aksjoner årlig de første årene til 
rundt 300 i året i slutten av perioden. For det andre er det også tydelig at 
det er enkeltorganisasjoner som står for det meste av denne veksten. Dette 
kan indikere at aksjonsformen i dag krever mer organisering og ressurser 
enn det som var vanlig tidligere (se også Strømsnes & Selle, 2014, s. 481), 
noe som stemmer godt overens med litteraturen om utvikling i retning av 
et «bevegelsessamfunn» («movement society», se Meyer & Tarrow, 1998; 
Soule & Earl, 2005). I tillegg ser vi at ulike internasjonale organisasjo- 
ner oftere har markeringer foran Stortinget nå enn det som var tilfellet i 
begynnelsen av den perioden vi ser på, noe som også stemmer godt med 
hva en ville forvente. 


organisasjonsstruktur eller profesjonalisering, mens alle personnavn er kodet som privatper- 
son. Det er usikkert hvilke implikasjoner dette har for omfanget av organisasjoner i materia- 
let. Det kan være snakk om privatpersoner som søker på vegne av en organisasjon, men som 
dermed blir kodet som privatperson, og det kan være oppgitt et organisasjonsnavn som gir 
grunnlag for koding som organisasjon, men der dette mer har karakter av å være et formål eller 
slagord enn en organisasjon i egentlig forstand. Omfanget av det første vet vi lite om, mens vi 
vil karakterisere omfanget av det siste som relativt lite. I de fleste tilfellene er det tydelige orga- 
nisasjoner som står bak søknadene. 

Figur 2.1: Markeringer foran Stortinget - hvem står bak? 
Data: Register over markeringer på Eidsvolls plass 1996-2016 


Hvilken type organisasjoner er det som tar i bruk aksjonskanalen på 
denne måten? ICNPO-klassifiseringen er bygd opp med en hovedinnde- 
ling der det skilles mellom 12 organisasjonskategorier, og en underinnde- 
ling innenfor hver av disse kategoriene. De 12 hovedkategoriene som det 
opereres med, er (1) Kultur og rekreasjon, (2) Utdanning og forskning, 
(3) Helse, (4) Sosiale tjenester, (5) Natur- og miljøvern, (6) Bolig og lokal- 
miljø, (7) Politiske- og interesseorganisasjoner, (8) Legater og fremme av 
frivillighet, (9) Internasjonale organisasjoner, (10) Tros- og livssynsorga- 
nisasjoner, (11) Yrkes-, bransje- og fagforeninger og (12) Andre. 

Som man kunne forvente, er det i de aller fleste tilfellene snakk om 
politiske organisasjoner og interesseorganisasjoner som avholder mar- 
keringer utenfor Stortinget (59 prosent), noe som understreker dette 
som en arena for politisk ytring og påvirkningsarbeid. I tillegg til denne 
dominerende gruppen av organisasjoner er også tros- og livssynsorgani- 
sasjoner (14 prosent), miljø- og naturvernorganisasjoner (9 prosent) og 
yrkes-, bransje- og fagforeninger (8 prosent) godt representert innenfor 
aksjonskanalen (Figur 2.2). Mens de to sistnevnte her er som forventet, 
er det overraskende at en såpass stor andel av organisasjonene som er 
aktive på denne arenaen, befinner seg innenfor tros- og livssynsfeltet. 

Dette indikerer at plassen foran Stortinget antakelig i like stor grad er en 
arena der aktiviteten er rettet utover, mot forbipasserende publikum, som 
en arena der aktiviteten er rettet innover, mot de politiske makthaverne. 

Om vi ser nærmere på de politiske organisasjonene og interesseor- 
ganisasjonene, så opererer ICNPO-klassifiseringen med tre underkate- 
gorier: «Interesseorganisasjoner», «Juridisk rådgivning» og «Politiske 
organisasjoner». Under Interesseorganisasjoner skilles det videre mellom 
«Organisasjoner for personer med nedsatt funksjonsevne og syke», «Ret- 
tighets- og støttearbeid», «Organisasjoner som arbeider for samfunns- 
endring» og «Organisasjoner for innvandrere og etniske grupper». Vi 
finner svært mange organisasjoner som, gitt denne inndelingen, klassi- 
fiseres som interesseorganisasjoner, og særlig gjelder det organisasjoner 
som driver med rettighets- og støttearbeid (slike ting som ytringsfrihet, 
menneskerettigheter, likestilling eller rettigheter for innsatte, fattige, 
bostedsløse, papirløse eller rusmisbrukere) (20 %) samt organisasjoner 
for innvandrere og etniske grupper (11 %). Det som i klassifikasjonsskje- 
maet er kategorisert som politiske organisasjoner (f.eks. politiske partier), 


er også godt representert på Eidsvolls plass (8 %). 


< 


Politiske- og interesseorganisasjoner (58,5 %) 
Tros- og livssynsorganisasjoner (13,6 %) 
Natur- og miljevern (9,2 %) 

Yrkes-, bransje- og fagforening (7,8 %) 

Kultur og rekreasjon (4.2 %) 


Helse (2,3 %) 


Internasjonale organisasjoner (1,6 %) 
Bolig og lokalmiljø (0,8 %) 


Utdanning og forskning (0,7 %) 


Sosiale tjenester (0,6 %) 


Andre (0,4 %) 


Figur 2.2: Hvilken type organisasjon står bak markeringene? 


Data: Register over markeringer på Eidsvolls plass 1996-2016 


12 Organisasjoner som arbeider for etniske grupper i andre land, som Palestinakomiteen eller Med 
Israel for fred, er her klassifisert som Rettighets- eller støttearbeid, mens organisasjoner som 
arbeider for innvandrere og etniske grupper i Norge, er klassifisert som Organisasjoner for inn- 
vandrere og etniske grupper. Rene kulturorganisasjoner som arbeider for å bevare en etnisk 
gruppes kultur og tradisjon, faller inn under Kunst- og kultur. 

Hvis vi går mer konkret inn i materialet og ser på hvilke organisasjoner 
det er som utmerker seg som særlig aktive på denne arenaen, er det tre 
typer organisasjoner som trer frem. Det er for det første religiøse grup- 
peringer, som blant annet benytter Eidsvolls plass til forkynnervirksom- 
het og torgmøter, for det andre innvandrerorganisasjoner (diaspora), der 
markeringene ofte handler om situasjonen i hjemlandet, og, til slutt, mer 
tradisjonelle norske organisasjoner, særlig innenfor rettighetsarbeid eller 
miljø- og dyrevern. 

Det er spesielt én organisasjon som klart utmerker seg i materialet, og 
det er Menigheten Pilgrimsfolket. Denne organisasjonen, som karakteri- 
serer seg selv som «en fri, uregistrert og evangelisk menighet» (Pilgrims- 
folket, 2018a), har holdt mer enn 170 markeringer utenfor Stortinget i den 
perioden vi ser på, og mye tyder på at dette først og fremst inngår som 
en del av foreningens forkynnervirksomhet (evangelisasjon). Foreningen 
skriver blant annet følgende på hjemmesiden sin: «Vi ønsker på mange 
måter å nå ut til mennesker med det glade budskap. Blant annet pleier 
vi å ha torgmøter. Da tar vi med instrumenter og høyttalere, og syn- 
ger og vitner om Jesus. Vi får mulighet å samtale med mennesker, og 
det knyttes ofte nye kontakter» (Pilgrimsfolket, 2018b). En annen grup- 
pering innenfor samme segment er Jesus Revolution, en organisasjon 
med røtter tilbake til Jesus-bevegelsen på 1970-tallet og som spesielt 
driver forkynnervirksomhet rettet mot ungdom. Denne organisasjonen 
har holdt om lag 90 markeringer foran Stortinget i perioden vi ser på, 
mens Jesus Church, som også retter forkynnerarbeidet sitt spesielt mot 
ungdom, har holdt om lag 50 markeringer. I tillegg til disse evangeliske 
retningene finner vi at nyreligiøse buddhistisk-inspirerte trosretninger, 
som Foreningen for Falun Dafa og Foreningen for Falun Gong, er svært 
aktive. Materialet sier lite om hva markeringene holdt av disse gruppene 
dreier seg om (i hovedsak klassifisert som «stand»). Norsk forening for 
Falun Dafa har imidlertid lenge vært engasjert i arbeidet for å stoppe den 
brutale forfølgelsen av personer som praktiserer Falun Gong i Kina, så 
det er nærliggende å anta at det her handler om politisk mer enn religiøst 
påvirkningsarbeid. 

I den andre hovedgruppen av organisasjoner, innvandrerorganisa- 
sjonene, er det også enkelte organisasjoner som klart utmerker seg. Det 

gjelder særlig Foreningen for beboere og pårørende i Ashraf (Irak), som 
har holdt mer enn 180 markeringer i perioden. Generelt utmerker både det 
iranske og det irakiske miljøet i Norge seg, ikke bare med et stort antall 
aksjoner og markeringer, men også med et vell av ulike organisasjoner 
og grupperinger. Blant de mest aktive aktørene på Eidsvolls plass finner 
vi Den iranske flyktningeforeningen i Norge, Den iranske akademike- 
rens forbund, Det iranske konstitusjonelle parti, Irakiske opposisjoner 
i Norge, Irans arbeider-kommunistiske parti, Iransk konverterte, Iran- 
solidarity og Solidarisk bevegelse for demokrati og frihet i Iran, i tillegg 
til ulike kurdiske grupper, som Free life party of Kurdistan og Kurdistan 
Kulturforening. Av andre innvandrergrupper finner vi både det tamil- 
ske og det afghanske miljøet godt representert med markeringer av ulike 
slag. Dette bildet av at ulike innvandrergrupper er svært aktive på denne 
arenaen, samsvarer også med det Strømsnes og Selle (2014) finner i sin 
studie. Det internasjonale engasjementet har hele tiden vært en viktig del 
av det som skjer i aksjonskanalen i Norge, men et sentralt utviklingstrekk 
erat ulike innvandrergrupper i større grad har tatt i bruk aksjonskanalen 
for å protestere mot forhold i hjemlandet. Dette er et tydelig trekk også i 
det materialet vi ser på her. 

Av de mer tradisjonelle norske organisasjonene utmerker NOAH - for 
dyrs rettigheter seg, med nesten 100 markeringer i perioden, og Natur og 
Ungdom, med rundt 70 markeringer. Også organisasjoner som Bestefor- 
eldrenes klimaaksjon, Bestemødre for fred, Amnesty International, Redd 
Barna og PRESS - Redd Barna Ungdom har et høyt aktivitetsnivå. Som 
vi kunne se ut fra Figur 2.2, finner vi imidlertid et vidt spenn av orga- 
nisasjoner representert også innenfor kultur- og rekreasjon, utdanning 
og forskning, helse og sosiale tjenester samt bolig og lokalmiljø. Det er 
her snakk om organisasjoner som man kanskje ikke i første omgang ville 
forventet var særlig aktive innenfor aksjonskanalen, i alle fall ikke om 
man har en strikt forståelse av politiske aksjoner som protest. Dette for- 
teller også noe om den statusen politiske aksjoner og markeringer har i 
Norge, som en kanal for politisk ytring som er åpen og tilgjengelig for 
de fleste grupperinger, og som også blir benyttet av svært ulike grupper 
og interesser i samfunnet til å formidle hva de står for, og til å rekruttere 
støttespillere til arbeidet sitt. 


51 


KAPITTEL 2 


De aller fleste markeringer utenfor stortingsbygningen er av Stortinget 
klassifisert som «Markering eller arrangement» (75 %) eller «Stand» (8 %). 
Dette må ses på som rolige og lite konfliktfulle markeringer, der hoved- 
hensikten er å spre et budskap. Bare om lag 14 prosent av markeringene 
er klassifisert som enten en demonstrasjon, en punktdemonstrasjon / 
streik / sultestreik, et demonstrasjonstog eller en lys-, fakkeltog eller 
fanemarkering. Det er ikke noe tydelig mønster i hvilke markeringer det 
står organiserte interesser bak, og hvilke som er arrangert av enkeltper- 
soner og uformelle nettverk. Når det er snakk om demonstrasjonstog, 
er det imidlertid ofte flere grupperinger som står bak, mens internasjo- 
nale organisasjoner utmerker seg når det gjelder punktdemonstrasjoner, 
streik eller sultestreik. Vi skal ved hjelp av det andre datamaterialet vårt 
se nærmere på de ulike formene for politisk protest. 


Hvem står bak de politiske aksjonene, og 
hvilken aksjonsform bruker de? 


Det andre datamaterialet, som omhandler politiske demonstrasjoner 
omtalt i Aftenposten eller VG i perioden 1983-2015, inkluderer både lov- 
lige og ulovlige aksjoner, aksjoner som er rettet ikke bare mot Stortinget, 
men også mot andre politiske institusjoner, og aksjoner både i Oslo og 
andre steder i landet. Er det det samme bildet som viser seg her? 

Når vi ser på hvilke aktører det er som står bak aksjonene, finner vi et 
noe større innslag av private initiativ og uformelle nettverk i dette mate- 
rialet enn når utgangspunktet var Stortingets brevjournal. Dette er ikke 
så unaturlig, siden materialet med utgangspunkt i Stortingets brevjour- 
nal er bygd opp med utgangspunkt i en søknadsprosess. I tillegg er det 
ofte slik at media ikke gir nøyaktig informasjon om hvilke organisasjoner 
eller aktører som står bak når de skriver om politiske aksjoner. Eksem- 
pelvis vil det i avismaterialet ofte stå at «En gruppe iranere demonstrerte 
..», Uten å angi hvilken konkret organisasjon det er snakk om, og det 
blir dermed kodet som en uformell gruppe. Vi finner likevel også i dette 
materialet at det står organisasjoner bak en betydelig andel av aksjonene. 
I 38 prosent av tilfellene har vi registrert at det er en nasjonal organi- 
sasjon som står bak initiativet, i 18 prosent av tilfellene at det er flere 

organisasjoner som står bak, mens det i 3 prosent av tilfellene er snakk 
om internasjonale organisasjoner, inkludert norske underavdelinger av 
slike. I 41 prosent av tilfellene har aktørene som står bak, blitt klassifisert 
som et uformelt nettverk eller privat initiativ. Dette materialet gir dermed 
i større grad et bilde av at det som skjer innenfor aksjonskanalen, er bygd 
opp rundt løsere organiserte aksjonsgrupper. Det er også oftere registrert 
«flere grupperinger» i dette materialet, mens det sjeldnere er snakk om 
internasjonale organisasjoner. Det er uansett verdt å merke seg at det for 
59 prosent av aksjonene er registrert at det er en eller flere organisasjoner 
som står bak. 

Også i dette materialet er det, naturlig nok, politiske organisasjoner og 
interesseorganisasjoner som dominerer når det er snakk om organisasjo- 
ner. Av de 825 hendelsene der det har vært mulig å klassifisere organisa- 
sjonen som står bak, faller 59 prosent innenfor denne kategorien (samme 
andel som i Stortings-materialet). Vi finner også mange innenfor kate- 
goriene Yrkes-, bransje- og fagforening og Miljø- og naturvern (begge 16 
prosent), mens Tros- og livssynsorganisasjonene ikke er like markante 
i dette materialet som i Stortings-materialet (3 prosent, på samme nivå 
som Utdanning og forskning og Internasjonale organisasjoner). Som 
eksempler på særlig aktive grupperinger innenfor aksjonskanalen slik 
det fremstår i dette materialet, kan nevnes Blitz, Natur og Ungdom og 
Greenpeace. 

Imidlertid finner vi også i dette materialet et svært stort spenn av orga- 
nisasjoner. På samme måte er spennet av tematikker stort, og også her fin- 
ner vi at aksjonskanalen ikke bare brukes til å gi uttrykk for protest, men i 
minst like stor grad til å formidle et mer allment standpunkt til politikere 
og publikum. Det aksjoneres både i tilknytning til større internasjonale 
politiske hendelser og mindre lokale politiske saker, der fordelingen er 
omtrent lik mellom lokale/regionale, nasjonale og internasjonale spørs- 
mål (henholdsvis 34, 36 og 30 prosent). Når vi skiller mellom aksjoner 
som det står organiserte grupper bak, og aksjoner som er basert på ufor- 
melle grupper og private initiativ, finner vi at de typiske problematikkene 
der organiserte grupper dominerer, er spørsmål som handler om tariff, 
arbeidsmiljø og arbeidsvilkår, samt miljø- og vernesaker, noe som spei- 
ler at organisasjonene innenfor disse områdene er svært aktive innenfor 

aksjonskanalen. Når demonstrasjonene omhandler tema knyttet til tariff, 
arbeidsmiljø og arbeidsvilkår, samt miljø- og vernesaker, finner vi at det 
langt sjeldnere er uorganiserte grupper og private initiativ som står bak. 
På den andre siden er det vanligere å finne uformelle grupper og private 
initiativ bak aksjoner som handler om skoletilbud, bedriftsnedleggel- 
ser eller nedleggelse av sykehus og aldershjem, altså protester knyttet til 
opplevde endringer og utfordringer i lokalsamfunn rundt i landet. Det 
er også generelt slik at de uorganiserte initiativene langt oftere handler 
om lokal problematikk, mens det oftere er organiserte interesser som står 
bak når det er snakk om nasjonale og internasjonale problemområder. 
Demonstrasjoner gjennomført med utgangspunkt i private initiativ og 
uformelle nettverk handler i 45 prosent av tilfellene om lokale eller regio- 
nale spørsmål, i 30 prosent av tilfellene om nasjonale spørsmål og i 25 pro- 
sent av tilfellene om internasjonale spørsmål. Til sammenligning handler 
demonstrasjoner gjennomført av enkeltorganisasjoner eller grupper av 
organisasjoner i 26 prosent av tilfellene om lokale eller regionale saker, i 
40 prosent av tilfellene om nasjonale spørsmål og i 34 prosent av tilfellene 
om internasjonale spørsmål. 

I tillegg til å være mer lokalt orientert er aksjonene basert på uformelle 
grupper og private initiativ ofte mindre omfattende målt i antall delta- 
kere. Når vi skiller mellom aksjoner der antallet deltakere enten beskri- 
ves eller tallfestes som «få» (1-10), «noen» (10-100), «relativt mange» 
(100-1000), «omfattende» (1000-10 ooo) eller «svært omfattende» 
(10 000+), ser vi tydelig hvordan de mest omfattende aksjonene i større 
grad enn de som er mindre omfattende, er koblet til et organisasjonsap- 
parat (Figur 2.3). Vi ser også at de fleste organisasjoner i Norge enten er 
relativt små, med mellom 10 og 100 deltakere, eller med relativt mange 
(mellom 100 og 1000) deltakere. Demonstrasjoner med mer enn 1000 
deltakere er sjelden. 

Den absolutt vanligste formen for politisk aksjon i Norge er punktde- 
monstrasjonen; en kortvarig markering som skjer på et bestemt sted og på 
et bestemt tidspunkt. Hele 57 prosent av hendelsene som er registrert, har 
form av å være en punktdemonstrasjon. Den typiske punktdemonstra- 
sjonen gjenspeiles også i virkemidler som plakater, bannere, slagord, taler 
og appeller (90 % av alle aksjonene inneholder denne typen virkemidler). 

Figur 2.3: Antall deltakere, prosent 
Data: Demonstrasjoner omtalt i Aftenposten eller VG, 1983-2015 

Figur 2.4: Valg av aksjonsform - organisert /uorganisert 


Data: Demonstrasjoner omtalt i Aftenposten eller VG, 1983-2015 


Punktdemonstrasjonen er en aksjonsform som benyttes noe oftere av 
uformelle grupper og nettverk enn av organiserte grupper (Figur 2.4). 
Derimot er demonstrasjonstog og fakkeltog samt streik, politisk streik 
og boikott aksjonsformer som krever en noe større grad av organise- 
ring, og det er vanligere her at det er organiserte grupper som står bak 

aksjonene. Alt i alt er det imidlertid snakk om små forskjeller. Når det 
gjelder de mer ytterliggående virkemidlene og hendelser på grensen til 
sivil ulydighet, som blokade, okkupasjon og sultestreik, er det likt fordelt 
mellom organiserte og uorganiserte initiativ. Også når vi ser på forskjeller 
i intensitet og voldsbruk, er det små forskjeller mellom aksjoner som det 
står organiserte grupper bak, og aksjoner initiert av uformelle grupper og 
private initiativ, og vi finner lite støtte for hypotesen om at organisasjoner 
spiller en modererende og konfliktdempende rolle innenfor aksjonskana- 
len. Dette er kanskje heller ikke så rart når vi tar i betraktning noen av 
de organisasjonene som har vært mest aktive innenfor aksjonskanalen i 
perioden vi ser på. 


Oppsummering og diskusjon 
I dette kapitlet har vi diskutert organisasjonenes rolle i aksjonskanalen 
i Norge ut fra to originale datasett. Begge datasettene er bygd opp med 
utgangspunkt i protesthendelser, og vi har i analysen spesielt vært opp- 
tatt av hvilke aktører det er som står bak disse hendelsene, og på hvil- 
ken måte de tar aksjonskanalen i bruk. Vi finner at omfanget av politiske 
markeringer og aksjoner i Norge er høyt, og det er også en relativt høy 
andel nordmenn som sier at de har deltatt i demonstrasjoner. Norge er 
altså ikke bare kjennetegnet av en omfattende frivillig sektor, men også 
av omfattende aktivitet innenfor aksjonskanalen. Som vi har vist i dette 
kapitlet, er det ikke slik at de to kanalene opererer frikoblet fra hverandre. 
Mens materialet basert på Stortingets brevjournal gir inntrykk av at 
det i hovedsak er organisasjoner som står bak politiske markeringer og 
aksjoner i Norge, viser materialet basert på mediedekning et større inn- 
slag av uformelle nettverk og private initiativ. Sannheten ligger trolig et 
sted midt imellom, ettersom det i Stortings-materialet antakelig er en ten- 
dens til at omfanget av organisasjoner overrapporteres, og det i mediema- 
terialet er en tendens til at omfanget av organisasjoner underrapporteres. 
Hovedinntrykket er likevel at bare en begrenset del av det som foregår 
innenfor aksjonskanalen, fremstår som uorganisert og spontant, og at 
planlegging, tilrettelegging og gjennomføring av aksjoner og markerin- 
ger i de fleste tilfeller krever organisatoriske ressurser. Uavhengig av om 


56 


POLITISKE AKSJONER I NORGE 


det er organisasjoner eller private initiativ som står bak aksjonene, ser de 
også i stor grad ut til å bruke samme «regelbok», der det raskt bygges opp 
et apparat som fordeler oppgaver. En komité danner ofte grunnlaget for 
selve aksjonen, der alt fra paroler, pressekontakt, samarbeidspartnere og 
virkemidler blir diskutert og vedtatt. 

Organisasjonene spiller flere roller i gjennomføringen av aksjoner. I 
enkelte tilfeller er de aktive planleggere og organisatorer, i andre tilfeller 
fungerer de som informasjonshub for individuelle initiativ, der organi- 
sasjonenes ressurser og nettverk brukes til å skape et forum for inter- 
aksjon mellom aktørene. Organisasjonenes tyngde legges dessuten til en 
aksjon gjennom offentlig støtte til et initiativ i media. Det er heller ikke 
helt uvanlig at det er private initiativ og uformelle nettverk som starter 
en aksjon, som deretter blir tilknyttet eller kooptert av en organisasjon 
eller utvikler seg mot å selv bli en organisasjon. Refugees Welcome, som 
diskuteres i kapittel 6 i denne boken, er et eksempel på dette. 

Når det gjelder organisasjonene som er aktive på aksjonsarenaen, fin- 
ner vi disse innenfor en rekke organisasjonsfelt, alt fra trossamfunn og 
innvandrerorganisasjoner til fagforeninger og miljøvernorganisasjoner. 
Vi finner kontroversielle grupper, grupper i opposisjon til det bestående 
og grupper i konflikt med hverandre, men vi finner også et bredt spek- 
ter av ulike typer sivilsamfunnsorganisasjoner. For organisasjonene er 
aksjonskanalen en arena der de kan synliggjøre arbeidet sitt, spre infor- 
masjon om hva de står for, og rekrutterer nye støttespillere, uten at det er 
noe som går på bekostning av deltakelse i ulike korporative ordninger. 
Vi har ikke sett en utvikling der organisasjonene har blitt mindre vik- 
tige over tid, snarere er det tvert imot. Ulike organiserte interesser ser 
i økende grad ut til å stå bak de politiske aksjonene og markeringene, i 
alle fall når vi ser på markeringene som Stortinget har gitt tillatelse til. 
Dette kan antyde en utvikling i retning av et «bevegelsessamfunn». Det 
er snakk om et åpent politisk system som ikke bare tillater aksjoner, men 
som sågar åpent inviterer til det. Mulighetsrommet organisasjonene har 
til å benytte seg av aksjonskanalen er med andre ord stort. 

Vi har også sett hvordan plassen foran Stortinget ikke bare er et sted 
for politiske aksjoner, men også for informasjonsspredning og menings- 
ytring i bred forstand. Dette blir ikke minst illustrert ved et betydelig 

innslag av tros- og livssynsorganisasjoner som markerer seg foran Stor- 
tinget, og som velger nettopp denne arenaen for å gi uttrykk for budskapet 
sitt. Vi fant også et stort omfang og et bredt spenn av innvandrerorgani- 
sasjoner som engasjerer seg i aksjonskanalen, og ikke minst i spørsmål 
som omhandler situasjonen i eget hjemland. Generelt sett ser det også ut 
som om ulike internasjonale organisasjoner har blitt viktigere over tid. 

Ikke bare er det et vidt spekter av organisasjoner representert, det er 
også en rekke aksjonsformer og virkemidler som tas i bruk, selv om det 
aller meste av det som skjer i aksjonskanalen, går fredelig for seg, og 
det bare i sjeldne tilfeller er snakk om voldsbruk. Dette er tilfellet både 
for aksjoner som det står organiserte interesser bak, og aksjoner med 
utspring i uformelle grupper og private initiativ. Oftere er det organiserte 
grupper som står bak de mer omfattende aksjonene, mens enkle punkt- 
demonstrasjoner og aksjoner der det er færre aktører involvert, krever 
mindre grad av organisering. Der det er uformelle grupper og private 
initiativ som står bak, handler det også oftere om lokale saker, som sko- 
letilbud og nedleggelse av sykehus og aldershjem, og disse aksjonene er 
oftere mindre målt i antall deltakere. Vi ser igjen hvordan aksjonskanalen 
ikke bare handler om protest, men fungerer som kanal for å løfte sivilt 
engasjement knyttet til lokale problemer opp på et nasjonalt politisk nivå, 
og der det er åpent for at både uorganiserte og organiserte grupper skal få 
slippe til med budskapet sitt. 

Abstract: Based on representative survey-data, this chapter is concerned with analy- 
zing the potential democratic effects of social media on civic engagement and colle- 
ctive action. We investigate to what degree and how social differences with regard to 
age, gender, educational background and geographical centrality are expressed in digi- 
tal forms of civic action: information consumption and triggering of political interest, 
membership in political Facebook-groups, digital expression of opinions, and digital 
voluntary work. Previous research and theories are inconclusive with regard to increa- 
sing or decreasing social divides in digital participation, depending on the particular 
personal characteristic and type of digital civic action. Our analyses show that younger 
persons are more active than older persons in many of the participatory forms. Like 
many previous studies, we find a certain reproduction of classical gender differences in 
which men are more active than women. Education is also found to reproduce the clas- 
sical differences in which more education is connected to higher levels of participation. 
We also find that centrality of residence differentiates activity levels in certain forms of 
digital civic action. On the basis of our analyses we claim that the democratic effects of 
digitalization on civic participation, in the form of reducing classical divides in which 
groups are active and which groups are passive, are limited. While digital technologies 
have created many new possibilities for civic action, participation and engagement is 
still structured by resources, personal traits and social position. 

Innledning 


Et sentralt element i demokratiet handler om at folket deltar i utøvelsen 
av det. Det er imidlertid et veletablert faktum at det eksisterer betydelige 
forskjeller i folks samfunnsengasjement og i deres samfunnsdeltakelse, 
internasjonalt, så vel som i Norge. Når disse forskjellene skal forklares, 
er det særlig tre relaterte aspekter som trekkes frem. For det første er det 
en sammenheng med folks sosiale posisjon: De med tilgang til mye res- 
surser har generelt et større samfunnsengasjement og en mer omfattende 
samfunnsdeltakelse enn de med færre ressurser (Verba, Schlozman & 
Brady, 1995; Olsen & Sætren, 1980). For det andre henger engasjement 
og deltakelse sammen med tilgangen til informasjon: Dersom folk skal 
kunne mobiliseres til politiske handlinger, så trenger de informasjon om 
både politikk og samfunn, og i denne sammenheng snakkes det gjerne 
om medienes demokratiserende effekter (McLeod et al., 1996; McLeod, 
Scheufele & Maoy, 1999). For det tredje er det ofte en sammenheng mellom 
samfunnsengasjement og -deltakelse og graden av innsats som kreves for 
å uttrykke engasjementet eller handle på bakgrunn av det: Jo mer innsats 
som er nødvendig, desto større blir skillene mellom de som engasjerer 
seg, og de som ikke gjør det (Uslaner, 2005; Uslaner & Brown, 2005). 
Selv om den voldsomme utbredelsen av internett og sosiale medier 
som har funnet sted de siste tiårene, i seg selv ikke har endret noe særlig 
på de sosiale ulikhetene i Norge, har imidlertid både informasjonstilgan- 
gen og handlingsmulighetene blitt langt større og mer mangfoldige. Et 
generelt poeng i litteraturen er at økt spredning av politisk og samfunns- 
relevant informasjon kan føre til mobilisering av politiske handlinger, 
både fysiske handlinger (offline) og nå også som rene digitale (online) 
handlinger. Mens kapittel 4 i denne boken tar for seg forholdet mellom 
handlinger online og offline, skal vi her utelukkende fokusere på sam- 
funnsengasjementet som foregår digitalt. Sentrale spørsmål blir dermed 
om, i hvilken grad, og i så fall hvordan, sosiale forskjeller i samfunnsen- 
gasjement kommer til uttrykk på nettopp internett og i sosiale medier. Vi 
skal derfor undersøke det vi kan kalle det digitale samfunnsengasjemen- 
tet til nordmenn, ved å analysere data fra en spørreundersøkelse fra 2016 
om nordmenns bruk av sosiale medier til sosial og politisk deltakelse. 

Mens tidligere studier hovedsakelig har konsentrert seg om å undersøke 
digitalt samfunnsengasjement på et overordnet nivå, vil vi her også ta 
høyde for at sosiale forskjeller kan variere etter innsats- og deltakelse- 
snivå. Vi har derfor delt analysene i nivåer som i noen grad reflekterer 
dette. For det første skal vi undersøke bruk av sosiale medier som infor- 
masjonskanaler for politikk- og samfunnsspørsmål, for det andre skal 
vi undersøke medlemskap i politiske eller samfunnsrettede Facebook- 
grupper, for det tredje skal vi undersøke digitale meningsytringer, mens vi 
til sist skal undersøke digitalt frivillig arbeid. Før analysene vil vi imidler- 
tid redegjøre kort for tidligere forskning på feltet og ulike fortolkninger 
av utviklingen. 


Digital demokratisering eller reproduksjon 
av ulikhet? 


Demokratisering gjennom digitalisering 

Selv om klassiske definisjoner av politisk deltakelse gjerne handler om 
stemmegivning (Ekman & Amnå, 2012), er det også et langt bredere 
spekter av handlinger og ulike former for samfunnsengasjement som 
kan høre inn under begrepet om politisk deltakelse. Et hovedskille kan 
trekkes mellom såkalte latente og manifeste deltakelsesformer. Mani- 
feste deltakelsesformer er handlinger som i hovedsak er rettet mot det 
parlamentariske system, og inkluderer gjerne handlinger som stemme- 
givning, kontakt med politikere, politisk aktivisme og meningsytring. 
Latente deltakelsesformer er på sin side mer uformelle handlinger som 
foregår utenfor det politiske eller parlamentariske system, og kan inklu- 
dere politisk oppmerksomhet eller interesse, nyhetskonsum, diskusjon 
eller meningsformidling basert på dette (Ekman & Amnå, 2012). I begge 
formene vil mediene kunne spille en sentral rolle gjennom spredningen 
av politisk kunnskap og informasjon, men som sosiale medier også som 
kanal for ytringer og handlinger. Mediene kan her tenkes å kunne bidra 
til å utjevne kunnskapsskiller mellom ulike grupper og stimulere til poli- 
tiske handlinger, og dermed ha demokratiserende effekt (McLeod et al., 
1996; McLeod, Scheufele & Maoy, 1999). 

Tidligere studier har nemlig vist at folk som er ressurssterke, deltar 
i større grad og på flere måter enn de som har færre ressurser (Verba, 
Schlozman & Brady, 1995; Olsen & Sætren, 1980). Den klassiske forsknin- 
gen omkring formell politisk deltakelse har i generelle trekk vist at menn 
deltar mer enn kvinner, eldre mer enn yngre, høyt utdannete mer enn 
lavt utdannete, og de med høyt utdannete foreldre mer enn de med lavt 
utdannete foreldre. Det er spesielt eget utdanningsnivå som har blitt sett 
på som den viktigste forklaringsfaktoren for politisk deltakelse (Converse, 
1972; Verba Nie & Kim; 1978; Wolfinger & Rosenstone, 1980). 

De klassiske ideene om medienes demokratiserende effekt på spred- 
ning av informasjon tok imidlertid utgangspunkt i et medielandskap 
preget av langt færre medier og kanaler enn i dag. Med færre kanaler 
var det større sannsynlighet for at de som ikke var samfunns- eller poli- 
tisk engasjert, ville bli eksponert for og lære om samfunns- og politisk 
informasjon fordi nyheter og politisk informasjon var et normalt innslag 
i mediene. Også de ikke-interesserte mediebrukerne kunne nås gjennom 
tilfeldig eksponering for nyheter. Samtidig som medielandskapet er mye 
mer komplekst i dag enn tidligere, har internett og sosiale medier også 
skapt langt flere deltakelsesmuligheter enn hva som er tilfellet for tra- 
disjonelle medier — fremveksten av nettmedier har skapt nye offentlige 
arenaer og nettverksbaserte offentlige sfærer som mennesker kan samles 
og delta i (Boyd, 2011). 

I mange områder av verden er sosiale skiller knyttet til selve tilgangen 
til internett — såkalte digital divides — fortsatt svært aktuelle (Skaletski, 
Galliers, Haughton & Soermekun, 2016; Wang & Sun, 2013). I land som 
Norge er dette mindre fremtredende siden 97 prosent av befolkningen 
har internett-tilgang (SSB, 2016). I Norge vil digitale skiller i større grad 
kunne knyttes til skiller i hva internett benyttes til; hvordan det benyt- 
tes, omfanget av bruken, og hva man kan få ut av denne bruken (van 
Deursen & van Dijk 2014; Biichi & Latzer 2016). Sosiale medier har her 
fått en svært stor utbredelse, der 75 prosent av den norske befolkningen 
bruker minst ett sosialt medium (SSB, 2016). Sosiale medier skiller seg 
fra tidligere medier blant annet ved å kunne koble mennesker sammen 
i større nettverksstrukturer, potensielt hele befolkninger og samfunn. 
Dette har skapt en viktig infrastruktur for mobilisering og organisering 

av kollektiv handling i dag, både i form av nettverk som representerer 
fysiske «offline» sosiale nettverk, og gjennom nettverk og kollektive 
handlinger som utelukkende eksisterer digitalt. Gjennom sosiale medier 
kan nettverk mobiliseres og organiseres med en langt større hastighet 
og over større avstander enn tidligere, samtidig som mobil- og trådløs 
teknologi har gjort begrensningene i tid og rom mindre. Sosiale medier 
legger videre til rette for et mangfold av ulike former for kommunika- 
sjon, grader av interaktivitet og ulike typer medieinnhold, slik som tekst, 
lyd, bilder eller video. Sosiale medier har på denne måten mange flere 
handlingsmuligheter enn tidligere medier (Boyd, 2011). Man kan signere 
underskriftskampanjer, utføre frivillig arbeid, bli med i protestgrupper 
og aksjoner eller bli medlem i organisasjoner gjennom sosiale medier. 
Man kan få tilgang til politisk informasjon og medieinnhold, man kan 
diskutere saker og selv dele informasjon i egne nettverk. Mennesker kan 
samles i grupper rundt egne tema eller interesser og kommunisere og 
diskutere med hverandre. Mulighetene for enkeltpersoner til å engasjere 
seg politisk og sosialt og til å delta i, eller selv mobilisere til, kollektive 
handlinger har altså økt ved hjelp av sosiale medier. 

Med fremveksten av disse digitale formene for samfunnsengasjement 
har det også fulgt med forventninger om, og potensialer for, en demo- 
kratisering av samfunnsengasjement - at flere og nye grupper av men- 
nesker vil kunne engasjere seg sosialt og politisk. Slike forventninger er 
gjerne knyttet til potensialet for informasjonsspredning og mobilisering 
til engasjement i sosiale medier. Økt tilgang på informasjon gjennom de 
digitale nettverkene tenkes her å kunne spre kunnskap om politikk og 
samfunn på nye måter og til nye grupper, noe som igjen kan mobilisere 
til handling. En bekymring knyttet til dette er likevel at endringen av 
medielandskapet har ført til at de som er lite interessert i informasjon 
om politikk og samfunnsspørsmål, nå i større grad kan «unngå» å bli 
eksponert for dette, slik de tidligere kunne bli i tradisjonelle medier. En 
amerikansk studie har likevel funnet at omtrent halvparten av Face- 
book-brukerne i USA får nyhetene som de konsumerer, gjennom Face- 
book, og de fleste blir eksponert for disse nyhetene på mer eller mindre 
tilfeldig vis uten selv å søke etter dem - de blir eksponert for nyheter ved 
hjelp av sine kontakter på Facebook (deSilver, 2014). På denne måten kan 

sosiale mediebrukere på mer eller mindre tilfeldig vis bli eksponert for 
informasjon som potensielt kan ha en mobiliserende effekt på handling 
(Pasek et al., 2009; Tang og Lee, 2013; Xenos, Vromen, & Loader, 2014). 

Flere studier har vist at ulike medier, kanaler og formater kan ha for- 
skjellige effekter på kunnskapsnivået til ulike grupper, der noen forma- 
ter og kanaler kan fungere utjevnende på kunnskapsskiller (de Vreese & 
Boomgaarden, 2006; Gil de Zuniga, Nakwon & Valenzuela, 2012; Young, 
2016). Andre studier peker også på at barrierene for nyhetstilgang i sosiale 
medier er blitt lavere og dermed kan ha utjevnende effekter (Trilling & 
Schoenbach, 2013; Holt, Shehata, Strömbåck & Ljungberg, 2013; Kobayashi 
& Inamasu, 2015). Ved en mer tilfeldig spredning av sosiale og politiske 
nyheter og informasjon i sosiale medier, samt en potensiell mobilisering 
til handling på bakgrunn av informasjonen, kan sosiale medier dermed 
ha en demokratiserende effekt ved å utjevne sosiale forskjeller i samfunn- 
sengasjement. At slik informasjon nå kan komme gjennom personlige 
kontakter (venner eller familie), kan potensielt gjøre den mobiliserende 
effekten enda større (Bode, 2012). 


Nytt medielandskap - tradisjonelle ulikheter 


Selv om de nye sosiale mediene har ført til et langt større tilbud av politisk 
og samfunnsmessig informasjon og dermed kan ha hatt en demokratise- 
rende effekt ved å utjevne sosiale ulikheter i kunnskap og muligheter for 
handlinger, er det også noen faktorer som taler mot dette. For det første 
kan det innvendes at konsum av politisk og samfunnsrelevant medieinn- 
hold bunner i en allerede eksisterende politisk interesse hos mottakeren. 
At informasjonen nå også kommer gjennom sosiale medier, har ikke 
endret på at dette henger sammen med sosial bakgrunn og nåværende 
sosial posisjon. Det finnes endog flere studier som har vist at egen moti- 
vasjon for å finne og lære fra nyheter har større innvirkning i digitale enn 
i tradisjonelle medier (Haight, Quan-Haase & Corbett, 2014; Van Dijk & 
Hacker, 2003; Wei & Hindman, 2011). 

Av dette følger det at de politisk interesserte vil bruke medier (både 
tradisjonelle og sosiale) til å konsumere politisk informasjon og til aktiv 
deltakelse, mens de som er mindre interessert, bruker mediene til andre 


70 


DEMOKRATISERING AV DELTAKELSE GJENNOM SOSIALE MEDIER 


formål, som for eksempel fritidsinteresser og underholdning. I stedet for å 
bidra til sosial utjevning i informasjon og deltakelse vil dette heller kunne 
reprodusere og forsterke allerede eksisterende sosiale og digitale skiller, 
der høyt utdannende, politisk kunnskapsrike og politisk interesserte får 
forsterket sin politiske interesse, kunnskap og deltakelse gjennom sin 
mediebruk, mens de mindre interesserte blir politisk «passivisert». I et 
slikt perspektiv vil ikke sosiale medier bidra til å styrke demokratiet, men 
snarere til å reprodusere og forsterke sosial ulikhet knyttet til kunnskap 
og samfunnsengasjement. 

I en litteraturgjennomgang på feltet finner van Aelst og kolleger (2017) 
en rekke studier som peker på økende skiller i nyhetskonsum, i både tra- 
disjonelle og digitale kanaler. Et stadig større tilbud av både politisk og 
ikke-politisk informasjon i ulike kanaler har skapt et større samsvar mel- 
lom etterspørsel etter politisk informasjon hos de politisk interesserte og 
etterspørsel etter ikke-politisk informasjon hos de som ikke er interessert 
i politikk. Her tyder flere studier på at dette fører til større kunnskaps- 
skiller (Prior, 2007; Hollander, 2008; Wei & Hindman, 2011). 


Kunnskap, innsats og handling? 


Selv om det altså ikke er noe entydig svar på om internett og sosiale 
medier har bidratt til økt samfunnsengasjement generelt, eller blant flere 
grupper enn tidligere, så er det liten tvil om at det nye medielandska- 
pet har ført til et større tilbud av informasjon og, ikke minst, langt flere 
muligheter til å uttrykke eller på andre måter handle ut fra sitt samfunn- 
sengasjement. På omtrent samme måte som vi har sett ovenfor om økt 
informasjon, kan man også her se for seg at økningen i handlingsmulig- 
heter kan bidra til å utjevne sosial ulikhet i politisk deltakelse. Imidlertid 
vil de samme innvendingene kunne reises her — de allerede eksisterende 
forskjellene i politisk interesse og i ressurser vil også kunne gjøre seg gjel- 
dende i digital politisk handling. Likevel skiller handlingsalternativene 
seg noe. For der informasjonen primært kommer gjennom flere kana- 
ler, har digitaliseringen bidratt med helt nye handlingsalternativer som i 
mange tilfeller krever relativt liten grad av innsats. En lavere terskel for 
å delta vil potensielt kunne føre til at «politisk passive» lettere vil kunne 

mobiliseres til å utøve slike handlinger, siden det gjerne bare er «noen 
tastetrykk unna». 

Men nettopp på grunn av den lave innsatsgraden finnes det også inn- 
vendinger mot å kalle noen typer digitale handlingsformer for «politiske 
handlinger»: Siden disse kan utføres med minimalt engasjement hos den 
enkelte, er det heller ikke «ekte» engasjement eller aktivisme, men «slack- 
tivism» (Morozov, 2011). Selv om intensjonene og engasjementet bak 
handlingene hos den enkelte riktignok vil kunne variere, kan de likevel 
få politisk betydning i kraft av sine konsekvenser dersom mange nok er 
med. Et viktig poeng her er uansett at undersøkelser av digitalt samfunn- 
sengasjement må ta høyde for at det også i denne formen eksisterer for- 
skjeller i innsatsgrad, og at en derfor bestreber seg på å ta høyde for dette 
ved å ikke blande sammen handlinger som krever svært forskjellig nivå 
av innsats. Som tidligere nevnt, gjør vi et slikt forsøk her når vi deler opp 
analysene i fire deler. 

Selv om en kan argumentere for at det krever høyere innsats å lese 
informasjon enn å trykke «liker» på en sak på Facebook, har vi like- 
vel plassert bruk av samfunnsrelevant og politisk informasjon i sosiale 
medier på det «laveste» nivået. Grunnen til dette er for det første at kon- 
sum av slik informasjon kan foregå helt privat, men også at slikt konsum 
gjerne legger grunnlaget for ytterligere handlinger. En annen lavterskel 
digital handlingsform, og vårt andre nivå, er det å for eksempel bli med 
i Facebook-grupper for aksjoner eller demonstrasjoner (politisk orien- 
terte grupper). Et enkelt trykk kan her signalisere at man støtter en sak, 
og man inngår som en del av medlemsmassen i gruppen. Her finnes det 
mange eksempler på aksjoner som har lyktes i å samle store mengder 
Facebook-medlemmer, og som igjen har gitt aksjonene og sakene mye 
oppmerksomhet. Sakene kan variere fra å få tilbake et pålegg som er 
forsvunnet fra butikkhyllene, til store støttegrupper for flyktninger (se 
Sætrang i kapittel 6).. Når man så er med i slike grupper eller aksjoner, 
får man også tilgang til informasjon og til diskusjoner der man selv kan 
delta, og det leder oss over til vårt tredje nivå: aktiv deltakelse i politiske 


1 Det er imidlertid verdt å minne om at det nok finnes et langt større antall mislykkede enn vel- 
lykkede aksjoner, der få er blitt engasjert, og som har fått lite oppmerksomhet. 

diskusjoner og meningsytringer i sosiale medier — handlingsformer som 
åpenbart krever mer innsats enn bare et tastetrykk. Selv om det finnes 
folk som bruker svært mye tid på debatt i internettfora, så har vi laget et 
fjerdenivå for handlingsform, som vanligvis krever enda mer innsats enn 
debatt og meningsytring - det vi kan kalle digitalt frivillig arbeid. Dette 
kan for eksempel være frivillig arbeid for eksempelvis et nettsamfunn 
eller diskusjonsgruppe med veiledning av nye medlemmer, moderering 
av diskusjoner, eller vedlikehold og utvikling av nettsider. 


Forventninger på bakgrunn av sosiale forskjeller og 
deltakelsesformer i Norge 


I dette kapitlet skal vi altså undersøke i hvilken grad det er sosiale for- 
skjeller i samfunns- og politisk engasjement i sosiale medier, gjennom å 
ta for oss handlinger på fire innsatsnivåer. Som tidligere nevnt er det spe- 
sielt forskjeller knyttet til eget utdanningsnivå som fremheves som vik- 
tige i den internasjonale litteraturen. Vi vil imidlertid her også undersøke 
sosiale forskjeller knyttet til faktorer som ofte viser seg å være sentrale i 
fordelingen av en rekke samfunnsmessige goder, byrder og aktiviteter. 
Nærmere bestemt inkluderer vi også alder, kjønn, bostedssentralitet og 
foreldres utdanningsnivå. Siktemålet vårt her er å kort oppsummere den 
(begrensede) forskningen som finnes på feltet i Norge, for å presentere 
noen deskriptive forventninger. I alle tilfeller forventer vi at forskjellene 
vil være større jo høyere innsatsnivå. 

Selv om eget utdanningsnivå er en sentral faktor i de sosiale forskjel- 
lene i tradisjonell politisk deltakelse (Verba, Schlozman & Brady, 1995; 
Olsen & Sætren, 1980), er ikke forskningen på digitale deltakelsesformer 
like entydig. I Norge finner Enjolras mfl. (2013) at høyt utdanningsnivå 
ser ut til å ha mindre betydning når det gjelder politisk og samfunnsret- 
tet aktivitet på Facebook. Her fant forfatterne derimot en svak (men ikke 
signifikant) tendens til at flere med lavere utdanning var aktive i debatt 
på Facebook enn de med høy utdanning. Dette gjaldt også for debatt i 
nettavisers kommentarfelt og i andre sosiale medier som YouTube. Stu- 
dien viste også at de høyest utdannede brukte mer tid på politisk stoff 
både i nettaviser og papiraviser, mens de som brukte mye tid til slikt stoff 

i sosiale medier, oftere hadde noe lavere utdanning (Enjolras mfl. 2013). 
Basert på dette forventer vi derfor å finne mindre tydelige forskjeller i 
digital politisk deltakelse med utgangspunkt i utdanningsbakgrunn. Det 
kan altså ha skjedd en viss form for demokratisering der utdanning i 
mindre grad betyr noe for digitale deltakelsesformer. 

Et sentralt kjennetegn for forklaring av ulik bruk av digitale medier 
generelt er alder. Yngre har i all hovedsak en mer intensiv bruk både i 
tid og i form av flere ulike typer aktiviteter, sammenlignet med eldre, 
selv om aldersforskjellene etter hvert blir mindre. I en norsk undersøkelse 
finner for eksempel Sakariassen, Hovden og Moe (2017) at flere blant dem 
under 25 år enn over konsumerer nyheter gjennom sosiale medier, men 
at forskjellene ikke er like store på Facebook. Alder kan her se ut til å 
utgjøre en forskjell for nyhetskonsum i sosiale medier generelt, men ikke 
på Facebook spesielt. Enjolras mfl. (2013) finner imidlertid at det er flere 
unge enn eldre som bruker Facebook og andre sosiale medier til debatt, at 
flere unge har Facebook som den viktigste kanalen for nyheter, og at det 
er flere unge som deltar i protestgrupper på Facebook. Unge ser også ut til 
å ha en større sannsynlighet for å gjøre frivillig arbeid gjennom internett 
(Wollebæk & Sivesind, 2010; Eimhjellen, 2018). Basert på disse funnene 
forventer vi at unge er mer aktive enn eldre i digitale engasjementsfor- 
mer, og at vi dermed kan se en viss demokratisering ved at de unge tar i 
bruk digitale kanaler til handlinger som tradisjonelt har vært dominert 
av voksne og eldre offline. 

Når det gjelder kjønn og digital deltakelse, finner Enjolras mfl. (2013) 
at kvinner er underrepresentert som deltakere i samfunnsdebatt (om 
politikk og samfunn) i sosiale medier. Kjønnsforskjellen gjaldt imidlertid 
ikke for Facebook, der kvinner deltok i like stor grad som menn. Når det 
gjelder frivillig arbeid på nett, fant Wollebæk og Sivesind (2010) at menn 
var mer aktive enn kvinner. Basert på disse undersøkelsene forventer vi 
altså å finne kjønnsforskjeller i det digitale, der menn i hovedsak utviser 
et større samfunnsengasjement enn kvinner, men at forskjellene kanskje 
ikke er like synlige på Facebook. 

Tradisjonelt har skillet i politisk deltakelse mellom sentrale og rurale 
områder blitt forstått som at nye former for både teknologi (Marvin, 1988) 
og politisk deltakelse først oppstår i urbane kontekster (mer heterogene, 

innovative og med avvikende sub-kulturer), for så å bli spredt til mer 
rurale områder (Deutsch, 1961; Fisher, 1975a, 1975b; Schnaiberg, 1971). I 
dagens kontekst, der spredningen av informasjons- og kommunikasjons- 
teknologi fra urbane sentre til mindre befolkede områder skjer stadig 
raskere, kan det imidlertid også tenkes at geografiske grenser er mindre 
viktige (Fortunati & Taipale, 2013). Kommunikasjonsteknologien har i 
seg selv gjort betydningen av sted og geografisk avstand mindre rele- 
vant for spredning av informasjon, kunnskap, ideer og handlingsformer 
(Castells, 2009). En norsk studie av sammenhengen mellom folketall og 
politisk engasjement på Facebook har vist at disse ikke var spesielt frem- 
tredende (Eimhjellen, 2014). På bakgrunn av dette forventer vi en demo- 
kratisering der geografisk bosted ikke betyr så mye for politisk deltakelse 
gjennom internett og sosiale medier. 

I tillegg til disse forventningene om sosiale forskjeller i digital delta- 
kelse vil vi også anta at forskjellene vil være større jo mer innsats som 
kreves. Med disse forventningene som utgangspunkt skal vi videre ta for 
oss datagrunnlaget og metodene som er brukt i analysene, før vi presen- 
terer resultatene. Vi avslutter kapitlet med en diskusjon og lanserer noen 
tentative konklusjoner. De overordnede spørsmålene handler altså om i 
hvilken grad, og i så fall hvordan, sosiale forskjeller i samfunnsengasje- 
ment kommer til uttrykk i den digitale sfæren. 


Data og metode 


Analysene som gjøres i dette kapitlet, er basert på sosiale medier-undersø- 
kelsen fra 2016. Denne er et representativt utvalg av den norske internett- 
befolkningen og er trukket fra Kantar TNS’ internettpanel. Svarprosenten 
var på 44,5 prosent, og nettoutvalget bestod av 5054 respondenter.’ I det 
endelige datamaterialet har vi i tillegg begrenset utvalget til å kun omfatte 
individer som ikke er klassifisert som pensjonister. Dette er gjort av både 
metodiske og substansielle årsaker. For det første er pensjonister betyde- 
lig overrepresentert i det opprinnelige materialet, og selv om man kunne 


2 Foren oversikt over fordelingene i brutto- og nettoutvalgene, se Eimhjellen og Ljunggren (2017, 
S. 24). 

tenke seg å «vekte» denne skjevheten, er det gode grunner til å tro at pen- 
sjonistene i utvalget i mindre grad enn andre grupper i utvalget «ligner» 
på de som er i populasjonen. Primært på grunn av at dette er en nettbasert 
survey som omhandler nettopp nettaktivitet 3 Dette aspektet berører selv- 
sagt også slutninger som trekkes om populasjonen i sin helhet. Bruken av 
internettpanel kan på generelt grunnlag medføre en risiko for at andelene 
av digitalt aktive overvurderes noe i en sammenligning med alle nord- 
menn: Utvalget er allerede «på internett». Vi vil derfor understreke at 
utvalget er trukket fra «internettpopulasjonen», altså fra de som i noen 
grad allerede benytter seg av internett, men som vi har vært inne på, gjel- 
der dette hele 97 prosent av den norske befolkningen (SSB, 2016). 

Selv om bruken av internett og sosiale medier også er sterkt økende 
blant pensjonister, er den fortsatt ikke blitt like omfattende og variert 
som i resten av befolkningen. Det er altså rimelig å anta at pensjonis- 
tene i internettpopulasjonen skiller seg mer fra pensjonister i den totale 
befolkningen enn hva som er tilfellet for de yngre aldersgruppene. En 
annen løsning kunne vært å kontrollere for pensjonister i samtlige ana- 
lyser for å undersøke om disse skiller seg fra ikke-pensjonistene på andre 
måter enn det som synliggjøres gjennom å benytte bare alder. En rekke 
detaljerte tilleggsundersøkelser viser imidlertid at slike forskjeller ikke 
er systematiske, men varierer fra analyse til analyse. Dette ser også ut til 
å påvirke sammenhengene mellom den aktuelle avhengige variabelen og 
de andre uavhengige variablene. Substansielt sett er selvsagt også pen- 
sjonister en interessant gruppe å studere når det gjelder temaene i dette 
kapitlet. Imidlertid er det grunn til å tro at sosiale medier har en annen 
betydning for individer som er i utdanning eller arbeid. Vår vurdering 
er altså at analyser med pensjonistene hadde blitt så omfattende, og gjort 
resultatene langt mindre tolkbare, at vi ekskluderer dem fra analysene. 

For å undersøke sosiale forskjeller har vi begrenset oss til et relativt 
standardisert sett av variabler, nemlig kjønn, alder, utdanningsnivå, 
foreldres utdanningsnivå og kommunesentralitet. At egen utdanning 
benyttes i stedet for eksempelvis yrke eller inntekt, handler for det 


3 Dette underbygges videre av at de over 60 år også har en svært mye høyere svarprosent enn 
andre aldersgrupper. 

førstnevnte om fravær av informasjon om dette i dataene. At utdanning 
er valgt fremfor inntekt, er i all hovedsak et pragmatisk valg. I en rekke 
tilleggsanalyser der inntekt er inkludert, er det så høy kovarians mellom 
disse at de i stor grad kan ses på som indikatorer for det samme fenome- 
net. Å benytte utdanning har imidlertid den fordelen at vi også har den 
samme informasjonen om respondentenes foreldre. Noe vi ikke har når 
det gjelder inntekt. For å lage variabelen for foreldres utdanningsnivå har 
vi benyttet informasjon fra spørsmål om både mors og fars utdanning 
og deretter konstruert «sosial bakgrunn». For å kun få én verdi har vi 
benyttet oss av en såkalt dominance approach (Erikson, 1984), der den 
forelderen med det høyeste utdanningsnivået, uavhengig av kjønn, er gitt 
fortrinn. Siden det var få respondenter (n = 89) som hadde foreldre med 
lengre høy utdanning (>4 år), har vi slått sammen kategoriene for kortere 
og lengre høyere utdanning til én gruppe. For å måle bostedssentralitet 
har vi benyttet sentralitetsindeksen til Statistisk sentralbyra.* Den klassi- 
fiserer bostedskommune i fem kategorier etter hvor stor avstand det er til 
tettsteder av ulik størrelse. 

Den analytiske fremgangsmåten består i all hovedsak av logistisk 
regresjonsanalyse, som, forenklet sagt, handler om å sammenligne de 
som «gjør noe», med de som «ikke gjør noe», ved å gjøre gruppene som 
sammenlignes, så like som mulig på andre relevante kjennetegn. I et 
tenkt eksempel vil det altså handle om å se på sammenhengen mellom 
for eksempel alder og det å ytre seg på internett, kontrollert for andre 
faktorer, som blant annet utdanningsnivå. Vi benytter imidlertid også 
en analyseteknikk for å kunne undersøke mange variabler samtidig og 
å avdekke såkalte underliggende dimensjoner, såkalt faktoranalyse, eller 
mer konkret «Principal component analysis», PCA (Bertholomew, Steele, 
Moustaki & Galbraith, 2008), for å undersøke nærmere om det finnes 
noen sentrale underliggende dimensjoner som kan redegjøre for mest 
mulig av variansen som er til stede når vi ser på mange variabler samti- 
dig. I stedet for å undersøke én og én variabel forsøker vi altså her å se på 
mange samtidig for å undersøke om det eksisterer et slags «hovedmøn- 
ster» av samvariasjon mellom variablene. 


4 Se: http://stabas.ssb.no/ItemsFrames.asp?ID=5285601&Language=nb. 

Analyse 


Som tidligere redegjort for har vi delt inn analysene etter ulik — og antatt 
økende — grad av innsatsnivå. Bakgrunnen for dette er forventninger om 
at det vil være større sosiale forskjeller desto høyere innsatsnivå som kre- 
ves for å utføre handlingen. 


Politisk informasjon og interessestimulans 


Å lese eller motta samfunnsrelevant informasjon kan ses på som en 
form for samfunnsengasjement (latent politisk deltakelse — jf. Ekman 
& Amnå 2012), som igjen kan stimulere til videre interesse, engasje- 
ment og andre former for frivillig eller politisk deltakelse. Selv om vi 
her altså klassifiserer denne typen handlinger som «lavest» innsatsnivå, 
er det likevel ofte slikt engasjement som ligger under de andre og mer 
«innsatskrevende» formene vi senere skal se på. I undersøkelsen spurte 
vi respondentene om de brukte tid på informasjon om samfunn og 
politikk i sosiale medier. 38 prosent svarte at de brukte tid på dette en 
gjennomsnittsdag. Når vi undersøker for forskjeller basert på de aktu- 
elle faktorene, finner vi ingen signifikante forskjeller. Det ser altså ikke 
ut til å være store forskjeller i hvem det er som bruker tid på informa- 
sjon om samfunn og politikk i sosiale medier, men er det forskjeller i 
om denne typen informasjon vekker interesse for samfunnsrelevante 
spørsmål? 

I undersøkelsen spurte vi respondentene om de i løpet av det siste 
året hadde bestemt seg for å finne ut mer om et samfunns- eller politisk 
spørsmål på grunn av noe de hadde lest i sosiale medier. 32 prosent svarte 
bekreftende på dette. Som illustrert i figur 1 var det også noen forskjeller 
mellom ulike grupper. Det var flere blant kvinner (33 prosent) enn blant 
menn (29 prosent), flere av de yngre enn av de eldre (avtagende fra 44 til 
21 prosent), flere personer blant de med høyt utdannede foreldre (stigende 
fra 23 til 41 prosent), og flere blant personer bosatt i sentrale enn i min- 
dre sentrale kommuner (34 ned til 23 prosent) som svarte ja. Fordelingen 
etter egen utdanning viste at det var flere blant personer med videregå- 
ende/yrkesskole enn i de andre utdanningskategoriene. 

Figur 1: Ville finne ut mer om et samfunns- eller politisk spørsmål pga. av noe lest i sosiale 
medier. Prosent (N = 3263). *** p<0.001, ** p<0.01, * p<0.05 


Men når vi undersøker disse forskjellene nærmere ved å se på sammen- 
hengene mellom de ulike kjennetegnene kontrollert for de andre fakto- 
rene i en regresjonsmodell (vist i appendikstabell 2), viser det seg at både 
kjønnsforskjellene og forskjellene knyttet til egen utdanning forsvinner. 
Forskjellene knyttet til alder, foreldres utdanning og kommunesentrali- 
tet består fortsatt. Regresjonsanalysen viser at jo yngre man er, jo høy- 
ere utdannete foreldre man har, og jo mer sentralt man bor, desto større 
sannsynlighet er det for at man har villet finne ut mer om et samfunns- 


eller politisk spørsmål på grunn av noe man leste i sosiale medier. 

Samlet sett er det altså ingen sosiale forskjeller knyttet til å konsumere 
slik informasjon i seg selv eller i hvor mye tid som benyttes på det. Når 
det gjelder sosiale forskjeller i hvem som får vekket ytterligere politisk 
interesse gjennom slik informasjon, finnes det imidlertid noen signifi- 
kante forskjeller. Yngre blir i større grad ytterligere interessert enn eldre, 
de med høy sosial bakgrunn i større grad enn de med lav bakgrunn, og 
de som bor i mer sentrale kommuner, i større grad enn de i mer rurale 
kommuner. Siden det oftest har vært eldre som er mest interessert, taler 
aldersfaktoren her i så måte for en demokratisering, men det kan også 
henge sammen med ulik grad av fortrolighet med sosiale medier. Utdan- 
ningsforskjellene tyder på sin side på at forskjeller i politisk interesse i 
noen grad blir reprodusert i sosiale medier. At foreldrenes utdanningsnivå 
har en selvstendig effekt, mens egen utdanning ikke har det, kan tyde på 
at foreldrenes politiske interesse er overført til barna, men også at mange 
unge i utvalget ennå ikke har rukket å fullføre egen utdanning. Gitt for- 
ventningene er det for øvrig interessant at det ikke er signifikante kjønns- 
forskjeller. Dette kan handle om at Facebook, som også tidligere har hatt 
mindre kjønnsforskjeller, er blitt et enda mer dominerende medium siden 
undersøkelsen til Enjolras og kolleger (2013) ble foretatt. 


Medlemskap i Facebook-grupper 

Nar vi så beveger oss over til det andre nivået - medlemskap i samfunns- 
rettede eller politiske Facebook-grupper - er også dette en lavterskel digi- 
tal politisk handling som både kan signalisere støtte til en sak og gi tilgang 
til informasjon, men som i likhet med konsum av informasjon potensielt 
kan mobilisere til andre handlinger. I undersøkelsen spurte vi respon- 
dentene om de var medlem i ulike typer grupper på Facebook, og i så fall 
hva slags grupper. Ved hjelp av en faktoranalyse (PCA) har vi undersøkt 
om politisk orienterte grupper er sentrale i respondentenes gruppemed- 
lemskap. I faktoranalysen var det tre mønstre, eller dimensjoner, som 
skilte seg ut: en dimensjon som samlet grupper for venner, medier, firma/ 
produkt, hjemsted og humor, en annen dimensjon som samlet grupper 
for politikere (lokale og topp-politikere) og politiske partier, og en tredje 

dimensjon som samlet medlemskap i protestgrupper (nasjonale og inter- 
nasjonale). Det er altså to dimensjoner eller typer av politiske eller sam- 
funnsrettede grupper som skiller seg ut, en som vi kan kalle institusjonell 
politikk, og en protestpolitikk. Litt over en tredjedel av respondentene er 
med i grupper for institusjonell politikk (37 prosent), mens omtrent en 
fjerdedel er med i grupper for protestpolitikk (26 prosent). 

For medlemskap i grupper for protestpolitikk var det ingen signifi- 
kante kjønnsforskjeller. Når det gjelder alder, avtar medlemskap i pro- 
testpolitiske grupper betydelig med økende alder. Andelene er betydelig 
mindre for de over 60 år. Yngre personer er altså i større grad enn de 
eldste med i protestpolitiske grupper på Facebook. Forskjellene er små 
og ikke-signifikante når det gjelder eget utdanningsnivå. Men om vi ser 
på utdanningsnivå hos foreldre, utgjør igjen dette signifikante forskjel- 
ler for medlemskap i protestpolitiske grupper. Ved økende utdannings- 
lengde hos foreldre er det flere som er medlemmer i protestpolitiske 
grupper. Til slutt henger også kommunesentralitet sammen med med- 
lemskap i både institusjonelle og protestpolitiske grupper (signifikant på 
0,05-nivå). For medlemskap i Facebook-grupper for institusjonell poli- 
tikk er det flest blant dem i mindre sentrale (46 prosent) og i minst sen- 
trale (42 prosent) kommuner som er medlemmer. For protestpolitiske 
grupper er den høyeste andelen å finne blant personer i mindre sentrale 
kommuner (35 prosent) sammenlignet med både de minst og de mest 
sentrale kommunene. 

Når vi til slutt undersøker utslagene av de enkelte faktorene hver for 
seg (se appendikstabell 3), og kontrollerer for de andre, så forsvinner mye 
av sammenhengen med utdanningsbakgrunn (egen og foreldres). For- 
skjellene som gjenstår, er at menn har større sannsynlighet for å være 
med i grupper for institusjonell politikk, og yngre mennesker har større 
sannsynlighet for å være med i protestpolitiske grupper. Jo mer sentralt 
man bor, desto mindre sannsynlig er det at man er med i Facebook- 
grupper knyttet til institusjonell politikk. Med unntak for medlemskap i 
protestpolitiske grupper der det er en betydelig effekt av å ha foreldre med 
høy utdanning, ser ikke utdanningsbakgrunn ut til ha noen signifikant 
sammenheng med mønstre for Facebook-gruppemedlemskap. 

Grupper for institusjonell politikk 

Figur 2: Medlemskap i Facebook-grupper for institusjonell politikk og protestpolitikk fordelt pà 
bakgrunnsvariabler. Prosent (Chi.sig) (Max N = 2980). *** p<0.001, ** p<0.01, * p<0.05 

Digitale meningsytringer 

En mer aktiv digital engasjementsform enn medlemskap i Facebook- 
grupper, og det tredje nivået vi analyserer her, er deltakelse i diskusjoner 
og egne meningsytringer på nett. Finner vi sosiale forskjeller i hvor, og 
hvor ofte, folk gir uttrykk for sine meninger og synspunkter på internett? 
I undersøkelsen spurte vi respondentene hvor ofte de gav uttrykk for sine 
meninger eller synspunkt på «internett», og sine politiske meninger og 
synspunkt i «åpne fora på internett» og i «lukkede grupper». Til sammen 
31 prosent sier de av og til eller oftere uttrykker sine meninger eller syns- 
punkt på internett, 39 prosent gjør det nesten aldri, og 30 prosent sier at 
de aldri gjør det. Når vi spør om politiske meninger og synspunkt mer 
spesifikt, og skiller mellom åpne og lukkede forum, er det enda færre som 
sier at de uttrykker seg. Til sammen 23-24 prosent gjør det ofte eller sjel- 
den, 35-37 prosent gjør det nesten aldri og 39-40 prosent gjør det aldri. 
Det er altså ikke så vanlig å uttrykke sine meninger på internett, og enda 
mindre vanlig om vi spør om politiske meninger mer spesifikt. 

Av de som har svart at de ytrer seg ofte eller av og til i «lukkede grup- 
per» (ca. 24 prosent av utvalget), det vil si på steder eller i fora som krever 
en eller annen form for innlogging eller registrering (slik som Face- 
book-grupper), fremkommer det for det første at menn vesentlig oftere 
enn kvinner gir uttrykk for sine politiske meninger. Det er små alders- 
forskjeller, men det er den eldste aldersgruppen som i minst grad ytrer 
seg politisk i slike fora. Forskjellen mellom utdanningsgruppene er hel- 
ler ikke stor, men interessant nok er det gruppene med lavest og høyest 
utdanning som oftest uttrykker politiske meninger. Tilsvarende er det en 
høyere andel av de med høyt utdannete foreldre, og de som bor i mindre 
sentrale kommuner. 

Ved igjen å undersøke forskjellene ved hjelp av logistisk regresjon (se 
appendikstabell 4) finner vi at også kontrollert for de andre faktorene 
er det en positiv sammenheng mellom kjønn (menn) og det å uttrykke 
politiske meninger i lukkede grupper. Menn gjør altså dette oftere enn 
kvinner. Tilsvarende er det en negativ sammenheng med å ha videregå- 
ende allmennfag/yrkesfag eller kort høyere utdanning, sammenlignet 
med det å ha grunnskole. Forskjellen mellom grunnskole og lang høyere 
utdanning er derimot ikke signifikant, og det er heller ingen signifikante 

Figur 3: Gir uttrykk for politiske meninger i lukkede grupper på internett, fordelt på alder, kjønn, 
egen utdanning, foreldres utdanning og kommunesentralitet. Prosent (Chi.sig). *** p<0.001, ** 
p<0.01, * p<0.05 


forskjeller mellom bostedskategoriene. Merk at det her ikke skilles mel- 
lom hvor disse lukkede gruppene befinner seg. Det kan altså være at selv 
om det ikke er signifikante forskjeller mellom gruppene med lavest og 
høyest utdanningsnivå, kan det være at disse politiske meningene uttryk- 
kes på helt ulike steder, og omhandler helt forskjellige ting. 

Hvor er det så de politiske meningene uttrykkes? Igjen kan vi se at 
Facebook er den rådende plattformen. Her spurte vi om hvor ulike poli- 
tiske saker ble diskutert. 75 prosent av de som har diskutert på nett, har 
gjort det på Facebook. Den nest største arenaen er «diskusjonsforum», 
der 52 prosent oppgir at de har diskutert politiske saker. Deretter kommer 
«lokale nettaviser» med 33 prosent og riksmedier med 29 prosent. Videre 
har 24 prosent diskutert på «partinettsider», 22 prosent på «internasjo- 
nale medier» og 17 prosent på Twitter. At bare 14 prosent av de som har 
diskutert på nett, har gjort det på «andre sosiale medier», bekrefter også 
Facebooks dominerende posisjon. 

Figur 4: Andel som har diskutert politiske saker på nett på de ulike plattformene. Prosent 
(N=632). 


Når vi så foretar separate regresjonsanalyser for hvert av de ulike ste- 
dene og analyserer hele utvalget, fremkommer det at det ikke er spesielt 
store forskjeller i hvilke grupper som diskuterer hvor (se appendikstabell 
5). Det er imidlertid en signifikant negativ sammenheng mellom alder 
og det å diskutere på «andre sosiale medier» og på Twitter, mens det for 
de andre plattformene ikke er noen signifikant sammenheng med alder. 
For samtlige plattformer er det en signifikant positiv sammenheng med 
kjønn (menn), men styrken varierer noe og er minst på Facebook og 
størst på «andre sosiale medier» og på «internasjonale medier». Når det 
gjelder sammenhenger med utdanningsnivå, er det de med grunnskole 
(referansekategori) som utmerker seg, siden alle de andre kategoriene har 
negative sammenhenger. Det er altså de med grunnskoleutdanning som 
oftest diskuterer på nett. For «lokale nettaviser» er det imidlertid ingen av 
kategoriene for egen utdanning som er signifikant forskjellige fra grunn- 
skolekategorien. Med unntak av at det er en signifikant sammenheng 
mellom å ha foreldre med videregående/yrkesfag og å diskutere politiske 
saker i «diskusjonsforum», ser det ikke ut til at foreldres utdanningsnivå 
har noen påvirkning på noen av arenaene. Heller ikke for kommunesen- 
tralitet er det noen signifikant sammenheng. 

Digitalt frivillig arbeid 

Den siste faktoren vi undersøker, handler om det samfunnsengasjemen- 
tet som kan komme til uttrykk gjennom å utføre digitalt frivillig arbeid. 
I en undersøkelse fra 2009 svarte 2,1 prosent at de hadde gjort en form 
for virtuelt frivillig arbeid for eksempelvis et nettsamfunn eller en dis- 
kusjonsgruppe, for eksempel veiledning av nye medlemmer, moderering 
av diskusjoner eller vedlikehold og utvikling av nettsider (Wollebæk & 
Sivesind, 2010). Virtuelt frivillig arbeid ble her holdt separat fra ordinært 
frivillig arbeid for frivillige organisasjoner. Unge mennesker og menn 
hadde her en større sannsynlighet for å være digitalt frivillige. I 2014 
hadde andelen virtuelt frivillige steget til 4,5 prosent (Eimhjellen, Steen- 
Johnsen, Folkestad, & Ødegård, 2018). 

I undersøkelsen vår fra 2016 spurte vi om respondentene hadde utført 
frivillig arbeid for ulike typer frivillige organisasjoner, arrangementer 
eller nettverk det siste året, og videre om noe av dette frivillige arbeidet 
hadde blitt gjort i digitale kanaler. 20 prosent av de som hadde gjort frivil- 
lig arbeid, svarte bekreftende på at noe av det frivillige arbeidet ble utført i 
digitale kanaler (totalt 676 personer). Vi finner ingen kjønnsforskjeller når 
det gjelder digitalt frivillig arbeid, men vi finner at det er signifikant flere 
i de yngste alderskategoriene (24/25 prosent) enn i de eldste (19/15 prosent) 
som er digitalt frivillige. Det er også flere blant de med høy utdannings- 
bakgrunn enn de med lav (både egen og foreldres) som er digitalt frivillige. 

Når vi gjennomfører en regresjonsanalyse, forsvinner sammenhengen 
med foreldres utdanning, samtidig som sammenhengen med kommune- 
sentralitet blir signifikant. Regresjonsanalysen viser altså at jo yngre man 
er, jo høyere utdanning man har, og jo mindre sentral kommunen man bor 
i er, desto større sannsynlighet er det for å ha utført digitalt frivillig arbeid. 

De mest vanlige aktivitetene var her informasjons- og kommunikasjons- 
arbeid (91 prosent), å lage og invitere til arrangement på nett (84 prosent), 
å utforme digitalt innhold (78 prosent) og å administrere Facebook- 
grupper (64 prosent). Ved nærmere analyser av sammenhengene mellom 
bakgrunnskjennetegn og de ulike typene arbeidsoppgaver (se appendiksta- 
bell 7) finner vi at yngre har større sannsynlighet enn eldre for å adminis- 
trere Facebook-grupper, drive med teknisk nettsideutvikling, administrere 

Figur 5: Andel som har deltatt i digitalt frivillig arbeid fordelt på bakgrunnskjennetegn. Prosent. 
(Maks N = 3307.) *** p<0.001, ** p<0.01, * p<0.05 


nettdiskusjoner og kategorien annet. De med høyere utdanning (1-4 år) 
hadde også noe større sannsynlighet for å drive med teknisk nettsideutvik- 
ling, administrere nettdiskusjoner og kategorien annet, enn de som bare 
hadde grunnskole. De med foreldre med høyere utdanning hadde større 
sannsynlighet for å skaffe midler gjennom innsamling på nett, mens de i 
mindre sentrale kommuner hadde mindre sannsynlighet for å drive med 
teknisk nettsideutvikling enn personer i de minst sentrale kommunene. 


Diskusjon og konklusjon 


Med utgangspunkt i debatter omkring de potensielle demokratiserende 
effekter sosiale medier kan ha på samfunnsengasjement og kollektiv 
handling så har de sentrale spørsmålene i dette kapitlet dreid seg om i 

Figur 6: Fordeling på ulike typer digitalt frivillig arbeid. Prosent (Maks N = 651) 


hvilken grad, og i så fall hvordan, sosiale forskjeller i samfunnsengasje- 
ment kommer til uttrykk på nettopp internett og i sosiale medier. Her 
har vi undersøkt forskjeller med hensyn til alder, kjønn, eget og foreldres 
utdanningsnivå, og kommunesentralitet for de digitale aktivitetene poli- 
tisk interessestimulans, medlemskap i politiske Facebook-grupper, digi- 
tale meningsytringer og digitalt frivillig arbeid. 

Basert på undersøkelsen fant vi at om lag en tredjedel av respondentene 
ble interessert i og ville finne ut mer om et spørsmål om politikk eller sam- 
funn på grunn av noe de leste i sosiale medier. Dette er vanligere hos de unge 
og de som har foreldre med høy utdanning, og som bor i mer sentrale kom- 
muner. For politiske gruppemedlemskap på Facebook finner vi at menn er 
oftere med i grupper for institusjonell politikk, og at yngre mennesker oftere 
er med i protestpolitiske grupper. De som bor mer sentralt, har en mindre 
sjanse for å være medlem i Facebook-grupper knyttet til institusjonell poli- 
tikk. Når det gjelder politisk meningsytring på internett, er det opp mot 40 
prosent som aldri gjør dette, verken i lukkede eller åpne fora. Vi finner her 
at det er vanligere for menn enn kvinner å uttrykke politiske meninger i 
lukkede grupper. Tilsvarende er det mindre vanlig med slik meningsytring 
blant de med videregående/yrkesfag og kort høyere utdanning, sammenlig- 
net med de som har grunnskole som høyeste utdanning. Det er også blant 

de unge at digitalt frivillig arbeid er mest vanlig, samt blant de med høyere 
utdanning og de som bor i mindre sentrale kommuner. 

Resultatene fra analysene viser oss altså et komplekst digitalt land- 
skap der ulike bakgrunnsfaktorer spiller ulike roller for forskjellige 
typer digitale aktiviteter. I tråd med forventningene finner vi at de yngre 
er mer aktive enn de eldre i mange av deltakelsesformene, noe som kan 
tolkes som en aldersutjevning i deltakelse sammenlignet med mange 
tradisjonelle politiske deltakelsesformer, der yngre ofte er mer passive. I 
likhet med tidligere studier finner vi også en viss reproduksjon av klas- 
siske kjønnsforskjeller, der menn er mer aktive enn kvinner, for eksem- 
pel når det gjelder medlemskap i Facebook-grupper for institusjonell 
politikk og politiske meningsytringer i lukkede grupper. Når det gjelder 
betydningen av hvor sentralt man bor, så finner vi at dette har en viss 
sammenheng med digitalt samfunnsengasjement, der de som bor mer 
sentralt, også er mer tilbøyelige til å få stimulert sin politiske interesse 
gjennom informasjon i sosiale medier, og de som bor mindre sentralt, 
er mer tilbøyelige til å være medlem i Facebook-grupper for politikere 
og politiske partier og for å drive med digitalt frivillig arbeid. Betydnin- 
gen av fysisk sted betyr altså fortsatt noe for samfunnsengasjement selv 
om det foregår i digitale rom. Også for utdanningsbakgrunn, som er 
den mest sentrale bakgrunnsvariabelen for å forklare politisk deltakelse, 
finner vi en reproduksjon av ulikhetsmønstre, der de med høyere utdan- 
ning er mer aktive i de fleste formene for digitalt samfunnsengasjement. 

Samtidig som internett og sosiale medier har utvidet repertoaret av sam- 
funnsengasjerte handlinger, reproduseres også sosiale forskjeller i det digi- 
tale. Basert på de engasjementsformene vi har undersøkt i dette kapitlet, ser 
det ut til at demokratisering gjennom sosial utjevning av aktivitet i det digi- 
tale rom er begrenset. Digitaliseringens innvirkning på norsk samfunnsen- 
gasjement og kollektiv handling ser ikke ut til å velte om på klassiske mønstre 
for deltakelse. Ressurser, individkjennetegn og sosial posisjon strukturerer 
fortsatt samfunnsengasjement selv om det foregår i nye kanaler og med nye 
verktøy. Digitaliseringen har ikke frigjort mennesker fra etablerte sosiale 
strukturer, men har skapt nye muligheter for de som er engasjerte, og har 
til en viss grad skapt engasjementsformer som mobiliserer grupper som er 
mindre engasjerte i tradisjonelle offline-former for samfunnsengasjement. 

Appendiks 


Appendikstabell 1: Deskriptive fordelinger på hovedvariabler. 


Kjønn Menn 1824 47,5 
Kvinner 2019 52,5 
Sum 3843 100 
Alder Under 30 år 784 20,4 
30-44 år 975 25,4 
45-59 år 1239 32,2 
60 år + 845 40,7 
Sum 3843 100 
Utdanning Grunnskole 239 6,2 
Videregående/yrkesfag 1413 36,8 
Universitet/høgskole 1-4 år 1323 34,4 
Universitet/høgskole 4 år + 868 22,6 
Sum 3843 100 
Foreldres utdanning Grunnskole 963 25, 
Videregående/yrkesfag 1824 47,5 
Universitet/høgskole 791 20,6 
Ukjent 265 6,9 
Sum 3843 100 
Kommunesentralitet Minst sentrale kommuner 352 9,2 
Mindre sentrale kommuner 216 56 
Noe sentrale kommuner 808 21 
Sentrale kommuner 2408 62,7 
Ukjent 59 1,5 
Sum 3843 100 


Kilde: Sosiale medier-undersøkelsen 2016 


Appendikstabell 2. Ville finne mer ut av en sak pga. noe man leste i sosiale medier. Logistisk regresjon. 


Kjønn -1.65 
Alder -6.40*** 
Egen utd. Vgs/yrkesfag -0.43 
Egen utd. Univ. 1-4 år 0.69 
Egen utd. Univ. 4+ år 0.94 
Foreldre utd. Vgs/yrke 2:57* 
Foreldre utd. Univ./Høgskole 3.45*** 
Kommunesentralitet 2.74** 
Konstant -1.73 
Observasjoner 3,060 


*** p<0.001, ** p<0.01, * p<0.05 

Appendikstabell 3. Typer Facebook-grupper. Logistisk regresjon. 


Kjønn -2.48* 2147 1.43 
Alder -4.83*** -0.81 -2.08* 
Egen utd. Vgs/yrkesfag -1.19 -0.20 -0.14 
Egen utd. Univ. 1-4 år -1.24 -0.25 0.32 
Egen utd. Univ. 4+ år -0.86 -0.70 0.43 
Foreldre utd. Vgs/yrkesfag 1.52 0.61 1.47 
Foreldre utd. Univ./Høgskole 1.06 1.42 251 
Kommunesentralitet -1.88 -2.52* -0.14 
Konstant 7.66*** -1.04 -3.64*** 
Observasjoner 2,458 2,774 2,676 


*** p<0.001, ** p<0.01, * p<0.05 


ilde: Sosiale medier-undersøkelsen 2016 


Appendikstabell 4. Uttrykke politiske meninger på lukkede grupper. Logistisk regresjon. 


-0,00102 


0,00141 


0,00153 


Alder 
(0,003) (0,004) (0,004) 
Kjønn (menn) 0,386*** 0,391*** 0,386*** 
(0,097) (0,097) (0,097) 
Grunnskole Ref. 
VGS/yrkesfag -0,429* -0,442* -0,439* 
(0,204) (0,205) (0,205) 
øyere utdanning 1-4 år -0,434* -0,466* -0,461* 
(0,204) (0,206) (0,207) 
gyere utdanning >4 ar -0,192 -0,245 -0,240 
(0,210) (0,213) (0,213) 
Foreldre: Grunnskole Ref. 
Foreldre: VGS/yrkesfag 0,0390 0,0390 
(0,125) (0,125) 
Foreldre: Høyere utdanning 0,272 0,270 
(0,152) (0,153) 
Minst sentrale kommuner Ref. 
Mindre sentrale kommuner 0,311 
(0,250) 
Noe sentrale kommuner -0,0696 
(0,194) 
Sentrale kommuner 0,0368 
(0,174) 
Konstant -0,950*** -1,117*** -1,151*** 
(0,216) (0,257) (0,297) 
aic 2689,6*** 2689,2*** 2692,2*** 
bic 2724,4 2735,7 2756,0 
ll -1338,8 -1336,6 -1335,1 
N 2444 2444 2444 


Standardfeil i parentes, *p<0.05, **p<0.01, ***p<0.001 

Appendikstabell 6: Digitalt frivillig arbeid. Logistisk regresjon. 


-0,0180*** 


-0,0173*** 


Alder -0,0169*** 
-0,003 -0,003 -0,004 
Kjønn (menn) 0,0524 0,0537 0,0494 
-0,091 -0,091 -0,091 
Egen utdanning 
Grunnskole Ref. 
VGS/yrkesfag 0,256 0,249 0,263 
-0,23 -0,23 -0,231 
Høyere utdanning: 1-4 år 0,654** 0,638** 0,656** 
-0,228 -0,229 -0,23 
Høyere utdanning: >4 år 0,552* 0,528* 0,553* 
-0,235 -0,237 -0,238 
Foreldres utdanning 
Grunnskole Ref. 
VGS/yrkesfag 0,0717 0,0762 
-0,12 -0,12 
Høyere utdanning 0,0984 0,115 
-0145 -0,146 
Minst sentrale kommuner Ref. 
Mindre sentrale kommuner 0,535* 
-0,233 
Noe sentrale kommuner 0,115 
-0,185 
Sentrale kommuner 0,053 
-0,167 
Konstant -1,020*** -1⁄14*** -1,210*** 
-0,235 -0,271 -0,304 
aic 3097,9*** 3101,4*** 3100,4*** 
bic 3134 3149,6 3166,7 
II -1542,9 -1542,7 -1539,2 
N 3056 3056 3056 


Standardfeil i parentes, * p<0.05, ** p<0.01, *** p<0.001 


ilde: Sosiale medier-undersøkelsen 2016 

Appendikstabell 8: Bidrag til crowdsourcing. Logistisk regresjon 


0,000730 


-0,00794 


Alder 0,0193 -0,0215** -0,0197*** 
(0,017) (0,008) (0,007) (0,008) (0,005) 

Kjønn (menn) -0,443 0,508* 0,316 0,450* 0,104 
(0,482) (0,210) (0,182) (0,220) (0,129) 

Egen utdanning 

Grunnskole Ref. 

VGS/yrkesfag -0,578 -0,161 -0,155 -0,133 1,062* 
(1,140) (0,394) (0,403) (0,435) (0,437) 

øyere utdanning: -0,468 -0,340 -0,182 -0,508 1,353** 

-4 ar 

(1,126) (0,408) (0,406) (0,454) (0,436) 
gyere utdanning: >4 ar | 0,423 -0,345 -0,153 -0,303 1528** 

(1,099) (0,434) (0,422) (0,467) (0,442) 

Foreldres utdanning 

Grunnskole Ref. 

VGS/yrkesfag 0,156 0,110 0,564* 0,106 0,376* 
(0,646) (0,296) (0,262) (0,308) (0,191) 

Høyere utdanning 0,748 0,355 0,727* 0,659 0,525* 
(0,703) (0,342) (0,305) (0,346) (0,217) 

Minst sentrale Ref. 

kommuner 

Mindre sentrale 0 0,505 -0,212 -0,0675 0,0509 

kommuner 
C) (0,511) (0,510) (0,635) (0,368) 

Noe sentrale kommuner | -0,484 0,00890 -0,419 -0,00165 | -0108 
(0,918) (0,432) (0,376) (0,460) (0,274) 

Sentrale kommuner -0,110 0,0707 0,0177 0,148 0,0935 
(0,769) (0,384) (0,316) (0,408) (0,241) 

Konstant -5,827*** | -2,870*** -3,707*** | -3,586*** | -3,315*** 
(1,461) (0,613) (0,561) (0,660) (0,521) 

ll -112,9 -440,2 -549,1 -407,1 -929,0 

N 3330 3521 3521 3521 3521 


Standardfeil i parentes, * p<0.05, ** p<0.01, *** p<0.001 


Kilde: Sosiale medier-undersøkelsen 2016 

Abstract: In this chapter the relationship between online and offline civic engagement. 
We look specifically at the effect of being a member of a Facebook group related to 
voluntary organizations or to different types of protest on offline membership in volun- 
tary organization and offline volunteering. Using panel-data from a three-wave survey 
of the Norwegian population using the Internet we test three hypotheses about the rela- 
tionship between online and offline civic engagement. According to the mobilization- 
hypothesis, online experience will enhance offline participation of those who are 
inactive. The crowding-out hypothesis predicts that, since those who are engaged 
offline will also be the one who are engaged online, increased online engagement 
will reduce offline engagement. Finally, the independence-hypothesis considers 
online and offline engagement as not related to each other. Our results show that, in 
Norway during the period 2012-2016, following Facebook-groups related to a volun- 
tary organization or to different types of protest groups has an impact on offline 
membership in voluntary organizations, but not on voluntary work. An important 
exception, however, is that following a Facebook group related to a voluntary organi- 
zation has a positive effect on offline volunteering in voluntary organization. 


Keywords: online, offline, civic engagement, volunteering, voluntary organization, 
Facebook 


Sitering av denne artikkelen: Enjolras, B., Steen-Johnsen, K., & Beyer, A. (2018). Forholdet mel- 
lom online- og offline-deltakelse i frivillige organisasjoner. I B. Enjolras & I. Eimhjellen (Red.), 
Fra kollektiv til konnektiv handling? Nye former for samfunnsengasjement og kollektiv handling 
i Norge (s. 101-126). Oslo: Cappelen Damm Akademisk. https://doi.org/10.23865/noasp.45.ch4 
Lisens: CC BY-NC 4.0 

Innledning 


Digitalisering og fremveksten av sosiale medier har siden årtusenskiftet 
ført med seg store endringsprosesser på ulike felter i samfunnet. På den 
ene siden gir sosiale medier mange flere muligheten til å skaffe seg infor- 
masjon om det som foregår i samfunnet, og til å engasjere seg. På den 
andre siden er det et spørsmål om de nye digitale mulighetene bidrar til 
at folk trekkes vekk fra viktige samfunnssaker og over i tidsfordriv og 
underholdning. I en innflytelsesrik tekst fra 2009 reiste Morozov spørs- 
målet om vi også er på vei inn i en tidsalder preget av «slacktivisme», 
det vil si en tid der folk slutter å engasjere seg i virkeligheten, og nøyer 
seg med å klikke «liker» for å vise sitt engasjement (Morozov, 2009). 
Morozovs argument er at denne typen engasjement verken er spesielt 
krevende eller særlig virkningsfullt, og at vi dermed risikerer et uenga- 
sjert, svekket demokrati. Hvilke konsekvenser får disse prosessene for 
samfunnsengasjement og deltakelse i frivillighet i Norge? 

I den statsvitenskapelige litteraturen er det bred enighet om at poli- 
tisk deltakelse og samfunnsengasjement er hjørnesteiner i et velfunge- 
rende demokrati (Verba, Schlozman & Brady, 1995). Norge har sterke 
tradisjoner for samfunnsrettet deltakelse og frivillig arbeid, og et sterkt 
organisasjonsliv som bidrar til å organisere og mobilisere deltakelse 
i befolkningen (Arnesen mfl., 2016; Folkestad mfl., 2015). Det frivillige 
organisasjonslivet kan forstås som en velutbygd struktur for informa- 
sjon og kommunikasjon mellom medlemmer, frivillige og aktivister, på 
nasjonalt og lokalt nivå. Spørsmålet er hva som skjer når digitale kom- 
munikasjonsstrukturer oppstår både på siden av og innenfor organisa- 
sjonslivet. Bidrar sosiale medier til å senke terskelen for mobilisering og 
engasjement slik at flere deltar, eller flyttes bare aktiviteten fra en offline 
sfære til en online sfære? 

Mens offline engasjement typisk vil være karakterisert ved ansikt- 
til-ansikt-samvær med andre personer, muliggjør digitale medier både 
koordinering, kommunikasjon og interaksjon som ikke nødvendigvis 
krever samvær, det vil si at de ikke behøver å finne sted i samme tid og rom. 
I dette kapitlet skal vi undersøke sammenhengen mellom det å engasjere 
seg i sosiale medier og engasjement offline. Mer presist spør vi om frivillig 
engasjement online fører til mer eller mindre involvering og deltakelse i 

offline aktiviteter. Vi fokuserer på frivillig arbeid og medlemskap i frivil- 
lige organisasjoner. 

For å undersøke disse spørsmålene bruker vi en befolkningsrepre- 
sentativ spørreundersøkelse som har vært gjennomført i 2012, 2014 og 
2016. Fordelen med denne undersøkelsen er at flere av respondentene har 
besvart undersøkelsen alle tre gangene. De utgjør dermed et såkalt panel. 
Dette gjør at vi kan si noe om utviklingen over tid, og kan undersøke om 
de som fulgte en organisasjon i sosiale medier i 2012, er blitt mer aktive 
også når det gjelder frivillige aktiviteter offline på et senere tidspunkt. En 
slik analyse av endringer som skjer med bare noen av respondentene i et 
panel, er særlig godt egnet for å undersøke de problemstillingene vi her 
er opptatt av. 

Kapitlet starter med en teoretisk diskusjon om hva som kan forventes 
når det gjelder forholdet mellom online og offline samfunnsengasjement. 
Deretter presenterer vi dataene, metode og analysestrategier. I den empi- 
riske delen gir vi først et beskrivende bilde av bruk av sosiale medier og 
hvordan det er knyttet til frivillig engasjement. Til slutt presenterer vi en 
analyse der vi benytter panelstrukturen i datamaterialet for å undersøke 
årsakssammenhenger mellom ulike typer av aktiviteter og engasjement. 


Digitale medier og samfunnsengasjement: 
kunnskapsstatus 


Utbredelsen av digitale kommunikasjonsnettverk har endret forut- 
setningene for samfunnsengasjement. I de senere årene har en rekke 
forskningsbidrag fokusert på forholdet mellom politisk engasjement og 
samfunnsengasjement både online og offline. Før vi presenterer hypo- 
tesene og tilnærmingen i denne studien, gir vi en kort oversikt over 
forskningen på feltet. Mye av denne har sitt opphav i USA. 

Tidligere forskning viser at bruk av sosiale medier har en positiv 
effekt på samfunnsengasjement, selv om forskningen peker i forskjel- 
lige retninger når det gjelder årsaker, hvor omfattende slike effekter er, 
og hvilken form de har. I en studie gjennomført i USA fant Zhang mål. 
(2010) at bruk av digitale medier var forbundet med økt samfunnsenga- 
sjement. Valenzuela mfl. (2009) fant at generell Facebook-bruk og bruk 

av Facebook-grupper også hadde en positiv effekt på folks samfunnsen- 
gasjement. Park mfl. (2009) fant at de som er med i Facebook-grupper, 
involverer seg for å tilfredsstille ulike behov, som behov for informasjon, 
sosialisering og underholdning. Denne bruken fremmer så økt sam- 
funnsengasjement. En studie av Gil de Zufiiga mfl. (2012) viser at bruk 
av Facebook for å søke informasjon er positivt forbundet med samfunn- 
sengasjement, selv om effekten er svak. Samlet viser altså mange stu- 
dier at det er en positiv sammenheng mellom bruk av sosiale medier og 
samfunnsengasjement, men at den er ganske svak eller indirekte i noen 
tilfeller. 

Flere studier har også undersøkt forholdet mellom bruk av sosiale 
medier og ulike former for politisk deltakelse. Disse studiene har sett 
på sammenhengen mellom online og offline deltakelse og engasjement, 
og også her er forskningen ofte fra USA. Her ser vi imidlertid blandede 
funn. Noen studier finner at generell Facebook-bruk er knyttet til økt 
online politisk aktivitet (Bode, 2012; Vitak, 2012), mens andre studier 
ikke finner slike sammenhenger (Gil de Zúñiga mfl., 2012; Skorisk & 
Poor, 2013). Noen studier viser også at bruk av blogger og mikroblog- 
ger er positivt relatert til både online (Chan mfl., 2012; Gil de Zúñiga 
mfl., 2009; Lewis, 2010) og offline politisk engasjement (Gil de Zúñiga 
mfl., 2013). 

Noen studier antyder likevel at generell bruk av sosiale medier ikke 
er knyttet til tradisjonell politisk deltakelse (Baumgartner & Morris, 
2010; Kushin & Yamamoto, 2010; Zhang mfl., 2010). I tillegg er det ingen 
enighet om hvordan forholdet mellom generell Facebook-bruk og offline 
politisk deltakelse arter seg. Mens noen studier viser en positiv relasjon 
mellom online og offline deltakelse (Bode, 2012; Park mfl., 2009; Sko- 
risk & Poor, 2013), fant andre studier ingen sammenheng (Gil de Zúñiga 
mfl., 2012; Valenzuela mfl., 2009) eller til og med en svak negativ effekt 
(Vitak mfl., 2011). Forskningen er mer samstemt i at politisk bruk av sosi- 
ale medier viser et positivt forhold mellom å være med i for eksempel 
Facebook-grupper (Conroy mfl., 2012; Valenzuela mfl., 2009) og politisk 
engasjement på Facebook (Vitak mfl., 2011). Det ser altså ut til at hva man 
bruker sosiale medier til, har betydning for hvilken effekt denne bruken 
i sin tur har. 

Samlet sett er det altså vanskelig å trekke entydige konklusjoner fra 
litteraturen som har studert sammenhengene mellom politisk deltakelse 
og samfunnsengasjement online og offline. For det første er resultatene 
noen ganger motsigende: Noen studier finner en positiv sammenheng, 
mens andre ikke finner noen sammenheng eller en negativ effekt. For 
det andre er forskningslitteraturen preget av et stort mangfold i måten 
online engasjement er operasjonalisert på. Mens noen studier ser på 
forholdet mellom generell bruk av bestemte digitale plattformer som 
Twitter og Facebook, fokuserer andre på klar politisk bruk av disse 
plattformene. I tillegg er mange studier basert på tverrsnittsdata, som 
gjør påstander om årsakssammenhenger svært problematiske. Denne 
gjennomgangen av den eksisterende litteraturen understreker behovet 
for å studere forholdet mellom online og offline over tid for å kunne 
fastslå retningen på sammenhengen mellom online og offline delta- 
kelse, samt behovet for å fokusere på online og offline aktiviteter som er 
tett knyttet til hverandre, istedenfor generell bruk av internettbaserte 
medier. 


Mobilisering, erstatning eller uavhengighet? Tre 
hypoteser om sammenhenger 


Som vist over er det fortsatt stor uenighet om hvilke konsekvenser de 
nye mediene har for politisk og sivilt engasjement (Wright, 2010). Likevel 
kan vi grovt sett skille ut tre rådende syn på hvordan sammenhengene 
mellom nye medier og ulike former for engasjement kan arte seg. Tilhen- 
gere av mobiliseringstesen hevder at internett og sosiale medier bidrar til å 
mobilisere nye grupper av individer ved å skape et rikt informasjonsmiljø 
(Dahlberg & Siapera, 2007; Dahlgren, 2005). For tilhengere av erstat- 
ningstesen vil derimot tiden som brukes på Facebook og andre sosiale 
medier, føre til en nedgang i samfunnsengasjementet (Putnam, 2000). En 
tredje hypotese er at online aktiviteter er et supplement til offline aktivi- 
teter heller enn at de forstyrrer hverandre som måter å utføre samfunn- 
sengasjement på. I dette tilfellet vil ikke engasjement online ha effekter på 
deltakelse offline, fordi begge arenaer fyller ulike funksjoner, og mulig- 
gjør forskjellige handlinger og former for engasjement. Dermed supplerer 

de ulike kommunikasjonsformene hverandre snarere enn å erstatte hver- 
andre (Enjolras mfl., 2013; Wellman mfl., 2001). 

Den første hypotesen — mobiliseringshypotesen — bygger på en antagelse 
om at erfaringer online vil generere offline deltakelse for de som ikke alle- 
rede har vært aktive. Fordi online engasjement krever mindre enn offline 
engasjement, fungerer det som en læringsarena for å utvikle ferdigheter 
for videre offline engasjement. Denne hypotesen ser altså på nye digitale 
medier som viktige verktøy for å engasjere enda flere enn tidligere til del- 
takelse og engasjement i samfunnsliv. Online engasjement vil føre til at 
folk som tidligere ikke engasjerte seg fordi terskelen til offline engasjement 
var for høy, ledes inn i engasjement og deltakelse på en enklere måte. En 
viktig test av denne hypotesen vil være om man kan observere forskjel- 
ler mellom dem som har engasjert seg online eller ikke, når det gjelder 
hvorvidt de senere også velger å engasjere seg offline. Hvis hypotesen skal 
styrkes, bør man kunne observere at sannsynligheten for å engasjere seg 
offline øker mer for de som tidligere har engasjert seg online, enn for de 
som ikke har det. Her blir panelstrukturen i dataene svært viktig. Når det 
gjelder deltakelse i frivillige organisasjoner (som medlem eller frivillig) 
har en rekke studier vist at friville organisasjoner har tatt i bruk sosiale 
medier for å bygge opp nettverksrelasjoner (Briones, Kuch, Liu & Jin, 2011; 
Lovejoy & Saxton, 2012). Disse studiene viser at sosiale medier åpner nye 
muligheter for organisasjoner til både å kommunisere med sitt publikum 
og til å mobilisere nye medlemmer og frivillige. Organisasjoner med et 
stort antall medlemmer eller følgere i sosiale medier vil kunne rekruttere 
og mobilisere nye medlemmer og frivillige. Uformelle og personlige nett- 
verksrelasjoner har vist seg å være sterkt knyttet til organisasjoners res- 
sursmobilisering og rekruttering av frivillige (Eng, Liu & Sekhon, 2012). 

Erstatningshypotesen snur på det, og hevder at virkeligheten offline 
reproduseres online (Norris, 2001). Det vil si at de som allerede er sam- 
funnsengasjerte, kunnskapsrike og aktive offline, vil være de samme 
som bruker internett for samfunnsmessige formål. Siden personer som 
er samfunnsengasjerte, har begrenset med tid, forventes det at økt enga- 
sjement online vil gå på bekostning av offline engasjement. Hvis denne 
erstatningstesen er riktig, bør online engasjement forventes å føre til 
redusert offline engasjement. I tillegg, gitt at individene har begrenset tid 

som de kan bruke på ulike formål, kan økt tidsbruk på sosiale medier gå 
på bekostning av offline engasjement i frivillige organisasjoner. En tredje 
grunn til at online engasjement muligens kan erstatte offline deltakelse, 
er knyttet til teknologien. I Bowling alone presenterer Robert Putnam 
(2000) omfattende bevis på erosjon av sosial kapital i etterkrigsårenes 
USA. Putnam anser at det er flere årsaker som kan ha bidratt til denne 
utviklingen, for eksempel press på tid og penger. Men det er endringer 
i teknologi og media, spesielt økningen i fjernsynsunderholdning som 
Amerikas viktigste kilde til fritidsaktivitet, Putnam peker ut som den 
store skyldige og som ansvarlig for erosjonen av sosial tilknytning og 
samfunnsengasjement. Ifølge Putnam har privatisering av fritiden 
ført til borgernes tilbaketrekning fra det offentlige liv. Sosiale medier 
kan muligens føre med seg en tilsvarende form for privatisering ved å 
gi en opplevelse av sosialitet og sosiale nettverk uten behov for offline 
interaksjoner, og ved å øke tilbudet av online underholdnings- og 
tidsfordrivsmuligheter. 

Den siste hypotesen — uavhengighetshypotesen — påstår i stedet at de to 
formene for engasjement vil utvikle seg uavhengig av hverandre fordi de 
fyller ulike behov og funksjoner for borgerne. I dette tilfellet vil det være 
en arbeidsdeling mellom ulike former av online og offline aktiviteter uten 
at de påvirker hverandre. Vi kan ikke undersøke denne hypotesen direkte 
gjennom våre data, men tar den likevel med som et logisk alternativ som 
kan diskuteres til slutt. 


Data og metode 


De empiriske analysene i dette kapitlet er basert på data fra forsknings- 
prosjektet Social Media in the Public Sphere (SMIPS). Disse dataene 
består av en undersøkelse som ble gjentatt tre ganger, i 2012, 2014 og 2016. 
Utvalgene er representative for befolkningen av internettbrukere trukket 
fra Kantar TNS’ internettpanel. Datainnsamlingsmetoden ekskluderer 
dermed den delen av befolkningen som ikke bruker internett, fra utval- 
get. Dette utgjor imidlertid en sveert liten andel av befolkningen i Norge, 
ettersom tilgangen til og bruken av internett er spesielt hoy i Norge (ifolge 
Statistisk sentralbyra (2018) bruker 96 prosent av befolkningen mellom 16 

og 79 år internett, og 80 prosent av befolkningen i de samme aldersgrup- 
pene bruker sosiale medier). Datainnsamlingen ble først gjennomført i 
2012 (N = 5019), og gjentatt i 2014 (N = 5677) og 2016 (N = 5054). Undersø- 
kelsene har en panelstruktur, og på hvert datapunkt ble alle respondenter 
fra tidligere runder kontaktet på nytt. For å belyse våre problemstillin- 
ger bruker vi både de representative befolkningsutvalgene for hvert tids- 
punkt og panelet, som består av 822 personer som har svart på alle tre 
undersøkelsene i 2012, 2014 og 2016. 

For å estimere effekten av bruk av sosiale medier på offline deltakelse i 
frivillige organisasjoner og frivillig arbeid undersøker vi på hvilken måte 
medlemskap i frivillige organisasjoners grupper eller sider på Facebook 
påvirker offline medlemskap i frivillige organisasjoner samt frivillig 
arbeid. Selv om man kan argumentere for at medlemskap i slike grupper 
utgjør en svært løs form for tilknytning, gir de mulighet til å motta infor- 
masjon fra organisasjonen og indikerer en interesse for organisasjonen 
det gjelder, og det kan tenkes som et første steg i å få en mer formell, 
offline tilknytning til organisasjonen. 

Medlemskap i frivillige organisasjoners grupper på Facebook er 
målt gjennom spørsmålet «Hva slags grupper er du medlem av, og 
hvilke typer sider følger du på Facebook?», der respondentene kunne 
merke hvilke Facebook-grupper de var medlemmer av blant 14 alter- 
nativer, inkludert «grupper/sider knyttet til frivillige organisasjoner», 
«grupper/sider knyttet til lokal protestgrupper», «grupper/sider knyttet 
til nasjonal protestgrupper», og «grupper/sider knyttet til internasjonale 
protestgrupper». Offline medlemskap i frivillige organisasjoner 
er operasjonalisert med variabelen «antall medlemskap i frivillige 
organisasjoner», som summerer svarene på spørsmålet «Er du medlem 
i noen av de følgende typene organisasjoner?», der respondentene kunne 
krysse av for de relevante alternativene blant ni organisasjonskategorier.' 


1 Idrettslag, Kultur, musikk eller hobbyforening, Sosial og humanitær organisasjon, Politisk 
parti, Andre politisk orienterte organisasjoner (f.eks. miljøvern, internasjonal solidaritet), Vel- 
foreninger, grendelag og borettslag, Fagforening, yrkes- eller bransjeorganisasjon, Religions- el- 
ler livssynsorganisasjon, og Andre 

Tid brukt på frivillig arbeid er målt på en fempunktskala, der minimum 
var mindre enn en halvtime, maksimum mer enn 5 timer.” 

I analysene kontrollerer vi også for et bredt sett med bakgrunnsvari- 
abler:? Ved å kontrollere effekten av disse kan vi utelukke om en mulig 
effekt av online deltakelse på offline deltakelse skyldes bakgrunnsegen- 
skapene til respondentene. Tidligere forskning fra Norge (Enjolras mfl., 
2013) viser at både alder, utdanning og kjønn henger sammen med bruk 
av sosiale medier, og at det er unge, høyt utdannede og mannlige respon- 
denter som har høyest bruk av sosiale medier. Mer generelt har også tidli- 
gere forskning vist at deltakelse i sivilsamfunnet er sterkt forbundet med 
utdanning (Almond & Verba, 1993). 

For å vurdere effekten online deltakelse har på offline deltakelse bruker 
vi en analyse av panelstrukturen i dataene.* For å undersøke betydnin- 
gen av ulike typer sosiale medier-bruk og medietidsbruk for offline fri- 
villig engasjement konstruerer vi tre indekser som fanger opp tre mulige 
formål for sosiale medier-bruk: samfunnsinteresse, hverdagsinteresse og 
sosialiseringsinteresse. Disse tre typene sosiale medier-bruk er konstru- 
ert på bakgrunn av en faktoranalyse av 16 alternative mulige aktiviteter 
på Facebook (se tabell A4 i Appendiks). Medietidsbruk-variabelen sum- 
merer tiden brukt daglig på ulike medier: TV, radio, aviser, online aviser, 
sosiale medier, og annen nettbruk. 


2 Mindre enn en halvtime, Mellom en halvtime og en time, Mellom en og to timer, 3-5 timer, Mer 
enn 5 timer, som utgjorde svaralternativet for spørsmålet: «Omtrent hvor mye tid har du brukt 
på slikt frivillig arbeid en vanlig uke?» 

3 Alder, kjønn, utdanning, husstandsinntekt og antall barn under 15 år. 

Paneldata refererer til datasett der vi har observasjoner på det samme individet over flere perio- 
der. Paneldata- regresjon gjør det mulig å estimere effekten av endringer i uavhengige variabler 
på den avhengige variabelen. Det finnes to hovedmodeller for lineær regresjon med paneldata: 
faste effekter og tilfeldige effekter. Fasteeffekt-modellen kontrollerer for uobserverte forskjeller 
mellom individer som ikke varierer over tid. Tilfeldige effekter-modellen antar at uobserverte 
forskjeller mellom individer er tilfeldig fordelte. For å velge hvilken modell som er best tilpasset 
analysen, er det vanlig å sammenligne de to modellene ved hjelp av Hausmantest. Vår Hausman- 
test, som tester validiteten av en tilfeldige effekter-modell sammenlignet med en faste effek- 
ter-modell, er ikke signifikant. Den tilfeldige effekter-modellen er dermed konsistent og tilpasset 
for våre analyser. 

Online og offline engasjement i frivillige 
organisasjoner fra 2012 til 2016 


Før vi ser på sammenhengen mellom online og offline engasjement, vil vi 
undersøke hvordan hovedvariablene som inngår i analysene, har utviklet 
seg over tid, og hvordan de er fordelt med hensyn til sosioøkonomiske 
kjennetegn. Dette gir oss et overblikk over utviklingen, og noen indika- 
torer om hvorvidt det for eksempel har skjedd store endringer i offline 
engasjement i den perioden der online engasjement har vokst frem. 

Facebook-bruken var høy blant våre respondenter allerede i 2012 (95 
prosent av respondentene), og at den har holdt seg minst like høy i årene 
etter dette. For Twitter observerer vi en økning i andelen som hadde en 
slik konto, fra 20 prosent i 2012 til 30 prosent i 2016. 

For å fange opp graden av frivillig engasjement online og offline bru- 
ker vi tre variabler: antall medlemskap i frivillige organisasjoner, tid 
brukt på frivillig arbeid per uke, og medlemskap i frivillige organisasjo- 
ners grupper på Facebook. Figur 1 og 2 viser utviklingen fra 2012 til 2016 

Figur 1: Frivillig engasjement online i perioden 2012-2016. Befolkningsutvalg: Gjennomsnittlig 
antall medlemskap i frivillige organisasjoner og gjennomsnittlig tidsbruk til frivillig arbeid i uken. 

——- Frivillige organisasjoner ——@— Lokal protest gruppe 
—®— Nasjonal protest gruppe ——®— Internasjonal protest gruppe 


Figur 2: Frivillig engasjement online i perioden 2012-2016 (befolkningsutvalg): Andel som har 
minst ett medlemskap i ulike Facebook-grupper. 


Utviklingen i befolkningsutvalgene og i panelet har vært identisk i peri- 
oden 2012-2016. Det gjennomsnittlige antallet medlemskap i frivillige 
organisasjoner på Facebook litt høyere i befolkningsutvalgene enn den 
er i panelet, mens det gjennomsnittlige antallet timer frivillig arbeid er 
høyere i panelet enn i befolkningsutvalgene. På figur 1 og 2 ser vi at offline 
former for frivillig engasjement, medlemskap og frivillig innsats har økt 
litt i perioden, men hovedbildet ser ut til å være preget av stabilitet, både 
når det gjelder offline og de fleste former for online engasjement. Det 
gjennomsnittlige antallet medlemskap i frivillige organisasjoner holder 
seg relativt stabilt i perioden. Det samme gjør tid brukt på frivillig arbeid, 
til tross for en liten nedgang i 2014. Samlet sett antyder denne oversikten 
at offline engasjement kanskje ikke er blitt påvirket så mye av variasjoner 
i online former for tilknytning. 

Et viktig spørsmål knyttet til befolkningens samfunnsengasjement 
er hvem det er som deltar, og om det finnes store ulikheter basert på 
kjønn, utdanning eller inntekt. En omfattende litteratur diskuterer 
hvorvidt digitale medier opphever sosial ulikhet i deltakelse, eller om 

konsekvensen tvert imot er nye digitale skillelinjer (Eimhjellen & Ljung- 
gren, 2017; Norris, 2001). Selv om dette ikke er et hovedtema for oss i 
dette kapitlet, mener vi likevel det hører til bildet kort å berøre det her. 
Analysene våre viser at deltakelse i frivilligheten både offline (antall 
medlemskap i frivillige organisasjoner og tidsbruk til frivillig arbeid) 
og online (medlemskap i frivillige organisasjoners Facebook-gruppe 
og Facebook protestgrupper) i noen grad varierer med ulike sosioøko- 
nomiske kjennetegn (Tabell A.1 i Appendiks). Antallet medlemskap i 
frivillige organisasjoner og deltakelse i Facebook-grupper knyttet til fri- 
villige organisasjoner eller protestgrupper øker med både utdanning og 
inntekt. Tidsbruk til frivillig arbeid er derimot i liten grad påvirket av 
utdannings- og inntektsnivå. Når det gjelder medlemskap, ser dermed 
ikke fremveksten av sosiale medier ut til å redusere ulikhet, men heller til 
å reprodusere den. Vi finner ingen signifikante forskjeller mellom menn 


og kvinner. 


Sammenhengen mellom online og offline 
aktivitet- mobilisering eller erstatning? 


Oversikten over utviklingen i engasjement online og offline mellom 2012 
og 2016 viser altså hovedsakelig stabilitet, men også noen interessante 
endringer. I neste del av analysen skal vi undersøke nærmere hvorvidt 
det er en sammenheng mellom deltakelse i online og offline aktiviteter, 
og om online aktivitet svekker eller styrker offline aktivitet. Analysens 
hensikt er å teste de to hypotesene som ble presentert tidligere i kapitlet, 
nemlig mobiliseringstesen og erstatningshypotesen. Ifølge mobiliserings- 
hypotesen vil deltakelse i online frivillige aktiviteter føre til økt deltakelse 
i offline aktiviteter. Ifølge erstatningshypotesen vil online engasjement 
føre til mindre offline deltakelse i frivillige aktiviteter. 

For å undersøke disse to hypotesene vil vi studere hvilken effekt med- 
lemskap i frivillige grupper på Facebook har på tid brukt til offline frivil- 
lig innsats og medlemskap i frivillige organisasjoner. Vi undersøker først 
hvert år (2012, 2014, og 2016) for seg ved hjelp av tverrsnittsdata som er 
representative for befolkningen. Deretter bruker vi paneldata for perio- 
den 2012-2016 og en analyse som ser på endringer over tid. Med en slik 

modell kan vi se om og i hvilken retning endringer i online deltakelse fra 
2012 til 2016 påvirker offline deltakelse> 

Tabell 1 og 2 viser resultatene av analysen av sammenhengen mellom 
medlemskap i grupper på Facebook knyttet til frivillige aktiviteter og 
henholdsvis offline medlemskap og frivillig arbeid. 


Tabell 1: Lineær regresjon: Effekt av medlemskap i en frivillig organisasjonsgruppe (online), og 
ulike protestgrupper på Facebook, på tid brukt til frivillig arbeid og antall medlemskap i frivillige 
organisasjoner offline. Befolkningsutvalg i 2012, 2014, og 2016. 


Friv.org. .826*** 149** .960*** .240** 1.006*** -,213*** 
Facebook- 
gruppe 

Facebook lokal 514*** .008 :622*** .080 653 .030 
protestgruppe 


Facebook nasj. BØR .047 I -000 JO -.064 
protestgruppe 


Facebook int. .700*** -.010 756*** 2317 32" .062 
protestgruppe 


*5<O0.01, **p<0. 05, *p<0.1 


Note: Utdanning, kjønn, husholdsinntekt, antall barn under 15 år og alder inngår også i modellene, 

men er utelatt her for å gjøre tabellen enklere å lese. Se Tabell A.2, A3 og A4 i Appendiks for detaljerte 
modeller. 

Tabell 1 viser regresjonskoeffisienter som måler effekten av online delta- 
kelse i en frivillig Facebook-gruppe på antall organisasjonsmedlemskap 
og antall timer frivillig arbeid for hele befolkningen i årene 2012, 2014, 
og 2016 (se Appendiks A2, A3, og A4 for fullstendige regresjonsanalyser). 
Resultatene er konsistente på tvers av årene og viser at online deltakelse 
er positivt relatert til organisasjonsmedlemskap og frivillig arbeid, med 
unntak av online deltakelse i internasjonale protestgrupper, som er nega- 
tivt assosiert med organisasjonsmedlemskap og frivillig arbeid. Dette 
tyder på at online deltakelse har en mobiliserende effekt. Likevel er det 
vanskelig å fastslå om det er online deltakelse som fører til offline del- 
takelse eller omvendt, bare ved hjelp av tverrsnittsdata. Ved å bruke 


5 Nar det gjelder offline deltakelse i demonstrasjoner og aksjoner, bruker vi en logistisk modell 
fordi den avhengige variabelen er dikotom. 

paneldata kan vi derimot undersøke nærmere om det finnes en mobilise- 
rende effekt av online deltakelse på offline deltakelse. 


Tabell 2: Panelregresjon (random effects): Effekt av medlemskap i en frivillig organisasjonsgruppe, 
og ulike protestgrupper på Facebook, på tid brukt til frivillig arbeid og antall medlemskap i frivillige 
organisasjoner (N = 822). 


Friv.org. Facebook-gruppe :897*** 16497 
Facebook Lokal protestgruppe 0.558*** 0.032 
Facebook Nasj. protestgruppe 0.654*** 0.028 
Facebook Int. protestgruppe 0.769*** 0.129* 


***p<0.01, **p<0.05, *p<0.1 
Note: Utdanning, kjønn, husholdsinntekt, antall barn under 15 år og alder inngår også i modellene, men 
er utelatt her for å gjøre tabellen enklere å lese. Se Tabell A.5 i Appendiks for detaljerte modeller. 


Tabell 2 viser resultatene fra panelanalysen. Tabellens fire hovedkolonner 
viser effekten på offline organisasjonsmedlemskap og frivillig arbeid av 
å følge Facebook-grupper for 1) en frivillig organisasjon, 2) en lokal pro- 
testgruppe, 3) en nasjonal protestgruppe og 4) en internasjonal protest- 
gruppe. Signifikante sammenhenger er markert med stjerne. 

Vi ser en tydelig en todeling i resultatene, der det å følge Facebook- 
grupper har en effekt på offline organisasjonsmedlemskap, men ikke på fri- 
villig arbeid. Et viktig unntak er likevel at det å følge en Facebook-gruppe 
knyttet til en frivillig organisasjon har en positiv effekt på frivillig arbeid. 
Nærmere bestemt øker antall organisasjoner en er medlem av, med med- 
lemskap i en Facebook-gruppe, uavhengig av om det dreier seg om Face- 
book-gruppen til en frivillig organisasjon eller en lokal eller nasjonal 
protestgruppe. Vi finner tilsvarende resultater for Facebook-grupper knyt- 
tet til internasjonale protestgrupper (se Tabell A.5 i Appendiks). Resul- 
tatene viser dermed at medlemskap i ulike Facebook-grupper knyttet til 
frivillige organisasjoner og protestorganisasjoner har en mobiliserende 
effekt på offline medlemskap i frivillige organisasjoner. 

Når det gjelder frivillig arbeid, viser resultatene at endring i medlem- 
skap i en Facebook-gruppe knyttet til en protestgruppe ikke påvirker tid 
brukt til frivillig innsats. Det gjør derimot deltakelse i en Facebook-gruppe 
knyttet til en frivillig organisasjon. Med andre ord gjør ikke medlemskap i 

en Facebook-gruppe knyttet til en protestgruppe at det er mer sannsynlig 
at man deltar i frivillig arbeid i offline organisasjoner, men det ser hel- 
ler ikke ut til at det å følge Facebook-grupper knyttet til en protestgruppe 
erstatter frivillig aktivitet. På dette området virker det som om de to typene 
aktiviteter er uavhengig av hverandre. Et interessant funn er likevel at det 
å være medlem i en Facebook-gruppe knyttet til en frivillig organisasjon 
fører til at det er mer sannsynlig at man deltar i frivillig arbeid. I dette 
tilfellet virker online medlemskap mobiliserende. Medlemskap i en Face- 
book-gruppe knyttet til en frivillig organisasjon eller en protestgruppe har 
en mye sterkere effekt på organisasjonsmedlemskap enn på frivillig arbeid. 
Resultatene i Tabell 2 er intuitivt meningsfulle, i den forstand at med- 
lemskap eller støtte til protestgrupper online ikke nødvendigvis er knyttet 
til frivillig arbeid for den gruppen eller organisasjonen som står bak denne 
gruppen. Samtidig virker det rimelig at deltakelse i en frivillig organisa- 
sjons gruppe på Facebook øker sannsynligheten både for å være medlem 
av denne organisasjonen og for å jobbe mer frivillig. Selv om forskningen 
viser at frivillige organisasjoner iutgangspunktet var sent ute med taibruk 
digitale medier (se f.eks. Eimhjellen, 2014), er en stor andel av norske nasjo- 
nale frivillige organisasjoner nå på Facebook (se Beyer & Steen-Johnsen 
i denne boken). Mange av disse organisasjonene vil ha gode koblinger 
mellom sin Facebook-side og ordinære web-sider, og de som følger Face- 
book-gruppen, vil dermed både kunne få informasjon og en bro til sider 
som stimulerer til å tegne medlemskap. Å tegne medlemskap kan også 
i stor grad være en nettbasert aktivitet. Selv om frivillig arbeid i mange 
tilfeller krever en konkret tilstedeværelse i offline aktiviteter lokalt, virker 
det som om online deltakelse fører til økt frivillig innsats offline. I tillegg 
foregår en del frivillig arbeid online, uten at vi har kunnet gjøre rede for 
det her. Fra andre studier vet vi at rundt 20 prosent oppgir at deler av det 
arbeidet de gjør for en frivillig organisasjon, foregår online (Eimhjellen & 
Ljunggren, 2017, s. 67), og 4,5 prosent oppgir å ha gjort rent virtuelt frivillig 
arbeid (Folkestad, Christensen, Strømsnes, & Selle, 2015). Det skal likevel 
understrekes at påvirkningen fra online til offline aktivitet, som vi analy- 
serer i dette kapitlet, også kan tenkes å skje gjennom en allmenn bevisst- 
gjøring om frivillige organisasjoners aktiviteter, rolle og betydning. 

Konklusjon 


Vi begynte dette kapitlet med spørsmålet om hvorvidt sosiale medier 
bidrar til å svekke eller styrke deltakelse og samfunnsengasjement i 
Norge, spesielt med henblikk på deltakelse i frivillige organisasjoner. To 
hypoteser ble stilt opp mot hverandre, mobiliseringshypotesen og erstat- 
ningshypotesen. Ifølge den første kan samfunnsrettet deltakelse i sosiale 
medier bidra til mer deltakelse også i offline organisasjoner og aktivite- 
ter. Ifølge erstatningshypotesen vil det derimot være slik at jo mer man 
engasjerer seg online, jo mindre kapasitet og motivasjon blir det igjen til 
å delta i offline aktiviteter. 

Vår strategi for å undersøke disse problemstillingene har vært å ana- 
lysere forholdet mellom medlemskap i frivillighetsrelaterte grupper på 
Facebook og frivillig arbeid og organisasjonsmedlemskap. Studien vår 
skiller seg fra eksisterende studier ved å undersøke bestemte politiske og 
frivillige aktiviteter både online og offline, ikke generell bruk av digitale 
medier. I tillegg bygger våre analyser på paneldata i en fireårsperiode som 
egner seg for analyse av årsakssammenhenger. 

Basert på analysen i dette kapitlet kan vi konkludere med at på tross 
av at effekten av online samfunnsengasjement på offline frivillige aktivi- 
teter er differensiert, virker online engasjement mest av alt mobiliserende 
for offline engasjement. Våre resultater gir dermed støtte til mobilise- 
ringshypotesen når det gjelder deltakelse i frivillighetsrelaterte grupper 
på Facebook. Et unntak er effekten av online deltakelse i protestgrup- 
per på Facebook på frivillig arbeid. Å følge slike protestgrupper på Face- 
book ser ikke ut til å ha effekt på aktiviteter offline. En mulig grunn kan 
være at disse gruppene ikke mobiliserer til frivillig arbeid i noen særlig 
grad. Digitale medier kan kanskje heller legge til rette for enklere infor- 
masjonsformidling og koordinering som ikke nødvendigvis innebærer 
offline organisering og fysisk oppmøte. 

En mulig inngang til å diskutere den utviklingen vi har beskrevet her, er 
gitt gjennom Bennett og Segerbergs (2012) skille mellom to handlingslo- 
gikker: kollektiv og konnektiv handling. Kollektiv handling represente- 
rer tradisjonelle organisasjonsformer, og krever vanligvis organisatoriske 
ressurser samt tilstedeværelsen av organisatoriske strukturer, ledelse og 
utvikling av felles forståelsesrammer. For Bennett og Segerberg (2012) 

er altså kollektiv handling knyttet til hierarkiske institusjoner og med- 
lemsgrupper der en felles kollektiv identitet er avgjørende. Den andre 
handlingslogikken, konnektiv handling, er basert på digitale medier som 
organiseringsagent og på selvorganiserende nettverk. I den nye konnek- 
tive handlingslogikken er formelle organisasjoner og gruppebånd mindre 
sentrale. Koordinering av kollektiv handling i disse nettverkene foregår 
gjennom digitale teknologier og krever ikke sterk organisatorisk kontroll 
eller felles kollektiv identitet. Perspektivet knyttet til konnektiv handling 
ser for seg at dette i økende grad vil kjennetegne ulike former for engasje- 
ment i politikk og i sivilsamfunnet. 

Våre funn i dette kapitlet understreker at online kommunikasjon og 
koordinering er i ferd med å få betydning for organiseringen av sam- 
funnsengasjement i det norske sivilsamfunnet. Dette kunne peke i 
retning av at vi ser fremveksten av konnektiv handling i Bennett og 
Segerbergs forstand. Samtidig er det interessant å merke seg koblingen 
mellom medlemskap i Facebook-grupper og medlemskap i tradisjonelle, 
offline organisasjoner. Dette er en indikasjon på at tradisjonelle organisa- 
sjoner i stor grad spiller en rolle i å organisere ulike former for samfunn- 
sengasjement, og at de tar i bruk online medier som et verktøy i dette. I 
den grad folk kobler seg til slike organisasjoner, er det også et tegn på at 
tradisjonelle kollektive identiteter, som krever at deltakerne aksepterer et 
visst felles ideologisk fundament, også overlever i den nye tid. Våre data 
gir oss verken mulighet til å undersøke om de Facebook-gruppene folk er 
medlem av, er knyttet til tradisjonelle eller mer nettverkspregede orga- 
nisasjoner, eller til å vurdere hvorvidt de som deltar, føler seg som del av 
en kollektiv identitet eller ikke. Vår antagelse er likevel at dataene fanger 
både kollektive og konnektive former for handling. 

I det store og hele ser vi ingen tegn til svekkelse av samfunnsenga- 
sjement, verken online eller offline, i den fireårsperioden som vi har 
undersøkt. I tillegg er det et viktig poeng at engasjement på Facebook i 
hovedsak virker mobiliserende for de formene for offline samfunnsen- 
gasjement som ble analysert. Utbredelsen av internettbaserte medier 
undergraver dermed ikke sivilsamfunnets rolle som arena for samfunn- 
sengasjement. Med internettbaserte medier har sivilsamfunnet fått nye 
kanaler for mobilisering av potensialet for engasjement. 

Tradisjonelle organisasjoner 

og nye frivillige initiativ i 
flyktningsituasjonen høsten 2015. 
Mobilisering eller forsterkning av 
eksisterende skiller? 


Audun Fladmoe 
Institutt for samfunnsforskning 


Abstract: This chapter studies voluntary contributions in Norway during the refugee 
crisis in 2015. Due to increased asylum arrivals, the public reception centers were over- 
loaded and there was an urgent need for assistance from civil society actors. In addition 
to contributions from traditional voluntary organizations, a number of new voluntary 
initiatives were established. This makes the migration crisis a unique case for studying 
new forms of engagement: Did the migration crisis mobilize new groups of volunteers, 
or did the situation rather reinforce existing cleavages between volunteers and non- 
volunteers? Based on survey panel data carried out before (2014) and after (2016) the 
migration crisis we analyze cleavages between volunteers and non-volunteers related to 
variations in sociodemographic background and political party preferences. The results 
show indications of both mobilization and reinforcement of existing cleavages, but in 
the long run existing cleavages seems to be preserved. Compared to the traditional 
organizations, new voluntary initiatives recruited more contributions from the young, 
low educated and low-income groups, but the number of new volunteers was limited — 
the majority of those who contributed had previous experience as organizational 
volunteers. Furthermore, we find few indications that involvement during the migra- 
tion crisis contributed to increased participation in traditional voluntary work a year 
later. Thus, the results suggest that, in the context of the migration crisis, we observed 
a short-term mobilization of some new groups, but in the longer run, the voluntary 
sector is characterized by established cleavages between volunteers and non-volunteers. 


Keywords: refugee crisis, voluntary contributions, political engagement, traditional 
organizations, new voluntary initiatives, social inequality 


Sitering av denne artikkelen: Fladmoe, A. (2018). Tradisjonelle organisasjoner og nye frivil- 
lige initiativ i flyktningsituasjonen høsten 2015. Mobilisering eller forsterkning av eksisterende 
skiller? B. Enjolras & I. Eimhjellen (Red.), Fra kollektiv til konnektiv handling? Nye former for 
samfunnsengasjement og kollektiv handling i Norge (s. 127-150). Oslo: Cappelen Damm Aka- 
demisk. https://doi.org/10.23865/noasp.45.ch5 

Innledning 


I 2015 kom det flere enn 1,3 millioner asylsøkere og flyktninger til Europa. 
Situasjonen ble omtalt som en europeisk flyktningkrise (Greussing & 
Boomgaarden, 2017). Også Norge ble sterkt berørt. Drøyt 31 000 men- 
nesker søkte om beskyttelse her i landet, noe som var en tredobling fra 
året før. Situasjonen i Norge ble opplevd som akutt fordi søkerne kom i 
løpet av noen intense høstmåneder, og fordi få hadde forutsett omfanget 
og hastigheten på asylankomstene. I den tidlige fasen ble alle som kom, 
sendt til registrering hos Politiets utlendingsenhet (PU) på Tøyen i Oslo. 
Dette førte til overbelastning på registreringskontoret, og det hopet seg 
opp med mennesker i og rundt lokalene. Mediene rapporterte om kri- 
tikkverdige forhold, blant annet om folk som sov på gulvet på venterom- 
met, uten tilgang til sanitære fasiliteter eller et skikkelig måltid. 

Det ble raskt klart at det offentlige mottaksapparatet ikke strakk til, 
og at det var stort behov for bidrag fra sivilsamfunnet. Sivilsamfunnets 
mobilisering foregikk både gjennom etablerte organisasjonskanaler og 
gjennom nyetablerte nettverk. Etablerte aktører som Røde Kors, Norsk 
Folkehjelp og Redd Barna var viktige støttespillere for myndighetene i 
akuttfasen og på mottakene. I tillegg til tradisjonelle frivillige organisa- 
sjoner var vi også vitne til at privatpersoner og nyopprettede initiativer, 
som Refugees Welcome og Dråpen i havet, mobiliserte frivillige blant 
annet ved aktiv bruk av sosiale medier (Eimhjellen, kommende). Både 
etablerte og nyopprettede frivillige initiativer var sentrale i akuttfasen, 
med overnatting, klær og helsehjelp, og etter hvert med aktiviteter og til- 
bud på mottak. 

Med sin tydelig tidsavgrensede karakter og med fremveksten av nye 
frivillige initiativ er flyktningsituasjonen i 2015 en velegnet case for å stu- 
dere nye kollektive handlingsformer. Digitale hjelpemidler, med utstrakt 
bruk av sosiale medier, var sentrale i spredningen og organiseringen av 
engasjementet. Flyktningsituasjonen var global; nye nettverk oppstod på 
tvers av landegrenser, og frivillige reiste til andre land i Europa for å bidra. 
Og grensene mellom politisk og frivillig engasjement fløt tilsynelatende 


1 Se for eksempel: https://www.dagsavisen.no/innenriks/80-sover-rett-pa-gulvet-1.378589 

over i hverandre (se Sandri, 2018, for en lignende beskrivelse av frivilliges 
rolle i «jungelen» i Calais, Frankrike). 

I dette kapitlet ser vi nærmere på mobiliseringen av det frivillige enga- 
sjementet i Norge under flyktningsituasjonen. Mange studier har vist at 
deltakelse i frivillig arbeid er preget av sosiale skiller knyttet til faktorer 
som utdanning, inntekt og nettverk. Et hovedspørsmål i kapitlet er om 
mobiliseringen i forbindelse med flyktningsituasjonen høsten 2015 bidro 
til at nye grupper ble rekruttert til frivillig organisasjonsarbeid, og om 
dette førte til økt frivillig engasjement på lengre sikt. Dette studerer vi 
langs to spor. For det første kan oppblomstringen av nye frivillige ini- 
tiativ med utstrakt bruk av sosiale medier redusere terskelen for å bidra 
frivillig. Dette åpner for at personer som normalt ikke rekrutteres inn 
i organisasjonsfrivilligheten, finner arenaer for deltakelse. Bidro den 
akutte situasjonen og de mange nye frivillige initiativene til å rekruttere 
bredere lag av befolkningen til frivillig engasjement? For det andre var 
det i mange tilfeller uklart om engasjementet overfor flyktninger kunne 
beskrives som «frivillig arbeid» eller «politisk aktivisme». Graden av 
«politisering» av engasjementet har betydning for hvor bred mobiliserin- 
gen i realiteten var. Vi spør derfor også om flyktningsituasjonen mobil- 
iserte tverrpolitisk, eller om personer med bestemte politiske sympatier 
var overrepresentert blant de frivillige. 

Analysene i kapitlet bygger på data fra Norsk medborgerpanel, der 
enkeltindivider har blitt fulgt over tid. Datamaterialet inneholder såle- 
des informasjon om individenes frivillige engasjement både før, under 
og etter flyktningsituasjonen. Dermed kan vi sammenligne deltakelse i 
tradisjonell organisasjonsfrivillighet høsten 2014 med frivillige bidrag i 
flyktningsituasjonen høsten 2015 og tradisjonell organisasjonsfrivillighet 
igjen høsten 2016. 


Flyktningsituasjonen og nye frivillige initiativ 

Flyktningsituasjonen fikk for alvor stor plass i norsk offentlighet sen- 
sommeren 2015 (se Eimhjellens kapittel 7 i denne boken). Flere steder i 
Europa oppstod det nye frivillige initiativ, utenfor rammene av etablerte 
institusjoner (Sandri, 2018; Simsa, Rameder, Aghamanoukjan & Totter, 

2018). Disse oppstod dels fordi pågangen av frivillige var for stor til at de 
etablerte organisasjonene klarte å organisere et tilbud for alle som ville 
bidra, men også fordi etablerte organisasjoner flere steder glimret med 
sitt fravær. Et eksempel på det sistnevnte så vi i den såkalte jungelen uten- 
for Calais i Frankrike, der franske myndigheter nektet å bistå, og der det 
stort sett bare var Leger uten grenser som engasjerte seg. I vakuumet som 
oppstod, ble det etablert en rekke nye nettverk og uorganiserte grupper av 
frivillige fra flere europeiske land, som ønsket å bidra med ulike former 
for engasjement (Sandri, 2018). Ruth Simsa med kolleger omtaler denne 
typen engasjement som «spontan frivillighet»: «[...] a form of volunte- 
ering in which volunteers arrive at a scene of sudden needs, caused by 
a crisis, in an unplanned, spontaneous, and ad hoc mode» (Simsa mfl., 
2018, ikke paginert). 

Situasjonen var på langt nær like dramatisk i Norge som i Calais, men 
også her ble mange frivillige engasjert utenfor rammene av etablerte 
organisasjoner, både fordi pågangen av frivillige var stor, og fordi mange 
følte at de etablerte organisasjonene ikke handlet raskt nok (Sætrang, 
2016). Mest oppmerksomhet fikk trolig «Refugees Welcome»-nettver- 
ket, som oppsto som lokale hjelpegrupper i flere land og byer i Europa. 
I Norge sprang denne ut av en lokal organisering blant en gruppe spon- 
tane frivillige som delte ut mat og utstyr til flyktninger som stod i kø 
ved registreringskontoret på Tøyen (mer om dette i kapittel 6). Innsam- 
ling av utstyr og organisering av arbeidet skjedde på Facebook, gjennom 
gruppen «Refugees Welcome to Norway». I løpet av kort tid hadde denne 
Facebook-gruppen over 80 000 medlemmer (Sætrang, 2016). 

De nye initiativene spredte seg også geografisk i raskt tempo, parallelt 
med en omfattende medieoppmerksomhet omkring flyktningsituasjo- 
nen i Norge og internasjonalt. Ivar Eimhjellen har kartlagt fremveksten 
av «hjelpegrupper» på Facebook, og fant at det ble opprettet minst 
140 grupper i løpet av 2015. Rundt 90 av disse var tilknyttet Refugees 
Welcome-nettverket, mens om lag 25 var tilknyttet Dråpen i havet. 
Fremveksten var særlig stor i perioden fra 20. august og ut september, 
da det ble registrert 92 nye grupper rundt omkring i Norge (Eimhjellen, 
kommende; Fladmoe, Sætrang, Eimhjellen, Steen-Johnsen & Enjolras, 
2016). 

Mobilisering eller forsterkning av eksisterende 
forskjeller? 


Flere studier har påvist tydelige sosiale skjevheter knyttet til deltakelse 
i tradisjonell organisasjonsfrivillighet: Personer med høy utdanning og 
inntekt, som er i arbeid og som har brede sosiale nettverk, er overrepre- 
sentert blant frivillige (Folkestad, Christensen, Strømsnes & Selle, 2015; 
Wollebæk & Sivesind, 2010). Den såkalte ressursteorien skiller mellom 
tre former for kapital, som alle hver for seg øker sannsynligheten for at 
folk deltar i frivillig arbeid (Musick & Wilson, 2008). Humankapital viser 
til egenskaper som utdanning, arbeidsmarkedsdeltakelse, inntekt, osv. 
Personer som har mye humankapital, har gjerne evner som er relevante 
for mange former for frivillig arbeid, noe som gjør dem attraktive for fri- 
villige organisasjoner. Sosial kapital viser i denne sammenheng til sosiale 
nettverk. Personer som inngår i sosiale nettverk der mange deltar i frivil- 
lig arbeid, har større sannsynlighet for selv å delta. Nyere norske studier 
har vist at forespørsler — det å bli spurt av noen - er den suverent viktigste 
årsaken til at man blir rekruttert til frivillig arbeid (Wollebæk, Sætrang 
& Fladmoe, 2015). Til sist viser kulturell kapital til verdier og holdninger 
som øker sannsynligheten for frivillig deltakelse. 

Spørsmålet vi stiller i dette kapitlet, er om den frivillige mobiliserin- 
gen i forbindelse med flyktningsituasjonen høsten 2015 bidro til mobi- 
lisering av bredere lag av befolkningen, og om denne mobiliseringen 
bidro til økt frivillig organisasjonsdeltakelse på lengre sikt. Med en opp- 
blomstring av nye frivillige initiativ og utstrakt bruk av digitale verktøy 
kan terskelen for å bidra frivillig senkes. Dette åpner for at personer 
som normalt ikke rekrutteres inn i organisasjonsfrivilligheten, finner 
egnede arenaer for deltakelse. Et eksempel er Facebook-sidene til Refu- 
gees Welcome, som fungerte som et lavterskeltilbud der enkeltperso- 
ner tilbød seg å bidra med for eksempel klær og utstyr. Dette genererte 
igjen frivillig arbeidsinnsats fra andre i form av innsamling og utdeling 
(Sætrang, 2016). 

Som beskrevet i bokens innledende kapittel, er det i faglitteraturen 
en debatt om digitalisering, og spesielt utbredelsen av sosiale medier, 
bidrar til en demokratisering av samfunnsengasjement (Norris, 2001). To 

overordnede hypoteser står mot hverandre: «mobiliseringshypotesen» 
og «forsterkningshypotesen». Ifølge mobiliseringshypotesen vil grupper 
som ikke tidligere har vært aktive, lettere bli engasjert når informasjon 
blir gjort mer allment tilgjengelig, og når mulighetsrommet for engasje- 
ment øker. Ved at det er mulig å nå bredere ut, reduseres barrierer knyttet 
til human-, sosial og kulturell kapital. For eksempel vil informasjon som 
spres i sosiale medier, gjerne nå langt utover etablerte nettverk av frivil- 
lige, og på den måten kan betydningen av ens personlige sosiale nettverk 
bli mindre. Mulighetsrommet for engasjement utvides også gjerne under 
dramatiske hendelser, fordi den tradisjonelle organisasjonsinnsatsen ikke 
er tilstrekkelig og det oppstår et behov for supplement fra mer spontane 
former for frivillighet (Simsa mfl., 2018). 

Motsatt sier forsterkningshypotesen at det først og fremst er de som 
allerede er aktive, som utnytter mulighetene som ligger i digitale medier. 
Digitalisering og nye kollektive handlingsformer kan bidra til å reprodu- 
sere, eventuelt forsterke, eksisterende ulikheter blant frivillige, fordi det 
først og fremst er de som allerede er engasjert, som har erfaring med og 
som får kjennskap til nye muligheter for deltakelse. Selv om digitalisering 
fører til at informasjon spres raskere og bredere, er kunnskapen om ulike 
muligheter for deltakelse høyere blant personer som har erfaring, og som 
inngår i nettverk av etablerte frivillige. 

Gjentatte studier av etablert organisasjonsfrivillighet, både i Norge og 
internasjonalt, har vist hvordan ressursteorien holder seg over tid — altså 
at det er en overrepresentasjon av ressurssterke blant dem som utfører 
frivillig arbeid (Folkestad mfl., 2015; Musick & Wilson, 2008). I rekrutte- 
ringen til frivillig arbeid har det også vist seg at sosiale nettverk er svært 
viktig. Når personer som inngår i de samme nettverkene rekrutteres, 
bidrar det til at eksisterende forskjeller opprettholdes (Wollebæk mfl., 
2015). Vi har begrenset med empirisk kunnskap fra Norge om potensia- 
let for bredere og mer spontan mobilisering når det oppstår dramatiske 
hendelser. Internasjonalt har studier av frivillige bidrag i forbindelse med 
naturkatastrofer vist at mange spontane frivillige ikke har tidligere til- 
knytning til etablerte organisasjoner (Drabek & McEntire, 2003). I Norge 
har studier av digitalt frivillig arbeid vist at denne form for innsats til- 
trekker seg flere yngre enn hva tradisjonelt frivillig arbeid gjør, noe som 

kan indikere at denne typen aktiviteter mobiliserer i grupper som tradi- 
sjonelt er mindre aktive i frivillig arbeid. Samtidig har det vist seg at også 
blant digitale frivillige er det en overvekt av høyt utdannede, noe som 
peker mot en reproduksjon av kjennetegn ved eksisterende grupper av 
frivillige (Eimhjellen & Ljunggren, 2017). 

Den direkte betydningen av digitale medier på samfunnsengasjement 
behandles i kapittel 4 i denne boken. I dette kapitlet ser vi nærmere på 
to måter frivillige bidrag i flyktningsituasjonen ble organisert på, hen- 
holdsvis gjennom tradisjonelle frivillige organisasjoner og gjennom nye 
frivillige initiativ. Ifølge mobiliseringshypotesen kan vi anta at de nye ini- 
tiativene, som la til rette for spontan frivillighet, i større grad enn tradi- 
sjonelle organisasjoner tiltrakk seg flere nye frivillige (personer som ikke 
tidligere hadde deltatt i frivillig arbeid), og at den sosiale sammensetnin- 
gen var annerledes enn hva vi tradisjonelt observerer i studier av frivillig 
engasjement. Dersom denne gruppen frivillige opprettholdt sitt frivillige 
engasjement også etter flyktningsituasjonen høsten 2015, kan dette der- 
med ha ført til endringer i sammensetningen av frivillige i Norge. Motsatt 
kan vi i henhold til forsterkningshypotesen forvente at de som engasjerte 
seg i nye frivillig initiativ, har mer eller mindre de samme kjennetegnene 
som de som engasjerte seg i etablerte organisasjoner, og dermed kan vi 
heller ikke forvente at flyktningsituasjonen bidro til å endre sammenset- 
ningen av frivillige. 


Hvor bred var mobiliseringen? 
Flyktningsituasjonens politiske dimensjon 


Mens ressursteorien først og fremst er opptatt av den sosiale sammen- 
setningen blant frivillige, basert på faktorer som inntekt, utdanning og 
nettverk, er det også andre relevante egenskaper som sier noe om bredden 
i mobiliseringen av frivillige. I studier av frivillig engasjement knyttet til 
samfunnsaktuelle spørsmål er det særlig relevant å undersøke i hvilken 
grad det mobiliseres frivillige med et mangfold av politiske meninger, 
eller om mobiliseringen først og fremst skjer blant grupper med bestemte 
politiske oppfatninger. Tidligere studier av spontan frivillighet har ofte 
vært knyttet til naturkatastrofer, som er apolitiske hendelser der «alle» 

er enige om målet (Simsa mfl., 2018). Flyktningspørsmål, sammen med 
andre relaterte spørsmål knyttet til migrasjon, er på sin side blant de mer 
politiserte spørsmålene i vår tid. Flere av de politiske partiene har en 
tydelig profil i disse sakene, og stortingsvalgundersøkelsene har over len- 
gre tid vist at synet på innvandrere og innvandring polariserer velgerne 
(se f.eks. Aardal, 2003, 2015). Spørsmålet som reises, er derfor om denne 
polariseringen også var synlig blant de som engasjerte seg i flyktningsi- 
tuasjonen, og i så fall om mobiliseringen først og fremst skjedde blant 
personer med bestemte politiske oppfatninger. 

Den frivillige sektoren i Norge hadde opprinnelig sterke politiske 
trekk. De store folkebevegelsene i Norge sprang ut av politiske kon- 
fliktlinjer knyttet til forhold som sosial klasse, religion, språk, avhold, 
geografi, som manifesterte seg både i sivilsamfunnsorganisasjoner og 
politiske partier — som gjerne selv hadde sterke interne bindinger (f.eks. 
arbeiderbevegelsen med bl.a. Arbeiderpartiet, LO og Norsk Folkehjelp) 
(jf. Rokkan, Hagtvet & Alldén, 1987, kap. 6). Frivillig innsats var noe 
som fulgte naturlig av tilhørighet til et organisert kollektiv, og selve 
begrepet «frivillig innsats» har også en relativt kort historie i Norge. 
Man snakket snarere om «aktivt organisasjonsmedlemskap», som både 
kunne handle om politisk aktivisme og det vi i dag kaller frivillig inn- 
sats (Wollebæk & Selle, 2008). Med svekkede folkebevegelser og økt 
individualisme har frivilligheten i økende grad fremstått som apolitisk, 
og i forskningslitteraturen opereres det ofte med et skille mellom fri- 
villig innsats og politisk aktivisme (Eliasoph, 2013). I henhold til dette 
skillet forstås frivillig innsats som det å løse samfunnsproblemer gjen- 
nom kollektive handlinger, mens politisk aktivisme i større grad søker å 
oppnå samfunnsendringer. 

Engasjementet vi så i flyktningsituasjonen, reiser spørsmålet om det 
i dette tilfellet gir mening å skille så skarpt mellom frivillig innsats og 
politisk aktivisme. Det er rimelig å anta at syn på flyktningpolitikk og 
migrasjonsspørsmål mer generelt har betydning for om man bidro fri- 
villig under flyktningsituasjonen. Motivasjonen for å bidra kan ha vært 
å løse akutte samfunnsproblemer, men også å påvirke opinionen og 
politikken på feltet. På den måten utviskes skillet mellom frivillig inn- 
sats og politisk aktivisme. Elisa Sandri (2018) bruker begrepet «frivillig 

humanitærisme» (volunteer humanitarianism) om ikke-profesjonelle fri- 
villige bidrag overfor flyktninger i Calais i Frankrike i denne perioden. 
I utgangspunktet engasjerte mange seg fordi de ønsket å hjelpe (frivillig 
innsats), men etter hvert fløt dette mer eller mindre ubevisst over i poli- 
tisk aktivisme. For mange av dem som engasjerte seg, ble skillene mellom 
de ulike formene for samfunnsengasjement utvisket. 

Samtidig er det heller ikke riktig å omtale engasjementet under flykt- 
ningsituasjonen som «aktivt organisasjonsmedlemskap». Når frivillige 
engasjerer seg i nye frivillige initiativ og andre uorganiserte grupper, er 
det begrenset hvor viktig tilhørigheten til et organisert kollektiv er. Sna- 
rere er det saken som står i sentrum, og engasjementet drives av den indi- 
viduelle motivasjonen for å bidra. Dette kan knyttes til det som omtales 
som mer ekspressive former for frivillighet, der saken og den individuelle 
motivasjonen er viktigere enn den kollektive identiteten og rammene 
innsatsen foregår innenfor (Hustinx & Lammertyn, 2003). Utviklingen 
fra kollektiv til mer refleksiv og individualisert frivillighet har blitt doku- 
mentert i flere norske studier (Wollebæk & Selle, 2008; Wollebæk mfl., 
2015). Et konkret eksempel på denne utviklingen er hvordan stadig færre 
frivillige uttrykker sterk organisasjonstilhørighet (stadig flere oppgir 
at de like gjerne kunne gjort innsatsen for en annen organisasjon), det 
er flere frivillige som ikke er medlem av de organisasjonene de gjør en 
innsats for, og de frivillige uttrykker økt indre motivasjon for frivillig 
deltakelse (Wollebæk mfl., 2015). Analytisk har en eventuell utvisking 
av skillet mellom frivillig innsats og politisk aktivisme konsekvenser for 
hvordan mobiliserings- og forsterkningshypotesen kan tolkes. Dersom 
frivillige bidrag i flyktningsituasjonen først og fremst ble mobilisert blant 
personer med bestemte politiske preferanser, kan det argumenteres for at 
begge hypotesene må modifiseres i dette konkrete tilfellet. Selv om nye 
grupper som tradisjonelt er underrepresentert i frivilligheten kommer til 
(mobilisering) eller eksisterende grupper utvider sitt engasjement (for- 
sterkning), svekkes støtten til begge hypotesene dersom enkeltgrupper er 
overrepresentert på bakgrunn av politisk ståsted. Vårt argument er med 
andre ord at disse hypotesene også må ta inn over seg andre faktorer enn 
sosial bakgrunn. Dersom det for eksempel mobiliseres sterkere blant lavt 
utdannede personer enn det som er vanlig, kan det diskuteres hvor bred 

mobiliseringen er dersom disse i overveiende grad har sammenfallende 
politiske preferanser med høyt utdannede frivillige. 

Den empiriske strategien i kapitlet er med andre ord å undersøke 
betydningen av både tidligere erfaring som frivillig, sosial bakgrunn og 
politiske preferanser blant dem som bidro i flyktningsituasjonen i 2015, 
henholdsvis for etablerte organisasjoner og nye frivillige initiativ. Videre 
vil vi undersøke i hvilken grad de som bidro i flyktningsituasjonen, fort- 
satt deltok i frivillig arbeid på et senere tidspunkt. På denne måten kan 
vi undersøke mobiliserings- og forsterkningshypotesen, både basert på 
sosial bakgrunn og politiske preferanser. Analysene muliggjøres av at vi 
har paneldata der de samme personene følges over tid. Dette beskriver vi 
grundigere i neste avsnitt. 


Data og metode 


Analysene i kapitlet bygger på data fra Norsk medborgerpanel, som er 
en spørreundersøkelse som gjennomføres to ganger i året blant et repre- 
sentativt utvalg av den norske befolkningen (for nærmere informasjon 
om panelet, se https://www.uib.no/medborger). Fordelen med panelet er 
at mange av respondentene deltar hver gang, noe som gjør det mulig å 
studere endringer i folks engasjement. I analysene i dette kapitlet utnyt- 
ter vi dette ved å analysere spørsmål som de samme respondentene har 
besvart ved tre tidspunkt: først om tradisjonell organisasjonsfrivillighet 
høsten 2014, deretter om frivillige bidrag under flyktningsituasjonen i 
2015/16 og til sist om tradisjonell organisasjonsfrivillighet høsten 2016. 
På denne måten har vi data om frivillig engasjement før, under og etter 
flyktningsituasjonen. 

Til sammen 691 respondenter besvarte spørsmål om bidrag under 
flyktningsituasjonen 2015 samt spørsmål om organisasjonsfrivillighet 
i 2014 og 2016. I det endelige utvalget er det en overrepresentasjon av 
menn, eldre og personer med høyere utdanning (se tabell 1). I deskriptive 
analyser vekter vi for disse tre egenskapene, mens vi kontrollerer for dem 
i de multivariate analysene. 

Vi benytter to sett med avhengige variabler: 1) frivillige bidrag under 
flyktningsituasjonen og 2) frivillig arbeid for organisasjoner ett år etterpå. 

Når det gjelder bidrag under flyktningsituasjonen, skiller vi mellom 
bidrag gitt i regi av henholdsvis (a) tradisjonelle organisasjoner og (b) 
nye initiativ. «Nye initiativ» inkluderer personer som svarte at de hadde 
bidratt i regi av «Et nylig opprettet initiativ/organisasjon» eller «Orga- 
niserte arbeidet på egen hånd/sammen med kjente».? «Bidrag» viser i 
denne sammenhengen både til donasjoner (penger, mat, klær o.1.) og fri- 
villig arbeidsinnsats. Til sammen 33 prosent av respondentene i utvalget 
svarte at de hadde bidratt med minst én aktivitet (uavhengig av hvordan 
bidraget ble organisert). 30 prosent svarte at de hadde gitt donasjoner, 
mens nærmere 7 prosent svarte at de (i tillegg) hadde bidratt med frivillig 
arbeidsinnsats: 

Når det gjelder frivillig arbeid for organisasjoner høsten 2016, måler 
denne variabelen hvorvidt respondentene i løpet av de siste 12 månedene 
har utført frivillig arbeidsinnsats for minst én organisasjon. I undersø- 
kelsen ble det skilt mellom 15 organisasjonstyper, i tillegg til «annet». 
Spørsmålsformuleringen er lik som i de nasjonale Frivillig innsats- 
undersøkelsene (se Arnesen, 2015).* 

Det er tre sett av uavhengige variabler som inkluderes i analysene. 
For det første, deltakelse i frivillig arbeid i 2014, altså i god tid før de 
økte asylankomstene til Norge i 2015. I analysene av frivillig arbeid i 2016 
kontrollerer vi også for frivillige bidrag under flyktningsituasjonen, som 
beskrevet over. For det andre ser vi på betydningen av ulike sosiodemo- 
grafiske variabler, som kjønn, alder, utdanning og inntekt. Utdannings- 
variabelen har fire verdier: 1 = ungdomsskole/folkeskole, 2 = Vgs/fagskole, 


2 Den konkrete spørsmålsformuleringen var: «I løpet av det siste året har det kommet mange 
flyktninger og asylsøkere til Norge. Har du i løpet av de siste 12 månedene bidratt med noe av 
det følgende i forbindelse med flyktningsituasjonen? 1) Donasjoner, 2) Fysisk innsats, 3) Admi- 
nistrativ innsats, 4) Annen innsats». Hvis minst én innsats: «I regi av hvem har du utført frivillig 
innsats i forbindelse med flyktningsituasjonen? (flere svar mulig)». Svarlisten inkluderte også 
bidrag i regi av «Et asylmottak», «En privat virksomhet», «En offentlig virksomhet» og «Annet». 
Disse kategoriene er ikke inkludert i de videre analysene. 

3 Merk at disse tallene skiller seg noe fra tallene som ble presentert i rapporten «Nordmenns 
bidrag i flyktningsituasjonen 2015/16» (Fladmoe mfl., 2016). Dette skyldes at vi her har utelatt 
respondenter som ikke besvarte undersøkelsen også høsten 2014 og høsten 2016. 

4  Spersmalsformuleringen var: «Har du i løpet av de siste 12 måneder utført frivillig, ulønnet ar- 
beidsinnsats for frivillige organisasjoner på noen av følgende områder:» Deretter ble det listet 
opp 15 organisasjonskategorier (f.eks. idrett og sport, sosiale tjenester og rusomsorg, religion og 
livssyn) i tillegg til «Annet, spesifiser». 

3 = høgskole/universitet inntil bachelor/cand.mag., 4 = høgskole/uni- 
versitet, master/hovedfag eller mer, mens inntektsvariabelen (personlig 
bruttoinntekt) er delt inn i omtrent fem like store grupper (kvintiler): 1 = 
inntil 300 000, 2 = 300 001-400 000, 3 = 400 001-500 000, 4 = 500 001- 
600 000, 5 = 600 000 eller mer. For det tredje ser vi på betydningen av 
partipolitiske preferanser. På grunn av et begrenset antall respondenter, 
er de mindre partiene slått sammen til to grupper: Rødt/SV/MDG og 
Sp/Krf/Venstre. Resultatene endres ikke mye ved å studere hvert enkelt 
parti, men det lave antallet respondenter som har oppgitt at de stemmer 
på disse partiene fører til at den statistiske utsagnskraften blir svakere når 
de behandles hver for seg. 

Deskriptiv statistikk for alle variablene er oppsummert i tabell 1. 
Tabellen viser at 23 prosent av respondentene bidro i regi av en tradisjo- 
nell organisasjon i flyktningsituasjonen, mens 7 prosent bidro i regi av et 
nytt initiativ. Om lag 65 prosent av respondentene svarte i 2014 og 2016 at 
de hadde deltatt i frivillig arbeid i regi av en frivillig organisasjon i løpet 
av de siste 12 månedene. Dette er noe høyere enn i den siste omfattende 
befolkningsundersøkelsen om deltakelse i frivillig arbeid, der nivået var 
61 prosent. En sannsynlig forklaring på diskrepansen er at respondentene 
som deltar i Medborgerpanelet, i snitt er noe mer samfunnsengasjerte 
enn befolkningen generelt. 


Resultater 


Vi ser på resultatene i to deler. Først studerer vi frivillige bidrag under 
flyktningsituasjonen høsten 2015, dernest frivillig organisasjonsarbeid i 
2016. 


Bidrag under flyktningsituasjonen høsten 2015 

Tabell 2 viser andelen som bidro i flyktningsituasjonen, etter bakgrunn- 
skjennetegn. Tabellen viser for det første at blant dem som bidro, var det 
en klar overvekt av personer som også var organisasjonsfrivillige i 2014. 
Blant dem som var organisasjonsaktive høsten 2014, bidro 23 prosent i 
regi av en tradisjonell organisasjon under flyktningsituasjonen. Andelen 

Tabell 1: Deskriptiv statistikk i regresjonsanalysene 


Avhengige variabler 

Bidrag i regi av tradisjonell organisasjon i | 0,23 0-1 69 
flyktningsituasjonen 2015 

Bidrag i regi av nytt initiativ i 0,07 0-1 69 
flyktningsituasjonen 2015 

Frivillig organisasjonsarbeid 2016 0,64 0-1 69 
Uavhengige variabler 

Frivillig organisasjonsarbeid 2014 0,66 0-1 69 
Kjønn (kvinner = 1) 0,48 0-1 69 
Alder 

18-35 år 0,18 0-1 69 
36-45 år 0,14 0-1 69 
46-55 år 0,19 0-1 69 
56-65 år 0,23 0-1 69 
66 år eller eldre 0,26 0-1 69 
Utdanning 2,71 1-4 69 
Inntekt 2,88 1-5 691 
Partipreferanse 

Redt, Sosialistisk venstreparti (SV), 0,11 0-1 69 
Miljøpartiet de grønne (MDG) 

Arbeiderpartiet (Ap) 0,29 0-1 69 
Senterpartiet (Sp), Kristelig 0,16 0-1 69 
folkeparti (Krf), Venstre 

Høyre 0,25 0-1 69 
Fremskrittspartiet (Frp) 0,13 0-1 69 
Andre partier / ikke stemt 0,06 0-1 691 


var 11 prosent blant dem som ikke var organisasjonsaktive høsten 2014. 
De tilsvarende tallene var 9,5 og 3,5 prosent blant dem som bidro i regi av 
et nytt initiativ. Denne tendensen var altså minst like sterk innenfor nye 
initiativ som innenfor tradisjonelle organisasjoner, noe som indikerer at 
nye frivillige initiativ ikke tiltrakk seg relativt sett flere nye frivillige enn 
det de tradisjonelle organisasjonene gjorde. 

Selv om nye frivillige initiativ tiltrakk seg mange som hadde tidligere 
erfaring med frivillig organisasjonsarbeid, er den sosiodemografiske 

Tabell 2. Andel som bidro, etter kjennetegn. Prosent. 


| Organisasjonsfrivillig 2014 | 23,2 | 9,5 
Ikke organisasjonsfrivillig 2014 11,4 3,5 
Sig. xxx kk 
Kvinner 19,5 8,4 
Menn 18,6 6,5 
Sig. 

18-35 år 22,0 13,4 
36-45 år 14,8 8,1 
46-55 år 13,8 7,3 
56-65 år 20,1 4,9 
66 år eller eldre 21,1 1,0 
Sig. <= 
Grunnskole 8,9 6,6 
VGS 18,9 6,7 
Universitet/høgskole <4 år 25,5 10,3 
Universitet/høgskole >4 år 26,5 7,2 
Sig. ~ 

<300 000 18,1 8,8 
300.001-400 000 15.3 8,0 
400.001-500 000 20,4 6,3 
500.001-600 000 22,0 6,2 
>600 000 21,6 5,5 
Sig. 

Rødt, SV, MDG 41,3 15,9 
Arbeiderpartiet 17,9 7,7 
Sp, Krf, Venstre 16,6 9,7 
Høyre 21,3 4,8 
Frp 6,4 0,0 
Annet parti / ikke stemt 10,7 10,2 
Sig. xxx kk 


Kilde: Norsk medborgerpanel 2016. 
Vektet etter kjonn, alder og utdanning. 
Sig. nivå: 'p < 0,1, *p < 0,05, **p < 0,01, ***p < 0,001 


140 


TRADISJONELLE ORGANISASJONER OG NYE FRIVILLIGE INITIATIV I FLYKTNINGSITUASJONEN 


profilen til dem som bidro for disse initiativene, annerledes enn blant 
dem som bidro for tradisjonelle organisasjoner. Mens aldersfordelingen 
er relativt jevn blant dem som bidro i regi av tradisjonelle organisasjo- 
ner, er det en tydelig skjevfordeling innenfor de nye initiativene, med en 
overvekt av personer mellom 18 og 45 år. Motsatt er utdanningsskjevhe- 
ten mye tydeligere innenfor de tradisjonelle organisasjonene, med en klar 
overvekt av personer som har høyere utdanning. Innenfor nye initiativ er 
overvekten av høyt utdannede lavere, og variasjonen er ikke signifikant. 
Det er nærliggende å anta at dette delvis skyldes at unge var overrepre- 
sentert. Nettoeffekten av utdanning (kontrollert for alder) ser vi nærmere 
på i tabell 3. Uansett indikerer disse tallene at den sosiodemografiske 
profilen til dem som bidro innenfor nye initiativ, skiller seg fra tradisjo- 
nelle frivillige, da både unge og lavt utdannede er underrepresentert i 
tradisjonell frivillighet (Folkestad mfl., 2015). Disse funnene gir støtte til 
mobiliseringshypotesen innenfor nye frivillige initiativ og forsterknings- 
hypotesen innenfor etablerte organisasjoner. Innenfor de nye initiativene 
var rekrutteringen annerledes enn det vi vanligvis ser i rekruttering til 
frivillig arbeid, noe som dermed i sum kan bidra til en bredere sosial 
profil på frivillige. Samtidig ser vi at etablerte sosiale skiller forsterkes, 
eller i det minste reproduseres, innenfor de tradisjonelle organisasjonene. 

Bildet blir enda mer sammensatt når vi ser på de partipolitiske prefe- 
ransene til dem som bidro. Bidrag i flyktningsituasjonen hadde en tydelig 
partipolitisk profil, og dette gjaldt i minst like stor grad blant dem som 
bidro for nye frivillige initiativ, som blant dem som bidro i regi av tradi- 
sjonelle organisasjoner. I begge grupper var det en klar overvekt av per- 
soner som svarte at de ville stemme på Rødt, SV eller MDG, mens det var 
en klar underrepresentasjon av personer som ville stemme på Frp. Blant 
de 90 personene i utvalget som svarte at de ville stemme Frp, er det ingen 
som svarte at de bidro i flyktningsituasjonen for et nytt initiativ. Det at det 
er en såpass tydelig partipolitisk polarisering på tvers av organiseringsfor- 
mer, viser at bidrag i flyktningsituasjonen også kan forstås som en form 
for politisk deltakelse. Dette nyanserer både mobiliserings- og forsterk- 
ningshypotesen: Flyktningsituasjonen bidro til at enkelte sosiale grupper 
som vanligvis ikke deltar i frivillig arbeid, engasjerte seg, men engasje- 
mentet skjedde i hovedsak blant personer med relativt sammenfallende 

politiske holdninger. Når vi i tillegg ser at det var en overvekt av personer 
som tidligere hadde deltatt i frivillig arbeid (fra høsten 2014), kan det der- 
med stilles spørsmål ved i hvor stor grad flyktningsituasjonen bidro til en 
demokratisering av frivillighetsstokken. Ser vi på partiprofilen til organi- 
sasjonsfrivillige uavhengig av deltakelse i flyktningsituasjonen (se tabell 
4), var den langt jevnere. Velgerne til Frp var også her noe underrepresen- 
tert - dog i langt mindre grad. Andelen frivillige var størst blant dem som 
stemte på et av sentrumspartiene (Sp, Krf eller Venstre). 

For å vurdere den selvstendige effekten av hver variabel (nettoeffekten) 
er det viktig å se dem i sammenheng. Tabell 3 viser resultater fra logistiske 
regresjonsanalyser, der deltakelse i flyktningsituasjonen for de to organi- 
seringsformene er avhengige variabler. Tabellen viser odds-sannsynlig- 
het for å bidra frivillig når alle variabler kontrolleres for. Odds høyere 
enn «1» betyr positiv sammenheng, mens odds lavere enn «1» betyr nega- 
tive sammenheng. Da utdanning og inntekt korrelerer, har vi estimert to 
modeller for hver bidragsform, der hver av disse variablene inkluderes. 

Tabellen viser at noen av resultatene justeres når vi tar hensyn til andre 
forhold. Blant annet ser vi at det oppstår signifikante kjønns- og inntekts- 
forskjeller blant dem som bidro for tradisjonelle organisasjoner (modell 
2): Kvinner og personer med høy inntekt hadde større sannsynlighet for å 
bidra enn menn og personer med lav inntekt. Denne tendensen ser vi ikke 
blant dem som bidro for nye initiativ. Videre ser vi at aldersskjevheten 
blant dem som bidro for nye initiativ, er markant. Sammenlignet med den 
eldste aldersgruppen har de yngste og yngre middelaldrende (dem mellom 
36 og 45) mye høyere sannsynlighet for å ha bidratt for nye initiativ. 

Sett bort fra dette, ser vi fortsatt en tydelig sammenheng mellom 
organisasjonsfrivillighet i 2014 og bidrag i flyktningsituasjonen, tydelig 
utdanningsskjevhet blant dem som bidro for tradisjonelle organisasjoner 
i flyktningsituasjonen, og vi ser også en partipolitisk tendens. I tabellen 
er Arbeiderpartiets (Ap) velgere referansegruppen, og de andre partienes 
koeffisienter må tolkes som avvik fra disse. I alle modellene ser vi at det 
ikke er signifikante forskjeller mellom velgerne til Ap, Sp, Krf, Venstre 
og Høyre. Velgerne til Rødt, SV og MDG på den ene siden og Frp på den 
andre skiller seg imidlertid tydelig ut, med henholdsvis større eller min- 
dre sannsynlighet for å bidra. 

Tabell 3. Kjennetegn ved frivillig engasjement. Odds fra logistisk regresjon. 


Organisasjonsfrivillig 2014 | 2,13*** 2,20*** 3,81** 3,82** 
Kjenn (kvinner) 1,444 170** 127 1,22 
Alder (ref. = 66 år og eldre) 

18-35 år 0,56* 0,601 3,467 3,397 
36-45 år 0,39** 0,39** 3,23" 3,33* 
46-55 år 0,36*** 0,32*** 2,61T 2,721 
56-65 àr 0,631 0,55* 1,40 1,46 
Utdanningsnivà 1,45*** 0,98 

Inntekt 1,22"* 0,96 
Partivalg (ref. = Ap) 

Rødt, SV, MDG 1,677 1,797 2,227 2,217 
Sp, Krf, Venstre 0,75 0,79 0,95 0,96 
Hovre 0,87 0,80 0,64 0,66 
Frp 0,23** 0,22*** 0,00*** 0,00*** 
Annet parti / ikke stemt 0,84 0,80 1,76 1,76 
Konstant 0,10 0,15 0,01 0,01 
Pseudo r2 0,09 0,08 0,09 0,09 
N 691 691 691 691 
ilde: Norsk medborgerpanel 2016 


Sig. nivå: 'p < 0,1, *p < 0,05, **p < 0,01, ***p < 0,001 


Når vi deler inn organisasjonssamfunnet i flere typer organisasjoner, 
finner vi at rekrutteringen til nye initiativ var særlig sterk blant dem som 
hadde erfaring med frivillig arbeid for hobby- og fritidsorganisasjoner og 
for tro- og livssynsorganisasjoner (resultater ikke vist). På tross av den 
politiske siden ved engasjementet ser vi altså ikke noe tegn på at de som 
bidro, kom fra mer samfunnsrettede organisasjoner. 


Vedvarer engasjementet? Frivillig organisasjonsar- 
beid høsten 2016 


Det neste spørsmålet er om engasjementet vedvarte. Førte bidrag under 
flyktningsituasjonen til en mobilisering av nye frivillige i den tradisjo- 
nelle frivillige sektoren ett år etter? 

Figur 1: Andel organisasjonsfrivillige over tid. Paneldata. Prosent. 
Kilde: Norsk medborgerpanel 2014, 2015, 2016. N = 636. 


Vi begynner med à se pà andelen som oppga at de deltok i frivillig 
organisasjonsarbeid. Figur 1 viser andelen som høsten 2014, høsten 2015 
og høsten 2016 deltok i tradisjonelt frivillig arbeid for minst én organisa- 
sjon og fordelt på fem organisasjonskategorier. Figuren viser generelt en 
flat tendens, med små variasjoner i deltakelsesnivået over tid. Andelen 
som svarte at de hadde deltatt i frivillig arbeid totalt, varierer mellom 64 
og 68 prosent. Innenfor feltene velferd, samfunnsrettede og tro og livs- 
syn, som trolig er de mest relevante når det gjelder flyktningrelatert fri- 
villighet, er det heller ingen tegn til økt frivillig deltakelse. Snarere tvert 
imot: Innenfor velferd og samfunnsrettede organisasjoner var nivået på 
frivillig innsats noe høyere i 2014 (24 og 14 prosent) enn i 2016 (19 og 8 
prosent). Umiddelbart gir altså ikke dette noen indikasjoner på at flykt- 
ningsituasjonen bidro til å øke den totale andelen av frivillige i Norge. 

Men man må alltid være varsom med å trekke konklusjoner på indi- 
vidnivå basert på aggregert statistikk. Selv om det totale omfanget av 
frivillige ikke endrer seg, eller til og med går ned, kan det være viktige 
endringer på individnivå. Man kan for eksempel tenke seg en situasjon 
der andelen frivillige innenfor rusfeltet synker, mens den øker innenfor 
flyktningfeltet. Dermed utligner de to trendene hverandre. Vi undersøker 
derfor om frivillig arbeidsinnsats høsten 2016 på individnivå kan forkla- 
res av frivillige bidrag under flyktningsituasjonen, altså om de indivi- 
dene som bidro under flyktningsituasjonen, hadde større sannsynlighet 

Tabell 4. Organisasjonsfrivillig 2016, forklart av bidrag i flyktningsituasjonen og tidligere 
organisasjonsaktivitet. Odds fra logistisk regresjon. 


Flyktningbidrag 2015: tradisjonell | 1,36 1,01 
org. 

Flyktningbidrag 2015: nytt initiativ 1,30 0,80 
/ organisert selv 

Organisasjonsfrivillig 2014 TAZ EE 27" 
Kjønn (kvinner) 0,747 0,75 0,90 0,90 
Alder (ref. = 66 år og eldre) 

18-35 år 0,73 0,69 0,66 0,67 
36-45 år 19 13 20 ,22 
46-55 år ;23 16 08 09 
56-65 ar 0,86 0,83 0,86 0,86 
Utdanningsniva ,07 ,09 ,O1 ,O1 
Partivalg (ref. = Ap) 

Rødt, SV, MDG 76+ 797 ,59 ,63 
Sp, Krf, Venstre 2,41*** 2,395 2,007 2,007 
Hovre ,23 ,23 16 16 
Frp 0,90 0,87 0,97 0,96 
Annet parti / ikke stemt 0,60 0,59 0,59 0,59 
Konstant 1,35 1,39 0,49 0,49 
Pseudo r2 0,04 0,04 0,17 0,17 
n 691 691 691 691 


Kilde: Norsk medborgerpanel 2016. 
Sig. nivå: tp < 0,1, *p < 0,05, **p < 0,01, ***p < 0,001 


enn de som ikke bidro, for å delta som organisasjonsfrivillige høsten 
2016 (Tabell 4). 

Tabell 4 viser en påfallende svak sammenheng mellom bidrag under 
flyktningsituasjonen høsten 2015 og frivillig organisasjonsarbeid høsten 
2016. Modell 1 undersøker effekten av å ha bidratt for en tradisjonell orga- 
nisasjon under flyktningsituasjonen, mens modell 2 undersøker effekten 
av å ha bidratt for et nytt initiativ. I begge modellene kontrolleres det for 
kjønn, alder, utdanning og partivalg. I begge modellene ser vi at det ikke 
er en statistisk signifikant sammenheng mellom bidrag i flyktningsitua- 
sjonen og frivillig organisasjonsarbeid ett år senere når det kontrolleres 
for sosial bakgrunn og partivalg. Dette betyr at når vi tar hensyn til disse 


145 


KAPITTEL 5 


kjennetegnene ved respondentene, hadde ikke de som bidro i flyktningsi- 
tuasjonen, større sannsynlighet enn andre for å delta i frivillig organisa- 
sjonsarbeid ett år senere. 

I modell 3 undersøker vi effekten av det å ha deltatt i frivillig organi- 
sasjonsarbeid i 2014 på deltakelse i frivillig organisasjonsarbeid i 2016, og 
her ser vi en sterk positiv sammenheng. De som deltok i frivillig organi- 
sasjonsarbeid i 2016, hadde langt større sannsynlighet enn andre for også 
å ha deltatt i 2014. 

Til sist, i modell 4, undersøker vi alt samlet, altså både ulike bidrag 
i flyktningsituasjonen og frivillig organisasjonsarbeid i 2014. Denne 
analysen bekrefter det vi alt har beskrevet. Det er en sterk sammenheng 
mellom frivillig organisasjonsdeltakelse i 2014 og 2016, men ingen sam- 
menheng mellom bidrag i flyktningsituasjonen og frivillig organisa- 
sjonsarbeid i 2016. Dette indikerer at organisasjonene i liten grad evnet 
å rekruttere nye frivillige fra flyktningsituasjonen. Her er det imidlertid 
viktig å understreke at enkeltorganisasjoner selvsagt kan ha opplevd økt 
tilstrømning av frivillige i kjølvannet av flyktningsituasjonen, men fler- 
tallet av disse hadde altså tidligere erfaring med frivillig arbeid fra andre 
organisasjoner. 

Interessant nok er det ingen forskjeller knyttet til utdanningsnivå i 
denne analysen, altså har tilsynelatende ikke høyt utdannede personer 
større sannsynlighet for å delta i frivillig arbeid enn lavt utdannede. Ved 
nærmere undersøkelse viser det seg at dette delvis skyldes at effekten av 
utdanning fanges opp av effekten ved tidligere erfaring som organisa- 
sjonsfrivillig — der det allerede er en viss utdanningsskjevhet. Fjerner vi 
denne variabelen fra analysene, har utdanningsnivå større betydning for 
sannsynligheten for å delta i frivillig arbeid. 

Oppsummert viser analysene i kapitlet fire generelle tendenser. For 
det første skjedde mobiliseringen under flyktningsituasjonen særlig blant 
tidligere frivillige. For det andre bidro nye frivillige initiativ til å rekrut- 
tere enkelte grupper som tradisjonelt er underrepresentert i frivillighe- 
ten. For det tredje hadde bidrag i flyktningsituasjonen en tydelig politisk 
tendens. Og for det fjerde bidro flyktningsituasjonen i begrenset grad til å 
rekruttere nye frivillige inn i det tradisjonelle organisasjonslivet. Vi dis- 
kuterer disse funnene nærmere i siste avsnitt. 

Diskusjon og konklusjon 


Flyktningsituasjonen høsten 2015 er en velegnet case for å studere nye 
kollektive handlingsformer. Sivilsamfunnet mobiliserte mange frivillige, 
og nye frivillige initiativ oppstod. 

Analysene i dette kapitlet gir noe støtte til både mobiliseringshypo- 
tesen og forsterkningshypotesen. Sammenlignet med de tradisjonelle 
organisasjonene tiltrakk de nye initiativene seg relativt sett flere unge, 
flere lavt utdannede og flere med lav inntekt. På denne måten ble grup- 
per som tradisjonelt er underrepresentert i frivilligheten, engasjert i den 
aktuelle perioden. Samtidig så vi også at blant dem som engasjerte seg i de 
nye initiativene, var det en klar overvekt av personer som hadde erfaring 
med frivillig organisasjonsarbeid i 2014 - året før flyktningsituasjonen. 
Og blant dem som bidro i regi av tradisjonelle organisasjoner, fant vi de 
samme utdannings- og inntektsskjevhetene som vi finner innenfor tra- 
disjonell frivillig innsats (Folkestad mfl., 2015). Dette indikerer at «nyre- 
krutteringen» var begrenset, og at mobiliseringen i flyktningsituasjonen 
også bar preg av en forsterkning av eksisterende skiller. 

Én mulig forklaring på den manglende mobiliseringen av nye frivillige 
kan være knyttet til flyktningsituasjonens politiske dimensjon. Analysene 
viste at mobiliseringen under flyktningsituasjonen ikke var veldig bred 
når vi tar hensyn til politiske oppfatninger. Velgergrupper som støtter 
partier med en liberal flyktningpolitikk, bidro i langt større grad enn vel- 
gergrupper som ønsker en restriktiv flyktningpolitikk (jf. Aardal, 2003, 
2015). En tolkning av dette er at frivillige bidrag i flyktningsituasjonen 
i mange tilfeller må forstås som politisk aktivisme snarere enn frivillig 
innsats (Eliasoph, 2013). Dermed mobiliseres politisk engasjerte mennes- 
ker, som ofte har erfaring fra organisasjonslivet. Den mest nærliggende 
tolkningen er å anse bidragene som en kombinasjon av de to formene. På 
den ene siden oppstod det i flyktningsituasjonen akutte samfunnspro- 
blemer som måtte løses, blant annet utenfor Politiets utlendingsenhet på 
Tøyen, noe som både mobiliserte tradisjonelle frivillige organisasjoner, 
og som bidro til opprettelsen av nye initiativ med mer spontane former 
for frivillighet (jf. Simsa mfl., 2018). På den andre siden var enkelte av 
de nye initiativene tydelig politisk motivert, blant annet ved å gjennom- 
føre aksjoner og demonstrasjoner mot regjeringens flyktningpolitikk 

(Sætrang, 2016, s. 50-51); en form for frivillig humanitærisme (Sandri, 
2018). Denne sammenblandingen av frivillig innsats og politisk akti- 
visme ligner således mer på den tradisjonelle folkebevegelsesmodellen i 
Norge, der frivillig innsats (eller aktivt organisasjonsmedlemskap) ofte 
var basert på tilhørighet til et politisk kollektiv (Wollebæk & Selle, 2008). 
Men som påpekt innledningsvis i kapitlet sprang ikke engasjementet ut 
fra en eller noen få store folkebevegelser. Snarere var det saken (hjelpe 
flyktninger) og aktivitetene som stod i sentrum, ikke hvilke rammer de 
foregikk innenfor. Noen engasjerte seg i etablerte organisasjoner, andre 
i nye initiativ, og atter andre organiserte innsatsen selv. Mye av engasje- 
mentet i flyktningsituasjonen er således gode illustrasjoner på mer reflek- 
sive former for frivillighet, der det er aktiviteten og ikke organisasjonen 
som står i sentrum (jf. Hustinx & Lammertyn, 2003). 

Til slutt har vi sett at mobiliseringen under flyktningsituasjonen i liten 
grad påvirket den tradisjonelle organisasjonsfrivilligheten. Det overord- 
nede nivået på antallet frivillige holdt seg stabilt i perioden 2014-2016, og 
frivillig organisasjonsarbeid høsten 2016 kan i liten grad forklares av fri- 
villige bidrag under flyktningsituasjonen høsten 2015. Det ser derfor ikke 
ut til at organisasjonene på lengre sikt har klart å rekruttere nye grupper 
frivillige blant dem som bidro i flyktningsituasjonen. Som påpekt i ana- 
lysene betyr dette selvsagt ikke at enkeltorganisasjoner ikke har fått nye 
frivillige i kjølvannet av flyktningsituasjonen, men disse frivillige hadde i 
overveiende grad vært frivillige i andre organisasjoner i 2014. 

En samlet tolkning av disse funnene sett opp mot de to overordnede 
hypotesene, er at vi må skille mellom korttidsmobilisering og langtidsfor- 
sterkning. Selv om mange av dem som bidro under flyktningsituasjonen 
høsten 2015, hadde erfaring fra frivillig organisasjonsarbeid, og selv om 
de gjerne hadde bestemte politiske oppfatninger, er det ikke til å underslå 
at det også var mange nye frivillige blant dem som bidro. Dette viser at 
sivilsamfunnet på kort sikt evnet å mobilisere mange, både eksisterende 
og nye frivillige. Denne type korttidsmobilisering kan ses i sammen- 
heng med mer generelle utviklingstrekk i sivilsamfunnet, der refleksiv, 
spontan og ad hoc-basert frivillighet blir vanligere på bekostning av den 
tradisjonelle medlemsbaserte frivilligheten (Hustinx & Lammertyn, 
2003). Over tid har medlemskap og organisasjonstilhørighet blitt mindre 

viktig, mens indre motivasjon og interesse har fått økt betydning (Wol- 
lebæk mfl., 2015). Korttidsmobiliseringen ser imidlertid ikke ut til å ha 
endret sammensetningen av sivilsamfunnet på lengre sikt. Den suverent 
viktigste forklaringen på om man deltok i frivillig arbeid høsten 2016, 
var at man også deltok i frivillig arbeid høsten 2014. På lengre sikt ser vi 
dermed en vedvarende forsterkning, eller i det minste opprettholdelse, av 
forskjeller mellom frivillige og ikke-frivillige. 

Et slikt skille mellom korttidsmobilisering og langtidsforsterkning 
viste seg uansett å fungere godt høsten 2015. Sivilsamfunnets styrke var 
helt avgjørende for det norske samfunnets robusthet i møtet med den 
økte tilstrømningen av asylsøkere. Situasjonen viste således styrken i å 
ha et omfattende sivilsamfunn med et grunnfjell bestående av mange 
kjernefrivillige, der andre kan komme til å bidra i kortere perioder. Det 
offentlige mottaksapparatets manglende kapasitet hadde kanskje blitt 
enda tydeligere dersom Norge hadde hatt et svakere sivilsamfunn. 

På Facebook for flyktninger. 
En casestudie av Refugees 
Welcome-nettverket i Norge 

Kirkens Bymisjon 


Abstract: Based on interviews with seven leaders and key figures in six different 
initiatives across the country, the chapter analyses the emergence and develop- 
ment of the Refugees Welcome-initiative in Norway. The aim of the study is to gain 
insight into the groups’ transformation from loose digital networks to becoming 
more or less formal organizations, providing a unique approach to understand the 
emergence and development of a social movement. By using a multi-dimensional 
approach, the study analyses how political opportunity structures, cultural framing 
and mobilizing structures—and the interaction between them—contributed to 
the emergence, rapid growth and development of RW. The chapter highlights the 
opportunities and challenges of a decentralized and informal organizational form, 
and how the potential of digitalization is conditioned by both internal needs for 
control and oversight, and external (legal) requirements and expectations. 


Keywords: volunteering, voluntary organizations, new voluntary initiatives, social 
media, refugees, Refugees Welcome, Refugees Welcome to Norway 

Innledning 


Da et stort antall flyktninger og asylsøkere ankom Norge høsten og vinte- 
ren 2015, vekket situasjonen et stort engasjement i det norske sivilsamfun- 
net. Aldri før har det kommet så mange mennesker til Norge på så kort 
tid. Som vi så i forrige kapittel, bidro flertallet av de frivillige gjennom 
etablerte organisasjoner, men situasjonen førte også til fremveksten av 
nye hjelpegrupper. 

De første som ankom ble alle sendt til registrering på Politiets Utlen- 
dingenhet (PU), som nylig hadde flyttet inn i nye kontorer på Tøyen. De 
mange ankomstene førte til at registreringskontoret raskt ble overbelastet. 
Det hopet seg opp med mennesker i de små lokalene, og det dannet seg 
lange køer utenfor. Den ekstraordinære situasjonen fikk stor oppmerk- 
somhet i mediene, som skildret hvordan et stort antall mennesker måtte 
sove på gulvet på venterommet, uten tilgang til dusj og et varmt måltid. 

Inspirert av en internasjonal RW-bevegelse som hadde fulgt flyktnin- 
gene gjennom Europa’, opprettet en gruppe kunstnere som var innom 
PU hver dag med mat og hygieneartikler Facebook-gruppen Refugees 
Welcome to Norway (RWTN) i slutten av august. Målet med gruppen 
var å dra i gang en aksjon for å få flere til å engasjere seg for flyktningene. 
Stadig flere sluttet seg til det nyopprettede initiativet ved å bli medlem 
av gruppen og/eller bidra med frivillig innsats og donasjoner. Etter to 
uker hadde gruppen 60 000 medlemmer, og i løpet av de neste måne- 
dene vokste den til om lag 90 000. Mobiliseringen på Tøyen vekket ikke 
bare oppmerksomhet i hovedstaden. I ukene som fulgte dukket lignende 
Facebook-grupper opp, i ulike lokale og regionale varianter, i takt med at 
asylmottak og midlertidige mottaksplasser ble opprettet over hele landet 
(Refugees Welcome to Østfold, Moss, Søndre Nordstrand osv). På Nor- 
way-gruppens hjemmesider var det på undersøkelsestidspunktet regis- 
trert 61 lokale RW-grupper på landsbasis”. Gruppenes aktiviteter har i 


1 — Initiativer med likelydende navn hadde allerede blitt opprettet i andre europeiske land, med 
opphav i Tyskland. Les mer om Refugees Welcome International på refugees-welcome.net. 

2 I tillegg kommer ulike spesialgrupper med likelydende navn (Refugees Welcome to School, He- 
alth osv). I sin webstudie av flyktningengasjementet på sosiale medier finner Ivar Eimhjellen 
(2016) nær 100 RW-initiativer. 


152 


PÅ FACEBOOK FOR FLYKTNINGER 


hovedsak dreiet seg om akutthjelp ved ankomst i form av utdeling av 
mat og utstyr til nyankomne, organisering av sosiale aktiviteter både i og 
utenfor mottak, samt aksjoner og demonstrasjoner for å vekke oppmerk- 
somhet rundt flyktningers situasjon og rettigheter. 

Gitt deres tilsynelatende uformelle organisering, overrasket flere av 
RW-gruppene mange ved å ikke bare være et «blaff», men forbli aktive — 
og til og med bygge styrke over tid — ved hjelp av både online- og offline- 
aktiviteter. På intervjutidspunktet var flere av gruppene også i en overgang 
fra å være løse digitale nettverk til å bli mer eller mindre formelle organi- 
sasjoner. Målet med kapitlet er å få innblikk i disse institusjonaliserings- 
prosessene, fra spontan handling til mer formelle former for organisering. 

At frivillige sammenslutninger organiserer seg for å løse nye og påtren- 
gende samfunnsproblemer eller bedre betingelsene for særskilte grupper 
i samfunnet, er ikke noe nytt. Mange av de store sosiale og humanitære 
organisasjonene som vokste frem mot slutten av 1800-tallet, ble også eta- 
blert for å gripe fatt i samfunnsoppgaver som det offentlige ikke hadde 
vilje eller kapasitet til å håndtere. I RWs tilfelle er det formen, omfan- 
get og hastigheten på mobiliseringen som fremstår som noe særegent. 
Med utbredelsen av internett og sosiale medier lever vi i en tid da indivi- 
ders muligheter til å dele, samarbeide og handle kollektivt har økt kraf- 
tig - både innenfor og utenfor rammene av tradisjonelle institusjoner og 
strukturer. 

Når vi i denne boken setter fokus på hvordan fenomener som indivi- 
dualisering, globalisering og digitalisering bidrar til å endre vilkårene 
for frivillig mobilisering og organisering, utgjør RW en interessant case: 
En ren digital bevegelse vokser frem på siden av de etablerte organisasjo- 
nene og finner nye måter å løse samfunnsproblemer på. Men spørsmål 
om organisering kommer raskt på dagsorden. I analysene benyttes sosial 
bevegelsesteori for å belyse sentrale betingelser for RW-gruppenes frem- 
vekst og utvikling. Kapitlet reiser sentrale spørsmål om hvorvidt RW kan 
sies å representere en ny organisasjonsform som skiller seg fra mer tradi- 
sjonelle former for kollektiv handling, og om bærekraften i denne typen 
løse, digitale nettverk i en norsk sammenheng. Før vi går nærmere inn 
på analysene gis en kort redegjørelse for bakgrunnen for studien og det 
teoretiske rammeverket, samt studiens data- og metodebakgrunn. 

Nye sosiale bevegelser - en flerdimensjonal 
tilnærming 


Når dette kapitlet studerer RW-gruppers fremvekst og utvikling, gjøres 
det i lys av analytiske verktøy utviklet for å studere sosiale bevegelser, 
eller såkalte «New Social Movements» (NSM). I bred forstand kan en 
sosial bevegelse defineres som «et nettverk av uformell interaksjon over 
tid mellom et mangfold av individer, grupper og/eller organisasjoner, 
som inngår i en politisk eller kulturell konflikt på basis av en delt identi- 
tet» (Diani, 1992:12, forfatterens oversettelse). 

Når man snakker om «nye» sosiale bevegelser er man gjerne opptatt 
av organiseringsformer som er forskjellige fra de som var, først og fremst 
de tradisjonelle folkebevegelsene som vokste frem på 1800- og 1900-tallet, 
som arbeiderbevegelsen og lignende typer organisasjoner knyttet til klart 
definerte økonomiske grupper. Disse vokste gjerne ut av en tydelig kol- 
lektiv identitet eller ideologi, og var kjennetegnet av en hierarkisk orga- 
nisering som bandt det lokale, regionale og nasjonale nivået sammen, 
og med kommunikasjons- og styringsprosesser som løp gjennom disse 
(Enjolras, 2010) 3. 

Et sentralt trekk ved nye sosiale bevegelser — og som ligger til grunn for 
den brede definisjonen som benyttes i dette kapitlet — er ikke at de arbei- 
der for endring eller at kampsakene er noen helt andre enn tidligere, men 
at de gjør det utenfor rammene av etablerte institusjoner (Stalder, 2006; 
Snow & Soule, 2010). På grunn av de endrede betingelsene for organise- 
ring som den teknologiske utviklingen muliggjør, er nye sosiale bevegel- 
ser gjerne preget av en større grad av desentralisering, som typisk oppstår 
ved nettverksorganisering. Som et resultat av dette har mange en flat 
struktur, som lav grad av hierarkiske strukturer, og ikke nødvendigvis 
klare, vertikale roller. De er ofte saksbaserte, fremfor å følge tradisjonelle 
politiske skillelinjer, og dynamiske i form av mennesker som glir inn og 
ut ettersom mulighetene for aktivitet og engasjement byr seg (ingen defi- 
nert medlemsmasse eller tydelig skille mellom medlem og ikke-medlem). 


3 «Nye sosiale bevegelser» blir gjerne benyttet om fremveksten av nye typer bevegelser som vokste 
frem på 60- og 70-tallet og i økende grad fokuserte på saker grunnet i identitet og livsstil, som 
miljø, fred, etnisitet, kjønn og New Age, fremfor klasse og ideologi. 

Mens organisasjoner tidligere var helt nødvendige for å spre informasjon 
og mobilisere til kollektiv handling i stor skala, representerer internett og 
sosiale medier en alternativ og mindre ressurskrevende infrastruktur for 
sosialisering, organisering og handling der informasjon kan spres umid- 
delbart til svært mange og koble og mobilisere individer på en mye ras- 
kere måte enn før (Shirky, 2008; Barrabasi, 2002; Enjolras, Steen-Johnsen 
& Wollebæk, 2013). Som beskrevet i bokens introduksjonskapittel, er 
det basert på disse egenskapene ved digitale medier at Bennet og Seger- 
berg (2012) har argumentert for at nye former for konnektiv («conne- 
ctive») handling vil komme til å supplere, og delvis erstatte, tradisjonelle 
organiseringsformer. 

I mye av organisasjonsteorien har prosessen fra spontane bevegelses- 
lignende samlinger til hierarkiske, byråkratiske organisasjoner tidligere 
blitt beskrevet nesten som en lovmessighet, der institusjonalisering blir 
ansett som en lineær prosess fra det spontane mot mer differensiering 
(arbeidsdeling og profesjonalisering) og formalisering (utvikling av (u) 
formelle regler)*. Bennet og Segerberg (2012) argumenterer imidlertid for 
at det er grunn til å anta at det ikke lenger er en automatikk i dette, fordi 
ny kommunikasjonsteknologi grunnleggende har endret betingelsene for 
kollektiv handling. I det de omtaler som en konnektiv handlingslogikk, 
organiseres sivilt engasjement gjennom sosiale medie-nettverk, noe som 
ikke krever store administrasjonsressurser, eller formelle og byråkratiske 
organisasjonsstrukturer. Ikke bare senker det kostnadene ved frivillig 
organisering drastisk, det muliggjør også en mer personifisert («perso- 
nalized») form for kollektiv handling, som krever mindre av deltakerne 
i form av tilslutning til bestemte ideologier eller identiteter enn mer 
tradisjonelle former for organisering basert på sosial gruppetilhørighet 
eller medlemskap (Bennet & Segerberg, 2012). Ved at mennesker fra et 
mangfold av bakgrunner kan komme sammen på digitale plattformer 
for en felles sak, og videre mobilisere direkte i sine nettverk via egen pro- 
fil, som et personlig uttrykk, appellerer en konnektiv form i større grad 


4 Den mest berømte av slike teorier er Michels (1962) om «oligarkiets jernlov», som ifølge Seippel 
(2003) «skaper et inntrykk av at alle bevegelser ubønnhørlig vil utvikle seg i retning av byråkrati 
og oligarki». I organisasjonsteorien betegnes tendenser til homogenisering av organiseringsfor- 
mer som «institusjonell isomorfisme» (DiMaggio & Powell, 1991). 

til stadig mer individualiserte og «refleksive» frivillige (se Hustinx & 
Lammertyn, 2003). 

Det er viktig å understreke at det som i mye av litteraturen omtales 
som «nye» og «tradisjonelle» organiseringsformer og logikker ikke er 
gjensidig utelukkende; i praksis snakker man gjerne om grader av forma- 
lisering og sentralisering, eller «hybrider», når man skiller mellom ulike 
organiseringstyper (se bl.a. Enjolras, 2010; Bennet & Segerberg 2012; 
Eimhjellen, 2016b). På grunn av mangfoldet av organiseringsformer er 
det i dag enda vanskeligere — og derfor mindre fruktbart - å studere nye 
aktører i lys av etablerte kategorier. Dette er noe av grunnen til at man 
de siste tiårene har sett en dreining i NSM-litteraturen mot en mer dyna- 
misk forståelse av institusjonalisering som en flerdimensjonal prosess, der 
både strukturelle, kulturelle og organisatoriske faktorer påvirker sosiale 
bevegelsers fremvekst og utvikling”. Det er en slik tilnærming som ligger 
til grunn for analysene i dette kapitlet. 


Politiske mulighetsstrukturer, 
mobiliseringsstrukturer og forståelsesrammer 

Med bakgrunn i en flerdimensjonal tilnærming ser analysen nærmere 
på tre sett av faktorer. Politiske mulighetsstrukturer («Political oppor- 
tunity structure»), det strukturelle feltet der bevegelsene opererer, og 
som former mulighetene for kollektiv handling og formen bevegelsen tar. 
Mobiliseringsstrukturer («mobilizing structure»), de sosiale nettverkene, 
organisasjonsstrukturene og aktivitetsmønstrene som utgjør basis for 
selve bevegelsen, og forståelsesrammer («cultural framing» '): den kultu- 
relle forståelsen knyttet til dem som deltar i bevegelsene, og som preger 
den sammenhengen man er aktiv i (McAdam mfl., 1996; Seippel, 2003). 


5 Perspektivet kombinerer flere ulike teoretiske perspektiver, som f.eks. politisk mulighetsteori, 
ressursmobiliseringsteori og symbolsk interaksjonisme (se bl.a. Della Porta & Diani, 2006; 
McAdam mfl., 1996, Seippel, 2001 og 2003; Snow & Soule, 2010). 

6 Framing-begrepet er lånt fra Erving Goffmans (1974) teoretiske arbeider, hvor rammer defineres 
som tolkningsskjemaer («schemata of interpretation») som hjelper individer å «locate, percieve, 
identify and label occurences within their life space and the world at large» (referert i Della Porta 
og Diani, 2006, s. 74). 

Ved å se på mulighetsstrukturene, eller feltet de opererer i, erkjenner 
man at en bevegelse eller et initiativ ikke eksisterer uavhengig av omgivel- 
sene de er en del av. De politiske mulighetsstrukturene består blant annet 
av rammer, krav og påvirkning fra myndigheter, institusjoner, etablerte 
frivillige aktører og meningsmotstandere. I analysen av RW gjør disse seg 
særlig gjeldende når det er snakk om rommet for en ny og uformell aktør 
i akuttfasen, og i videre utvikling ved at formelle krav etter kort tid fører 
til at flere av gruppene raskt blir formelle organisasjoner. Når det gjelder 
mobiliseringsstrukturene, er ressurser (materielle, menneskelige, sosiale, 
moralske og kulturelle) og organisering sentralt (Snow & Soule, 2010). Av 
de tre dimensjonene er det denne som får størst plass i analysene, på grunn 
av at RWs bruk av internett til mobilisering og organisering på en grunn- 
leggende måte preger både deres fremvekst og videre organisering. Selv 
om mobiliseringsstrukturer og muligheten til å handle og uttrykke seg er 
essensielt for å forstå en sosial bevegelse, er det for å få en bredere forståelse 
også nødvendig å få et grep om meningen aktørene knytter til deltakelsen 
og engasjementet. Å få et grep om forståelsesrammene til de som deltar er 
en helt sentral del av analysen i denne studien, fordi den meningen aktø- 
rene knytter til situasjoner og hendelser påvirker både hvordan de opple- 
ver mulighetene for handling (mulighetsrom er ingen objektiv størrelse), 
og hvilke virkemidler som er mest effektive for å hanskes med utfordrin- 
gene. I tråd med Bennet og Segerbergs (2012) konnektive handlingslogikk 
innebærer ikke en slik felles forståelsesramme oppslutning rundt en spe- 
sifikk ideologi eller identitet. Den kan snarere knytte til seg individer og 
grupper med et mangfold av ulike orienteringer. Med en felles forståelse av 
konkrete hendelser og problemer som samler dem (f.eks. «vi» som vil gjøre 
noe for flyktninger), bidrar den til å mobilisere til kollektiv handling. Slike 
framingprosesser, der spesifikke forståelsesrammer oppstår, er i kontinuer- 
lig utvikling i møte med interne og eksterne ideer og orienteringer. I RWs 
tilfelle skal vi se hvordan forståelsesrammene gjør seg gjeldene både i mobi- 
liseringsfasen (gjennom informantenes beskrivelser av hva som engasjerte 
så mange mennesker til å gjøre noe for de mange nyankomne flyktningene) 
og videre hvordan de som en ny og uformell aktør utfordrer rådende for- 
ståelser av hva en legitim aktør på asyl- og flyktningfeltet er og bør være. 

De tre dimensjonene vil være sentrale i studien av RW, for å utforske 
hvordan en gruppe menneskers engasjement kunne spre seg så raskt og 

mobilisere så mange på så kort tid. Analysene synliggjør hvordan dimen- 
sjonene preget gruppenes videre utvikling etter den første spontane orga- 
niseringen, og hvordan de er nyttige i diskusjonen av mulighetene og 
utfordringene ved en løs og uformell organiseringsform. 


Data og metode 


Analysene i dette kapitlet er basert på intervjuer med syv sentrale aktører i 
seks RW-initiativer rundt om i landet: to landsdekkende og fire lokalgrup- 
per. Intervjuene ble utført i perioden februar til juni 2016. Et kriterium 
har vært at utvalget skal representere variasjon og bredde, og initiativene i 
undersøkelsen er derfor forskjellige både når det gjelder størrelse, struktur 
og arbeidsområder. Informantene holder til på Østlandet, Sørlandet og i 
Nord-Norge. Dette er blant de områdene som opplevde størst pågang av 
flyktninger og asylsøkere høsten 2015 (se Fladmoe mfl., 2016). 

De første casene ble valgt på grunnlag av informasjon fra deres Face- 
book-sider og via mediesøk, der de fremstod som en typisk harmoni- og 
konfliktcase. Mens den ene RW-gruppen fremstod som en sentral aktør 
i koordineringen av asyl- og flyktningfeltet i sitt fylke, hadde den andre 
gruppen opplevd utfordringer med å slippe til for å bidra på et nyoppret- 
tet mottak i lokalmiljøet. I tillegg til disse intervjuet jeg to andre lokal- 
grupper som ble nevnt i de første intervjuene, samt Refugees Welcome to 
Norway og Refugees Welcome to the Arctic. Gruppene i utvalget varierer 
også når det kommer til aktivitetsområder. Mens lokalgruppene i hoved- 
sak driver med koordinering av frivillige og aktiviteter på lokale mottak, 
jobber Norway-gruppen i større grad med informasjonsarbeid og opp mot 
myndighetsnivå. Arctic skiller seg ut som en aksjonsgruppe, opprettet i 
forbindelse med utsendelsene over grensa til Russland vinteren 2015/2016. 

Fem av de seks gruppene i utvalget hadde på intervjutidspunktet regis- 
trert seg som frivillig organisasjon i Brønnøysundregistrene, og jobbet 
med å få på plass et styre og demokratiske strukturer. På landsbasis er 
de færreste organisasjonene formalisert (gjaldt per 15.12.2016 kun 11 av 
61 registrerte grupper). Informantene i utvalget er utelukkende kvinner”, 


7  Dealler fleste ildsjelene bak lokale RW-initiativer er kvinner. En av informantene beskriver RW 
som et «kvinnedrevet initiativ». 

i alderen 31 til 65 år. Samtlige har vært sentrale i opprettelse og/eller 
utvikling av sine respektive initiativer, og hadde på intervjutidspunktet 
ledende funksjoner i sin lokalgruppe - enten som leder, koordinatorer og/ 
eller styremedlem. Enkelte av informantene er involvert i flere av grup- 
pene i utvalget. 

Det er verdt å bemerke at dataene er basert på individintervjuer, mens 
analysene i stor grad omfatter organisasjonsnivået. Når man studerer 
sosiale bevegelser med en tilnærming der aktørenes forståelsesrammer 
er en vesentlig faktor, er ikke målet å gripe en «objektiv» virkelighet. 
Organisatoriske karakteristikker blir derfor belyst gjennom informante- 
nes subjektive erfaringer og opplevelser. At det er snakk om informante- 
nes egne erfaringer og oppfatninger er særlig viktig å ha i bakhodet når 
de sammenligner seg med andre aktører for å tydeliggjøre RWs særtrekk 
og identitet. 

En annen viktig presisering er at undersøkelsen er basert på ett inter- 
vjutidspunkt. Siden intervjuene har enkelte av gruppene i utvalget endret 
organiseringsform. Blant annet har to av gruppene blitt medlemsorganisa- 
sjoner og har gjennomført demokratiske valg av styrer. Noen er i gang med 
nye arbeidsområder, mens andre er mer eller mindre inaktive som følge av 
at lokale mottak de var tilknyttet på intervjutidspunktet er lagt ned*. 

Alle informanter er anonymisert i teksten. Lokalgruppene er anony- 
misert, mens Refugees Welcome to Norway og Refugees Welcome to the 
Arctic er vanskeligere å anonymisere på grunn av deres særegne kjenne- 
tegn. Andre organisasjoner, aktører og enkeltpersoner som trekkes frem i 
intervjuene er anonymisert, da de ikke har hatt anledning til å samtykke. 
Prosjektet er meldt inn til Norsk senter for forskningsdata (NSD). 


Fremveksten av en sosial bevegelse 


Som beskrevet innledningsvis, var det få som hadde forutsett omfanget 
av flyktning- og asylankomster høsten 2015. Tilstandene utenfor PU på 
Tøyen var kaotiske, og snart opplevde flere lokalsamfunn rundt om i 


8 Se «Etterord» i Sætrang, 2016 for mer informasjon om gruppenes utvikling i etterkant av inter- 
vjuene. 

landet lignende tilstander etter hvert som lokale mottak ble opprettet og 
store antall mennesker ankom på kort tid. 

Hvordan gikk det til at en liten gruppe frivillige som delte ut mat til 
flyktningene utenfor PU på Tøyen vokste til en Facebook-gruppe med 
nær 100 000 medlemmer, og lokalgrupper over hele landet? Et første steg 
i å få grep om RW-bevegelsens fremvekst og raske spredning er å under- 
søke informantenes egne beskrivelser av situasjonen og hvilken mening 
de knyttet til denne. Det handler altså om å få tak på det Seippel (2003) 
betegner som aktørenes forståelsesrammer, forstått som meningen aktø- 
rene knytter til deltakelsen og engasjementet rundt flyktningsituasjonen. 


«Den varme bølgen» 


En av Oslo-informantene forteller om hvordan de store behovene som 
ble synliggjort utenfor PU førte til at Refugees Welcome to Norway i 
løpet av kort tid utviklet seg fra å være et middagsserveringsinitiativ til 
å organisere storskala innsamlinger av klær, hygieneartikler og utstyr til 
de nyankomne. 


[...] Veldig mange kom jo i det de stod og gikk i. De hadde jo ikke med seg noe. 
Altså...deodorant, tannbørste, shampoo...de hadde jo ingenting! Så det ble litt 
sånn: Ok, her kommer det folk helt tomhendte og de står sånn 200 meter fra der 


jeg bor. Også så mange! På det meste kom det jo flere hundre om dagen. 


En annen Oslo-informant beskriver hvordan de benyttet Facebook- 
gruppen for fortløpende koordinering av innsamling av klær og utstyr og 
formidling av raskt endrede behov etter hvert som nye grupper ankom. 


Det var litt sånn «Vi har klær, har noen andre klær?» For det var folk [nyankom- 
ne, forskers anm.] som kom med bare de det hadde på seg. Det var unger som 
hadde ulike behov, det var liksom....det manglet bleier, altså...you name it. Så 
det var litt sånn... «hvem har bleier?» Ok, hun har bleier. «Hvem har morsmel- 


kerstatning?» Fint, du har morsmelkerstatning [...]. 


På grunn av stor pågang fra folk som ønsket å bidra måtte det nyopp- 
rettede initiativet finne seg lokaler for oppbevaring. De fikk etter hvert 
sponset et stort lokale på Tøyen der de samlet inn store mengder klær 

og utstyr fra engasjerte Oslo-beboere. En informant forteller om en over- 
veldende pågang ved den første innsamlingen i de nye lokalene, og at de 
i løpet av få dager samlet inn «flere tonn» med donasjoner. Den første 
dagen var det kun et par mennesker på plass for å ta imot klær, men under 
innsamlingen spurte flere om de kunne bidra, og andre dagen talte de 
mer enn 130 frivillige som bidro med innsamling og sortering på lageret. 

I takt med at asylmottak og midlertidige mottaksplasser ble opprettet 
rundt om i landet, dukket lignende Facebook-grupper opp, i ulike lokale 
og regionale varianter. Når informantene omtaler RW-initiativets frem- 
vekst på Tøyen og den raske spredningen til hele landet, er det flere som 
knytter utviklingen til den omfattende oppmerksomheten rundt flykt- 
ningsituasjonen i både sosiale og tradisjonelle medier. For flere synes 
spredningen av bildet av Aylan Kurdi, en tre år gammel gutt som ble fun- 
net druknet i vannkanten på en strand, som en hendelse som gjorde at 
man forstod alvoret i situasjonen, og som for flere utløste en opplevelse av 
at «nok er nok» °. Kombinasjonen av medienes vinkling av en internasjo- 
nal krisesituasjon og dekningen av frivilliges bidrag på Tøyen synes altså 
å ha trigget folks vilje til å gjøre noe aktivt for flyktninger". 

Når informantene forteller om sin vei inn i RW, er det imidlertid ikke 
den omfattende mediedekningen i seg selv som vektlegges, men sna- 
rere holdningene og perspektivene som preget den offentlige debatten — 
de store kontrastene i fremstillingene: Kombinasjonen av historier om 
hjelpeløse skjebner og det de omtaler som en stadig økende skepsis til 
flyktninger og innvandrere, vekket deres motivasjon for å gjøre noe. 
En gjennomgående tendens i informantenes fortellinger at de over tid 
hadde reagert på et debattklima preget av det de oppfattet som en stadig 
større aksept for nedlatende og hatefulle kommentarer om innvandring 
og flyktninger, samtidig som man så bilder av små barn og familier som 


9 Sebla. Prøytz, Lin (2016). The strength of weak commitment: A Norwegian response to the 
Aylan Kurdi images. I: Vis, F. & Gouriunova, S. (red). The Iconic Image on Social Media: A Rapid 
Research Response to the Death of Aylan Kurdi. Visual Social Media Lab. http://visualsocialmedi- 
alab.org/projects/the-iconic-image-on-social-media 

10 At mediene hadde betydning for engasjementet rundt flyktningsituasjonen bekreftes av en un- 
dersøkelse gjennomført av Fladmoe og kolleger (2016). Studien viser at antallet hjelpegrupper 
på Facebook skjøt i været etter oppstarten av Refugees Welcome to Norway 20. august, parallelt 
med en markant økning i medieoppslag som inneholdt «politiets utlendingenhet» eller «flykt- 
ning» i august og september. 

risikerte livet for et trygt liv i Europa. En av lederne setter ord på en til- 
synelatende generell tendens i intervjumaterialet, der RW-bevegelsen og 
lokalsamfunn som stiller opp for de nyankomne beskrives som en «varm 
bølge» i et ellers kjølig debattklima. 


Jeg gikk hele sommeren og forsommeren og bare lurte på hvilket land jeg bodde 
i. Jeg lurte på hva som hadde skjedd med Norge, hvorfor det ble så kaldt og hatsk 
og...ondt. Du fikk liksom artikler og nyheter om at det var en lastebil i Østerrike 
[som smuglet flyktninger, forskers anm.] der så, så mange personer hadde blitt 
kvalt, og så er motsvaret [i kommentarfeltet] «Synd det ikke var flere». [...]. Du 
føler deg veldig alene når du ser kommentarfeltene. Og de som er imot [inn- 
vandring, forskers anm.] er veldig høylytte. De som er enige er litt stille. Så når 
jeg merka den der varme bølgen kom, så ble jeg sånn «Åh, jeg er ikke alene!» Da 


kjente jeg at da har jeg muligheten til å bidra, for jeg er ikke alene lenger. 


Etter å ha følt seg hjelpeløse over lengre tid, fremhever flere lokale initi- 
ativtakere oppmerksomheten rundt Norway-gruppens arbeid på Tøyen i 
Oslo som en utløsende faktor. 


Det her er en grasrotbevegelse som bare vokste ut av empati og behovet for å 
gjøre noe, etter å ha sittet i nesten et år og bare sett på unger som drukner og... 
ikke sant [...] Da de tok det der initiativet utenfor PU, så var det liksom sånn 


der...det var liksom legalt da, å bare dra i gang med noe, ikke sant. 


Hendelsene i hovedstaden inspirerte denne lokallederen til å tenke at 
vanlige folk som henne hadde noe å bidra med, og at det bare var å «sette 
i gang» på eget initiativ, uten noen overordnede strukturer eller langsik- 
tige planer på plass. 

Som beskrevet innledningsvis, vektlegger teorier om sosiale bevegel- 
ser utviklingen av felles forståelsesrammer som en viktig forutsetning for 
mobilisering og engasjement. I RWs tilfelle fremstår informantenes opp- 
levelse av å være del av en «varm bølge» av individer med samme verdier 
og holdninger til flyktningsituasjonen som dem selv, som en helt sentral 
faktor i oppstartsfasen. Selv om de alle startet opp selvstendig lokalt og 
hadde ulike motiver for å gå inn i arbeidet, gir de uttrykk for at de identi- 
fiserer seg med — og lar seg inspirere av — andre rundt om i landet og inter- 
nasjonalt som ønsker å gjøre noe for flyktninger. Ved å finne sammen på 

sosiale medier ble også troen på at mobilisering i sivilsamfunnet kunne 
bedre situasjonen styrket. Denne overbevisningen fremstår som en viktig 
forutsetning for at informantene gikk inn i asyl- og flyktningfeltet i sine 
hjemkommuner, og insisterte på at de som en ny og uformell aktør kunne 
spille en avgjørende rolle — i en kontekst hvor de opplevde at myndighe- 
tene hadde begrenset kapasitet. 


Et overbelastet mottakssystem skaper rom 
for ny aktør 


I1: Du ser at systemet ikke fungerer når det kommer så mange 


Samtidig som informantene satte i gang med å organisere klesinnsamlin- 
ger, begynte flere av de å trekke i sine nettverk og lokale krefter for å skaffe 
lagerlokaler, og komme i kontakt med mottak, myndigheter og lokalt 
forenings- og næringsliv slik at beredskapen var på plass når flyktningene 
etter hvert skulle ankomme sine hjemsteder. En utfordring for flere var at 
situasjonen i løpet av de første ukene og månedene var meget uoversiktlig. 
Ikke bare visste man lite om antallet flyktninger som ville komme; ofte vis- 
ste ikke kommunen selv hvor neste mottak skulle etableres. Flere av infor- 
mantene forteller om bruk av mer eller mindre utradisjonelle virkemidler 
den første perioden, og at terskelen var lav for å ta direkte kontakt med 
mottaksledere, lokalaviser eller ordførere for å få innpass på mottakene. 

Enten det var utenfor PU på Tøyen eller i tilknytning til lokale mot- 
tak som ble opprettet rundt om i landet, beskriver samtlige informanter 
den første tiden av gruppenes eksistens som særlig intens. Flere omta- 
ler arbeidet de første ukene og månedene som «førstelinjetjeneste» eller 
«nødhjelp». En av Oslo-informantene mener RW-frivillige var de første 
som 300-400 nyankomne møtte i Norge. 


Det var ingen andre som strakk ut en hånd. Da, i den akuttfasen der du på en 
måte kommer med...det kan være skader, det kan være sykdom, du kan ha 
traumer, du har ikke klær, du har ikke spist på gud vet hvor lenge...du har ikke 
vasket deg, du har ikke pusset tennene, du har unger som gråter, du har ikke 


bleier [...]. Det var jo snakk om førstelinjetjeneste i noen uker. 

Lederen for et av lokallagene beskriver hvordan hun la press på mot- 
takslederen for å få lov til å komme tidlig i gang med levering av klær 
på et nyopprettet nødmottak. Samme kveld som hun og en gruppe 
RW-frivillige var på plass for å begynne å gjøre klar kleslageret — dagen 
før ventet ankomst - får de kontrabeskjed fra UDI: Det kommer 200 
flyktninger om to timer. 


Da står vi tjue frivillige, og de var seks ansatte, og bare sa... «sengene er jo ikke 
montert!» Og da var det omrokkering da, så av de tjue stod noen og lagde mat 
til de [flyktningene] kom, og noen begynte å skru senger. Og det ble jo suk- 
sesskriteriet. For det har ledelsen [på mottaket] sagt i ettertid; at de hadde jo 
ikke klart det. Hadde det ikke vært for at vi stod tjue stykker der [...]. 


Den samme informanten forteller videre at det på dette nødmottaket, 
der folk kom rett fra grensa, var fem hundre flyktninger innom i løpet 
av de første ti dagene - i lokaler med plass til to hundre personer av 
gangen. Også her, som på Tøyen, var det akutt behov for hygiene, klær 
og helsehjelp. Hun opprettet derfor en egen gruppe på Facebook for 
helsepersonell, der de koordinerte innsatsen slik at profesjonelle var 
tilgjengelig for å kunne vurdere helsetilstanden til beboerne på ulike 
mottak. 

Informantene tegner et bilde av en akuttfase preget av til tider kao- 
tiske tilstander, og der de selv opplevde å ha en helt sentral rolle i å dekke 
grunnleggende behov hos de nyankomne, i en situasjon der mottakssys- 
temet syntes å være overbelastet. Men ifølge lederne i denne studien var 
det ikke bare det offentlige systemet som syntes å ha utfordringer med å 
respondere raskt: Selv om andre etablerte hjelpeorganisasjoner kom på 
banen etter hvert, opplevde flere av informantene at deres RW-gruppe 
var de første som var på plass de første dagene — i noen tilfeller var det 
snakk om uker. En lokalleder var overrasket over det hun oppfattet som 
et fravær av etablerte lokale frivillige aktører den første tiden. 


[Organisasjon(er)] er vanvittig dyktige på å bistå flyktningene når de blir bosatt. 
Enerådende. Men de er ikke noe sånn...de har ikke vært inne i akuttfasen nå. 
Og det overrasker meg fullstendig at de ikke kunne vært mer «på» der. Men så 


tenker jeg at «Nei, men da er Refugees-bevegelsen der da!» 

En annen mener at mange organisasjoner er vant med å agere på opp- 
fordring fra høyere hold, og at det som i flere tilfeller ble oppfattet som 
fravær skyldtes manglende informasjon og instrukser fra myndighete- 
nes side til sivilsamfunnet. Et sentralt poeng hos samtlige informanter 
går likevel på evnen til å agere raskt. Flere setter spørsmålstegn ved om 
mange etablerte organisasjoner på feltet kan ha blitt for store og brede til 
at en kan snu seg raskt, og at det i en ekstraordinær situasjon som den 
som oppstod høsten 2015 var et særskilt behov for en mer uformell aktør 
som kunne «kaste seg rundt» etter hvert som ulike behov oppstod. 


De [etablerte organisasjoner, forskers anm.] klarer ikke det der å snu seg så fort. 
For jeg mener...jeg har stått nede på PU som beredskapsvakt og vært på utsida 
og delt ut klær. Og plutselig vært på togstasjonen og frakta flyktninger til PU 
også. Plutselig på et mottak. Altså, vi er der det er behov for der og da. 


På den ene siden kan informantenes beskrivelser av RW-nettverkets 
rolle i akuttfasen belyse noen sentrale trekk ved det norske mottakssys- 
temets- og etablerte organisasjoners handlingsevne i akutte situasjoner. 
Men uten en bredere studie der man inkluderer ulike typer aktører, både 
fra det tradisjonelle organisasjonslivet og fra myndighetssiden, er det van- 
skelig å gi et helhetlig bilde av de ulike rollene. Beskrivelsene lederne i RW 
gir kan også ses som en viktig del av en legitimeringsprosess, som en måte 
å fremheve sin egenart og betydning på. I sin studie av nordmenns bidrag i 
flyktningsituasjonen 2015/2016 finner likevel Fladmoe og kolleger (2016) at 
nyopprettede initiativer som RW var et viktig supplement til de etablerte 
frivillige organisasjonene. Mens de tradisjonelle særlig bidro med inn- 
samling av penger, var de nyopprettede initiativenes arbeid i større grad 
knyttet til innsamling og utdeling av klær, mat og utstyr — nettopp den 
typen aktiviteter som blir beskrevet i denne studiens intervjuer. 

Det var i den første akutte fasen at informantene opplevde at de virkelig 
fikk bevist hva de var «gode for». Flere forteller om en bratt læringskurve, 
og at det var gjennom rollen de spilte i ulike mottak og nærmiljøer at de 
fikk bevist seg selv og sin handlingskraft som ny aktør - og slik sett fikk 
fortsette sine aktiviteter etter at situasjonen hadde stabilisert seg, på lik 
linje med andre frivillige aktører. I lys av de tre dimensjonene som skisse- 
resi kapitlets teoridel, er konteksten for framveksten av RW-nettverket — 

de politiske mulighetsstrukturene — kjennetegnet av et raskt tempo, 
harde meningsfronter og et overbelastet mottaks- og transittsystem. Et 
institusjonelt vakuum ga rom for en ny aktør. Særlig på nyopprettede 
mottak, der kapasiteten var presset og få rutiner på plass. Som vi så, deler 
også informantene følelsen av at de måtte gjøre noe for menneskene som 
kom, i mange tilfeller som en reaksjon på myndighetenes innvandrings- 
politikk og et «kjølig» debattklima. 

Den omfattende mobiliseringen dreide seg imidlertid ikke bare om at 
de hadde et stort antall mennesker som ønsket å bidra, men at de med 
Facebook hadde de et gratis virkemiddel for å koordinere bidragene på 
en effektiv måte. 


Facebook som effektivt verktøy for 

organisering og mobilisering 

Et gjennomgående trekk i intervjumaterialet er at Facebook synes å ha 
vært helt sentral for de ulike gruppenes effektivitet og fleksibilitet, både 
under og etter oppstartsfasen, mye på grunn av mulighetene for fort- 
løpende koordinering (såkalt sanntidskoordinering). Som vi har sett 
tidligere i kapitlet, var løsningen på utfordringer som oppstod, som sam- 
handlingsutfordringer eller mangel på tolker og helsefolk, ofte at de «bare 
opprettet en ny gruppe» på Facebook". Ved behov for å diskutere saker 
utenom de offentlige foraene, opprettes egne, lukkede chat-grupper. I 
mange av gruppene er det også journalister som kan plukke opp aktuelle 
nyhetssaker, og spre informasjon og nyheter fra gruppene. 

Under intervjuene ble det tydelig at informantenes syn på sosiale 
mediers rolle varierte etter hva slags type arbeid deres RW-gruppe drev 
med. For Arctic-gruppen, der folk sitter spredt over hele landet, frem- 
stilles Facebook som helt grunnleggende for å kunne utføre arbeidet de 
gjør. Ifølge en av informantene er det flere i Arctic som aldri har møtt 
hverandre «i levende live». Selv om enkelte har fungert som «bakke- 
mannskap» i Nord-Norge, foregår det meste av deres arbeid på nett, der 


11 Som f.eks. helsegruppper, tolkegrupper, landsadmin-gruppen, samt samarbeidsgrupper på 
Facebook for utveksling av mat og utstyr mellom lokalgrupper. 

de utveksler saker og søknader det kan være aktuelt å se på, diskuterer 
strategier for aksjoner og mediehenvendelser og svarer på spørsmål fra 
flyktninger. Også for lokalgruppene fremmes Facebook som selve fun- 
damentet i organisering og administrering. En går så langt som å si at 
hennes lokalgruppe «er Facebook», fordi det meste av kommunikasjonen 
og koordineringen skjer der. 


Vi er Facebook. Selvfølgelig, vi har jo hjemmeside der vi legger ut artikler og info 
til de som ikke er på Facebook da, vi har jo noen av de og, selv om det gjør det 
veldig vanskelig, for vi klarer ikke oppdatere den [hjemmesiden] like fort som vi 
oppdaterer Facebooken, for det går jo så mye kjappere! [...] Jeg tror Facebook er 
suksesskriteriet, det tror jeg det har vært. Og kommer til å være det [...] Det er 


her all kommunikasjonen skjer. Det er her folk møter hverandre. 


I likhet med informanten over forteller flere av lokallederne om hvor- 
dan det aller meste av koordinering og informasjonsutveksling foregår på 
Facebook, i større eller mindre lukkede grupper. I utvalget er det ingen 
av gruppene som har egne, fysiske lokaler. En av informantene forteller 
om hvordan den lokale admin-gruppen har møtene sine på Facebook, der 
trådene i chat-gruppene fungerer som referat i etterkant. 

Selv om Facebook utgjør et viktig organiseringsverktøy for informan- 
tene, tar de også hyppig i bruk mer tradisjonelle virkemidler som e-post 
og telefon. Flere fremhever betydningen av å møtes ansikt til ansikt, som 
på de ulike aktivitetene, eller ved at de rekrutterer nye frivillige ved å 
snakke om arbeidet de gjør til venner og bekjente. En informant forkla- 
rer at selv om mye av planleggingen, mobiliseringen og koordinerin- 
gen for å få på plass aktiviteter skjer på Facebook og telefon, er det den 
«offline» handlingen som følger av online-aktivitetene som utgjør RWs 
gjennomslagskraft. 


Altså, en ting er at vi har brukt Facebook, men det er jo fysiske mennesker som 
jobber i fysiske grupper [...] Det er ikke der [på sosiale medier] vi...vi «bor» 
ikke der. Vi bor på en måte i de tusen hjem og de tusen asylmottak, holdt jeg på 
å si [ler]. Man er jo overalt! Man sitter ikke liksom hjemme og skriver littegran- 
ne [...] Jeg kan ikke engang se for meg hvordan det skulle vært hvis vi ikke gjorde 


noen ting, at vi bare satt der med en datamaskin. Men det er instrumentet, ja. 

Lavterskel frivillighet 

Noe av årsaken til at RW vekket stor oppmerksomhet, var at de evnet 
å mobilisere et stort antall frivillige på kort tid. Gruppenes omfattende 
bruk av Facebook fremheves av informantene som en sentral faktor til 
å senke terskelen for deltakelse, ved at de benytter en plattform de fleste 
nordmenn bruker til daglig til å spre muligheten til å bidra, og der de 
fortløpende kan kommunisere helt konkrete behov. Flere forteller at de 
opplevde at andre, som dem selv, lenge hadde ønsket å bidra med noe 
etter å ha fulgt flyktningsituasjonen i media over tid. Med Facebook som 
hovedverktøy bidro Refugees-initiativet til å senke terskelen for å enga- 
sjere seg frivillig på flere måter. 

Lett tilgjengelig informasjon via Facebook-plattformen og hjemmesi- 
den førte ifølge en informant til at det bare «ramla inn» mennesker som 
ønsket å bidra på forskjellige måter. Hun beskriver hvordan det blant de 
frivillige er både etniske nordmenn, tidligere flyktninger, og nyankomne 
som selv bor på mottakene — og som kan bidra med kartlegging av behov, 
tolkehjelp osv. 


[...] Det som har vært så fantastisk den høsten her, og med det prosjektet som 
Refugees er da, er at det bare har ramla inn den ene ressursen etter den andre. 
Og plutselig så hadde vi jo en flerspråklig gruppe som drev og oversatte til alle 
språkene vi trengte, ikke sant. Så fikk vi internettsiden som stod på engelsk også 
ganske kjapt...så har vi hatt ressurser som bare har tenkt at «yes, dette har jeg 


lyst til å bidra til!». 


Ikke bare var informasjonen lett tilgjengelig: Flere av lederne forteller 
om hvordan mange av deres frivillige først hadde vært i kontakt med 
etablerte organisasjoner, men opplevd å ikke få svar på henvendelsen på 
grunn av den store pågangen. Så selv om RW gjennom både nettsider og 
Facebook-sider henviste folk til andre organisasjoner, var det mange som 
ønsket å bidra gjennom aktivitetene som RW selv stod for”. Flere mener 
evnen til å kunne respondere raskt på folks ønsker om å bidra var avgjø- 
rende for det store engasjementet og innsatsen. 


12 De to er ikke gjensidig utelukkende: Flere RW-frivillige er også aktive i andre organisasjoner på 
asyl- og flyktningfeltet (se Fladmoe mfl., 2016). 

En generell tendens i intervjumaterialet er ledernes beskrivelser av 
frivillige som ønsket å bidra uten å måtte binde seg til en spesifikk orga- 
nisasjon eller gå på kurs. Selv om de respekterer at enkelte mottak, og 
spesielt de som har sårbare grupper som barn og enslige mindreårige, 
krever kontrakter og politiattester, mener flere av informantene at det 
ikke alltid bør være nødvendig med lange kurs for å få lov til å bidra fri- 
villig på mottak”. Særlig ikke i en situasjon med akutt behov for frivillige 
hender, og å dekke grunnleggende behov som sortering og utdeling av 
klær og utstyr. Flere av informantene hevder at nøkkelen til den store 
mobiliseringen også handler om den lave graden av organisering og for- 
melle strukturer, og særlig at folk får bidra med det de selv ønsker og føler 
de er gode til. Ved å ikke kreve at folk må binde seg, og en tanke om at 
«alle monner drar», opplever flere av lederne at de får benyttet seg av alle 
som vil bidra — også innsatsen til de som kun kan bidra av og til, og som 
andre som stiller strengere krav, kanskje mister. 


[...] Det er den her lavterskelbiten jeg er så prinsippfast på, fordi at ja, har noen 
lyst til å jobbe 80 timer på en uke: vær så god! Har noen lyst til å jobbe én time 
hvert halvår: helt greit. For til sammen så far vi det til. [...] Jeg pleier å signere 
med det på innleggene mine og jeg, med at «sammen utgjør vi en stor forskjell». 
Det er liksom sånn...noen er litt sånn: «jeg får gjort så lite». Nei, du gjør ikke 
det, for det er litt sånn [...] det er et puslespill: Noen er en stor brikke og noen 
er en liten brikke. Bildet blir ikke ferdig hvis ikke alle brikkene er på plass. 


Vi vet fra tidligere studier at en sentral barriere for frivillig deltakelse er 
at folk ikke vet hvor de skal starte, eller ikke har blitt spurt (Wollebæk 
mfl., 2015). Ved å fremme konkrete behov via en uformell kanal som Face- 
book — som de fleste benytter daglig — er informasjonen om hvordan man 
kan bidra mer tilgjengelig enn den ellers ville vært. Med budskapet om 
at alle kan bidra — når de kan, og gjerne med utgangspunkt i hva de selv 
opplever de har kapasitet og interesse for — peker informantene på helt 
sentrale kjennetegn ved det som i bokens innledningsdel blir omtalt som 
en moderne og mer «refleksiv» form for frivillighet, kjennetegnet av mer 


13 En av de lokale RW-gruppene hadde på intervjutidspunktet opprettet et eget introkurs for 
frivillige. 

individuelle motiver, og der aktiviteten står i sentrum, uten at man må 
binde seg til en spesifikk organisasjon over tid (Hustinx & Lammertyn, 
2003; Wollebæk mfl., 2015). 

Informantene beskriver et handlingsnettverk som i den første tiden 
er preget av lite byråkrati, flate strukturer og sanntidskoordinering som 
gjorde dem fleksible og effektive i en ekstraordinær situasjon. Med Face- 
book som plattform har RW en svært effektiv mobiliseringsstruktur 
som muliggjør rask, omfattende og kostnadsfri koordinering og infor- 
masjonsspredning, samtidig som den uformelle formen — med fravær 
av krav og byråkrati — bidrar til å senke terskelen for frivillighet. På 
denne måten er RW et godt eksempel på det Bennet og Segerberg (2012) 
betegner som en konnektiv handlingslogikk, der ny kommunikasjons- 
teknologi bidrar til å kutte tidkrevende og kostbare ledd, samtidig som 
toveiskommunikasjonen på Facebook gjør det mulig å tilrettelegge for 
å fortløpende møte både frivilliges ønsker om å bidra og mottakeres 
behov. 

Den uformelle, flate nettverksformen som trekkes frem som gruppe- 
nes styrke og oppskriften på suksess i akuttfasen, skulle likevel raskt vise 
seg å by på utfordringer — både fordi nettverket vokste raskt, og i møte 
med andre aktører på feltet. Som en av informantene uttalte: «Vi satte jo 
i gang før vi hadde organisert oss». 


Organisering og utvikling 

Mens vi hittil i analysen har fokusert på etableringsfasen til gruppene i 
utvalget, skal vi i det følgende rette oppmerksomheten mot utviklingen 
etter den første spontane organiseringen. Etter kort tid oppstod det spen- 
ninger mellom nettverksorganisering på den ene siden og behovet for 
kontroll og demokratiske strukturer på den andre. En utvikling drevet 
dels av et internt behov for kontroll og oversikt, og dels av eksterne krav 
og forventninger knyttet til de politiske mulighetsstrukturene. Særlig i 
møte med andre aktører har informantene gjort seg erfaringer som tyde- 
liggjør og utfordrer RWs særtrekk og forståelsesrammer, og som ligger til 
grunn for en videre refleksjon rundt gruppenes fremtid: Hvor formalisert 
er det mulig å bli uten å miste seg selv? 

Norway-gruppen: Fra lokalgruppe til 
paraplyorganisasjon 

Etter hvert som lokale grupper ble opprettet over hele landet, var Nor- 
way-gruppen i en periode preget av det en av informantene betegner som 
«voksesmerter». Mens RWTN startet opp som et samlingssted for alle som 
ville bidra for flyktninger, forsvant mye av den koordinerende aktiviteten 
i løpet av kort tid ut til lokalgruppene. En av Oslo-informantene forteller 
om situasjonen som oppstod etter at frivillige fra Norway-gruppen opp- 
rettet Refugees Welcome to Oslo, og med det overtok mye av den koor- 
dineringsfunksjonen Norway-gruppen opprinnelig hadde hatt på Tøyen. 


Hele dette prosjektet startet jo opp som Refugees Welcome to Norway, men 
det burde vært startet opp som Refugees Welcome to Oslo. For [aktiviteten i 
Norway-gruppen, forskers anm.] var jo bare rundt i Oslo. Så når disse lokale 
gruppene begynte å poppe opp, så brøt jo Oslo ut og dannet Refugees Welcome 
to Oslo, samtidig som Østfold, Vestfold...ikke sant. Så da var det sånn at da 
hadde liksom...Norway hadde liksom ikke noen sånn funksjon sånn sett, fordi 


Norway hadde vært på Tøyen, ikke sant. 


Det faktum at «hvem som helst» kunne opprette en RW-gruppe på 
Facebook, førte raskt til at man mistet kontrollen over hva som fantes 
av RW-initiativer rundt om i landet. En annen forteller om hvordan 
det var lite samhandling mellom lokale initiativtakere når det kom til 


opprettelsen av nye grupper. 


Det har liksom ikke vært sånn avtalt at «OK, nå først oppretter vi en lokalgrup- 
pe, og så en fylkesgruppe, for det passer bra» og sånn og sånn. Det har på en 
måte vært sånn at «bæm», der var det noen som startet der. «Bæm», der var 


det noen som startet der. Også kanskje man snakket sammen littegranne [...]. 


En av Oslo-informantene forteller om hvordan et stadig mer uoversiktlig 
landskap av lukkede lokalgrupper fikk RWTN til å tenke nytt om sin 
funksjon. En av de sentrale aktørene satte seg ned og forsøkte å få en 
oversikt over alt som skjedde rundt om i landet. For å bevare en viss 


14 Jmf. Fladmoe mfl. (2016) som finner langt flere RW-grupper på nett enn det som registrert hos 
RWTNs hjemmesider. 

grad av oversikt og informasjonsflyt opprettet hun en lukket «lands- 
admin»-gruppe på Facebook, der hun samlet lokale ledere og adminis- 
tratorer. Her kunne de utveksle erfaringer og informasjon, samt melde 
fra om lokale nyheter som kunne deles på Norway-gruppen. Fra å ha 
hatt en sentral rolle i koordineringen av lokale aktiviteter i Oslo, var Nor- 
way-gruppa nå på «et nivå over», der de satt med oversikten og kunne 
kanalisere bidragene inn i lokalgruppene. 

Fremveksten av lokale grupper var en ønsket utvikling, «målet var jo 
at folk skulle gjøre det som trengs», som en informant forklarer. Men 
den løse og desentraliserte strukturen førte til et behov for koordine- 
ring og erfaringsutveksling, da flere lokale administratorer hadde spørs- 
mål om logobruk, organisering og praktiske utfordringer i forbindelse 
med oppstarten. Som Shirky (2008) argumenterer for, fungerer ad hoc- 
organisering så lenge det er snakk om få aktører og et par aktiviteter, men 
når et initiativ begynner å øke i omfang, vokser styringsutfordringene 
gjerne raskere enn organisasjonens eller nettverkets størrelse. Ifølge en av 
informantene fungerte Norway-gruppen nå som en paraplyorganisasjon 
og infogruppe for lokalgruppene, med et mål om å få de lokale gruppene 
opp og stå som selvstendige enheter. 


Utfordringer i formaliseringsprosessen 


Veien fra en løsere form mot en ny struktur og funksjon skulle imidlertid 
vise seg å ikke være uten utfordringer. Parallelt med at koordineringen av 
aktiviteter i stor grad gikk ut i lokalgruppene, meldte behovet seg for å få 
på plass noen mer formelle rammer i Norway-gruppen. Etter at de i star- 
ten hadde mottatt mindre beløp på en privat konto til innkjøp av mat og 
utstyr til de nyankomne, forteller en at det i takt med oppmerksomheten 
rundt initiativet begynte å komme inn større beløp på «tusenvis av kro- 
ner» fra firmaer og privatpersoner som ønsket å bidra. Ifølge en av Oslo- 
informantene var det «rett og slett for å følge retningslinjene for norsk lov» 
at Norway-gruppen ble registrert som organisasjon i Brønnøysundregis- 
teret 30. august 2016, som den første av RW-gruppene i Norge. 

Selv om alle var enige om behovet for å få på plass rammene rundt det 
økonomiske, fulgte utfordringene av det som følger av at man registrerer 

seg som en frivillig organisasjon; nemlig at man må ha et styre, som igjen 
fordrer demokratiske strukturer”. På intervjutidspunktet hadde Nor- 
way-gruppen et midlertidig («interim») styre som skulle fungere inntil 
de fikk på plass de nødvendige strukturene for å gjennomføre et demo- 
kratisk valg av styremedlemmer. Ifølge flere av informantene førte ned- 
settelsen av interrimstyret til det de beskriver som en intern konflikt som 
utspilte seg på «åpen Facebook-vegg» på den nasjonale gruppens profil. 
Rundene førte til at enkelte av ildsjelene som hadde vært med å starte opp 
initiativet falt fra, og at en del følgere og lokale ledere i utvalget meldte seg 
ut av Norway-gruppen — om ikke permanent så til «den verste stormen 
hadde lagt seg» etter noen uker. 

Etter at RW-gruppene hadde gjort seg noen nyttige erfaringer gjennom 
den første, spontane mobiliseringen, opplevdes arbeidet med å få på plass 
en viss grad av struktur og kontroll som en naturlig neste fase. Til tross for 
at det førte til noen «voksesmerter», med diskusjoner om hva RW skulle 
være i en norsk kontekst, og hvordan de skulle organiseres, ble prosessen 
av flere oppfattet som helt nødvendig for å kunne fortsette med arbei- 
det over tid. Flere av informantene understreker hvordan det er viktig å 
anerkjenne de interne aktørenes betydning for utviklingen, blant annet 
hvordan uredde aktivister må til for å starte opp noe, men at det er andre 
egenskaper som trengs for at et initiativ som RW skal overleve over tid. 


Det har hele tiden vært en håndfull personer som har sørget for at dette her på 
en måte har gått mer og mer mot å bli en formell organisasjon med de riktige 
rammene og ikke på en måte bare er forblitt en sånn flat struktur som bare lever 
sitt liv, men som på en måte har en litt sånn ambisjon om å bli organisert...eller 
hva man kan si da, en «ordentlig» administrativ enhet som skal sørge for at man 


har bærekraft i engasjementet da. For det er ikke noen selvfølge. 


For denne informanten handler et viktig steg mot det hun omtaler som 
en mer «profesjonell organisering» om å bevege seg over på andre platt- 
former enn sosiale medier. En av Oslo-informantene forklarer hvordan 


15 Forstàtt som vedtekter og formelle rammer for interne valgprosesser og hvem som skal kunne 
stemme ved disse. Se krav for registrering i Brønnøysundregistrene/frivillighetsregisteret:htt- 
ps://www.brreg.no/lag-og-foreninger/registrering-i-frivillighetsregisteret/ 

Norway-gruppas bevegelse bort fra Facebook har fulgt naturlig av arbeids- 
delingen mellom gruppene. Ettersom lokalgruppene i stor grad overtok 
koordineringen av lokale aktiviteter, ble ikke Facebook-gruppen et like 
viktig organiseringsverktøy for RWTN. På intervjutidspunktet benyttet 
den nasjonale gruppen i hovedsak plattformen for å dele informasjon og 
aktuelle nyhetssaker, som en «hvilken som helst annen Facebook-gruppe». 


Altså... misforståelsen her da... er for det første at Refugees Welcome to Nor- 
way er en Facebook-gruppe. Fordi at den veldig fort ble en organisasjon. Også 
ble det et skille mellom gruppe og organisasjon. En stor misforståelse er det at vi 
administrerer og organiserer oss gjennom den Facebook-gruppen. Det er ikke 
tilfellet. Fordi veldig fort ble alt engasjementet spredt til lokale grupper [...] Det 
[Facebook] er bare en måte å organisere seg på lokalt. Det er på en måte... etter 
hvert så har vi jo begynt å bruke telefon og e-post og fysiske møter selvfølgelig, 


sånne ting...som seg hør og bør. 


På mange måter beskrives utviklingen av Norway-gruppen som en tung, 
men nødvendig prosess. Fra den nasjonale gruppens perspektiv oppstod 
raskt et behov for en viss grad av kontroll og demokratiske strukturer, 
både av rent praktiske og lovmessige hensyn, som at man ikke kunne ha 
penger på privat konto, og at man trenger et organisasjonsnummer for å 
søke om midler. 


Selvstendige lokalgrupper 

Den lokale autonomien fremstilles av de lokale lederne som helt avgjø- 
rende for gruppenes virke, både for deres identitet og for å kunne arbeide 
mest mulig effektivt. Selv om de ulike gruppene er sammenkoblet i navn 
og på nett, har de ingen formell kobling til Norway-gruppen. Derfor 
reagerte også enkelte da Norway-gruppen påtok seg en mer overordnet 
funksjon, og «plutselig skulle representere dem». En informant under- 
streker hvordan lokallagene på ingen måte må anses som «undergrup- 
per» av RWTN, og hvorfor det er så viktig at det forblir slik. 


Jeg tror det [har å gjøre med at] ingen har lyst til å bli fortalt hva de skal gjøre. 
Det er liksom...hver gruppe er litt sånn...ikke som kongen på haugen, for vi 


er ikke der heller. Men det er noe med at det er sånn vår gruppe fungerer, og 


174 


PÅ FACEBOOK FOR FLYKTNINGER 


Oslo-gruppen jobber på en helt annen måte, og Kongsberg-gruppen jobber på 
den måten. Det er ingen fasit på hvordan gruppene fungerer, og da funker det 
dårlig når noen prøver å trykke ned noe [ovenfra, forskers anm.], for det er litt 
sånn... «jammen det passer kanskje for den gruppen nedi Hedmark, men det 


passer ikke for vår gruppe her». 


Mens sosiale mediers rolle synes å ha endret seg for den nasjonale grup- 
pen, fremstår Facebook som det mest sentrale organiseringsverktøyet for 
lokalgruppene, som en plattform for både internkommunikasjon og for å 
mobilisere til og koordinere offline aktiviteter. 

I forbindelse med at Norway-gruppen formaliserte seg, var det også 
flere av de lokale lagene som gjorde det samme". For to av informantene 
hadde de interne stridighetene og usikkerheten rundt hva som ville skje 
med Norway-gruppen en viss betydning for at de ønsket å formalisere 
seg for å stå på egne ben. Men for de fleste handlet det som i Oslo først 
og fremst om økonomiske hensyn, og at de i tillegg til klær og utstyr 
hadde fått inn pengedonasjoner som ikke kunne stå på privat konto over 
lengre tid. Et annet viktig aspekt flere trakk frem, var hvordan det å ha 
et organisasjons- og kontonummer er en nødvendig forutsetning for å 
etter hvert kunne søke om midler som kan støtte opp om mer langsiktige 
prosjekter. Mens prosessene med å få på plass et interim-styre Norway- 
gruppen bød på utfordringer, fremstod det mindre konfliktfylt å få på 
plass midlertidige styrer i lokalgruppene. For de fleste dreide det seg om 
at ildsjelene som allerede var mest involvert i administrative oppgaver, 
fikk mer formaliserte roller som styremedlemmer. Men som vi skal se 
under «Veien videre», skulle det å få på plass et demokratisk valg vise seg 
å være en utfordring for flere. 

Formaliseringen av RW-gruppene handlet imidlertid ikke bare om 
praktiske og økonomiske hensyn, det hadde også en mer normativ 
dimensjon som dreier seg om legitimitet og det å bli tatt mer på alvor 
som en ny aktør på feltet. 


16 Det er imidlertid viktig å bemerke at dette kun gjelder 12 av RW-gruppene totalt, men et flertall 
av gruppene i denne studiens utvalg. Flertallet av de registrerte lokale RW-gruppene har altså 
ikke registrert seg som frivillige organisasjoner. 

«Ikke bare en Facebook-gruppe»: RW i møte 
med andre aktører 


Ifølge Seippel (2003), kan ikke utviklingen av organisasjoner og sosi- 
ale bevegelser forstås uavhengig av den større konteksten de går inn i. 
Dette innebærer også å se dem som del av et nettverk av ulike aktører. 
Som vi så ovenfor, var samarbeid med andre aktører, som kommunen, 
mottaksledere, og private aktører for donasjoner og lokaler, helt sentralt 
for RW-gruppenes arbeid og gjennomslagskraft både i oppstartsfasen og 
også etter at den akutte situasjonen hadde roet seg. 

Et flertall av informantene forteller om gode samarbeidsrelasjoner, 
særlig til lokale frivillighetssentraler og mottaksledelse, og det er en gjen- 
nomgående tendens at de ønsker å samarbeide med alle som jobber for å 
bedre situasjonen for de nyankomne. Men kommunikasjonen med eta- 
blerte organisasjoner har ikke bestandig gått like lett. Selv om de opple- 
ver å ha spilt en viktig rolle i akuttfasen, opplevde noen at enkelte lokale 
frivillige aktører var skeptiske til dem i begynnelsen. 


Jeg hadde jo en konflikt med [etablert lokal organisasjon] på mottaket, for jeg 
ringte de og sa «kan dere ikke sende helsefolk, noen førstehjelpsskrin...whate- 
ver?» Og da var svaret jo selvfølgelig «Dette skal ikke dere blande dere opp i, for 
dere er jo bare en Facebook-gruppe». Det er jo et sånt argument vi møtes med 
[...] Vi er en «døgnflue», også er vi «bare en Facebook-gruppe». Og jeg tenkte 
bare... whatever. Vi får gjort mye! Så bare kall oss det, bare undervurder oss. Jeg 


tror vi får gjort mer enn dere [lokal organisajon] likevel» [...]. 


Informanten forteller at hun opplevde at samarbeidet ble bedre etter 
hvert som mottaksledelsen fikk koordinert de frivillige aktørenes rolle 
på mottaket, slik at de ikke følte at de «tråkket hverandre på tærne». 
Hun forteller videre om hvordan de opplevde å få mer legitimitet etter 
at de mer etablerte aktørene så hva RW-gruppen fikk utrettet på det 
første akuttmottaket de var inne på, i tillegg til at de etter relativt 
kort tid registrerte seg som organisasjon, og opprettet et midlertidig 
styre. 


[...] For meg er det den biten at vi blir tatt hakket mer seriøst, de kan ikke kalle 


oss en Facebook-gruppe lenger. Vi er faktisk organisert, vi er en organisasjon. 

Til tross for frustrasjonen over å ikke bli tatt på alvor av etablerte orga- 
nisasjoner og instanser, reflekterer en av informantene over hva som 
kan gjøre det utfordrende og uvant å forholde seg til en ny og uformell 
aktør. 


Vi har jo på en måte ikke noe sånn der A4-opplegg med noen slags veldig sånne 
formelle og riktige nøkkelpersoner liksom. Altså sånt. Det er...det er ukomfor- 
tabelt å forholde seg til en sånn ad hoc-gruppe, da. [...] De ser sikkert for seg 
at det er vanskelig å forplikte oss, eller ha en god dialog som løper over lengre 


tid og sånne ting [...]. 


En annen mener at noe av årsaken til at hennes RW-gruppe har hatt 
utfordringer med å få på plass lokale samarbeid handler om at det for 
mange andre aktører er ressurskrevende å bygge nettverk, fordi det 
forventes at en må møtes ansikt til ansikt («De jobber ikke på nett på 
samme måte som vi gjør»). Med beskrivelsene av ulike måter å arbeide 
på er informantene her igjen inne på det Bennet og Segerberg (2012) 
betegner som ulike «logikker», og forskjellen mellom det de omtaler 
som mer tradisjonelle former for kollektiv handling og en konnektiv 
handlingslogikk. Den sistnevnte synes i særlig grad å kjennetegne RW- 
nettverket, der ny kommunikasjonsteknologi som Facebook spiller en 
såpass sentral rolle i organisering og kommunikasjon både internt og 
eksternt. Ikke bare kan RW sies å følge en annen handlingslogikk, de 
utfordrer også med sin ubyråkratiske og mer uformelle organisering 
rådende forståelser av hva som kjennetegner en legitim aktør på feltet. 
Videre skal vi se hvordan en av de sentrale utfordringene for RW- 
gruppene fremover handler om å finne en balanse mellom egne behov 
og ytre forventninger om å få på plass noen formelle rammer på den ene 
siden — og slik sett bli «likere» mer etablerte aktører — og å opprettholde 
det opplever som deres grunnleggende identitet og særpreg som en 
uformell grasrotorganisasjon på den andre. 


Veien videre: Fra nettverk til hierarki? 


Et gjennomgående trekk ved gruppene i utvalget er at de alle er preget av 
lav grad av hierarki og byråkrati. Mens Arctic-nettverket ikke har noen 

utpekt leder, og kan sies å ha en mer desentralisert struktur som følge av 
at de ikke har noen lokal «kjerne», har Norway og de andre lokalgruppene 
som har registrert seg som formelle organisasjoner til en viss grad fått en 
mer hierarkisk form, med et styre og en styreleder øverst, etterfulgt av 
administratorer og frivilligkoordinatorer, og frivillige nederst”. Flere av 
informantene er imidlertid ikke komfortable med «leder»-tittelen. Da de 
under intervjuet ble spurt om å tegne et organisasjonskart, var det for 
flere ikke naturlig å sette opp en tradisjonell struktur med piler som gikk 
opp og ned mellom nivåer (som viser rapporteringsveier og maktrelasjo- 
ner). En mener det er få av RW-gruppene som vil bli satt i en «bås» som 
en viss type organisasjon. En annen forteller at hun tenker på styret som 
en «ren praktikalitet», og at de liker å tenke at aktørene står «ved siden 
av hverandre», snarere enn under hverandre i en hierarkisk form. Men de 
har likevel en struktur, riktignok med færre nivåer sammenlignet med 


mange andre organisasjoner. 


Vi har jo...ikke sant...vi har styreleder og styre. Og under styret så har vi frivil- 
ligkoordinatorene, som koordinerer de ulike aktivitetene. Og under der igjen så 
er det bare en kjempesvær masse med frivillige [som består av] en liten masse 
som er de aktive frivillige, og under der igjen så har du liksom alle støttespiller- 


ne, tilhengerne....hva du kan kalle de på Facebook. 


Et sentralt poeng hos flere er at det er lett å komme seg inn i ansvarsroller 
dersom en ønsker det. 

Flere av informantene mener de flate strukturene bidrar til å gi 
RW-gruppene en fleksibilitet og effektivitet som skiller dem fra mer 
etablerte aktører på feltet, hvor beslutninger gjerne må gjennom mange 
møter og ledd før de kan vedtas og gjennomføres. En av lederne, som har 
bakgrunn fra prosjektledelse i større organisasjoner og bedrifter, mener 
det er likheter i måten å jobbe på, men at man i RW-gruppen får gjort 
ting fortere. Fordi ting ikke må gjennom «høringer og sånne ting», mener 
hun at det bare tar «minutter» fra de har bestemt seg for noe til det er 
gjennomført. 


17 I grupper som ikke har formalisert seg, har en færre ledd. De fleste gruppene har imidlertid én 
person som fungerer som leder og fremstår som deres ansikt utad. 

Å minimere antall møter og byråkratiske prosesser synes som en 
helt sentral strategi for mange av lederne, og en form de bevisst søker å 
beholde fremover — uavhengig av om de er formelle eller ikke. En mener 
også at det med få ledd gjør det enklere å reagere raskt, og offentlig, på 
hendelser som i andre organisasjoner vil måtte diskuteres og avklares på 
mange nivåer. 

Et annet særtrekk som løftes frem av flere informanter, er tilpasnings- 
dyktigheten som følger av en fleksibel struktur. Ved at de tar utgangs- 
punkt i de lokale behovene, kan de tilpasse aktiviteter etter behovene som 
til enhver til måtte melde seg («bottom-up»), fremfor en mer toppstyrt 
tilnærming som enkelte mener kan prege andre etablerte lokale aktører 
— som kan tendere til å «gjøre ting som de alltid har gjort det». Denne ad 
hoc-evnen fremheves av informantene som en av de største forskjellene 
mellom RW og andre aktører. 


Utfordringer: Demokratiske strukturer, økonomi og 
frykt for å brenne ut ildsjelene 
Selv om de ser mange muligheter ved å beholde en løsere nettverksform, 
reflekterer informantene også rundt hvilke utfordringer de står overfor 
fremover. For det første dreier det seg om demokratiske utfordringer. 
Som vi så tidligere har de fleste fått på plass midlertidige styrer, men flere 
slet på intervjutidspunktet med å få på plass demokratiske strukturer. 
Særlig når de som var ansvarlige for å få på plass disse var de samme 
menneskene som var fullt opptatt med den daglige jobben det innebar å 
koordinere en gruppe. En sentral utfordring handler om gjennomføring 
av et demokratisk valg, og hvem som skal kunne stemme, når det ikke er 
avgrenset hvem som er medlem og ikke, som i en medlemsorganisasjon. 
Flere så for seg å avgrense stemmeretten til personer som stod oppført 
som frivillige på gruppenes ulike aktiviteter. For Norway-gruppen dreide 
det seg om å finne ut av hvem som skulle stemme i de ulike lokalgrup- 
pene, og hvordan stemmene eventuelt skulle fordeles ut fra gruppenes 
størrelse. 

En annen utfordring som går igjen blant gruppene i utvalget handler 
om økonomi og langsiktighet. Selv om det etter akuttfasen roet seg for 

mange, er det flere som mener man kan «drive på knapper og glansbilder 
en stund», men at det blir vanskelig i lengden. For flere av informantene 
fremstår det å kunne få et varig og sentralt lokale hvor de kan møtes og 
drive aktiviteter, samt å få midler til å kunne betale noen ansatte, som 
viktig for å kunne fortsette arbeidet fremover. 


Målet er jo at det kan bli det [en organisasjon med ansatte], uten at det blir 
så voldsomt byråkratisk og administrativt, men på en måte at det er noen 
som har ansvar som de får lønn for. Sånn at de får...altså, jeg tror liksom 
det er verdt å investere litt i det engasjementet her da, sånn at det blir 


langsiktig. 


En av informantene er imidlertid bekymret for at man blir for fokusert 
på penger og prosjektsøknader ved å formalisere seg. Ikke bare vil de 
da bli nødt til å følge retningslinjene og rapporteringskravene som føl- 
ger av tilskuddene, hun frykter også at lokalgruppen skal miste av syne 
hvorfor de begynte med arbeidet i utgangspunktet, som ikke dreide 
seg om penger, men om å «klare seg på overskuddet folk har liggende 
hjemme». 

I tillegg til de økonomiske faktorene, og manges ønske om mer for- 
utsigbarhet, er det også et tredje kjennetegn ved en mer uformell orga- 
nisering som fremstår som en utfordring fremover, nemlig det som er 
knyttet til å ivareta enkeltindivider som legger ned mye tid og energi i 
arbeidet. Selv om det å organisere seg via sosiale medier på mange måter 
senker de økonomiske kostnadene ved kollektiv handling, så fører det 
å operere utenfor «rammene» over tid til en annen type kostnad, som 
for alle gruppene handler om at ildsjelene og kjernefrivillige sliter seg 
ut. En informant forteller om hvordan de i «perioder har brent lys ikke 
bare i begge ender, men i midten, og bare gått på». Andre forteller histo- 
rier om hvordan de i perioder har stått på «døgnet rundt», fordi det hele 
tiden «rant inn med meldinger og forespørsler på chatten». En uformell 
struktur medfører altså at mange av RW-gruppene er helt avhengige av 
enkeltpersoners frivillige engasjement for den daglige drift og virke. På 
denne måten fremstår de som mer sårbare, uten den samme forutsigbar- 
heten og støtteapparatet som mer formaliserte organisasjoner kan tilby 
sine ansatte. 

Til tross for at enkeltgrupper kan oppleves som sårbare, beskrives 
nettverket av relasjoner av informantene som robust og levedyktig over 
tid. En av informantene snakker om hvordan en lokal RW-gruppe hun 
var med i hadde gått «i dvale». Hun forklarer videre hvorfor hun ikke vil 
bruke begrepet «død», fordi nettverket og kontaktene alltid vil være der 
— og dermed vil kunne mobiliseres hvis noe lignende skulle skje igjen. En 
annen sammenligner nettverket med sopper som «popper opp» der det 
trengs. Styrken ligger nettopp i at de lett kan gå over i andre funksjoner 
alt etter hva det måtte være behov for det, «og så må det ikke behandles i 
et nasjonalt styre og nye vedtekter og sånne ting [...]». Så selv om det for 
Norway-gruppen er et poeng å bli mer profesjonell for å kunne opprette 
langsiktige samarbeid opp mot myndighetsnivå, er det for lokallagene 
fleksibiliteten og det mer uformelle som synes som nøkkelen også for det 
videre arbeidet. En av lokallederne oppsummerer sine visjoner for RWs 
fremtid slik: 


Mitt mål er at vi fremdeles skal være litt den der uordentlige aksjonsgruppa, 
grasrotbevegelsen, som ikke er for «ordentlig» og som ikke har møter på samme 
måte [som andre organisasjoner]. Vi har Facebook og SMS hvis det ikke funker 
på Facebook. Og så møtes vi innimellom [...] Vi skal ikke være formelle, og vi 
skal bare møte opp. Så kan de andre komme etter at de er ferdige på møtene sine 


[...] Og de er veldig velkomne etter. 


Oppsummering og diskusjon 
Med utgangspunkt i erfaringene til ledere og nøkkelpersoner i et utvalg 
initiativer rundt om i landet har kapitlet fokusert på fremveksten og 
utviklingen av Refugees Welcome-nettverket i Norge. Studien anlegger 
et perspektiv der RW studeres som en sosial bevegelse, der både politiske 
mulighetsstrukturer, mobiliseringsstrukturer og rådende forståelses- 
rammer - og samspillet mellom disse — påvirket gruppenes etablering, 
vekst og virke. 

Funnene peker i første omgang på hvordan de tre dimensjonene kan 
bidra til å forklare RW-initiativenes fremvekst og gjennomslagskraft. 
Det offentlige mottaksapparatet var overbelastet, og behovet for frivillige 

bidrag stort (mulighetsstruktur). På flere måter kan det se ut til å ha opp- 
stått et «institusjonelt vakuum» i akuttfasen, som beredte rom for en ny 
og uformell aktør. Facebook fungerte som et svært effektivt verktøy for å 
informere, mobilisere og koordinere lokale aktiviteter og frivillig innsats 
(mobiliseringsstruktur). Den uformelle organiseringsformen, med min- 
dre formaliteter og bindingskrav — som ga mulighet for at frivillige kunne 
bidra med utgangspunkt i egne ressurser og kapasitet — bidro til å senke 
terskelen for deltakelse. 

Videre ser vi at det etter kort tid oppstod en spenning mellom en flat 
og uformell organisering på den ene siden, og behov for formalisering 
og styring på den andre. Ikke bare var utviklingen drevet av et internt 
behov for kontroll og oversikt. Også eksterne behov, krav og forvent- 
ninger skapte grobunn for at flere av gruppene raskt ble formelle orga- 
nisasjoner. Dette innebar også en mer normativ dimensjon knyttet til 
legitimitet, og forutsetninger for å bli tatt på alvor som en seriøs aktør 
som kan inngå i samarbeid med etablerte aktører på asyl- og flyktning- 
feltet (forståelsesrammer). 

Analysene tydeliggjør hvordan en flerdimensjonal tilnærming kan 
være en fruktbar inngang til å studere institusjonalisering, og hvordan 
de ulike dimensjonene kan spille ulik rolle på ulike stadier i institusjo- 
naliseringsprosessen (Seippel, 2003). For eksempel la de politiske mulig- 
hetsstrukturene til rette for at flere av RW-gruppene kunne spille en 
sentral rolle i beredskapen i sine lokalsamfunn, før mulighetsrommet 
igjen «tettet» seg etterhvert som andre etablerte aktører kom på banen 
og situasjonen roet seg. Som vi så, var det først etter den første intense 
perioden at behovet for legitimering meldte seg, og at erfaringer gjort i 
møter med andre aktører på feltet nedfelte seg i en tydelig identitet og 
organisasjonsstruktur («hvem og hva er vi?») — et særpreg som særlig lig- 
ger i en uformell, effektiv og fleksibel organisasjonsform muliggjort av 
Facebook-plattformen. Funnene tydeliggjør også hvordan digitaliserin- 
gens potensiale (mobiliseringsstrukturene) betinges til dels av det poli- 
tiske mulighetsrommet (hvilken plass kan hvilke organisasjonstyper få?), 
og dels av forståelsesrammene (forventninger til hva en legitim aktør på 
feltet er og bør være). 

Kommunikasjonsteknologi gir nye muligheter, men 
innenfor visse rammer 


Informantenes refleksjoner rundt hvor formaliserte gruppene kan bli 
uten å miste seg selv gir videre grunnlag for en bredere diskusjon rundt 
hva RW-casen kan si om nye former for frivillighet generelt, og om bære- 
kraften i denne typen løse, digitale nettverk spesielt. På flere måter kan 
RW sies å representere en ny organiseringsform som skiller seg fra mer 
tradisjonelle former for kollektiv handling, først og fremst fordi bruken 
av Facebook som organiseringsverktøy fremstår som en betingelse for 
gruppenes effektivitet og gjennomslagskraft. På individnivå synes det 
som om RW med bruken av sosiale medier som et uformelt verktøy for 
informasjonsspredning og mobilisering har funnet en måte å appellere 
til det som omtales som stadig mer «refleksive» frivillige på, som er mer 
opptatt av enkeltsaker, er løsere bundet til organisasjoner og har større 
forventninger til å realisere seg selv gjennom det frivillige arbeidet. Sosi- 
ale mediers åpenhet og mangel på krav og medlemskap, kombinert med 
muligheten til å fortløpende oppdatere konkrete behov og reagere raskt 
på ønsker om å bidra (på frivilliges egne premisser), synes å ha gjort det 
mulig å benytte seg av engasjementet som oppstod i forbindelse med en 
akutt situasjon. 

Selv om mange frivillige organisasjoner i dag er online, med bruk 
av både hjemmesider og sosiale medier, har tidligere studier vist at fri- 
villige organisasjoner i liten grad tar i bruk de interaktive mulighetene 
internett tilbyr (Eimhjellen mfl., 2013). Ikke nødvendigvis fordi det er 
mangel på vilje, men fordi det på mange måter kan være utfordrende å 
skape interaktivitet samtidig som man evner å beholde en viss grad av 
kontroll, legitimitet og organisasjonskultur (Steen-Johnsen mfl., 2012). 
Aksjonsgrupper og organisasjoner som RW, som oppstår på Facebook, 
synes i større grad enn etablerte aktører å evne å ta i bruk det potensi- 
alet for toveiskommunikasjon som ligger i de nye kommunikasjonsme- 
diene. Ikke bare til enveis informasjonsspredning og mobilisering, som 
mange gjør, men i all organisering og koordinering av frivillige aktivite- 
ter. Hjemmesiden til RWTN - og særlig de lokale Facebook-gruppene — 
fungerer på mange måter som digitale frivillighetssentraler, der det både 

blir formidlet konkrete behov fra mottak eller flyktninger selv, og der 
individer kan henvende seg for å få informasjon om hva de kan bidra 
med. Med bakgrunn i studier som viser at en av de mest sentrale barrie- 
rene for frivillig deltakelse er at en ikke har blitt spurt eller ikke vet hvor 
man skal begynne (se bl.a. Wollebæk mfl., 2015), kan en slik formidling 
av ulike måter å hjelpe på via nettsiden, sammen med interaksjon på en 
utbredt plattform som Facebook, fremstå som et nyttig virkemiddel for å 
senke terskelen for frivillig deltakelse. 

Basert på de ovennevnte egenskapene utgjør RW på mange måter et 
godt eksempel på det Bennet og Segerberg (2012) betegner som en kon- 
nektiv handlingslogikk, som ikke er avhengig av tidkrevende og kostbare 
byråkratiske strukturer for å mobilisere til kollektiv handling i stor skala, 
og som gjør det enklere å tilpasse seg et bredt spekter av potensielle frivil- 
lige. Men funnene understreker samtidig hvordan ingen er «selvorganise- 
rende». Særlig når et nettverk oppnår en viss størrelse, er de helt avhengig 
av ildsjeler og enkeltpersoner som investerer enormt mye tid og ressurser 
på å holde en viss grad av oversikt. Analysene tydeliggjør også hvordan 
en uformell organisering kan føre til utfordringer knyttet til økonomisk 
støtte og langsiktig planlegging, som kan bidra til stabilitet og forutsig- 
barhet over tid. Ikke bare illustrerer RW-casen hvordan interne behov for 
kontroll og langsiktighet oppstår, men også hvordan en bredere kontekst 
og eksterne aktørers krav og forventninger kan bidra til å «tvinge» en 
bevegelse inn i fastere former. Selv om det ikke er noen lovmessighet i at 
organisasjonsutviklingen går fra løsere former mot mer hierarki og byrå- 
krati, ser man gjerne tendenser til homogenisering av organiseringsfor- 
mer — eller isomorfisme — særlig på felt som asyl- og flyktningfeltet, der 
staten deltar gjennom samarbeid og finansiering av tiltak og virksomhe- 
ter (DiMaggio & Powell, 1991). Selv om aktivitetene ikke nødvendigvis 
krever det, ser man derfor en tendens til at organisasjoner adopterer visse 
former og strukturer for å leve videre over tid — uavhengig av hvor effek- 
tivt det er (Meyer & Brown, 1977). På mange måter antyder disse organi- 
sasjonsteoriene at sosiale bevegelsers fremvekst og suksess i begynnelsen 
nettopp ligger i å operere utenfor etablerte rammer og virkemidler, men 
at deres fremtid ligger i å bli en del av det etablerte systemet for langsik- 
tighet og legitimitet. 

RW-casen illustrerer imidlertid hvordan overlevelse (i det minste i 
en tidlig fase) ikke nødvendigvis innebærer å måtte bli lik andre. Selv 
om gruppene på noen måter synes å tvinges inn i noe fastere former på 
grunnlag av juridiske krav og retningslinjer og omgivelsenes forventnin- 
ger til hvordan en seriøs aktør skal være organisert, synes det som om 
RW-informantene aktivt jobber for å ikke bli som mer tradisjonelle aktø- 
rer. De insisterer på å opprettholde en særpreget identitet som grasrot- 
organisasjon med flat og uformell struktur. En struktur som innebærer 
en hybrid form for organisering som kombinerer nettverk og hierarki (se 
Enjolras 2010 om såkalte nettverksorganisasjoner). Analysene tydeliggjør 
hvordan gruppene i utvalget har funnet ulike måter å løse utfordringer på; 
mens Norway-gruppen er opptatt av å bli mer profesjonell og «ordentlig», 
ligger en viktig del av identiteten til lokalgruppene i å nettopp beholde 
en mer uformell ad hoc-struktur. Denne fleksibiliteten og tilpasningsev- 
nen muliggjøres på mange måter av todelingen mellom lokalt og nasjo- 
nalt nivå, der lokalgruppene er mer aktivitetsorienterte og den nasjonale 
jobber mer politisk. Nye kommunikasjonsformer ser ut til å bidra til å 
muliggjøre en slik hybriditet, og gi nye aktører som RW anledning til å 
utvikle nye måter å løse samfunnsutfordringer på. 

Som beskrevet i kapitlets data- og metodedel, er denne studien gjen- 
nomført på ett tidspunkt da gruppene i utvalget var på ulike stadier i sine 
utviklingsprosesser. I etterkant av intervjuene har de fortsatt å utvikle seg 
i ulike retninger. Flere spørsmål reises både med tanke på den fremtidige 
bærekraften i RW-initiativet og på hvilken rolle denne typen uformelle 
aktører kan spille i samfunnet. For det første ville det vært interessant 
å følge RW-gruppenes videre utvikling: Eksisterer de fremdeles, og har 
de funnet nye arbeidsområder etter hvert som behovet på mottak har 
blitt mindre? Hvordan har gruppene løst utfordringene med å få på plass 
demokratiske strukturer? Den norske konteksten er også spesiell med 
tanke på forholdet mellom staten og organisasjonssamfunnet: Hvordan 
har RW arbeidet og utviklet seg i Norge sammenlignet med tilsvarende 
bevegelser i andre europeiske land? 

For det andre: Hva sier det at en ny aktør som RW fikk slik gjennom- 
slagskraft om det norske mottakssystemet og etablerte aktørers evne til 
å agere raskt og effektivt i ekstraordinære situasjoner? Med kunnskapen 

om hvordan både nye og etablerte aktører supplerte hverandre på en vik- 
tig måte (Fladmoe mfl., 2016) er det også relevant å se på hvorvidt det er 
rom for ulike grader av formalitet og mer hybride former for organisering 
på et sterkt regulert felt som flyktning- og asylfeltet, og på andre felter. 

Flyktningengasjement i sosiale 
medier. Et mediepraksisperspektiv 
på flyktningsituasjonen i 2015 


Ivar Eimhjellen 
NORCE 


Abstract: This chapter is based on a quantitative study of Norwegians' social media 
engagement for helping refugees in Norway in 2015, and how this was related to 
other acts and forms of help. I argue for and utilize a social and practice oriented 
media-perspective in which I conceptualize social media as practice and connected 
to other forms of practice in the social space. I find that social media, Facebook in 
particular, was part of disseminating attention and engagement for helping refugees 
rapidly all over Norway. As such, Facebook manifested itself as an infrastructure 
for the mobilization and organizing of volunteer contributions during the refu- 
gee situation. However, the scope of social media-assisted volunteer contributions 
was relatively small compared to the contributions through established voluntary 
organizations. Likewise, the established media-channels were also more important 
than social media for the spread of information on how to contribute. Based on this 
study, I claim that social media as an infrastructure for the mobilization and orga- 
nizing of volunteer contributions serves a supplemental, albeit important function 
compared to established infrastructures. Social media supplement the established 
media and voluntary organizations by increasing the speed and geographical scope 
of mobilizing and organizing collective action. 


Keywords: social media, refugees, media as practice, mobilization, volunteering 

Introduksjon 


Året 2015 var et år der flyktningstrømmen til Europa og konsekvensene 
av den både umiddelbart og på lengre sikt fikk stor oppmerksomhet, også 
i Norge.’ For eksempel ble ordet «flykning» nevnt i over 10 ooo norske 
medieoppslag (på nett og papir) i løpet av 2015, sammenlignet med 3315 
oppslag året før (A-tekst/Retriever). I ankomstland, transittland og der 
flyktningene til slutt søkte asyl, skapte den store mengden av flyktninger 
mange utfordringer for de offentlige mottakssystemene. Som diskutert 
i de foregående kapitlene skapte flyktningsituasjonen samtidig et stort 
sivilt engasjement for å hjelpe de nyankomne gjennom fysiske handlinger 
og hjelpetiltak. Samtidig må man også ha i minne at flyktningsituasjonen 
også skapte mye motstand og negative reaksjoner (Ekman, 2018; Thor- 
leifsson, 2016; Europaparlamentet, 2015). 

Som undersøkt i kapittel 5 ble storparten av hjelpebidragene i flykt- 
ningsituasjonen utført gjennom tradisjonelle frivillige organisasjoner, 
mens rundt 20 prosent av hjelpebidragene ble utført i regi av nyopprettede 
initiativ eller organisert på egen hånd eller i lag med kjente. Samtidig, og 
som undersøkt i kapittel 6, hadde sosiale medier en helt sentral rolle i flere 
av de nyopprettede Refugees Welcome-initiativene. Disse nye initiativene 
fikk også mye medieoppmerksomhet og ble for eksempel nevnt i over 
1200 medieoppslag (på nett og papir) mellom august og desember 2015 
(A-tekst/Retriever). Basert på data fra Facebook og fra en befolkningssur- 
vey skal jeg i dette kapitlet undersøke nærmere de hjelpebidragene som 
ble etablert og utviklet gjennom sosiale medier, og hvordan disse bidra- 
gene var knyttet til andre former for bistand til flyktningene. Jeg ønsker 
her å undersøke hvordan hjelpeengasjement gjennom sosiale medier var 
koblet sammen med andre former for hjelpeengasjement. Som et teoretisk 
perspektiv for analysene vil jeg dra nytte av og argumentere for et sosi- 
alt og praksisorientert medieperspektiv (Couldry, 2012), der man søker 
å avdekke hvordan medier gjennom menneskelig praksis blir (eller ikke 
blir) vevd inn i det sosiale rommet, og hvordan medierelaterte praksiser 
står i forhold til andre menneskelige praksisformer. I kapitlet undersøker 


1 — Iløpet av året kom i overkant av en million flyktninger over Middelhavet til Europa http://www. 
unher.org/afr/news/latest/2015/12/5683dobs56/million-sea-arrivals-reach-europe-2015.html 

jeg derfor følgende problemstilling: Hvilke sosiale mediebaserte hjelpebi- 
drag vokste frem under flyktningsituasjonen i Norge i 2015, og hvordan var 
disse hjelpebidragene knyttet til andre engasjementsformer? 

Videre i kapitlet vil jeg først kort diskutere begrepene samfunnsen- 
gasjement og frivillig arbeid, og relevante kjennetegn ved sosiale medier 
og hvilke implikasjoner de potensielt kan ha for mobilisering og orga- 
nisering av samfunnsengasjement. Jeg vil så gjøre rede for og argumen- 
tere for bruken av det sosiale og praksisorienterte perspektivet på medier 
for undersøkelser av samfunnsmessige implikasjoner av sosiale medier. 
Datagrunnlag og metoder blir så skildret og diskutert før jeg legger frem 
analysen og tolkninger av datagrunnlaget. Jeg avslutter kapitlet med en 
diskusjon av funnene og hva de kan tilføre av mer generell kunnskap 
om funksjonene og konsekvensene av sosiale medier for mobilisering og 


organisering av samfunnsengasjement. 


Samfunnsengasjement og sosiale medier 


Som sosialt fenomen i en vestlig kontekst blir samfunnsengasjement 
gjerne forstått i lys av to sentrale dimensjoner: politisk deltakelse på den 
ene siden og frivillighet på den andre siden. På den politiske dimensjonen 
vil samfunnsengasjement kunne ses som et eksplisitt politisk engasje- 
ment som inkluderer aktiviteter som har som mål eller får som konse- 
kvens å endre, direkte eller indirekte, offentlige myndigheters handlinger 
(Verba, Nie, & Kim, 1978). Samtidig kan også samfunnsengasjement bli 
forstått som frivillig engasjement med ulike former for altruistisk adferd 
med mål om å hjelpe andre (en gruppe, en organisasjon eller samfunnet 
generelt) uten å forvente materiell gevinst (Musick & Wilson, 2008, s. 3). 
I Norge er frivillig arbeid en svært utbredt aktivitet der over halvpar- 
ten av befolkningen er aktive (Enjolras & Strømsnes, 2018). I Norge og 
i Skandinavia for øvrig er også slikt engasjement i størst grad knyttet til 
aktiviteter i idretts-, hobby- og fritidsorganisasjoner der man deltar både 
for egen dels skyld og for å hjelpe andre (Henriksen, Strømsnes, Svedberg, 
2018). Hjelpebidragene under flyktningsituasjonen i 2015 gav oss et kon- 
kret uttrykk for den store kapasiteten som ligger i nordmenns samfunn- 
sengasjement når det oppstår umiddelbare hjelpebehov hos andre. Som 

diskutert i de foregående kapitlene illustrerte flyktningsituasjonen også at 
slikt samfunnsengasjement gjerne er kombinasjoner av altruistisk, frivil- 
lig og politisk engasjement der ikke bare bistands- og hjelpeorganisasjo- 
ner er involvert, men et bredt spekter av frivillige organisasjoner og nye 
sosiale medier-baserte initiativ. Flyktningsituasjonen er på denne måten 
et godt egnet case til å undersøke utviklingstrekk i nordmenns samfunn- 
sengasjement og implikasjonene av sosiale medier. 

Begrepet sosiale medier blir gjerne brukt som et samlebegrep for ulike 
typer nettsider som i en eller annen form involverer brukere med egne 
profiler som er knyttet til hverandre i et digitalt nettverk (Boyd & Ellison, 
2007). Et særtrekk ved sosiale medier, og som også skiller dem fra andre 
medier, er at de på samme tid både er 1) digitale medie- og kommunikasjons- 
plattformer og 2) digitale sosiale nettverk (Enjolras, Karlsen, Steen-Johnsen 
& Wollebæk, 2013). Som medium er forskjellen fra tradisjonelle masseme- 
dier at de i større grad er preget av mediekonvergens med et mangfold av 
former for kommunikasjon, av ulike grader av interaktivitet og av typer 
medieinnhold: tekst, lyd, bilder eller video. Sosiale medier har på denne 
måten mange flere innebygde handlingsmuligheter enn tidligere medier 
(Boyd, 2011), og enkeltindivider er nå i større grad selv aktive som pro- 
dusenter og avsendere av medieinnhold. Dette har blant annet skapt nye 
måter å være samfunnsengasjert på. Som digitale nettverk kobler også de 
sosiale medieplattformene individer sammen i større nettverksstrukturer 
som potensielt kan koble hele befolkninger og samfunn sammen. Sosiale 
medier utgjør på denne måten egne nettverks- og handlingsstrukturer og 
har skapt nye måter å mobilisere og organisere samfunnsengasjement på. 
Et kjennetegn ved sosiale medier som ofte blir trukket frem i denne sam- 
menhengen, er evnene de har til å koble sammen og mobilisere mennes- 
ker på en mye raskere måte enn før gjennom mobiliseringsbølger og «viral 
spredning». Sosiale medier kan derfor ses som supplement til både etablerte 
mediekanaler og til tradisjonelle frivillige organisasjoner for mobilisering 
og organisering av samfunnsengasjement. Det er ikke lenger bare organi- 
sasjoner eller sentraliserte kringkastere som setter premissene for masse- 
mediert informasjonsflyt og kommunikasjon. Gjennom sosiale medier har 
uformelle grupper og enkeltindivider fått økte muligheter til mobilisering 
og organisering av samfunnsengasjement, raskere og i større skala enn før. 


192 


FLYKTNINGENGASJEMENT I SOSIALE MEDIER 


De egenskapene som ligger i sosiale medier, og de potensielle kon- 
sekvensene disse kan ha for mobilisering og organisering av samfunn- 
sengasjement, har av flere samfunnsforskere blitt omtalt ikke bare som 
supplerende, men også som å kunne erstatte eksisterende mobiliserings- 
og organiseringsstrukturer. Som diskutert i innledningskapitlet blir 
nettverksstrukturen og kommunikasjons- og organiseringsmulighetene 
i sosiale medier hevdet å legge til rette for «konnektiv handling» (Bennet 
& Segerberg, 2013), som utfordrer logikken i å organisere og sentralisere 
informasjon, kunnskap, interesser og interne maktfordelinger i egne 
avgrensede organisasjoner. Det blir også hevdet at nettverksteknologi har 
redusert omkostningene ved kollektiv handling så mye at organisasjoner i 
seg selv er blitt mindre viktige (Shirky, 2008). I stedet for at organisasjoner 
må arbeide for å skape engasjement blant individer, så kan engasjement og 
initiativ komme fra individene selv. De digitale nettverkene er her hevdet 
å være noe mer enn kommunikasjonssystemer og at de i seg selv er blitt 
egne og fleksible organisasjonsstrukturer (Bennet & Segerberg, 2013). I 
Norge har tidligere studier vist at sosiale medier kan konstituere nye måter 
å mobilisere til offline-engasjement, og at de kan supplere etablerte og 
tradisjonelle mobiliseringsstrukturer (Enjolras, Karlsen, Steen-Johnsen, 
Wollebæk, 2013). Her ser man sosiale medier som supplement til både 
etablerte mediekanaler og til organisasjoner som informasjonsstrukturer 
for mobilisering av engasjement. 

Generelt er det også mange studier som finner en positiv sammen- 
heng mellom bruk av sosiale medier og ikke-digitale former for sam- 
funnsengasjement (de Zuniga et al., 2009, 2010; Lutz, mfl., 2014). Her er 
det for eksempel funnet sammenhenger mellom å like politisk innhold 
på Facebook og deltakelse i politiske organisasjoner ellers (Vitak et al., 
2011) og mellom medlemskap i politiske grupper på nett og offline poli- 
tisk deltakelse (Conroy, Feezell & Guerrero, 2012). Metastudier av inter- 
nettbruk og nivå av sosialt og politisk engasjement har også vist at det 
er positive sammenhenger mellom internettbruk og denne type engasje- 
ment, i særskilt grad hos unge. Likevel er bare et mindretall av denne 
type dokumenterte sammenhenger statistisk signifikante, og man kan 
derfor ikke si så mye om kausale effekter generelt sett (Boulianne, 2009; 
2015). Oppsummert kan vi derfor si at samfunnsengasjement på nett og 

samfunnsengasjement ellers ser ut til å ha en klar sammenheng selv om 
årsaksforholdet er uavklart (se ellers kapittel 4 i denne boken). 

Videre er det her også et viktig poeng å ha med seg at det er forskjeller 
på de innebygde potensialene i medieteknologier og hvordan de faktisk 
blir brukt av mennesker. Når man skal undersøke de samfunnsmessige 
konsekvensene av ny medieteknologi, vil det fra et sosialkonstruktivis- 
tisk perspektiv være viktig å kunne ta hensyn til sosial kontekst (Sassen, 
2002; Westrum, 1991). Effekter av sosiale medier vil ikke komme av seg 
selv og vil ikke nødvendigvis være like i alle sosiale kontekster eller på 
ulike samfunnsnivå. De samfunnsmessige virkningene av sosiale medier 
vil bli formet av eksisterende strukturer, motivasjoner, praksiser, interes- 
ser, normer og kulturer der de blir tatt i bruk. I Norge vil for eksempel 
effektene av sosiale medier på frivillig og politisk engasjement kunne bli 
formet av de etablerte strukturene og praksisene rundt frivillig innsats, 
med en sterk organisasjonskultur og en tett sammenknytning mellom 
frivillige og frivillige organisasjoner (Wollebæk & Selle 2002; Enjolras 
& Strømsnes, 2018). Samtidig kan også de sosiale mediene være en del 
av utviklingen mot en mer refleksiv og fleksibel form for frivillig inn- 
sats (Eimhjellen & Ljunggren, 2017; Eimhjellen, 2018; Eimhjellen, Steen- 
Johnsen, Folkestad & Ødegård, 2018). Det vil derfor være viktig å studere 
digitale engasjementsformer i sammenheng med eksisterende engasje- 
mentsformer og å se på funksjonene og rollene som sosiale medier har i 
konkrete situasjoner vis-a-vis etablerte mobiliserings- og organisasjons- 
praksiser. Det vil her være nyttig å ha et grunnleggende teoretisk per- 
spektiv å ta utgangspunkt i. Videre legger jeg derfor frem og diskuterer 
noen sentrale elementer fra et mediesosiologisk perspektiv på de sam- 
funnsmessige implikasjonene av sosiale medier, og som jeg vil legge til 
grunn for analysene og konklusjonene i dette kapitlet. 


Medier som praksis- en sosial medieteori for 
samfunnsengasjement 


For å ta hensyn til sosial kontekst for teknologi og mediebruk vil jeg i det 
følgende argumentere for et mediesosiologisk og praksisorientert medie- 
perspektiv (Couldry, 2012) når en skal undersøke sosiale implikasjoner av 

sosiale medier, både generelt og for samfunnsengasjement spesielt. I lik- 
het med Kaun og Uldam i Sverige (2017) tar jeg her utgangspunkt i Nick 
Couldrys sosialt orienterte medieteori (2012) i undersøkelsen av sosiale 
mediers rolle i hjelpeengasjementet under flyktningsituasjonen i 2015. Det 
mest sentrale poenget som jeg vil trekke ut fra denne medieteorien, er 
fokuset på medienes innvevning i det sosiale rommet - å kunne analysere 
mediepraksiser i sammenheng med andre praksisformer og å studere 
medienes virkninger på menneskelig agens. Knyttet til flyktningsituasjo- 
nen og samfunnsengasjement handler dette om de handlingsmulighe- 
tene som sosiale medier legger til rette for når det gjelder mobilisering 
og organisering av samfunnsengasjement, hvordan de sosiale mediene 
blir brukt til slik mobilisering og organisering, og hvordan disse medie- 
praksisene er knyttet sammen med andre praksisformer i etablerte mobi- 
liserings- og organisasjonsstrukturer. Det handler altså her om å forstå 
hvordan mediepraksiser blir integrert i samfunnet, og hvordan de påvir- 
ker og blir tilpasset etablerte praksiser og strukturer. 

Ifølge Couldry handler mediesosiologi om «... the specific regularities 
in our actions related to media and the regularities of context and resour- 
ces that make certain types of media-related actions possible or impossi- 
ble, likely or unlikely» (Couldry, 2012, s. 33). Han argumenterer her for se 
på medier som praksis, som noe mennesker gjør — en form for handling. 
At sosiale medier innehar mange flere handlingsmuligheter enn tidligere 
medier (Boyd, 2011), bare understreker hvorfor et slikt perspektiv er nyttig. 
Samtidig bør også disse handlingsmulighetene kunne ses i sammenheng 
med eller sammenlignes med tilsvarende eller lignende handlingsmu- 
ligheter utenfor mediene. Gjennom sosiale medier kan man blant annet 
enkelt donere penger, signere underskriftskampanjer, melde seg til frivillig 
arbeid, bli med i protestgrupper og aksjoner eller bli medlem i organisasjo- 
ner. En kan få tilgang til medieinnhold, politisk informasjon og selv dele 
dette med eget nettverk, og en kan selv mobilisere og organisere større hen- 
delser og aksjoner. Utbredelsen av slike handlingsmuligheter bør her stu- 
deres i sammenheng med tilsvarende eller lignende handlingsmuligheter 
som eksisterer ellers, for eksempel gjennom de etablerte og institusjonali- 
serte formene for pengeinnsamling, frivillig innsats, informasjonsspred- 
ning, mobilisering og organisering av samfunnsengasjement i etablerte 

mediekanaler og i frivillige organisasjoner. Et slikt praksisperspektiv på 
sosiale medier vil være svært nyttig i en kritisk analyse av den rollen som 
sosiale medier hadde i hjelpebidragene under flyktningsituasjonen. 

For nettopp å undersøke hvilke sosiale medier-baserte hjelpebidrag 
som ble utviklet under flyktningsituasjonen i Norge i 2015, og hvordan 
disse var knyttet til andre engasjementsformer, skal jeg derfor studere 
utbredelsen av hjelpegrupper for flyktninger på Facebook, både i omfang, 
over tid og geografisk. Deretter vil jeg undersøke og diskutere utbredelsen 
av disse hjelpegruppene opp mot gruppenes koblinger til etablerte orga- 
nisasjoner og til nordmenns hjelpebidrag under flyktningsituasjonen mer 
generelt. Før jeg begynner på den empiriske analysen, skal jeg først gjøre 
rede for datagrunnlaget og metodene for datainnsamling og analyser. 


Metodisk tilnærming 


Metodisk har jeg i denne studien brukt en kvantitativ tilnærming, der 
jeg har søkt å registrere og analysere omfanget av det sosiale fenomenet 
som er i fokus. Mer konkret innebar dette opptellinger av uttrykk for 
menneskelig hjelpepraksis i forbindelse med flyktningsituasjonen i 2015, 
både gjennom sosiale medier og ellers. Det man tjener på å utvikle slik 
breddekunnskap, kan hevdes å gå på bekostning av dybdekunnskap og 
kvalitative forståelser av meninger, handlinger og intensjoner omkring 
slike hjelpepraksiser. Jeg vil her understreke behovet for kvantitative stu- 
dier på dette feltet for å søke å avdekke mer generelle tendenser, utbredelse 
og eventuelle sammenhenger. Kumulativt vil denne studien sammen med 
andre studier av flyktningengasjement og andre metodiske tilnærminger 
(se f.eks. kapittel 5 og 6 i denne boken, eller Kaun og Uldam (2017)) kunne 
gi oss en mer helhetlig forståelse av nye former og uttrykk for samfunn- 
sengasjement gjennom sosiale medier og sammenhenger mellom ulike 
hjelpepraksisformer. 

I denne studien har jeg hovedsakelig brukt to datakilder: registreringer 
av hjelpegrupper på Facebook og utvalgte kjennetegn ved disse gruppene, 
og spørreskjemadata (individ) fra Norsk medborgerpanel om frivillige 
hjelpebidrag under flyktningsituasjonen. Siden Facebook er det mest 
brukte sosiale mediet i Norge, med 72 prosent av internettbefolkningen 

som daglige brukere (SSB, 2016), har jeg konsentrert meg om mobilise- 
ring og organisering av flyktningengasjement gjennom sider og grupper 
på denne sosiale nettplattformen. Informasjonen om Facebook-gruppene 
har jeg samlet inn og registrert manuelt ved bruk av min egen personlige 
profil på Facebook. Datainnsamlingen ble gjort i perioden juli-august 
2016, og dataene representerer derfor et «øyeblikksbilde» av gruppene på 
registreringstidspunktet. I registreringsarbeidet søkte jeg etter hjelpe- 
grupper og sider som ble opprettet på Facebook i løpet av 2015.” Søkene ble 
gjort gjennom søkefeltet på Facebook ved hjelp av søkeord som bistand, 
hjelp, støtte, flyktning og Norge, både for seg selv og i kombinasjoner, og 
både på norsk og på engelsk. Ved hjelp av informasjonen som var til- 
gjengelig i disse gruppene, opprettet jeg et register over kjennetegn ved 
gruppene, som for eksempel oppstartsdato, geografisk område som grup- 
pen omfattet, og tall på medlemmer. I medlemsbaserte grupper måtte jeg 
selv bli medlem for å få tilgang. Analyser av materialet er gjort i form av 
univariate fordelinger på relevante variabler. 

Ved innsamling av samfunnsvitenskapelig forskningsdata fra inter- 
nett og sosiale medier er det flere forskningsetiske hensyn å ta, for eksem- 
pel når det gjelder samtykke, personvern og privatlivets rett. Et sentralt 
spørsmål er for eksempeli hvilken grad informasjon fra nettsider og sosi- 
ale medier er offentlig eller privat. I juridisk forstand vil samlinger av mer 
enn 20-30 personer i et nettforum eller en Facebook-gruppe kunne defi- 
neres som et offentlig rom, og ytringer i slike rom vil derfor være offentli- 
gej Likevel vil ikke de juridiske definisjonene alltid stemme overens med 
deltakernes og gruppenes egne oppfatninger av disse arenaene. Forskere 
skal derfor også ta hensyn til aspekter som dette. Dette innebærer blant 
annet at informasjon fra helt åpne fora på nett (nettsider, blogger, åpne 
Facebook-grupper) som hovedregel kan brukes fritt av forskere uten sam- 
tykke, men at respekt for privatliv og nære relasjoner alltid skal vurderes 
(NESH, 2014). I forum eller sider som er delvis eller helt lukket, er ikke 
informasjonen tilgjengelig for alle og kan ikke uten videre bli brukt til 


2 Idet følgende brukes betegnelsen «grupper» for disse facebookgruppene/sidene. 

3 Jf. lov om endringer i straffeloven 1902 mv. (offentlig sted, offentlig handling m.m.): https:// 
lovdata.no/dokument/LTI/lov/2013-05-24-18 og Ot.prp. nr. 90: https://www.regjeringen.no/ 
contentassets/43d34ad472404159a827a3bf62e822f1/no/pdfs/0tp200320040090000dddpdfs.pdf 

forskningsformål uten samtykke. I dette kapitlet blir ikke informasjon om 
enkeltindivider eller personidentifiserende opplysninger utlevert på noe 
vis, og mye av informasjonen som er samlet inn, kan karakteriseres som 
metadata, der det er snakk å telle grupper og å kartlegge kjennetegn ved 
gruppene/sidene. Det er altså ikke enkeltdeltakere og deres handlinger 
og ytringer som er i fokus. Studien i dette kapitlet blir derfor sett som 
å være i tråd med og å følge de etiske retningslinjene fra Den nasjonale 
forskningsetiske komité (NESH), samt retningslinjene fra den interna- 
sjonale organisasjonen Association of Internet Researchers (AOIR, 2012). 
Datainnsamlingen ble også meldt inn til og godkjent av Personvernom- 
budet for forskning/Norsk senter for forskningsdata (NSD). 

Den andre datakilden er undersøkelsen fra Norsk medborgerpa- 
nel i mars 2016 (som også er grunnlag for kapittel 5) blant 460 tilfel- 
dig rekrutterte nordmenn mellom 18 og 95 år om frivillig engasjement 
under fivktningsituasjonen i 2015.+ Basert på disse dataene utfører jeg 
enkle univariate analyser der jeg viser prosentvis fordeling på utvalgte 
variabler. Til sammen mener jeg at disse to datakildene utgjør et nyttig 
grunnlag for å analysere problemstillingen i dette kapitlet som handler 
om omfang og kjennetegn ved mediepraksiser knyttet til flyktningenga- 
sjementet og hvordan disse mediepraksisene var knyttet til andre prak- 
sisformer i engasjementet under flyktningsituasjonen i Norge i 2015. 


Kartleggingen av hjelpegruppene på Facebook 


For å svare på første delen av problemstillingen — om hvilke sosiale medier- 
baserte hjelpebidrag som vokste frem under flyktningsituasjonen, har 
jeg kartlagt fremveksten av hjelpegrupper på Facebook i løpet av 2015. I 
denne kartleggingen fant jeg frem til 147 grupper som ble opprettet i løpet 
av 2015, og som hadde som formål å hjelpe flyktninger som kom til Norge 
(se figur 1 under). Omtrent 100 av disse var på ulike måter knyttet til 
nettverket «Refugees Welcome», 25 var «Dråpen i Havet»-grupper, 6 var 


4 Undersøkelsen ble finansiert av Universitetet i Bergen (UiB) og Uni Research Rokkansente- 
ret. Data er gitt av UiB, gjort tilgjengelig av Ideas2Evidence, og distribuert av Norsk senter for 
forskningsdata (NSD). Verken UiB, Uni Research Rokkansenteret eller NSD er ansvarlige for 
den analysen/tolkingen av data som er presentert her. 

Har du plass til en ekstra i hjemmet ditt? 
Refugees Welcome To Hordaland 
Refugees Welcome Norway 
Refugees Welcome To Sør-Trøndelag 
Dråpen i havet avd Stavanger & omegn j 
Kominn - Lær norsk rundt middagsbordet... 
Refugees Welcome To Østfold 
Refugees Welcome To Agder l 
Refugees Welcome To Oslo 
Dråpen i havet 


Refugees Welcome to Norway 

Figur 1: De 10 største hjelpegruppene på Facebook ut fra medlemstall. (Tot. N = 147) 


knyttet til initiativet «KomInn — Lær norsk rundt middagsbordet». Resten 
var enkeltstående hjelpegrupper. Av de 147 gruppene i datamaterialet var 
Refugees Welcome To Norway den desidert største med 79 598 medlem- 
mer på registreringstidspunktet. Dråpen i havet kom på andreplass med 
29 910 medlemmer. På tredjeplass finner vi gruppen Refugees Welcome 
To Oslo med 11 210 medlemmer. Det var altså minst 80 000 nordmenn 
som gjennom sine gruppemedlemskap eller liker-klikk på Facebook var 
koblet til et gruppenettverk som gav tilgang til informasjon og et sted å 
kommunisere ut budskap knyttet til bistand og hjelp til flyktninger. 

Det må likevel understrekes at medlemskap i slike grupper ikke nød- 
vendigvis innebærer at man er aktiv, følger med på det skjer i gruppene, 
eller får informasjon fra gruppene automatisk. En analyse av de gruppene 
som var åpne (46 stk.), ved hjelp av analyseverktøyet sociograph.io viste 
for eksempel at aktivitetsgraden var større i store grupper, men at den ikke 
var direkte proporsjonal med gruppestørrelsen, samt at aktivitetsomfan- 
get var avhengig av type aktivitet der de aktivitetsformene som krever 
minst innsats, var størst i omfang, her i form av «likes». Aktivitetene i 


5 Det var også to grupper med navnet Refugees Welcome to Norway. Den ene var den største 
gruppen, mens den andre hadde om lag 4500 medlemmer. 

disse gruppene har videre kunnet spre innhold og kommunikasjon om 
flyktningengasjementet til mange andre på Facebook utenfor disse grup- 
pene gjennom spredning i de aktives egne Facebook-nettverk. Uten å ha 
målt det direkte i denne studien kan vi bare konstatere at potensialet for 
vidtrekkende informasjonsspredning og mobilisering i disse gruppene 
var stort. 

Facebook-dataene viser videre at det bare var et fåtall grupper som 
hadde svært mange medlemmer. De tre nevnte gruppene var de eneste 
som hadde over 10 000 medlemmer. Fem grupper hadde mellom 5 000 
og 10 000 medlemmer, mens hele 86 grupper hadde mellom 100 og 5 000 
medlemmer. 51 hadde under 100 medlemmer. Størrelsen på gruppene kan 
vi trolig knytte til deres geografiske og befolkningsmessige nedslagsfelt, 
der RWTN-gruppen og Dråpen i havet er nasjonale i omfang, og til at 
Oslo er den største byen i Norge. De mellomstore gruppene var gjerne 
knyttet til regioner og mindre byer, mens de mindre gruppene var knyt- 
tet til mindre tettsteder og små lokale initiativ. 

I de ulike Facebook-gruppene fant jeg så frem til dato for oppretting. 
På bakgrunn av denne informasjonen har jeg laget en tidslinje for frem- 
veksten og utviklingen av Facebook-engasjementet i Norge. Som vi ser i 
figur 2 under ble ni grupper opprettet mellom januar og juli 2015. Men 
det var først etter opprettelsen av «Refugees Welcome To Norway» den 
20. august at fremveksten virkelig skjøt fart. På omtrent en måned, fra 
20. august og ut september, ble det opprettet 73 grupper rundt omkring 
i Norge (de fleste av disse som undergrupper av Refugees Welcome to 
Norway). Som illustrasjon på denne spredningen er gruppene plottet inn 
manuelt på et norgeskart til høyre i figur 2. 

Når vi undersøker den geografiske spredningen av Refugees Welco- 
me-gruppene enda mer i detalj (av de 147 som kunne plasseres ved hjelp 
av tilgjengelig informasjon), ser vi at 39 prosent av dem var plasserte på 
Østlandet (56 stk.), 17 prosent på Vestlandet (24 stk.), 11 prosent i Nord- 
Norge (16 stk.), 10 prosent i Trøndelag (14 stk.) og 8 prosent på Sørlandet 
(12 stk.). Den store mengden av hjelpegrupper på Østlandet kan trolig 
forklares med en større tilkomst av flyktninger i denne regionen. Men 
selv om konsentrasjonen av hjelpegrupper var tettest på Østlandet, var 
det likevel Nordland fylke som hadde flest grupper (13 stk.) om vi ser 

Figur 2: Tidslinje for oppretting av hjelpegrupper i Norge 


det fylkesvis. Tall fra UDI viser her at Nordland hadde flest asylsøkere 
i mottak i 2015 av alle fylkene i Norge (3035 stk. — 10 prosent av total) 
(UDI, 2016). Til sammenligning registrerte jeg 10 hjelpegrupper hver i 
Akershus, Oppland og Sør-Trøndelag, mens det var færrest grupper i 
Troms (2 stk.) og Finnmark (1 stk.). Det ser altså ut til å være en kobling 
mellom geografisk spredning av Facebook-engasjement og ankomst og 
plassering av flyktninger. Dette ser vi også om vi undersøker gruppenes 
virkeområde mer konkret, der kommuner ser ut til å være de sentrale 
enhetene. Det var flest grupper som hadde kommunen som geografisk 
nedslagsfelt — 38 prosent (55 stk.). En del fokuserte også på et distrikt som 
omfattet flere kommuner - 23 prosent (34 stk.), 15 prosent av gruppene 
var fylkesbasert (22 stk.), og 16 prosent var nasjonale i omfang (25 stk.). 
Bare mellom 3 og 1 prosent hadde en by/bydel/tettsted som geografisk 
nedslagsfelt (1-5 stk.). 

Det ser altså ut til at etablerte kommunegrenser utgjorde en natur- 
lig avgrensning for organisering og mobilisering av det sosiale medier- 
initierte flyktningengasjementet. Selv om mobilisering gjennom sosiale 
medier i prinsippet er mindre avhengig av geografi og kommunegren- 
ser, var det kommuner som fikk ansvar for å ta imot flyktninger, og 

Figur 3: Fordeling av Facebook-grupper per landsdel og fordeling pà geografisk nedslagsfelt. 
2016. Prosent (N = 147). 


trolig var det derfor det var kommunegrenser som definerte det geo- 
grafiske nedslagsfeltet og konteksten for mange av Facebook-gruppene 
også. 

Analysene viser her at sosiale medier var med på å spre oppmerk- 
somhet og engasjement for flyktninger over store geografiske avstander i 
Norge på relativt kort tid. Dette illustrerer hvordan sosiale medier utgjør 
en ny infrastruktur for mobilisering og organisering av frivillig hjelp og 
bistand på relativt kort tid og utenom etablerte organisasjons- og medie- 
strukturer. Samtidig er engasjement ofte lokalt basert og blir initiert når 
det oppstår hjelpebehov lokalt i norske kommuner. 

Sosiale medier og flyktningengasjementet 
generelt 


Som dokumentert av Audun Fladmoe i kapittel 5, viser data fra Med- 
borgerpanelet at om lag en av tre nordmenn (34 prosent) bidro i form av 
donasjoner av penger, mat, klær eller utstyr (31 prosent), eller i form av 
frivillig innsats (8 prosent). Videre bidro 11 prosent av disse gjennom et 
nytt initiativ eller en organisasjon, slik Refugees Welcome er et eksempel 
på, mens storparten (57 prosent) bidro gjennom en tradisjonell frivillig 
organisasjon. Hjelpebidragene gjennom de nyopprettede initiativene var 
altså i mindretall sammenlignet med bidrag gjennom mer tradisjonelle 
kanaler. 

For å undersøke i hvilken grad hjelpebidragene i de nye initiativene 
hadde sammenheng med andre hjelpepraksiser, eller om de var fraskilte, 
har jeg undersøkt om de ulike hjelpepraksisene ble gjort i kombinasjoner 
med hverandre. Her viser data (figur 4 nedenfor) at av de som bidro for et 
nytt initiativ, var det bare 5 prosent som bidro for et nytt initiativ alene. 
4 prosent bidro både for et nytt initiativ og for en tradisjonell frivillig 
organisasjon, 1 prosent bidro både for et nytt initiativ og på egen hånd, 
og under 1 prosent bidro for et nytt initiativ og for et offentlig eller privat 
initiativ, eller for et asylmottak. Omtrent halvparten av de som bidro med 
hjelp til flyktninger gjennom et nytt initiativ, bidro altså i kombinasjon 


..for nytt initiativ og asylmottak 

..for nytt og privat initiativ 

..for nytt og offentlig initiativ 

for nytt initiativ og på eigahand 

..for nytt initiativ og frivillig organisasjon 


.. eit nytt initiativ åleine 


..for andre enn eit nytt initiativ 


Figur 4: Type initiativ man bidro til flyktningsituasjonen gjennom (N= 434). 

med en annen form for hjelpepraksis. Dette viser at de nye praksisfor- 
mene som er fasilitert av sosiale medier, gjerne er kombinert med andre 
og mer etablerte praksisformer, samtidig som de fungerer som et supple- 
ment til etablerte hjelpepraksiser, om enn i avgrenset omfang. 

Som jeg har diskutert ovenfor, kan handlinger og praksisformer i 
sosiale medier spre seg raskt og langt på grunn av nettverksstrukturen, 
og derigjennom spre informasjon og potensielt mobilisere til handling. 
Sosiale medier kan på denne måten ha viktige funksjoner som infor- 
masjons- og mobiliseringskanaler for handling. Dette vises også i data 
fra Medborgerpanelet (figur 5), der 26 prosent av de som bidro i flykt- 
ningsituasjonen, fikk informasjon om mulighet til å bidra gjennom sosi- 
ale medier (Facebook + Andre sosiale medier), og der Facebook var den 
tredje viktigste informasjonskanalen (24 prosent) totalt sett. Som vist av 
Fladmoe et al. (2016) var også sosiale medier særskilt viktige som infor- 
masjonskanaler for dem som bidro for slike sosiale medier-baserte ini- 
tiativ, der 67 prosent fikk informasjonen gjennom sosiale medier. Totalt 
sett og som vist i figur 5 var likevel etablerte former for annonsering og 
medieomtale i aviser, nettaviser, tv eller radio (36 prosent) og gjennom 
etablerte frivillige organisasjoner (28 prosent) de viktigste informasjons- 
kanalene for dem som bidro. 


Andre sosiale medier 
Telefonsamtale 
Annen nettside 

Andre steder 
E-post 

SMS 

Ansikt til ansikt 
Facebook 


Frivillig organisasjon 


Annonsering/medieomtale 


Figur 5: Kilde til informasjon om mulighet for å bidra som frivillig. Flere svar mulig. Prosent 
(N= 459). 

Asylmottak 

Privat bedrift 
Kommunen 
Facebookgruppe 
Arbeidsplass/studiested 
Annet 

Bekjent 

Nære venner 


Frivillig organisasjon 


Figur 6: Invitert til å bidra som frivillig av andre. Flere svar mulig. Prosent (N= 243). 


Blant de som ble mobilisert til handling gjennom direkte invitasjoner, 
hadde frivillige organisasjoner også en dominerende rolle, der 42 prosent 
oppgav å bli invitert av frivillige organisasjoner (se figur 6). Tilsvarende 
mobiliserte Facebook-grupper 5 prosent av bidragene gjennom direkte 
invitasjoner. Igjen ser vi at mer tradisjonelle praksisformer dominerer 
over de sosiale medier-baserte praksisformene. 

Når vi analyserer surveydata om den norske hjelpeinnsatsen under 
flyktningsituasjonen, ser vi altså her at sosiale medier supplerer tradisjo- 
nelle kanaler for informasjon om mulighet for hjelpebidrag til flyktnin- 
ger, i særlig grad for de som bidro gjennom nye sosiale medier-baserte 
initiativ. Men vi ser likevel at sosiale medier plasserer seg bak de mer 
tradisjonelle kanalene i omfang totalt sett. Også som mobilisatorer for 
hjelpebidrag gjennom direkte invitasjoner var det de frivillige organisa- 
sjonene som dominerte, mens Facebook-grupper stod for et mindretall av 
de mobiliserte bidragene. Her viser også Fladmoe (se kapittel 5) at et stort 
flertall av de frivillige under flyktningsituasjonen var knyttet til frivillige 
organisasjoner fra før gjennom frivillig arbeid. Dette tyder på at etablerte 
frivillige organisasjoner med større hell kan mobiliseres til hjelpebidrag 
gjennom egne nettverk av frivillige og medlemmer, mens invitasjoner 
til hjelpebidrag gjennom Facebook-grupper har et mye mindre omfang 
på tross av den store og raske utbredelsen som Facebook-engasjementet 

hadde, og på tross av de store medlemstallene som flere av hjelpegruppene 
på Facebook hadde. Dette kan tyde på at mobiliseringseffekten til Face- 
book-grupper er begrenset sammenlignet med effekten av at frivillige 
organisasjoner mobiliserer sine egne nettverk av frivillige. 


Avsluttende diskusjon: Sosiale medier-basert 
flyktninghjelp som supplerende praksisform 


Ut fra medieoppmerksomheten som de nye sosiale medier-baserte hjel- 
peinitiativene for flyktningene fikk i 2015, kunne man få inntrykk av at 
det var særlig takket være Facebook at mange bidro som frivillige eller 
med donasjoner. I litteraturen omkring sosiale medier og samfunn- 
sengasjement har det blitt hevdet at sosiale medier, med sitt mangfold 
av handlingsmuligheter (Boyd, 2007), har potensial til å gjøre etablerte 
organisasjoner mindre viktige ettersom de på samme tid kan fungere 
som infrastruktur for både kommunikasjon og organisering av kollektiv 
handling (Shirky, 2008; Bennet & Segerberg, 2013). På denne måten kan 
sosiale medier være med på endre måtene vi engasjerer oss som frivillige 
på og hvordan vi organiserer kollektiv handling i dag. 

Med et mediepraksisperspektiv på sosiale medier og med data på 
både Facebook-engasjement og generelt frivillig engasjement har jeg 
undersøkt fremveksten av sosiale medie-baserte hjelpebidrag som vokste 
frem under flyktningsituasjonen i 2015, og hvordan disse var knyttet til 
andre engasjementsformer. Mine analyser av data om hjelpegrupper på 
Facebook viser her at Facebook var med på å spre oppmerksomhet og 
engasjement for flyktningene over hele Norge på relativt kort tid. Mange 
hjelpegrupper ble opprettet for å bistå flyktninger, flere av dem med svært 
mange medlemmer, og hjelpegruppene var ofte rettet inn mot kommuner 
som fokusområde for hjelpebidragene. Facebook utgjorde med dette en 
egen infrastruktur for mobilisering og organisering av frivillig hjelp og 
bistand under flyktningsituasjonen. I disse gruppene var en ikke avhen- 
gig av etablerte organisasjonsstrukturer eller andre mediekanaler for å 
mobilisere engasjement. Enkeltindivider eller uformelle grupper kunne 
her raskt mobilisere til handling. På denne måten har sosiale medier 
desentralisert evnen til å mobilisere og organisere kollektiv handling. 

Men for å vurdere de videre samfunnsimplikasjonene av sosiale medier 
er det viktig å kunne sammenligne praksisformer i sosiale medier med 
tilsvarende praksisformer utenom sosiale medier. En mediesosiologisk og 
praksisorientert tilnærming kan hjelpe oss med dette ved å ta hensyn til 
medienes innvevning i samfunnet - et kritisk perspektiv som ser medie- 
praksiser i sammenheng med andre praksisformer. Min tilnærming til 
dette har vært å sammenligne det sosiale medier-baserte flyktningenga- 
sjementet med andre og mer etablerte former for mobilisering, bistand 
og hjelp, gjennom frivillige organisasjoner og etablerte mediekanaler. 
Denne analysen, sammen med analysene til Fladmoe i kapittel 5, viser at 
hjelpebidragene gjennom nye sosiale medier-baserte initiativ var relativt 
få i omfang sammenlignet med for eksempel hjelpebidrag gjennom tradi- 
sjonelle frivillige organisasjoner. Bidragene som ble gjort gjennom sosiale 
medier-baserte initiativ, var også ofte kombinert med andre former for 
hjelp. Også når det gjelder sosiale medier som informasjons- og mobilise- 
ringskanaler, var annonsering og omtale i tradisjonelle mediekanaler og 
informasjon fra frivillige organisasjoner viktigere totalt sett. 

Dette betyr ikke at omfanget av og innsatsen i de nye sosiale medier- 
baserte initiativene ikke var viktige. Tvert imot fungerte de som viktige 
supplement til de eksisterende strukturene, der de i særlig grad kunne 
bidra med hurtig, fleksibel og langtrekkende mobilisering av engasje- 
ment. Som vi kan lese av intervjustudien til Synne Sætrang i kapittel 6, 
ble for eksempel dette trukket frem som sentrale elementer blant initia- 
tivtakerne og frivillige i Refugees Welcome to Norway, der sosiale medier 
gav mulighet til å mobilisere hjelp raskt til flyktningene i den raskt opp- 
ståtte situasjonen ved Politiets utlendingsenhet på Tøyen i august 2015. 
Når man her ser ulike studier med ulike tilnærminger og ulike datakilder 
i sammenheng, får man et mer utfyllende og nyansert bilde av implika- 
sjonene av sosiale medier under flyktningsituasjonen. 

Metode-, data- og studiemangfold vil jeg også hevde er fordelaktige 
strategier mer generelt for å forstå de samfunnsmessige implikasjonene 
av sosiale medier og for mobilisering og organisering av samfunnsen- 
gasjement. Min egen og andre studier av flyktningengasjementet i 2015 
støtter her tidligere forskning, som finner at sosiale medier fungerer som 
viktige supplement til, men ikke som direkte overtagere for etablerte 

infrastrukturer for mobilisering og organisering av frivillig engasjement 
(Enjolras mfl., 2013, Eimhjellen & Ljunggren, 2017; Eimhjellen, 2018; 
Eimhjellen mfl., 2018). Sosiale medier er på denne måten også en del 
av utviklingen mot mer direkte, hurtige og fleksible former for frivillig 
engasjement i Norge, samtidig som det eksisterende organisasjonslivet 
med sterke historiske tradisjoner utgjør de grunnleggende infrastruktu- 
rene for mobilisering og organisering av denne formen for samfunnsen- 
gasjement (Eimhjellen mfl., 2018; Enjolras & Strømsnes, 2018). 

I andre samfunn som har andre tradisjoner, strukturer og institusjo- 
nell sammensetning i mediesfæren og i frivillig sektor, kan dette selv- 
sagt fortone seg annerledes, og sosiale medier kan ha andre funksjoner 
og effekter. Nettopp av den grunn er det derfor viktig å kunne studere 
effekter av medier og mediepraksiser empirisk i den samfunnskonteksten 
de blir brukt og utøvd i, og i sammenheng med omliggende strukturer, 
kulturer og praksiser. 

Refleksiv institusjonalisering. Nytt 
frivillig engasjement i brytningen 
mellom endring og stabilitet 


Ivar Eimhjellen 
NORCE 


Abstract: In this chapter I explore how collective action is initiated, mobilized and 
organized in light of trends of more individualized and reflexive forms of volun- 
teering in Norway. By conducting a qualitative case-study of the climate-based 
Transition-initiative in Bergen, Norway, I have illustrated how general trends in 
volunteering are manifested on the local level, shaped by institutionalized frames 
of action, but also open for interpretative flexibility. Adaptation to reflexive and 
self-oriented volunteers in Transition entailed a decentralized, informal, flexible, 
network- and neighborhood-based mode of organizing collective action, focusing 
on the volunteers’ and participants’ personal interests and resources and the sur- 
rounding social and physical infrastructure. A prerequisite behind this organiza- 
tional form were paid positions for coordinating, administrating and "nudging” 
volunteers and their activities to fit the organizations objective. A certain degree of 
formalization and institutionalization due to organizational growth has also been 
necessary over the course of the years. Contradicting expectations from the theory 
of reflexive volunteering of attenuated organizational identities and social bonds 
in organizations, the Transition-initiative indicated the opposite, aiming at buil- 
ding a community-based organization. Albeit being locally focused, the initiative 
was inspired by global issues and is also connected to the international Transition 
movement, and is also a political actor on the national level. In order to analytically 
describe the Transition-initiative I propose the concept of reflexive institutionali- 
zation, referring to an organizational adaptation to reflexive forms of volunteering 
simultaneous to an inevitable process of institutionalizing some form of organizati- 
onal structure if a sustainable (network-) organization is to be built. 


Keywords: volunteering, organization, reflexive institutionalization, formalization, 
grassroots 

Fra kollektiv til konnektiv handling? Nye former for samfunnsengasjement og kollektiv handling 
i Norge (s. 211-234). Oslo: Cappelen Damm Akademisk. https://doi.org/10.23865/noasp.45.ch8 

Innledning 


Med utgangspunkt i samfunnsendringer knyttet til de overordnede pro- 
sessene globalisering, digitalisering og individualisering som er i fokus i 
denne boken, er det interessant å undersøke hvordan dette har fått kon- 
sekvenser for måten norsk kollektivt engasjement på grasrota kan oppstå 
og utvikles på. Hvilken innvirkning og konkrete uttrykk kan de større 
endringsprosessene få for hvordan nordmenn engasjeres og organise- 
res til kollektiv handling på? Ved hjelp av en studie av grasrotbevegelsen 
Bærekraftige liv i Bergen skal jeg i dette kapitlet gi noen illustrasjoner 
på hvordan grasrotmobilisering og organisering kan manifestere seg på 
lokalt nivå. Hovedproblemstillingen er hvordan kollektiv handling opp- 
står, mobiliseres og organiseres lokalt i lys av endrings- og utviklingstrekk 
i norsk frivillighet og i særlig grad knyttet opp mot såkalt individuali- 
serte og refleksive former for frivillig engasjement. Ser vi en fremvekst 
av helt nye former for organisering av kollektiv handling i Norge, eller 
institusjonaliseres nytt engasjement inn i etablerte strukturer, logikker 
og tradisjoner for frivillig engasjement? Som et svar på dette spørsmålet 
avslutter jeg kapitlet med et fremlegg og diskusjon av begrepet refleksiv 
institusjonalisering, som er ment å beskrive disse utviklingsprosessene i 


organisering av grasrotengasjement i Norge. 


Globale endringsprosesser på lokalnivå 


Som drøftet i innledningskapitlet i denne boken blir det moderne vestlige 
samfunn ofte beskrevet som å være i en stadig globaliserings-, individua- 
liserings- og digitaliseringsprosess. På denne måten kan globale tema og 
hendelser, individsentrerte verdier og valgfrihet samt digital kommuni- 
kasjonsteknologi påvirke motivasjon for deltakelse i og evner til å mobi- 
lisere og organisere kollektiv handling. Et perspektiv på hvordan globale 
endringsprosesser har påvirket frivillig engasjement, uttrykkes blant 
annet gjennom begrepet og teorien om «refleksiv frivillighet» (Hustinx & 
Lammertyn, 2003). Hustinx og Lammertyn (2003) hevder her at dagens 
frivillighet består av et større mangfold av mulige handlings-, organise- 
rings- og motivasjonsformer enn før. Frivillig og kollektivt engasjement 

tenkes her å bli påvirket både gjennom større samfunnsstrukturelle 
endringer som påvirker menneskers livssituasjon (som velstand og vel- 
ferd), og gjennom menneskers endrede motivasjoner, holdninger og ori- 
enteringer (Hustinx & Lammertyn, 2003). Fortsatt finner vi tradisjonelle 
kollektivistiske frivillighetsformer som er basert på kollektive normer, 
roller og ansvar, og vi finner fortsatt varige organisasjonsmedlemskap 
i formelle, hierarkiske og lokalt tilknyttede organisasjoner som tilbyr 
faste rammer for identitetsutvikling, sosialisering og gruppefellesskap. 
Men det hevdes her at det nå også har vokst frem mer refleksive frivil- 
lighetsformer som tar utgangspunkt i selv-orienterte (men likevel altru- 
istiske) individer som søker å oppnå mer instrumentelle mål (Hustinx & 
Lammertyn, 2003). Deltakelse og engasjement blir mer uregelmessig og 
begrenset i tid og rom, og med løsere bånd til organisasjoner, og de fri- 
villige vil i økende grad spre sitt engasjement på flere organisasjoner som 
kan fylle forskjellige behov hos de frivillige. 

Ifølge teorien om refleksiv frivillighet vil dagens frivillige oftere søke 
seg til mer uformelle, selv-organiserte, desentraliserte og prosjektbaserte 
initiativ, ofte på grasrotnivået med få eller ingen tilknytninger til høyere 
organisasjonsnivå. Utviklingen i digital kommunikasjonsteknologi har 
i stor grad muliggjort mer selv-organiserte og desentraliserte initiativ 
og organisasjonsstrukturer. I organisasjonsteorien kan dette også fanges 
inn under begrepet «nettverksorganisering» (Powell, 1990), der kollektiv 
handling er organisert gjennom horisontalt differensierte oppgaver, pro- 
sjekter eller aktiviteter heller enn ved hjelp av formelle hierarkisk kon- 
trollerte organisasjoner. Som nevnt i introduksjonskapitlet kan også nye 
organisasjoner kombinere både hierarkiske og heterarkiske (nettverksba- 
serte) kjennetegn (Kontopoulos, 1993). Slik nettverksorganisering kan her 
tenkes å være mer tilpasset den refleksive frivillige enn hva den klassiske 
hierarkiorganisasjonen er. Samtidig er det i dag også mange frivillige 
organisasjoner som går bort fra en medlemsbasert organisasjonsmodell 
med demokratiske strukturer og heller etablerer mer sentraliserte og 
profesjonaliserte organisasjoner, som i større grad er rettet mot å utføre 
tjenester (Hustinx & Lammertyn, 2003). En konsekvens av denne utvik- 
lingen er ifølge teorien at frivillige organisasjoner som sådan i mindre 
grad fungerer som arenaer for sosialisering og identitetsutvikling mellom 

medlemmer basert på geografisk nærhet eller gruppekultur. Organisasjo- 
nene blir i økende grad erstattet av mer løst organiserte nettverk hjulpet 
av digital kommunikasjonsteknologi på den ene siden og av sentraliserte 
og profesjonaliserte organisasjoner på den andre siden. De selv-refleksive 
frivillige vil søke seg både til de mer profesjonelle organisasjonene der de 
kan utføre spesifiserte og konkrete arbeidsoppgaver på en effektiv måte, 
og til de mer fleksible, uformelle og nettverksbaserte organisasjonene 
som kan tilfredsstille mer umiddelbare ønsker om engasjement. (Hustinx 
& Lammertyn, 2003). 

Fra tidligere empirisk forskning i Norge har visett en del utviklingstrekk 
som kan peke i retning av mer refleksiv og individualisert frivillighet 
også i Norge (Eimhjellen, Steen-Johnsen, Folkestad & Ødegård, 2018). 
Selve nivået av frivillig innsats for organisasjoner er stabilt høyt med over 
60 prosent av befolkningen som har gjort en form for frivillig innsats 
siste året (Folkestad et al., 2015; Fladmoe et al., 2018), men vi ser tegn 
til at formen på frivillig innsats endrer seg. Det er færre frivillige som 
er formelt knyttet til en organisasjon gjennom medlemskap, de frivillige 
sprer sitt engasjement på flere organisasjoner og arenaer, og den frivil- 
lige innsatsen er i økende grad tidsbegrenset for eksempel knyttet til et 
enkelt arrangement (Eimhjellen et al., 2018). Også motivasjonen for frivil- 
lig arbeid har endret seg der selv-realisering og egen-orientering er blitt 
viktigere enn før (Wollebæk, Fladmoe & Sætrang, 2015). Dette kan tolkes 
som uttrykk for en mer refleksiv og individualisert frivillighet i Norge, 
der frivillige i økende grad er opptatt av å realisere egne målsettinger og 
identiteter gjennom sitt frivillige engasjement, og der de mer strategisk 
velger ut de organisasjonene og arenaene de vil engasjerer seg på, og som 
vil kunne oppfylle de personlige målsettingene, gjerne uavhengig av geo- 
grafisk og lokal kontekst (Eimhjellen et al., 2018). Også på organisasjons- 
nivå har norsk frivillighet endret seg. Fra den tradisjonelle hierarkiske 
organisasjonsstrukturen med lokallag, regionallag og et nasjonalt nivå 
har utviklingen siden 80-tallet vist en nedgang i antall lokallag samtidig 
som antall nasjonale organisasjoner uten regionale eller lokale enheter 
har økt (Arnesen et al., 2016, s. 28). Vi ser her en todeling av organisa- 
sjonssamfunnet med flere frittstående lokale organisasjoner uten kob- 
linger til høyere organisasjonsnivå og flere nasjonale organisasjoner uten 

lokallag (Selle & Øymyr, 1995; Wollebæk & Selle, 2002; Arnesen et al., 
2016). Det skjer også en profesjonalisering av organisasjonslivet, spesi- 
elt på det nasjonale nivået, der andelen betalte ansatte (heltid/deltid) er 
økende (Arnesen et al., 2016). Disse betalte ansatte har for eksempel i 
oppgave å administrere, koordinere og legge bedre til rette for frivillig 
arbeid, noe som potensielt kan utløse mer engasjement fra de frivillige 
som kvier seg for organisasjonsansvar og plikter, og som heller kan gå 
rett på konkrete oppgaver de er motivert for (Arnesen et al., 2016). 


Organisering og institusjonalisering 

Selv om det gjennom mange års forskning har blitt pekt på endringer i 
sivil- og organisasjonssamfunnet i Norge (Wollebæk, Selle & Lorentzen, 
2000; Wollebæk & Selle, 2002), finnes det også flere tegn til stabilitet i de 
grunnleggende rammene for frivilligheten. Som nevnt er for eksempel 
nivået av frivillig innsats rekordhøyt, og tradisjonelle frivillige organisa- 
sjoner er fortsatt de viktigste arenaene for slikt engasjement (Enjolras & 
Strømsnes, 2018). For å forstå og forklare hvorfor ting ikke nødvendigvis 
endres like raskt eller i like stor grad som endringsteorier tilsier, kan vi 
dra nytte av et grunnleggende sosialkonstruktivistisk eller struktura- 
sjonsperspektiv på samfunnsendring (Giddens, 1976; Giddens, 1979; Gid- 
dens, 1984). I et slikt perspektiv forenes forklaringer på hvordan sosiale 
strukturer både begrenser og legger til rette for menneskelig handling, 
samtidig som man anerkjenner at disse sosiale strukturene på samme 
tid er resultatet av tidligere menneskelig handling. Gjennom gjentatte 
handlinger og interaksjoner blir sosiale mønstre for handling utformet, 
og over tid blir disse mønstrene til institusjonaliserte rammer for hand- 
ling som utgjør de grunnleggende strukturene i de sosiale systemene, 
som igjen er med på å forme menneskers handlinger. Dette innebærer at 
større sosiale endringer og også endringer i institusjonelle felt som sivil- 
samfunnet vil ta tid og gjerne skje i en vekselvirking mellom eksterne 
impulser og variasjoner i fortolkinger, praksiser og handlinger (Mahoney 
& Thelen, 2010). På denne måten er sosial og institusjonell endring og 
stabilitet sammenvevd, der institusjoner både endres og bevares gjennom 
menneskelig fortolkning og praksis. 

Formelle frivillige organisasjoner er altså et helt sentralt element i det 
norske sivilsamfunnet og for koordinering og forvaltning av kollektiv 
handling og frivillig engasjement. I et slikt perspektiv er det interessant 
å undersøke hvordan nye kollektive bevegelser etableres og tar form; i 
hvilken grad de påvirkes av de større samfunnsendringene knyttet til 
globalisering, individualisering og digitalisering; og i hvilken grad de 
formes av de etablerte logikkene, normene og reglene for koordinering og 
forvaltning av kollektiv handling og frivillig engasjement. I forlengelsen 
av dette kan vi bruke et institusjonaliseringsperspektiv for å undersøke 
fremvekst, utvikling og organisering av engasjement. Fra tidligere er det 
for eksempel gjort flere observasjoner av nye spontane og løst organiserte 
sosiale bevegelser som over tid utvikler seg til hierarkiske og byråkra- 
tiske organisasjoner, der organisering og styring blir sentrale element 
(Blumer, 1946; Brand, 1990; Downs, 1972; Michels, 1962 [1915]; Tarrow, 
2005; Tilly, 1978, Weber, 1993). Kollektive bevegelser går ofte gjennom en 
slik institusjonaliseringsprosess der de med økende alder tenderer mot 
å utvikle mer etablerte og rigide organisasjonsstrukturer, regler og nor- 
mer for handling (Stinchcombe, 1965). Kollektive bevegelser, som gjerne 
manifesteres i konkrete organisasjoner, blir etter hvert gjerne formet av 
de eksisterende normene og praksisene for organisering som omkranser 
bevegelsen på etableringstidspunktet. Samtidig blir organisasjoner ofte 
mindre tilpasningsdyktige til nye endringer i omgivelsene sine etter som 
årene går (Stinchcombe, 1965; Hannan & Freeman, 1984) - organisasjo- 
nene institusjonaliseres. 

For eksempel ble de nye sosiale bevegelsene fra 1960- og 70-tallet, 
inkludert miljøbevegelsen, sett på som iboende anti-byråkratiske og 
anti-hierarkiske — selve antitesen til institusjonaliserte organisasjoner 
(Melucci, 1985; Offe, 1985; Touraine, 1981). Likevel ser de samme sosiale 
bevegelsene ut til å ha blitt institusjonaliserte, inkorporerte og til og med 
koopterte av det etablerte styringssystemet (Eder, 1996; Giugni & Passy, 
1998; Hajer, 1995; Jamison, 1996; Meyer & Tarrow, 1998; Rucht et al., 1997; 
Seippel, 2001). Studier av nyere sosiale bevegelser, for eksempel bevegel- 
sen for globalisering nedenfra (della Porta et al., 2006), kan likevel tyde 
på en mindre grad av, eller en annen form for institusjonalisering av sosi- 
ale bevegelser gjennom nettverksorganisering. Endringer i etablerte og 

rådende organiseringspraksiser, for eksempel knyttet til nettverksorga- 
nisering samt holdninger til organisering blant de aktive i senere tid, kan 
derfor ha modifisert institusjonaliseringen av nye organisasjoner som har 
blitt etablert i løpet av de senere år. 

Med bakgrunn i de nevnte teoretiske perspektiver og begreper, samt 
empiriske observasjoner av endring og stabilitet i norsk organisasjonsliv, 
skal jeg videre beskrive og analysere fremveksten og utviklingen av det fri- 
villige grasrotinitiativet i Bergen. Denne casen er ment å illustrere hvordan 
nytt lokalt engasjement og kollektiv handling kan oppstå, mobiliseres og 
organiseres i dag, i lys av teori om samfunns- og frivillighetsendringer, og 
å illustrere hvilke utfordringer som kan oppstå i møtene mellom praksis og 
motivasjon på individnivå og rutiner og strukturer på organisasjonsnivå. 
Vi skal her se hvordan nytt frivillig engasjement kan vokse frem og organi- 
seres, og hvordan etablerte strukturer og praksiser samt endringstenden- 
ser i norsk frivillighet påvirker utviklingen. Før analysen vil jeg først gi 
en redegjørelse for det empiriske datagrunnlaget som ligger til grunn for 
analysen og for de metoder som er brukt i datainnsamlingen og i analysen. 


Studien av Bærekraftige liv 


Datagrunnlaget for kapitlet er en kvalitativ studie av det frivillige initiati- 
vet Bærekraftige liv i Bergen, en bevegelse som ønsker å utvikle bærekraf- 
tige lokalmiljø, naturvennlige handlinger og gode fellesskapsløsninger i 
møte med klimautfordringer. Jeg har her utført kvalitative forskningsin- 
tervjuer (Kvale & Brinkman, 2015) med fem initiativtakere i tre bydel- 
sinitiativ i Bergen. Intervjuene kan betegnes som semistrukturerte, der 
man følger en på forhånd formulert intervjuguide med planlagte tema 
og spørsmål man skal igjennom, samtidig som man har fleksibilitet til å 
kunne bevege seg mellom ulike tema og ulike deler av intervjuet, og til 
å følge opp interessante aspekter som kan dukke opp underveis. Styrken 
ved denne intervjuformen er at den kan fange opp variasjoner i intervju- 
personers oppfatninger om et tema, og derfor også kan gi et bilde av en 
mangfoldig og motsetningsfull verden (Kvale & Brinkman, 2015). 
Intervjuene og studien ble utført over fire år. I 2012 intervjuet jeg de 
tre opprinnelige initiativtakerne bak Bærekraftige liv, og fulgte opp med 

intervju med to av dem i 2015. Slike oppfølgingsintervjuer etter en viss tid 
vil kunne gi en del mer kunnskap om endrings- og utviklingsprosesser enn 
intervjuer på ett tidspunkt. I 2015 intervjuet jeg også to initiativtakere i to 
nye bydelsinitiativ som hadde dukket opp siden 2012. Alle intervjuene ble 
gjort en-til-en, tatt opp på bånd og transkribert til tekst i etterkant. Under 
studien deltok jeg også i noen av aktivitetene i nabolagene og på et opp- 
startsmøte for et nytt bydelsinitiativ. Her skrev jeg notater i etterkant om 
hva som gikk for seg, og som ble sagt under hver observasjon, og mine egne 
refleksjoner rundt dette. Jeg samlet også inn informasjon fra flere andre 
nabolagsinitiativ gjennom en kort nett-survey, der jeg gjorde en kartleg- 
ging av omfang og variasjon blant deltakere og aktiviteter i syv bydelsiniti- 
ativ. I tillegg har jeg samlet inn informasjonsmateriale om initiativene fra 
ulike nettsider og fra profiler på sosiale medier. Samlet sett har jeg prøvd å 
innhente et variert datamateriale som kan gi informasjon om vurderinger 
og erfaringer fra initiativtakernes side om organisasjonsutvikling og om 
mobilisering og forvaltning av frivillig engasjement, samt data om omfan- 
get til hele initiativet og om initiativets selvpresentasjon til omverdenen. 

I analysen av datamaterialet gjorde jeg flere tematiske gjennomles- 
ninger av transkripsjonene, der sentrale utsagn om viktige tema ble 
plassert i egne kategorier. Her utviklet jeg blant annet en tidslinje for 
fremveksten av Bærekraftige liv, der viktige utviklingstrekk som vekst 
i aktiviteter, grupper, hendelser og finansiering ble sortert kronologisk. 
Et sentralt formål har vært å kunne gi fyldige beskrivelser av utviklingen 
av Bærekraftige liv og å få frem de involvertes perspektiv på egne orga- 
nisasjonsaktiviteter, handlinger, vurderinger og strategier. Informantene 
i prosjektet er anonymisert i teksten, men kan likevel identifiseres gjen- 
nom sine roller i Bærekraftige liv. Dette har informantene blitt informert 
om og har samtykket til. Prosjektet ble meldt inn til Norsk senter for 
forskningsdata (NSD). 


Fremveksten av et grasrotengasjement 


Bærekraftige liv (BL) ble startet av tre naboer på Landås i Bergen i 2008 
for å igangsette lokale tiltak mot klimautfordringene, globalt og i Norge. 
Målet til Bærekraftige liv var å få til noe i handlingsrommet mellom 

individhandlinger som å brette melkekartonger, og det større nasjonale 
og globale politiske systemet som ble oppfattet å være preget av politisk 
stillstand. Initiativtakerne ønsket å gjøre miljøengasjement tilgjengelig i 
hverdagen til helt vanlige mennesker. I kontrast til mange tradisjonelle 
klima- og miljøinitiativ som bare samler likesinnede, ville initiativta- 
kerne forene ulike typer mennesker i et lokalmiljø til samhandling for et 
redusert økologisk fotavtrykk og et økt fellesskap. Det overordnede målet 
for initiativet er å redde verden ved å starte nedenfra og å skape bærekraf- 
tige lokalsamfunn. 

Det første arrangementet i initiativet var en filmvisning om bærekraf- 
tig utvikling, våren 2008. Oppmøtet på filmvisningen var begrenset, men 
på det andre arrangementet, et matlagingskurs påfølgende høst, deltok 
90 personer, og flere nye kontakter ble etablert. Etter hvert, særlig etter en 
rekke av juleverkstedkvelder som ble initiert og arrangert av et ektepar i 
nabolaget mot slutten av 2009, tok nettverket av engasjerte personer til å 
vokse. Nye temagrupper ble initiert av de tre initiativtakerne, men også 
av de ny-engasjerte i nabolaget med utgangspunkt i deres egne personlige 
interesser. 

Det har etter hvert oppstått et mangfold av aktiviteter under Bære- 
kraftige liv. Disse handler blant annet om aktiviteter som temakvelder 
der man samler folk rundt et klimarelatert tema, gjerne med et foredrag 
eller en film og en diskusjon. En annen aktivitetstype er de mer praktiske 
aktivitetene, for eksempel vedhogst i nabolaget, parselldyrking, sykkelre- 
parasjon og kurs i partering av lam. En tredje kategori handler mer om 
utvikling og planlegging av større prosjekter, som for eksempel å gjøre 
husene i nabolaget mer energieffektive eller å tenke ut nye transport- 
løsninger. I denne kategorien kan man også plassere Matkollektivet, et 
lokalmat-distribusjonsprosjekt som kobler kunder direkte til lokale mat- 
produsenter. Et annet prosjekt var planen om et nasjonalt kompetanse- 
senter for lokalt klimaengasjement og lokal matproduksjon - en arena fylt 
med aktiviteter for lokalsamfunnet, byen og regionen: Lystgården. Initia- 
tivtakerne så her for seg å opprette en slags grønn frivillighetssentral som 
skulle samle kompetanse om oppstart av BL-initiativ og om bærekraf- 
tig lokalsamfunnsutvikling. I 2012 og 2013 ble også Landåskonferansen 
arrangert for å utvikle og gi innspill til en ny kommuneplan i Bergen. Her 

ble naboer, offentlige og private aktører og institusjoner og lokale ildsjeler 
invitert til idémyldring omkring utvikling av Landås som et sted for det 
gode og bærekraftige liv. En fjerde aktivitetstype under Bærekraftige liv 
handler mer om fest, moro og feiring. I 2010 ble for eksempel den før- 
ste Landåsfesten arrangert. Dette har senere blitt til et årlig arrangement 
som samler omkring 1000 beøkende fra nabolaget og området rundt til 
en festdag med musikk, mat og aktiviteter med fokus på det lokale, det 
kortreiste og det klimavennlige. 

Per 2015 kunne man telle omkring 20 temagrupper på Landås, som 
hver hadde sine ledere. Gruppene var i stor grad selvgående med ulik grad 
av aktivitet, og til sammen talte de omkring 70 aktive deltakere. Bære- 
kraftige liv på Landås oppdaget og ble også etter hvert med i den globale 
Transition-Towns bevegelsen, som de delte mange av målsettingene og 
kjennetegn med.' Oppmerksomheten rundt Bærekraftige liv spredte seg 
også videre, først i Bergen til 10 andre nabolag per 2015 og videre nasjonalt 
til for eksempel Trondheim, Voss og Sagene i Oslo. I 2015 kunne man telle 
18 Bærekraftige liv-initiativ i Norge, pluss flere interesserte. 


Å finne sin organisasjonsform 


I initiativet på Landås hadde alt engasjement, arbeid og praktiske aktivi- 
teter frem til 2010 vært gjort på frivillig basis, der de tre initiativtakerne 
fordelte oppgaver seg imellom og var likestilte med tanke på ansvar og 
ledelse. Etter hvert som flere ble engasjert og satte i gang aktiviteter, fikk 
de tre en mer administrativ rolle. En fjerde person ble også knyttet til det 
mer langsiktige og administrative arbeidet, spesielt med tanke på utvik- 
ling av web-løsninger. I 2012 fikk en av initiativtakerne også kontorplass 
ved Impact Hub Bergen, et kontorfellesskap for sosiale entreprenører på 
Bryggen i Bergen. Initiativet på Landås ble flere ganger tildelt prosjekt- 
midler fra ulike offentlige etater og private aktører som så den potensielle 
samfunns- og miljøverdien de utgjorde. Basert på disse midlene ble det 
etter hvert opprettet to lønnede (deltid) prosjektstillinger i initiativet.” 


1 For mer informasjon besøk https://transitionnetwork.org eller les Smith (2011). 
2 Stotte kom blant annet fra Klimaseksjonen i Bergen Kommune, Fylkeskommunen, Miljøvern- 
departementet og Visjon Vest. 

Figur 1: Bærekraftige liv-grupper i Bergen (2015) 


Fra å ha vært en idé og en sped begynnelse i 2008 hadde Bærekraf- 
tige liv i årene som fulgte, vokst til et stort og mangefasettert nettverk av 
aktive, grupper og aktiviteter. Selv om noe av det administrative arbeidet 
rundt aktivitetene etter hvert ble mer formalisert, var målet fortsatt at 

aktivitetene og gruppene skulle være uformelle og basert på egeninter- 
essene til de aktive. Initiativtakerne hadde også det en av dem kalte for 
organisasjonsangst: De ville holde initiativet uformelt så lenge som mulig, 
uten formelle og tradisjonelle organisasjonsstrukturer. De gav derfor tid- 
lig slipp på kontrollen med det konkrete som skjedde i aktivitetsgrup- 
pene. Initiativet utviklet på denne måten en desentralisert nettverksform 
med selvgående grupper knyttet sammen i et nettverk av gruppeansvar- 
lige. På denne måten ble det etter hvert veldig mange som «eide» Bære- 
kraftige liv på Landås, og som holdt det gående uavhengig av noen få 
enkeltpersoner og ildsjeler. Aktivitetsgruppestrukturen ble også lagt opp 
til å være fleksibel, der nye grupper kom til hvis det var interesse for det, 
og andre grupper gikk ut hvis det var lite aktivitet eller temaet ble mindre 
aktuelt. Initiativtakerne hadde det hele tiden klart for seg at de ville legge 
opp til et fleksibelt frivillig engasjement: 


Det er en flat struktur, og vi har ventet, vi har hele veien tenkt at det som dreper 
ethvert gøy initiativ er at det blir dritkjedelig å ha den rollen som administra- 
tor, den som er nødt til å kalle inn til de styremøtene og så er det nesten ingen 
som kommer. Altså, folk syns aktiviteten er gøy, men det er utrolig kjedelig å 
være en sånn tradisjonell organisasjon. Så vi har bare ikke forholdt oss til et 
sånt organisasjonskart i det hele tatt. Vi har bare sagt at hvis du har lyst å lage 
et juleverksted, vær så god. Du får ingen andre oppgaver, du får ingen andre 
verv, ingen andre forpliktelser, bare lag juleverkstedet og hvis du har lyst å lage 
noe, hvis du er interessert i og engasjert i bolig og energi, ja supert, bli med i 
bolig og energi gruppen, det er bare det du gjør. Gjør det du syns er gøy. Og 
så til sammen så popper det jo opp utrolig mye. [...] Jeg tror det i hvert fall er 
viktig, hvis jeg kjenner på mine egne, alle snakker om tidsklemme og hvor lite 
tid de har og hvor mye aktiviteter og hvor fullt alt er, og det som jeg er helt hellig 
overbevist om er at vi får jo ingen til å gidde å gå inn i enda et verv som føles litt 
kjipt. Det er jo litt «takk skal du ha liksom». Men hvis jeg får lov å gjøre noe der 
jeg henter energi tilbake, noe jeg syns er gøy, så selvfølgelig, det er jo derfor du 
får jo bare pluss tilbake, pluss at du blir invitert på gøye fester med naboene, det 


er jo supert det. (Initiativtaker 1, BL Landås, 2012) 


På tross av «organisasjonsangst» og at de ville holde tilbake formaliserin- 
gen av organisasjonen så tilknytningen mellom BL Landås og de aktive 

fortsatt skulle være uformell, førte veksten i nettverket og i aktivitetene til 
at en viss formalisering og institusjonalisering måtte settes i verk. I 2013 
startet planleggingen av en omorganisering av Landåsinitiativet for å i 
større grad kunne stå på egne ben økonomisk med mer stabile inntekter, 
og for å skille mellom de elementene som innebar en viss økonomi, og de 
aktivitetene som dreide seg om frivillig engasjement og arbeid lokalt på 
Landås: 


Organiseringsform har vi diskutert lenge, enten en lokal forening eller et sam- 
virkeforetak, det er det vi snakker om nå. Det kommer litt an på hvordan vi 
sorterer de forskjellige greiene. Målet må jo være at alle initiativene skal klare 
seg selv økonomisk, ikke nødvendigvis være avhengig av masse offentlig støtte 
hele tiden, og da må vi jo først få til det på Landås for å vise at det funker. Og 
da må vi ha en type foretaksmodell, som kan ha inntekter inn i, medlemskap av 


noe slag. (Initiativtaker 2, BL Landås, 2012) 


En utfordring for en mangefasettert organisasjon som Bærekraftige 
liv er å finne riktig organisasjonsform, noe som igjen påvirker hvilket 
juridisk rammeverk man må forholde seg til, hvilke rammevilkår man 
har, og hvilke muligheter man har for økonomisk støtte og for type sty- 
ringsstruktur. Med kombinasjonen av lokalt foreningsliv, økonomisk 
virksomhet, samfunnsopplysning, flere enheter og grupper, ulike orga- 
nisasjonsnivå og ulik grad av formalisering utviklet det seg et behov for 
å klargjøre hvilke organisasjonsform(er) som ville være riktig. Samtidig 
gjorde veksten i aktiviteter og i nettverket nasjonalt at det ble behov for et 
mer overordnet nasjonalt organisasjonsnivå. 

Fra å ha hatt prosjektstillinger og all økonomi i BL Landås håndtert 
av arbeidsgiveren” til to av initiativtakerne, så de etter hvert behov for 
å flytte det derifra med bakgrunn i veksten i nettverket. I 2014, seks år 
etter oppstarten, ble også BL Landås formelt registrert som en frivillig 
organisasjon med et eget styre på fire medlemmer og en styreleder, samt 
at den økonomiske driften knyttet til Matkollektivet ble skilt ut fra den 
frivillige delen ved å etablere et eget samvirkelag. De opprettet også et 
formelt medlemskap og støttemedlemskap i BL Landås, men dette var 


3 — Bispedømmekontoret i Bergen. 

frivillig og absolutt ikke et krav for å kunne delta i aktivitetene. Samtidig 
startet de å arrangere årsmøter, der betalende medlemmer kunne komme 
med innspill til saker som kunne bli tatt opp og stemt over: 


[...] nå har vi jo laget foreningen, men det er jo mange strukturer vi må rydde 
opp i her nå, vi har jo ikke vært opptatt av det her i det hele tatt, så nå vi har hele 
tiden tunga rett i munnen når vi snakker om Landås eller om Norge. Så det vi 
ser for oss er at den foreningen vi har starta, den blir antagelig Landås forenin- 
gen, så må vi lage noe som er hakket over som blir liksom sånn Bærekraftige 
liv Norge, kraftsenteret på en måte. Men det vi nå har tatt første steget på er ha 
laget Samvirket fordi vi ser at Matkollektivet kommer opp som en rakett, og der 
ble det moms og hele sulamitten ikke sant, så der måtte vi gjøre noe raskt, så da 
tenkte vi at ok, vi oppretter samvirket, og innen samvirket kan det være mange 
ting, så alle kanskje de tinga som kommer som handler om penger da, kanskje 
de kan settes inn der. Og vi har jo fått forespørsel om vi vil drive med el-sykler 
og det er flere ting som kommer opp ikke sant, så det blir litt sånn småprosjek- 
ter som handler om penger kan vi da putte inn der. Men når det gjelder hvordan 
få Bærekraftige liv Norge inn i det, det har vi ikke helt landa helt på, om det 
skal være inne i den samvirke biten eller om det blir en annen greie, men det 
vi ser er at vi må, vi trenger nå et overstrukturelt nivå, et nivå over Landås som 
er med og er en hub for alle sammen, og det er det vi ser for oss skal være på 
Lystgården. Og der kan jo ... (initiativtaker 1) ... tenke seg å jobbe, og det er 
det også vi har spurt klima- og miljøministeren om, når hun var på besøk. Vi 
spurte om midler til en slik pilotfase der vi prøver ut det, pluss å være en grønn 
frivillighetssentral, for å teste. Så det skal vi følge opp. Men vi tenker at det er, 
det nasjonale nivå der må staten komme inn og være med å gi penger, og der ser 
vi faktisk for oss at der kan vi være tre stillinger og full pakke med å gjøre ting. 
(Initiativtaker 3, BL Landås, 2014) 


Lokalt og fleksibelt 


Under oppstarten ble det geografiske området for initiativet definert til å 
være den lokale skolekretsen. Tanken var at for å skape engasjement og 
lyst til å være med og å bidra i Norge i dag, er det viktig å starte lokalt. 
De så den geografiske avgrensingen rundt skolekrets og lokalmiljø som 

sentral fordi dette er en naturlig grense med tanke på felles møtesteder og 
evne til å mobilisere engasjement i Norge. 


Det som er spesielt for oss er at vi holder det så veldig ned på sånn skolekrets- 
nivå, at vi ikke lager Bærekraftige liv Bergen. Vi har en klar idé om at i Norge 
forholder vi oss til skolekretsen som vårt lokalmiljø. Det er der vi har loppe- 
marked og dugnad og går på 17. mai. Veldig mange spiller fotball og i korps og 
det er utrolig mye som er organisert rundt skolekretser. Og da har vi vel tenkt 
at en bi-effekt, en sosial «boost», som du får i nettverket, at folk sakte, men sik- 
kert føler at dette er en invitasjon som gjelder meg - at den effekten oppnår du 
fortere når det er i ditt område. Og siden vår målgruppe er alle, og ikke de som 
allerede er interessert, så er det veldig viktig, vi har så mange ting vi må utfordre 
i kampen for et mer bærekraftig samfunn at vi kan ikke gidde å ta kampen om 
hvor vi føler oss trygge og hører hjemme. Da får vi bare spille på lag med det. Så 


da er vi der vi er. (Initiativtaker 1, BL Landås, 2012) 


Initiativet på Landås fungerte mye som en modell for hvordan nye BL- 
initiativ kunne se ut, og initiativtakerne fra Landås reiste gjerne rundt til 
slike nystartede initiativ for å holde inspirasjonsforedrag på oppstarts- 
møter. De nye gruppene startet på denne måten ikke på bar bakke. Men 
samtidig som BL Landås var en sentral inspirasjonsmodell, ble det lagt 
vekt på at nye initiativ ikke på noen måte skulle være underlagt en Bære- 
kraftige liv-organisasjon eller et sett med regler. Med unntak av invitasjon 
til noen felles møter i året blant alle kjernegruppene i de ulike nabolagene 
i Bergen, la BL Landås seg mindre opp i den videre utviklingen av nye ini- 
tiativ. Så lenge initiativene forstod de to grunnpilarene 1) å øke livskvali- 
teten og 2) minske det økologiske fotavtrykket, så ville de kunne høre inn 
under Bærekraftige liv. Det skulle nemlig være opp til de nye nabolagene 
å selv utforme initiativene slik at de ble tilpasset det lokale området og de 
ønskene og behovene som lå der. 

Ulike nabolag varierer for eksempel etter befolkningssammensetning 
basert på etnisitet og sosioøkonomisk status. Brobygging mellom ulike 
typer mennesker og motivasjon for engasjement vil derfor kunne ha ulike 
forutsetninger i ulike bydeler, og potensialene for å nå målene i Bære- 
kraftige liv vil derfor også være ulik fra bydel til bydel og sted til sted. 
Organiseringsform og aktivitetstyper skulle dermed tilpasses det lokale 

nabolaget med de interessene, motivasjonen, infrastrukturen og engasje- 
mentet som lå der. For eksempel hadde BL Løvstakken et annet utgangs- 
punkt enn flere av de andre bydelsinitiativene i Bergen, med en mye mer 
sammensatt befolkningsgruppe både når det gjelder økonomi og etnisitet 
og en lav skåre på de fleste levekårsindikatorer (Bergen kommune, 2011). 
Dette ble likevel sett på som positivt og et godt utgangspunkt for å få til 
spennende ting, der BL-konseptet med en bærekraftig livsstil ble sett på 
som å passe godt sammen med svakere personlig økonomi. Som initiativ- 
taker i Bærekraftig Liv Løvstakken forklarer: 


Vi har en del ting vi ønsker å ta tak i her. Det er veldig sånn sammensatt befolk- 
ningsgruppe her oppe, og det ser jo jeg som veldig positivt, det er et spennende 
utgangspunkt fordi det kan komme så mye forskjellig ut av det, så vi håper jo å 
nå mye bredere ut enn vi gjør nå. [...] Jeg syns befolkningsmessig så er det vel- 
dig spennende her. Det er ganske mange her som lever med litt stram økonomi, 
så det tenker jeg egentlig kan være en fordel for å få opp engasjement, på grunn 
av at du kan faktisk spare ganske mye på å leve mer i takt med miljøet. Hvis du 
begynner og bare oppdager den muligheten til å faktisk dyrke litte grann selv 
og la ting få et lengre liv, at ikke alt nødvendigvis må kjøpes nytt og du kan bytte 
på ting. Hvis vi får opp de strukturene der, at vi får opp et byttemarked som 
blir gående, hvis vi får en kultur på å dele, at sykler og ski blir fordelt videre til 
andre i nabolaget, så er det ganske mange som kan spare penger på det å være 
involvert. Så jeg tenker jo der at, det er spennende ting. (Initiativtaker, BL Løv- 
stakken, 2014) 


BL Løvstakken ble også raskere formalisert enn BL Landås, gjennom eta- 
blering som formell frivillig organisasjon og et styre, nedskrevne ved- 
tekter, årsmøte, regnskap og møtebøker. Denne formaliseringen ble gjort 
for å gjøre det lettere å søke om offentlig økonomisk støtte. Likevel var 
også ønsket her at organisasjonen skulle være flatest mulig, og at ting ikke 
nødvendigvis skulle måtte gå igjennom styret. Noe annet som skilte BL 
Løvstakken fra BL Landås, var etableringen av et fysisk møtelokale midt 
i kjerneområdet til initiativet. Møtelokalet «Lokalt» ble et møtepunkt for 
BL Løvstakken, men også brukt til møter for kjernegruppene i hele Bære- 
kraftige liv i Bergen. Finansieringen av leien av lokalet var i starten en fel- 
les kronerulling blant de aktive, samt noen inntekter fra utleie av lokalet 

og et lite bidrag fra kommunen, men målet var å få til en mer selvgående 
driftsmodell basert på aktiviteter. 

Et tredje initiativ, BL Hellemyren, ble startet i mai 2014, i en bydel med 
bedre økonomiske kår og mer homogen befolkning enn i Løvstakken. 
Dette gav grunnlag for litt andre motivasjoner og forutsetninger for akti- 
viteter, for eksempel med tanke på å arrangere en byttedag: 


[...] i ytre Sandviken der har vi litt mer, hva skal jeg si, vi har jo blokker, vi har 
forskjellige mennesker der også, men det er nok helt klart mye mindre mang- 
foldig sånn sett. Litt mer velstand. Jeg opplever ikke det når jeg bor der selv, 
men jeg tror det påvirker litt hva slags aktiviteter man får til, hva det er folk er 
interessert i. Det er jo så høy materiell velstand, så byttegruppe kom opp ganske 
raskt ikke sant. For folk har så mye ting de vil kvitte seg med uten å kaste det, 
kvitte seg med ting på en måte så de ikke får dårlig samvittighet. (Initiativtaker, 


BL Hellemyren, 2015) 


Når det gjelder formaliseringen av BL Hellemyren, så hadde initiativtake- 
ren en klar oppfatning om at folk generelt er litt redde for formalisering 
og administrasjon, og at man heller vil ha ting enkelt. BL Hellemyren 
ville heller satse på å få aktiviteter opp å gå, og så eventuelt formalisere og 
registrere seg som frivillig organisasjon om det ble nødvendig, for eksem- 
pel for å kunne søke om penger. Ifølge initiativtakeren var potensialet 
likevel stort for å få til et aktivt BL-initiativ i dette nabolaget på grunn 
av en ressurssterk befolkning, utdanningsmessig, økonomisk og sosialt, 
og der mange var svært aktive i for eksempel FAU, i skolekorpset og i 
idrettslaget. 


For eksempel FAU på Hellen skole er jo helt sånn der, det er jo foreldre som har 
slike superkrefter, som har fem barn og som er engasjert i korpset, FAU, alt som 
går an å engasjere seg i, går fremst i 17. maitoget, buekorpset, alt, skjønner du. 
Det er en sånn type superforeldre. [...] Det har jeg tenkt hele tiden, at vi har så 
ressurssterke foreldre som kan bidra og få ting til. (Initiativtaker, BL Hellemy- 
ren, 2015) 


Samtidig måtte man også her passe på å ikke lage for mye organisering og 
administrasjon, siden mange av de som ville delta, allerede var engasjerte 
i flere andre frivillige organisasjoner og ville ha begrenset med tid. En 

annen utfordring med å skape engasjement i denne lokalbefolkningen 
var å treffe de med rett budskap og en tankegang rundt BL-prosjektet som 
de kunne identifisere seg med, der man ikke hadde for mye fokus på dette 
med miljøaktivisme, noe som også var et tema på Landås, der man måtte 
tone ned «tofu-faktoren». 


Det er litt om å gjøre å treffe de på en måte som gjør at de føler de kan identi- 
fisere seg, og da er vi litt tilbake igjen til at vi må være litt forsiktige med dette 
med miljøaktivistbevegelsen, nettopp på grunn av det. Det er ikke til å komme 
ifra at det er en del godt holdne mennesker som bor der ute. (Initiativtaker, BL 


Hellemyren, 2015) 


Refleksiv institusjonalisering 


Gjennom studien av Bærekraftige liv i Bergen har jeg fått innblikk i 
perspektiver og måter å organisere og forvalte frivillig engasjement på i 
dag. Erfaringene fra denne studien kan knyttes til observerte endringer 
i holdninger, motivasjoner og forventninger fra frivillige i Norge, samt 
de etablerte måtene å organisere kollektiv handling på. Jeg mener med 
dette at studien illustrerer generelle endringstrekk i nordmenns frivillige 
engasjement og hvordan institusjonaliserte rammer for organisering av 
frivillig engasjement er med på å strukturere fremveksten og organiserin- 
gen av nytt frivillig engasjement i Norge. Samtidig vil det også, som vist 
i studien, være et visst rom for aktørers utprøving og kreativitet — en for- 
tolkningsfleksibilitet i hvordan man mobiliserer og organiserer for lokal 
frivillig aktivitet. 

Studien har først vist at det er flere trekk ved Bærekraftige liv som 
støtter opp om teorien om refleksiv frivillighet (Hustinx & Lammertyn, 
2003), og som illustrerer de mer generelle utviklingstrekk i norsk frivil- 
lighet (Eimhjellen et al., 2018). Dette er særlig knyttet til utviklingen av 
mer selv-orienterte frivillige, som fordrer en mer uformell og desentra- 
lisert form for organisering. Som studien min har vist, vil én strategi i 
møte med mer refleksive frivillige være å ta utgangspunkt i og fokusere 
på nettopp interessene og ressursene hos de aktive selv i avgrensede nabo- 
lag. Det kan legges til rette for at aktive kan bidra med og delta med det 

de ønsker, når de ønsker det, og hvordan de ønsker det, uten å stille for 
mange krav til møtevirksomhet og administrative oppgaver. Rammene 
for hva som passer inn av aktiviteter, må her være relativt vidt definert, 
og det må være frie tøyler for de aktive til å skape nye aktiviteter. Akti- 
vitetene kan foregå i relativt selvstyrte grupper som er koblet sammen 
i nettverk. Samtidig kan det være fleksibelt med hensyn til å åpne for 
administrativt engasjement på «høyere» organisasjonsnivå for de som 
skulle ønske det. En slik (nettverks-Jorganisering fordrer likevel at det 
eksisterer en egen organisasjonsposisjon, for eksempel en lønnet ansatt, 
for å gjøre administrasjons- og koordineringsarbeid (Jf. Arnesen et al., 
2016). Å ha ansatte i organisasjoner som arbeider med mobilisering og 
koordinering av frivillig innsats, kan være en god strategi for å forvalte 
dagens frivillige på en bærekraftig måte. 

Fra teorien om refleksiv frivillighet er det også innebygd en forvent- 
ning om at frivillige organisasjoner har fått svekkede roller som arenaer 
for identitetsutvikling og sosialisering. Studien av Bærekraftige liv bry- 
ter med slike forventninger, siden dette initiativet er spesifikt opptatt av 
nettopp å skape stedbunden identitet og samhold i fysiske nabolag. Dette 
er også en trend vi ser mer generelt i Norge, der frivillig organisering 
knyttet lokalsamfunn og nabolag er i vekst (Christensen, Strømsnes & 
Wollebæk, 2011; Arnesen et al., 2016). Basert nettopp på det stedbundne 
ved Bærekraftige liv hadde også digital kommunikasjon en mer marginal 
rolle enn vi kanskje skulle forvente av nyere grasrotinitiativ, og sammen- 
lignet med for eksempel Refugees Welcome to Norway fra forrige kapittel 
(se også Sætrangs kapittel 6 i denne boken). I Bærekraftige liv var ansikt 
til ansikt-møter ved fotballbanen, informasjonslapper på lokalbutikken 
og på lyktestolper samt medieoppmerksomhet utenfra viktigere enn 
digitale kanaler for å mobilisere aktivitet i oppstarten. Skolekretser og 
nabolag ble vurdert som de beste områdene for at potensielle engasjerte 
skulle kunne identifisere seg med initiativene og oppleve at engasjemen- 
tet gjaldt dem selv. Store nok til å samle en kritisk masse, men små nok til 
at mennesker kjente tilhørighet. Som en effekt av veksten i initiativene i 
nabolagene har internett og sosiale medier etter hvert fått en viktig rolle 
i informasjonsdistribusjon og administrering av frivillig aktivitet, men 
dette har skjedd mest som en effekt av aktivitetsvekst og ikke omvendt. 

Selv om Bærekraftige liv har vært opptatt av at handlinger og aktivi- 
teter i initiativet skal være lokale, har globaliseringsprosesser og globalt 
klimaengasjement vært en sentral motivasjon for initieringen av Bære- 
kraftige liv. Dette kan knyttes til begrepet om glokalisering (Robertson, 
1995), som henviser til at globalisering av kultur, ideer og levesett også 
fører til økt fokus på lokal identitet og særpreg. Det globale kan bli uttrykt 
i det lokale samtidig som det lokale blir en partikularisering av det glo- 
bale. Den internasjonale Transition-towns-bevegelsen, som Bærekraftige 
liv på Landås er blitt en del av, har nettopp dette glokale som et kjer- 
neelement i seg. Globale tema får på denne måten direkte innvirkning 
på lokalt grasrotengasjement også i Norge, der lokal orientering og mer 
refleksive former for frivillig innsats er del av en større global vending. 

Som følge av det økte volumet av og mangfoldet i aktiviteter, aktive og 
nye initiativ i Bærekraftige liv-nettverket har vi også sett at behov for mer 
formell administrativ og sentralisert organisering har presset seg frem. 
For å kunne utvikle initiativet og etablere en bærekraftig økonomi måtte 
det etter hvert tilpasses eksisterende normer og juridiske rammeverk 
for organisering av kollektiv handling og økonomihåndtering. En viss 
institusjonalisering og formalisering ser ut til å være nødvendig for å 
kunne bevare, utvikle og forvalte frivillig engasjement. Samtidig varierte 
implikasjonene av slike kontekstuelle krav med de forutsetninger og 
behov som eksisterte i de enkelte nabolagsinitiativene. Vi så for eksempel 
stor forskjell mellom BL Landås og BL Løvstakken i bakgrunn for og 
tidspunkt for formalisering av organisasjonene. Som organisasjon har 
hele Bærekraftige liv vært nødt til å balansere hensynet til motivasjon 
hos de aktive og frivillige og de juridiske og økonomiske rammeverkene 
som regulerer organisasjonsetablering og inntekts- og støttemuligheter. 
Nettverksutvidelse førte her med seg behov for sentralisering og 
formalisering. På samme vis som tidligere grasrotbevegelser med anti- 
organiseringsholdninger eller «organisasjonsangst» har også Bærekraftige 
liv blitt formalisert og institusjonalisert ved å måtte forholde seg til etablerte 
strukturer, tradisjoner og praksiser for organisasjonsdannelse og drift. 

Samtidig vil det også i hvert konkrete tilfelle av grasrotmobilisering 
være rom for fortolking, fleksibilitet og kreativitet i hvordan mobiliserin- 
gen og organiseringen gjøres. Dette har vi også sett som bevisst strategi 

i Bærekraftige liv, der ulike nabolagsinitiativ skal ta utgangspunkt i de 
sosiale og fysiske forutsetningene og ressursene som ligger i hvert nabo- 
lag. Det finnes handlings- og fortolkningsrom som etter hvert også kan 
være med på å endre de etablerte rutinene, praksisene og normene for 
hvordan man organiserer og forvalter frivillig engasjement i Norge, men 
slikt tar tid. Jeg mener med dette at sosial og institusjonell endring og 
stabilitet er sammenvevd, der impulser fra større samfunnsprosesser som 
globalisering, individualisering og digitalisering, og ikke minst fra insti- 
tusjonaliseringsprosesser, kan fortolkes ulikt og ha ulike konsekvenser i 
handlinger og praksiser i ulike sosiale kontekster og for ulike konkrete 
initiativ og organisasjoner. Organisatoriske reaksjoner på frivillighets- 
trender knyttet til mer refleksivitet vil måtte balanseres mot de kontem- 
porære behovene for og normer og krav til organisering som eksisterer i 
et gitt samfunn. 

Et forslag til begrep som kan beskrive gripe noe av denne dynamikken 
i organiseringen av nytt frivillig engasjement, er det jeg har kalt reflek- 
siv institusjonalisering. Begrepsbiten refleksiv refererer til den veksten i 
refleksiv frivillighet som vi kan spore i Norge og internasjonalt, og hvor- 
dan organisasjoner i økende grad må forholde seg til dette. Jeg mener her 
at det ligger et fortolkningsrom for organisering av frivillig engasjement 
et sted imellom de etablerte tradisjonene og strukturene for organisering 
og de endringspåtrykkene som kommer fra overordnede samfunnspro- 
sesser. Begrepsbiten institusjonalisering viser så til at en viss form for for- 
malisering og etablering av faste strukturer i en voksende (nettverks-) 
organisasjon ofte er helt nødvendig for videre aktivitet, samt at det eksis- 
terer visse tradisjoner, normer og regler som legger føringer og rammer 
for utviklingen og organiseringen av frivillige initiativ. 

Med bakgrunn i denne studien og tidligere forskning på utviklin- 
gen i norsk frivillighet vil jeg argumentere for at man bør ha et blikk 
for endring, men også for kontinuitet, og for vekselvirkninger mellom 
ulike samfunnsnivå — mellom individnivå og institusjonelt / organisa- 
sjonsnivå, mellom globalt nivå og lokalt nivå, og mellom aktør og struk- 
tur - når man undersøker hvordan kollektiv handling går for seg i dag. 
Begrepet refleksiv institusjonalisering kan hjelpe oss å gripe og forstå 
disse prosessene og vekselvirkningene. På tross av flere endrings- og 

utviklingstendenser i norsk frivillighet er tradisjonelle formelle frivillige 
organisasjoner fortsatt den sentrale infrastrukturen for mobilisering og 
forvaltning av frivillig engasjement i Norge, selv om de frivillige er løsere 
koblet til organisasjoner nå enn før. For å dyrke grasrotengasjement og 
-aktivitet er kanskje et skille mellom grasrotaktiviteter og frivillige på en 
side, og administrasjons- og koordineringsansvar på den andre en for- 
utsetning. Dette vil likevel kreve både vilje hos enkelte og insentiver og 
ressurser til lønnede stillinger i organisasjoner. 

Nye organisasjoner vil i dag kunne bli preget av både hierarkiske og 
nettverksbaserte kjennetegn med kombinasjoner av desentralisering og 
sentralisering, fleksibilitet og struktur, hierarkisk og vertikal styring 
og lokale og globale nettverk. Samtidig vil de som oftest måtte gå 
igjennom en viss organiserings- og institusjonaliseringsprosess for å 
fungere etter målsettingene sine der de vil prøve å finne sin form basert 
på både organisasjonsinterne og organisasjonseksterne normer og krav, 
men der det også kan være et visst rom for kreativitet og refleksivitet — en 
refleksiv institusjonaliseringsprosess for nye kollektive bevegelser. 

Abstract: In this chapter, we investigate the ways in which national voluntary orga- 
nizations have employed new digital media. We study in particular whether digitiza- 
tion seems to enable new organizational forms; if it contributes to new ways in which 
organizations can engage members and volunteers; and how the new digital media 
can contribute to, for example, public debate. We ask if organizations differ in such 
use, and whether certain types of organizations are more likely to use new forms 
of communication, both to inform members and to participate in the public. For 
instance, do organizations that were established after the rise of social media (digital 
natives) use new media differently than older organizations? Secondly, we investigate 
what kinds of barriers that can prevent the use of social media by such organizations 

Our findings initially point out that the use of internet and social media largely 
permeates all types of organizations in Norway, but that there are important diffe- 
rences between different organizations. Furthermore, we identify different dimen- 
sions in terms of the use of social media, with clear distinctions between public 
activities on the one hand and activity directed at members on the other. Finally, we 
find that a lack of resources is the main causal factor when it comes to the organiza- 
tions that not use social media. 

Innledning 


Ny kommunikasjonsteknologi vil alltid representere endrede betingelser 
for kommunikasjon og nye muligheter for forbindelser mellom deltakerne 
i kommunikasjonsprosessen. Når et nytt medium introduseres, vil gamle 
kommunikasjonsformer utfordres, og vi vil kunne observere endringer 
både i hvordan de som sender budskap oppfører seg, og i bruk på mot- 
takersiden. Som vi har sett i flere andre kapitler i denne boken (f.eks. 
kap. 3 og kap. 4), har det de siste tiårene vært viet stor oppmerksomhet 
til om internett og sosiale medier endrer og påvirker medborgerskap og 
samfunnsdeltakelse (Dahlgren, 2009; Enjolras, Karlsen, Steen-Johnsen, 
& Wollebæk, 2013; Norris, 2001). 

Temaet for denne boken er hvorvidt og på hvilke måter digitalisering, 
individualisering og globalisering endrer vilkårene for kollektive hand- 
lingsformer. I dette kapitlet studerer vi hvordan disse prosessene kommer 
til uttrykk når norske organisasjoner tar i bruk sosiale medier som en 
ny måte å organisere kollektiv handling på. Mens andre kapitler i boken 
fokuserer på individuell deltakelse i lys av digitalisering, inntar vi der- 
med her et organisasjonsperspektiv. For å forstå hvordan digitaliseringen 
påvirker kollektiv handling i Norge, mener vi det er viktig å inkludere 
begge disse perspektivene. 

Frivillige organisasjoner har i over hundre år representert et sen- 
tralt bidrag til sivilt medborgerskap. I de siste tiårene har man sett klare 
endringer i hvordan dette landskapet har endret seg, fra en folkebevegelses- 
modell, med hierarkiske strukturer, til mer desentraliserte organisasjoner 
med spesialiserte formål (Arnesen, Sivesind & Gulbrandsen, 2016). Dette 
nye landskapet som frivillige organisasjoner må operere i, kan blant annet 
medføre økt konkurranse mellom organisasjoner, der man må bruke de 
ressursene man har, mer effektivt. Å ta i bruk nye måter å kommunisere 
med både medlemmer og offentligheten på kan derfor tenkes å represen- 
tere potensielle fordeler for organisasjonene som lykkes (Eimhjellen, 2014). 

Samtidig viser både norsk og internasjonal forskning at frivillige orga- 
nisasjoner langt fra står lengst frem i køen når det gjelder å ta i bruk og 
utnytte mulighetene som ligger i sosiale medier (Eimhjellen, 2014a; Lovejoy 
& Saxton, 2012). Det kan være flere grunner til dette. Selv om sosiale medier 
i utgangspunktet er rimelige og enkle å ta i bruk (Benkler, 2006), kan det 

likevel kreve ressurser i form av kompetanse og oppmerksomhet fra orga- 
nisasjonenes side (Asencio & Sun, 2015; Eimhjellen, 2014b). Det kan også 
tenkes at frivillige organisasjoner opplever at det å ta i bruk sosiale medier 
utfordrer deres tradisjonelle virkemåte, og at det endrer relasjonen deres 
til offentligheten og til medlemmer på måter som er vanskelige å forutsi. 
En kvalitativ studie fra 2012 pekte på at norske frivillige organisasjoner så 
utfordringer både knyttet til organisasjonsidentitet, medlemsdemokrati, 
kompetanse og ressursbruk i sin bruk av sosiale medier (Steen-Johnsen, 
Enjolras & Kruse, 2012). Samtidig viste studien at ulike sider ved organi- 
sasjonen kunne ha betydning for hvorvidt organisasjoner ønsket og evnet 
å ta i bruk sosiale medier, blant annet organisasjonskultur, kompetanse og 
organisasjonens formål. De to organisasjonene med politisk siktemål, og 
med mål om å påvirke opinionen, så bruken av sosiale medier som vik- 
tigere enn den fritidsrettede organisasjonen som inngikk i studien. I sin 
studie av lokale frivillige organisasjoners bruk av web og sosiale medier 
fant Eimhjellen mfl. et sett faktorer som hadde betydning for bruk (Eim- 
hjellen, Wollebæk & Strømsnes, 2014). Bruken av digitale verktøy var 
mer utbredt i store og relativt nystiftede organisasjoner, i organisasjoner 
i byene og i organisasjoner med høyere andel yngre medlemmer. Til slutt 
kan ulike typer av organisasjoner ha ulike grunner og forutsetninger for å 
tai bruk slike verktøy. Det er likevel ikke gitt om det er de store og ressurs- 
sterke organisasjonene med en etablert infrastruktur som er best rustet, 
eller om mindre, nye typer av organisasjoner har bedre forutsetninger. 
Mest sannsynlig vil vi kunne observere en kombinasjon; på den ene siden 
vil de med ressurser ha et fortrinn, men på den andre siden muliggjør også 
sosiale medier fremveksten av mer løsrevne organisasjonsformer som kan 
mobilisere bredt uten en stor organisasjon bak seg. 

Status når det gjelder forskning knyttet til frivillige organisasjoners 
bruk av sosiale medier, er likevel at vi vet forholdsvis lite både om bruk 
og effekter, i Norge som internasjonalt (Guo & Saxton, 2014; Lovejoy & 
Saxton, 2012). Dette kapitlet gir et bidrag til litteraturen ved å gi det første 
oversiktsbildet av sosial mediebruk blant norske nasjonale frivillige orga- 
nisasjoner. Ved hjelp av en representativ spørreundersøkelse av om lag 
1000 norske frivillige organisasjoner svarer vi på hvorvidt det eksisterer 
skiller mellom ulike typer av organisasjoner når det gjelder å ta i bruk, 

aktivt bruke og forholde seg til mulighetene som ligger i bruk av nye 
kommunikasjonsformer. Vi undersøker også hva de ulike organisasjo- 
nene bruker internettbaserte og sosiale medier til, om det først og fremst 
er for å oppdatere medlemmer, eller om det er en mer utadrettet virksom- 
het, der slike kommunikasjonsformer brukes aktivt til å skape debatt i 
offentligheten eller påvirke beslutningstakere. Til slutt presenterer vi også 
analyser av hvilke fordeler og ulemper organisasjonene mener at internett 
og sosiale medier representerer, og hvorfor enkelte organisasjoner ikke 
har valgt å ta i bruk sosiale medier ennå. 

I kapitlet har vi en spesiell interesse for det vi har valgt å kalle digitalt 
innfødte organisasjoner, det vil si organisasjoner som har blitt etablert 
etter, eller samtidig som, fremveksten av sosiale medier. En antagelse kan 
være at disse i større grad enn andre organisasjoner makter å ta i bruk 
slike verktøy, blant annet fordi de kan integreres i måten organisasjonen 
drives på helt fra starten av. Vi gjør en analyse av de digitalt innfødte 
organisasjonene i siste del av kapitlet. Dataene som kapitlet bygger på, 
er i denne sammenheng ganske unike, og vi kjenner ikke til tilsvarende 
undersøkelser i Norge eller internasjonalt. Samtidig er dataene samlet inn 
så tidlig som i 2013, noe som legger noen klare begrensninger for for- 
tolkningen av resultatene. Analysene må derfor betraktes som det de er, 
analyser av de første 6-8 årene da sosiale medier kan ha spilt en rolle for 
norske organisasjoner. Dette gjenspeiles i vårt fokus på det vi kaller digi- 
talt innfødte organisasjoner. Det er åpenbart at den teknologiske utvik- 
lingen har kommet langt etter disse første årene, samtidig som både folks 
og organisasjoners medievaner og mediekompetanse har endret seg. 
Dette kan ikke vår undersøkelse si noe om. Vi håper imidlertid at studien 
kan være et solid grunnlag for oppfølgingsstudier, som dermed kan peke 
på endringer som har skjedd siden innføringen av sosiale medier, og i den 
tiden da disse kommunikasjonsformene har blitt allemannseie. 


Teoretiske perspektiver og forskningsspørsmål 


Forskningslitteraturen knyttet til frivillige organisasjoner har pekt på at 
både det norske og det internasjonale organisasjonslandskapet er i end- 
ring de siste tiårene (Arnesen et al., 2016; Eimhjellen, 2014). På den ene 

siden handler det om en overgang fra sentraliserte, hierarkiske organi- 
sasjoner med et ideologisk fundament til mer løsrevne, desentraliserte 
organisasjoner uten et så klart ideologisk grunnlag, og et sterkere fokus på 
spesifikke enkeltsaker (Arnesen et al., 2016). På den andre siden handler 
det om at ny teknologi utfordrer tradisjonelle organisasjoner, og mulig- 
gjør nye organisasjonsformer, delvis tilsvarende motsetningen mellom 
sentraliserte og desentraliserte organisasjoner, som beskrevet over. Begge 
disse tendensene er viktige for problemstillingene i dette kapitlet. 


Teknologi og organisasjoner i endring 

I litteraturen finner vi flere eksempler på ulike forventninger til hva 
implementering av ny teknologi kan ha for frivillige organisasjoner. Her 
er det først og fremst snakk om potensialer ved å ta i bruk nye kommu- 
nikasjonsteknologier, og ikke nødvendigvis at organisasjonene faktisk 
alltid utnytter disse potensialene. Som Eimhjellen (2014) peker på, er det 
fortsatt slik at reell interaktivitet, som ligger som en strukturell mulighet 
ved mange internett-baserte medier, ikke utnyttes særlig godt av frivillige 
organisasjoner. Internasjonal forskning tyder på det samme (Bortree & 
Seltzer, 2009; Greenberg & Macaulay, 2009). Lignende funn finner vi også 
i for eksempel myndigheters bruk av slike teknologier, som på tross av en 
stor grad av optimisme på teknologiens vegne (se Bryer & Zavattaro, 2011) 
i stor grad er dominert av enveis kommunikasjon (Zavattaro & Semen- 
telli, 2014). Også studier av politikeres bruk av sosiale medier dokumen- 
terer en stor grad av mangel på interaktivitet (Larsson & Kalsnes, 2014; 
Larsson, Kalsnes & Christensen, 2017). 

Når det gjelder hva frivillige organisasjoner - eller det bredere feltet 
av non profit-organisasjoner (NPO-er), som ofte er fokus i den interna- 
sjonale litteraturen — faktisk bruker sosiale medier til, er det en anta- 
gelse at det finnes stor variasjon, og at dette antagelig må studeres felt 
for felt, avhengig av hva organisasjonene har som hovedformål (Acensio 
& Sun, 2014). I en mye sitert artikkel har Lovejoy og Saxton (2012) iden- 
tifisert tre hovedfunksjoner sosiale medier kan fylle, basert på en studie 
av Twitter-bruk i 100 store veldedighetsorganisasjoner. De tre funksjo- 
nene er henholdsvis information, community og action. «Informasjon» 

handler om å spre informasjon om organisasjonens formål og aktivite- 
ter, «community» handler om å skape bånd til interessenter og relevante 
samarbeidspartnere, ofte ved å takke og anerkjenne disse, mens «action» 
innebærer at man oppfordrer til handling, enten ved å donere penger, 
yte en innsats eller lignende (2012, s. 343). En studie av sosial mediebruk 
i et stort antall amerikanske «advocacy»-organisasjoner, altså organisa- 
sjoner som arbeider med å fremme bestemte politiske saker og interes- 
ser, understreker at sosiale medier kan fylle ulike funksjoner for ulike 
typer organisasjoner (Guo & Saxton, 2014). Her identifiserer forfatterne 
tre suksessive faser i bruk som knyttes til mobiliseringen rundt politiske 
saker: «nå ut til folk», «holde liv i flammen» og «motivere til handling» 
(2014, S. 53). 

Mens hovedtyngden av studier av sosial mediebruk blant NPO-er 
fokuserer på sosiale medier som verktøy for utadrettet virksomhet, finnes 
det studier i norsk kontekst som peker på sosiale medier som verktøy for 
intern kommunikasjon. I en studie av fire frivillige organisasjoner peker 
Tranvik og Selle (2008) på at disse organisasjonene hadde visjoner om å 
bruke digitale medier til å bedre intern kommunikasjon horisontalt og 
vertikalt, men at disse ambisjonene ikke ble innfridd. Den kvalitative stu- 
dien fra 2012 (Steen-Johnsen mfl.) viste også ambisjoner om å kommuni- 
sere og mobilisere medlemmer på nye måter, å styrke interndemokratiet 
og å skape en annen flyt mellom fag og kommunikasjon sentralt i organi- 
sasjonen. Disse studiene understreker at bruk av sosiale medier ikke bare 
angår frivillige organisasjoners forhold til omverden, men også kan gripe 
inn i interne organisatoriske forhold. 


Betydningen av organisasjoners struktur 

og funksjon 

Selv om eksisterende forskning om frivillige organisasjoners bruk av 
sosiale medier, internt og eksternt, er begrenset og fragmentert, antyder 
den likevel betydningen av å se bruken i sammenheng med en organisa- 
sjons struktur, formål og hovedoppgaver. Det norske landskapet av nasjo- 
nale, frivillige organisasjoner, som vi her studerer, er svært sammensatt, 
og dessuten i endring. Vår tilnærming til å belyse variasjonene i dette, 

er å undersøke forskjeller mellom noen grunntyper av organisasjoner: 
nasjonalledd med lokale lag, enkeltstående organisasjoner og paraply- 
organisasjoner. Nasjonalledd med lokale lag er en organisasjonsform 
som tradisjonelt har kjennetegnet den nordiske sivilsamfunnsmodellen 
(Arnesen, Sivesind & Gulbrandsen, 2016; Selle, 1993; Wollebæk & Selle, 
2008). Disse organisasjonene er gjerne kjennetegnet ved vel utbygde 
nasjonalledd (selv om størrelsen på administrasjonen kan variere sterkt) 
og av veletablerte vertikale kommunikasjonslinjer gjennom regionale 
og lokale ledd. De har også gjerne tydelige demokratiske prosedyrer og 
prosesser som sikrer kommunikasjon nedenfra og opp. Disse organisa- 
sjonene er oftest medlemsbaserte, med sterke koblinger mellom medlem 
og organisasjon. Enkeltstående organisasjoner har ikke underliggende 
lokale strukturer, men er avhengig av direkte medlemskommunikasjon 
i den grad de har medlemmer. Denne organisasjonstypen har vært i 
vekst i Norge de siste ti årene (Arnesen et al., 2016), og en hypotese har 
vært at nettopp sosiale medier og internett har muliggjort veksten i slike 
organisasjoner, fordi de kan kommunisere både til medlemmer og til 
offentligheten uten det settet av interne kommunikasjonsstrukturer som 
nasjonalleddene besitter (Arnesen et al., 2016, 90). Paraplyorganisasjoner 
er sammenslutninger av selvstendige frivillige organisasjoner, med for- 
mål om samarbeid, ressursutnyttelse og politisk påvirkning. Noen para- 
plyorganisasjoner har lange tradisjoner, slik som Norges idrettsforbund 
(Goksøyr, 1993), mens andre, slik som Frivillighet Norge, er av nyere dato. 
Paraplyorganisasjoner kan gjerne ha kommunikasjon av medlemsorga- 
nisasjonenes interesser i offentligheten som en viktig del av sitt virke. 

Et interessant perspektiv på hvilke forutsetninger ulike organisa- 
sjonsformer legger, er Bennett og Segerbergs (2014) påpekning av at 
organisasjoner kan forstås som strukturer for å samle, organisere og 
binde ressurser, og som strukturer for kommunikasjon. Når veletablerte 
systemer for kommunikasjon skal ta i bruk nye kommunikasjonsmidler, 
oppstår det gjerne brytninger mellom etablerte og nye strukturer, noe 
som kan forklare både begrenset og konservativ bruk, samt at organisa- 
sjonen opplever barrierer. I vår analyse er det derfor viktig å ha forutset- 
ningene som ligger i disse organisasjonstypene, i mente. I tillegg antyder 
dette perspektivet også noe om hvorfor vi kanskje kan forvente at digitalt 

innfødte organisasjoner med større letthet utnytter potensialene i sosiale 
medier. Dette kan handle om at digitale verktøy blir en integrert del av 
organisasjonsstrukturen fra begynnelsen av. 

Endelig vil også målene og aktivitetene i organisasjonene legge vik- 
tige forutsetninger for deres bruk av sosiale medier og deres muligheter. 
Det er for eksempel stor forskjell på organisasjonene innenfor kultur- og 
idrettsfeltet, som har sin hovedvirksomhet i organiseringen av lokale 
aktiviteter, og samfunnsrettede organisasjoner, som har som formål å 
påvirke politiske saker gjennom offentlig debatt. 


Forskningsspørsmål 

I kapitlet stiller vi fire forskningsspørsmål, som alle er rettet inn mot å gi 
et beskrivende bilde av bruken av sosiale medier blant nasjonale frivillige 
organisasjoner i Norge: 


Hva kjennetegner omfanget av bruk av internett og sosiale medier i norske, 
frivillige organisasjoner? 

Hva bruker frivillige organisasjoner sosiale medier til? 

Hvordan oppfatter organisasjonene utfordringer og nytteaspekter knyttet 
til internett og sosiale medier? 

Hvordan skiller digitaltinnfødte organisasjoner segfra andre organisasjoner? 


Først undersøker vi omfanget av bruken av internett og sosiale medier i 
norske frivillige organisasjoner, og hvilke forskjeller det er mellom ulike 
typer av organisasjoner. Vi vet at tilgangen til internett er spesielt høy 
i Norge sammenlignet med de fleste andre land (SSB, 2016), og det er 
grunn til å tro at dette gjelder for organisasjoner også. Det er likevel vik- 
tig å fastslå hvor omfattende bruken av internettbaserte medier er, og om 
det er forskjeller mellom organisasjoner. 

For det andre undersøker vi hva de forskjellige organisasjonene oppgir 
å bruke sosiale medier til. Gitt at en organisasjon har profiler på sosiale 
medier, er det likevel et åpent spørsmål hva de faktisk bruker disse verk- 
tøyene til. I vår undersøkelse har vi stilt en rekke spørsmål som bidrar til 
å nyansere mer kvalitative forskjeller i bruken av spesielt sosiale medier. 
Vi kan for eksempel trekke et skille mellom å bruke sosiale medier opp 

mot medlemmer og/eller å kommunisere mot en bredere offentlighet, og 
bruk som er mer knyttet opp mot driften av organisasjonene. Også her 
vil det være naturlig å se på disse ulike aktivitetene opp mot ulike typer 
av organisasjoner. 

For det tredje vil vi undersøke hvilke utfordringer og nytteaspek- 
ter organisasjonene oppgir som viktige knyttet til internett og sosiale 
medier. Vi forventer en klar sammenheng mellom hva de oppgir som 
nytte, og hva de faktisk bruker internett og sosiale medier til (undersøkt i 
forrige spørsmål), men vi stiller også en rekke spørsmål som er mer spe- 
sifikt knyttet til sosiale medier, og særlige egenskaper ved disse. Vi stiller 
blant annet spørsmål om sosiale medier tar for mye ressurser, og styrer 
aktiviteten i organisasjonene bort fra kjernevirksomheten. Andre rele- 
vante spørsmål knytter seg til om sosiale medier på noen måter utfordrer 
medlemsdemokratiet, for eksempel ved at personer utenfor organisasjo- 
nen oppfattes å få for mye innflytelse over virksomheten. 

Til slutt vil vi undersøke bruk av sosiale medier i digitalt innfødte orga- 
nisasjoner. Her velger vi å studere organisasjoner stiftet etter 2006, og 
spørre om disse skiller seg fra andre organisasjoner på noen måte. Å rstal- 
let er valgt fordi 2006 var året da Facebook åpnet opp for alle brukere. 
Twitter startet også sin åpne virksomhet dette året. Et sentralt spørsmål 
er altså om organisasjoner som startet sin virksomhet samtidig som eller 
etter at sosiale medier ble tilgjengelig, har en mer omfattende og integrert 
bruk av sosiale medier for sine formål enn andre organisasjoner. 


Data og metode 


Analysene i dette kapitlet bygger på data fra en web-undersøkelse blant 
nasjonale frivillige organisasjoner, gjennomført av Respons Analyse 
i perioden mai-oktober 2013. Oppdragsgiver for datainnsamlingen 
var Senter for forskning på sivilsamfunn og frivillig sektor. Gruppen 
av organisasjoner som skulle motta undersøkelsen, ble etablert ved at 
Brønnøysundregistrene samlet inn informasjon om alle relevante orga- 
nisasjoner fra Enhetsregisteret og Frivillighetsregisteret. Det ble deret- 
ter gjort en sortering, slik at lokallagene til sentralledd, organisasjoner 
som var ikke-nasjonal avdeling i en annen organisasjon, organisasjoner 

som var kvalifisert til å motta grasrotandel, samt ideelle velferdsprodu- 
senter ble tatt ut av populasjonen. I underkant av 5000 organisasjoner 
ble identifisert som relevante deltakere i undersøkelsen. Av disse hadde 
i underkant av 1000 ikke påført e-postadresse, og en del organisasjoner 
med e-postadresse kom i retur grunnet problemer med adressene. Etter 
flere runder med purring, og utsendelse av invitasjoner per brev hadde vi 
per 31. oktober 2013 mottatt 952 besvarelser, som danner datagrunnlaget 
for studien.” 

De avhengige variablene i studien knytter seg alle til rapportering 
av bruk av internett og sosiale medier, samt variabler som undersøker 
oppfattelse av nytte av slik bruk, og hvilke potensielle utfordringer slik 
bruk har for organisasjonen (fullstendig beskrivelse av variablene fin- 
nes i appendikset bakerst i kapitlet (s 40-45 og s_47)). De uavhengige 
variablene som benyttes i analysene, er organisasjonens alder (omkodet 
fra stiftelsesår til aldersgrupper; beskrivelse av organisasjonen (s 08); 
organisasjonens medlemmer (s 27 - hovedtyngde for aldersgruppe); og 
organisasjonskategori). 


Omfang, bruksmåter og barrierer for bruk 


I denne delen presenterer vi resultater og diskuterer funn fra analyser 
som besvarer de første tre forskningsspørsmålene. Først undersøker vi 
omfanget av bruken, og forskjeller mellom organisasjonene. Deretter stu- 
derer vi mer kvalitative aspekter av hva denne bruken handler om, og 


1 En mulig kritikk av materialet kan være at det er samlet inn ved hjelp av en web-undersokelse. 
Argumentet da ville være at vi har høyere sannsynlighet for å treffe organisasjoner som er ak- 
tive på sosiale medier, enn andre organisasjoner, fordi organisasjoner som ikke ønsker å svare 
på web, eller som vi ikke treffer fordi de ikke har hjemmesider, e-post e.l., ikke kommer med i 
utvalget. Vi kan ikke utelukke en slik skjevhet i materialet, men har forsøkt å kompensere for det 
ved å sende ut brev til de organisasjonene vi ikke nådde per e-post. Samtidig antar vi at det er en 
forsvinnende liten andel av norske nasjonale organisasjoner som ikke har en slik tilstedeværelse, 
jf. studien til Eimhjellen mfl. av lokale organisasjoners web-tilstedeværelse fra 2010 til 2011(2014, 
s. 739). Vi anser derfor ikke at det er noen betydelig grad av skjevhet i materialet. 

2 — Slik vi ser det, er undersøkelsen representativ for kjernepopulasjonen av norske frivillige organisa- 
sjoner. Med det menes det at utvalget er representativt for kjernen av aktive eksisterende organi- 
sasjoner, nye som gamle og i ulike organisasjonskategorier, altså de organisasjonene der aktivi- 
teten på nasjonalt nivå faktisk foregår. Der hvor undersøkelsen har svakheter, er underskogen av 
nyere små og sovende eller sporadisk aktive nasjonale organisasjoner. 

hvilke nytteaspekter og utfordringer organisasjonene rapporterer å ha. 
Her reflekterer vi også over hva som kan være barrierer mot bruk blant 
organisasjoner som ikke ennå har tatt i bruk sosiale medier. 


Omfang av bruk og forskjeller mellom 
organisasjoner 


Det første, og mest overgripende funnet fra studien er at nasjonale fri- 
villige organisasjoner i Norge i all hovedsak har tatt i bruk internettba- 
serte kommunikasjonsmidler og sosiale medier (se tabell 1). Som vi ser 
av tabellen, bruker praktisk talt alle organisasjoner e-post og web, og har 
en egen hjemmeside. Videre er omtrent 2 av 3 organisasjoner til stede 
på sosiale medie-plattformer, og blant disse har nesten alle en Facebook- 
profil. 40 prosent av organisasjonene som er til stede på sosiale medier, 
oppgir å ha en Twitter-profil (25 % av total). Det er ikke uventet at bare 
om lag en av ti organisasjoner oppgir å ha en blogg, som i større grad er 
en mer personlig uttrykksform. 

I den første gruppen av forskningsspørsmål ville vi også vite om det var 
forskjeller mellom ulike typer av organisasjoner når det gjaldt å ta i bruk 
disse kommunikasjonsformene. For både e-post, web og hjemmeside er 
totalandelene så høye at det gir liten mening å skille mellom organisasjoner 
med ulike kjennetegn (selv om vi skiller på alder og organisasjonstyper, er 
det små utslag, og alle grupper ligger på godt over 90 prosent). Blogg ser ut 
til å være så pass lite brukt at vi velger å ikke forfølge analysen av dette. Vi 
fokuserer derfor på generell bruk av sosiale medier og bruk av Facebook og 
Twitter når vi nå sammenligner ulike typer av organisasjoner. 


Tabell 1: Bruk av internett og sosiale medier blant frivillige 
organisasjoner. Prosent (N= 938). 


E-post/web 99 
Hjemmeside 95 
Blogg 1 

Sosiale medier 64 
Facebook 60 
Twitter 25 

Tabell 2: Bruk av sosiale medier og beskrivelse av organisasjon. Prosent (N= 927). 


Sosiale medier 80 54 59 66 
Facebook 79 50 53 60 
Twitter 35 18 31 26 


Basert på de data vi har tilgjengelig, er det mulig å skille mellom orga- 
nisasjonene på to grunnleggende måter. I datasettet er det spurt om hvil- 
ken beskrivelse som passer best på organisasjonen (nasjonalledd med 
lokale lag; enkeltstående organisasjon; paraplyorganisasjoner; annet), i 
tillegg til at det er registrert felt hver organisasjon opererer innenfor (kul- 
tur og fritid; velferd; samfunnsrettede; bolig og økonomi; tro og livssyn). 
Det er ikke uten videre enkelt å stille opp klare forventninger til hvordan 
organisasjonsbeskrivelsen skulle påvirke tilbøyelighet til å bruke sosiale 
medier. Likevel finner vi en forventning i litteraturen om at enkeltstående 
organisasjoner skulle ha mer nytte av sosiale medier enn nasjonalledd, i 
og med at de mangler omfattende kommunikasjonsstrukturer til lokalt 
nivå (Arnesen mll., 2016). 

Her peker det seg imidlertid ut klare forskjeller mellom organisasjoner 
som kjennetegnes av et nasjonalledd med lokale lag, og de andre typene. 
Disse nasjonalleddene har vesentlig høyere sannsynlighet for å ha tatt 
i bruk alle de tre typene, mens de enkeltstående organisasjonene med 
et nasjonalt arbeidsområde er minst tilbøyelige til å ha profiler på sosi- 
ale medier. Dette funnet er altså til dels uventet, gitt at fremveksten av 
enkeltstående organisasjoner med nasjonalt arbeidsområde represente- 
rer en ny trend i organisasjonslivet (Arnesen mfl., 2016). En hypotese har 
vært at sosiale medier har vært med på å muliggjøre en vekst i denne 
organisasjonstypen. Vår analyse her tyder på at dette ikke er tilfellet. At 
nasjonalledd med underliggende lokalledd har høyere sannsynlighet for 
å ta i bruk sosiale medier enn andre organisasjoner, er interessant. En 
mulig tolkning kan være at nettopp det å ha en etablert, nasjonal med- 
lemsbase, og dermed et etablert nettverk, gjør at den typen nettverks- 
kommunikasjon som sosiale medier legger opp til, fremstår som gunstig. 
En analyse av befolkningens Facebook-nettverk fra 2013 viste at de aller 


246 


NASJONALE ORGANISASJONERS BRUK AV SOSIALE MEDIER 


Tabell 3: Bruk av sosiale medier og organisasjonskategori. Prosent. (N= 924) 


Sosiale medier 62 70 75 52 74 


Facebook 59 70 72 47 (73 
Twitter 16 26 37 21 | 33 


fleste hadde flest forbindelser til folk de kjente fra før, enten privat, fra 
arbeid eller organisasjonsliv (Enjolras et al., 2013). Sosiale medie-nettverk 
baseres altså ofte på eksisterende offline-nettverk. 

Vi undersøkte også sammenhengen mellom hva organisasjonen har 
som hovedarbeidsområde, og i hvilken grad de bruker sosiale medier 
(tabell 3). Her er det klare forskjeller mellom organisasjonene, ved at 
organisasjoner som retter seg mot å påvirke og endre politikk eller mot 
å bidra innenfor samfunnets tjenesteyting (samfunnsrettede organisa- 
sjoner, velferdsorganisasjoner), har klart høyere sannsynlighet for sosial 
mediebruk enn organisasjoner som er rettet mot medlemmenes private 
interesser (kultur og fritid, bolig og økonomi). I henhold til Wollebæks 
typologi over frivillige organisasjoner er det altså de samfunnsrettede, 
ikke de medlemsrettede som i størst grad tar i bruk digitale virkemid- 
ler (2009, s. 37). Tros- og livssynsorganisasjonene har imidlertid også 
høy sannsynlighet for å bruke sosiale medier, men dette dreier seg om 
relativt få organisasjoner (66 organisasjoner innenfor denne kategorien 
i utvalget). 


Hva bruker organisasjonene sosiale medier til? 

I undersøkelsen vi gjennomførte, er det stilt 15 spørsmål knyttet til hva 
organisasjonene bruker sosiale medier til. Vi undersøker først hva de 
viktigste aktivitetene er. I tabell 4 rapporteres disse resultatene, og vi ser 
at det er et stort spenn i aktiviteter, fra noe nesten alle gjør (informere 
medlemmer og markedsføre organisasjonen), til noe under en fjerdedel 
gjør (gjennomføre aksjoner og skaffe penger). Andre viktige indikatorer 
er knyttet til informasjon til offentligheten, og å bidra til intern orga- 
nisasjonsutvikling gjennom innspill fra medlemmer og frivillige. Under 


247 


KAPITTEL 9 


Tabell 4: Hva bruker organisasjonen sosiale medier til? Prosent. (N= 595) 


Informere medlemmene om organisasjonsaktiviteter 90 
Markedsføre og profilere organisasjonen 78 
Informere offentligheten om organisasjonsaktiviteter 69 
Ta imot innspill og forslag fra medlemmer/frivillige 68 
Skape en arena for diskusjon mellom medlemmer/frivillige 64 
Ta imot innspill fra andre enn medlemmer 53 
Skape debatt i offentligheten om saker organisasjonen er opptatt av 46 
Organisere medlemsaktiviteter 46 
Påvirke opinionen eller politikere i bestemte saker 36 
Kontakt med andre organisasjoner 30 
Kontakt med lokallag, fylkeslag 25 
Gjennomføre aksjoner (f.eks. underskriftskampanjer) 22 
Samle inn penger til organisasjonens virke 14 
Selge produkter 12 


halvparten oppgir at det å skape debatt i offentligheten er noe man bru- 
ker sosiale medier til, men det må sies å likevel være en viktig aktivitet for 
organisasjonene, gitt at svært mange kanskje ikke har noen klar relevans 
for den bredere offentligheten. Vi ser også at over en tredjedel av organi- 
sasjonene bruker sosiale medier til å påvirke opinionen eller politikere i 
bestemte saker. 

Analysen i tabell 4 er nyttig for å gi oss et oversiktsbilde av hva nasjo- 
nale frivillige organisasjoner bruker sosiale medier til, men sier lite om det 
finnes et underliggende mønster i disse aktivitetene. Som vi var inne på 
i teoridelen over, har Lovejoy og Saxton (2012) identifisert tre funksjoner 
som sosiale medier kan fylle for organisasjoner: information, community, 
og action. Vi ønsket å se om vi kunne finne de samme dimensjonene i 
vårt empiriske materiale, og vi gjennomførte derfor en rekke eksplorative 
faktoranalyser (prinsipal-komponent-analyse) for å se hvordan de ulike 
variablene opptrer sammen. En faktoranalyse er godt egnet til å vise noen 
få underliggende dimensjoner basert på en rekke variabler. Vi vil med 
andre ord få et bilde på hvilke typer av sosiale medier-bruk som hen- 
ger sammen. Vi presenterer her det vi oppfatter som den beste av disse 
løsningene. Én av de opprinnelige variablene, å informere medlemmene 

om aktiviteter, ble tatt ut av analysen fordi 90 prosent av organisasjo- 
nene oppgir å gjøre dette. Denne variabelen vil derfor bidra til flere av 
dimensjonene, og tilby lite forklaringskraft. Denne variabelen sammen- 
faller godt med Lovejoy og Saxtons begrep information (2012), og fordi så 
mange oppgir å bruke den, kan vi allerede etablere tilstedeværelsen av en 
slik funksjon av sosiale medier i materialet. 

Ut over denne funksjonen fremkommer tre andre dimensjoner ved 
bruk av sosiale medier gjennom vår analyse. Den første dimensjonen kal- 
ler vi ‘utadrettet virksomhet. Denne inneholder variabler som alle på en 
eller annen måte handler om å informere utad, påvirke opinion og skape 
debatt i offentligheten. Denne dimensjonen overlapper mest med Lovejoy 
og Saxtons (2012) community-begrep. Den andre dimensjonen kaller vi 
‘drift’, og her handler det om organisering og informasjon om aktivite- 
ter til medlemmer og frivillige, kontakt med andre deler av organisasjo- 
nen og innsamling av midler. Lovejoy og Saxton (2012) har et tilsvarende 
begrep, action, som også inkluderer blant annet innsamling av midler 
og oppfordring til handling. Den tredje og siste dimensjonen kaller vi 
'organisasjonsutvikling og diskusjon”. Her handler det om å få innspill 
fra interessenter og å skape en arena for diskusjon mellom medlemmer og 
frivillige (se appendiks for fullstendig faktorløsning). Lovejoy og Saxton 
(2012) har ikke noen tilsvarende dimensjon, men Tranvik og Selle (2008) 
viste i en tidlig kvalitativ studie at ambisjonen om å bruke digitale verktøy 
til organisasjonsutvikling og diskusjon var tydelig hos frivillige organisa- 
sjoner i en svært tidlig fase. Våre funn her tyder på at denne ambisjonen 
nå i moderat grad er i ferd med å bli oppfylt. Med andre metoder, og med 
andre utvalg enn de to studiene vi refererer til over, finner vi altså i stor 
grad et mønster av bruk som ligner. Dette mener vi styrker validiteten til 
studien som helhet, og dermed også funnene som substansielt viktige. 

Vi var så interessert i om det var forskjeller i hvordan de ulike orga- 
nisasjonstypene brukte sosiale medier. Det er gode grunner til å tro at 
organisasjoner som er opptatt av velferdsspørsmål, og de mer samfunns- 
rettede organisasjonene kunne tenkes å ha en mer utadrettet type bruk 
av sosiale medier enn de andre organisasjonene. For å studere dette fore- 
tok vi to typer av analyser. For det første lagde vi enkle boksdiagrammer 
som viser hvordan de ulike organisasjonskategoriene fordelte seg på de 

tre dimensjonene (vist figur 1-3). Vi foretok også analyser av varians og 
gjennomsnitt (ANOVA) for å se om organisasjonene skåret signifikant 
forskjellig på de ulike dimensjonene (disse analysene finnes i appendik- 
set, men kommenteres kort her). 

Boksdiagrammene leses på denne måten: Den vertikale aksen viser 
hvordan organisasjonene innenfor hver gruppe fordeler seg på hva av de 
tre dimensjonene, o representerer gjennomsnittlig skåre på dimensjonen 
for organisasjonene sett under ett. Boksen i midten av denne fordelingen 
representerer hovedtyngden i fordelingen, det vil si de 50 prosentene av 
organisasjonene som har de midterste verdiene. Streken som enten peker 
oppover eller nedover, representerer fordelingen for de 25 prosentene som 
har de laveste og høyeste verdiene. Ser vi for eksempel på organisasjoner 
innenfor kultur og fritid er altså mer enn 75 prosent av disse organisa- 
sjonene under gjennomsnittet for organisasjonene som helhet. Det fin- 
nes riktignok en del organisasjoner også innenfor denne kategorien som 
skårer høyt på utadvendt bruk av sosiale medier, men hovedtendensen er 
at kultur- og fritidsorganisasjonene er de som i minst grad kjennetegnes 
av utadrettet bruk. Ser vi derimot på organisasjonene som driver med 
velferdsspørsmål, de samfunnsrettede, og delvis organisasjonene innen- 
for bolig og økonomi, er det langt flere av disse organisasjonene som har 
en utadrettet bruk. Tros- og livssynsorganisasjonene befinner seg på et 
mellomnivå. Analysen av varians og gjennomsnitt (ANOVA) bekrefter 
disse funnene, og på tvers av de tre dimensjonene er det innenfor den 
utadrettede bruken av sosiale medier vi finner størst forskjeller mellom 
de ulike typene av organisasjoner. 

Dette kommer også tydelig til uttrykk når vi undersøker figur 2 og 3. 
Her ser vi at det er mindre forskjeller, og at organisasjonene i større grad 
har fordelinger som tydeligere er sentrert rundt gjennomsnittet. For disse 
dimensjonene er det altså mindre forskjeller i hvordan de ulike typene av 
organisasjoner bruker sosiale medier. For driftsdimensjonen ser vi imid- 
lertid at organisasjonene fra bolig og økonomi-gruppen har noe lavere 
bruk, mens tros- og livssynsorganisasjonene har noe høyere bruk. For 
den siste dimensjonen, diskusjon, er det imidlertid tros- og livssynsorga- 
nisasjonene som har lavest slik bruk. 

Figur 3 


Til slutt er det viktig å påpeke at det er relativt stor variasjon for alle 
organisasjonstypene, noe som kommer til uttrykk ved at lengden på de 
vertikale fordelingene er nokså like for alle dimensjoner og alle typer av 
organisasjoner. Det betyr at det innenfor enhver type av organisasjoner 
både finnes enkeltorganisasjoner som skårer høyt, og organisasjoner som 
skårer lavt på dimensjonene. Dette er viktig å ta med seg, og peker på stor 
heterogenitet. 


Utfordringer og nytte knyttet til bruk av sosiale 
medier - barrierer mot bruk? 


Hvilke utfordringer og nytteaspekter vektlegger organisasjonene når 
det gjelder sosiale medier? Her sammenligner vi gruppene som sier at 
de henholdsvis bruker og ikke bruker sosiale medier? Prosentandelene 


3 Antall observasjoner er forskjellig for alle variablene fordi en del organisasjoner av og til lar et 
spørsmål stå ubesvart. 

Tabell 5: Påstander om sosiale medier. Organisasjoner som bruker og ikke bruker. Prosent. 


Å bruke sosiale medier utfordrer medlemsdemokratiet 30.0 32.6 
Sosiale medier er effektive informasjonskanaler overfor medlemmer | 87.2 75.5 
Sosiale medier er effektive informasjonskanaler overfor offentligheten | 69.4 62.1 
Å bruke sosiale medier passer ikke i vår organisasjonskultur 7.5 38.8 
Personer utenfor organisasjonen får for mye innflytelse over 10.0 22.3 


virksomheten 


Å bruke sosiale medier gjør at vi kan påvirke politikken mer effektivt 439 351 


Krever at vi bruker frivillige mer aktivt for å håndtere arbeidsmengden | 35.6 52.4 
Å bruke sosiale medier krever for mye administrative ressurser 24.7 60.5 
Tar oppmerksomheten vekk fra det organisasjonen egentlig skal drive | 10.2 36.3 
med 

Å bruke sosiale medier krever en kompetanse vi ikke har 10.5 32.0 
Å bruke sosiale medier gjør at fagansatte og kommunikasjonsansatte | 521 40.9 


må samarbeide tettere 


viser til de som er helt eller delvis enig i utsagnet. Det første det er verdt å 
merke seg, og som ikke fremgår av tabell 5, er at organisasjoner som ikke 
oppgir å bruke sosiale medier, oftere lar en del spørsmål stå ubesvart. 
Tallgrunnlaget er likevel godt nok til at det er grunn til å stole på resul- 
tatene, og at det å sette ubesvart rett og slett betyr at organisasjonen ikke 
har noen spesifikk mening knyttet til spørsmålet. 

Ikke uventet er det klare forskjeller i svarene mellom de to gruppene av 
organisasjoner. Imidlertid er det interessant å merke seg at påstanden om 
at bruk av sosiale medier utfordrer medlemsdemokratiet, er relativt lik, 
ogat i underkant av en tredjedel av organisasjonene er enige i dette utsag- 
net. Dette understreker et viktig trekk ved norsk frivillig organisasjons- 
liv, nemlig at medlemsdemokratiet tradisjonelt står svært sterkt (Selle, 
1993). Selv om alternative former for styring og medvirkning kan tenkes å 
styrke mulighetene til å engasjere seg for flere, er det likevel en utfordring 
at slike former er mindre overskuelige når det gjelder hvem som påvirker 
hvordan (Sørensen & Torfing, 2007; Enjolras & Waldahl, 2009). 

Det er samtidig verdt å merke seg at blant organisasjoner som ikke 
bruker sosiale medier, er det fortsatt en overveiende majoritet som mener 
at det ville være effektive informasjonskanaler overfor både medlemmer 

og offentligheten for øvrig. Det er i det hele tatt mest interessante svar å 
finne i gruppen som ikke bruker sosiale medier. Over halvparten av dem 
mener for eksempel at slik bruk ville kreve mer aktiv bruk av frivillige, 
mens 60 prosent sier at det krever for mye administrative ressurser. 

Når det gjelder sammenhenger mellom organisasjonstyper (alder, 
beskrivelse, kategori) og svarene på påstandene over, viser en sammenlig- 
ning av gjennomsnittene for de ulike gruppene at det ikke er svært store 
forskjeller. Det kan imidlertid se ut som om de digitalt innfødte, og de 
organisasjonene som er mer samfunnsrettede (velferd, samfunnsrettet), 
ser noe mer positivt på bruk av sosiale medier enn de andre. 

Fra analysene knyttet til det første forskningsspørsmålet, husker vi at 
om lag en tredjedel av organisasjonene oppga å ikke bruke sosiale medier. 
Vi fant noen forskjeller mellom organisasjonene i så måte, og vi skal nå 
undersøke hva de viktigste grunnene til å la være å bruke sosiale medier 
synes å være. Datagrunnlaget for disse analysene er derfor de 332 orga- 
nisasjonene som ikke bruker sosiale medier. Det er verdt å merke seg at 
så mye som mellom 35 og 45 prosent av de 332 organisasjonene velger å la 
dette spørsmålet stå ubesvart, og resultatene må derfor tolkes med dette i 
mente (prosentandelen som oppgis, er summen av de som har svart svært 
viktig og nokså viktig årsak). 

De to klart viktigste årsakene ser ut til å være knyttet til ressurser. 
Om lag 40 prosent av organisasjonene svarer at det enten tar for mye tid, 
eller at de ikke har ressurser til en langsiktig satsning på sosiale medier. 
Andre viktige faktorer er også ressursorienterte: 24 prosent mener de 
mangler kompetanse i administrasjonen, mens 20 prosent oppgir at de 
mangler penger og utstyr. Like viktig er imidlertid også en helt annen 
type begrunnelse, 24 prosent sier nemlig at organisasjonene ikke ser 
nytten av å bruke sosiale medier, mens 20 prosent sier at det å bruke 
sosiale medier ikke passer til organisasjonens profil. Det er altså langs 
disse to hoveddimensjonene — mangel på ressurser og mangel på nytte/ 
identifisering med organisasjonsprofil — at de viktigste årsakene finnes. 
En siste dimensjon er knyttet til frykt for å ikke kunne kontrollere det 
som sies om organisasjonen i sosiale medier; 13 prosent av organisa- 
sjonene oppgir dette som en viktig årsak til at de ikke bruker sosiale 
medier. 

Begge disse hovedårsakene til å ikke ta i bruk sosiale medier sam- 
svarer med funn fra tidligere studier. I den kvalitative studien av tre 
nasjonale frivillige organisasjoner fant Steen-Johnsen mfl. (2012) at 
organisasjonene opplevde at det å lykkes i sosiale medier krevde en 
kompetanse de i utgangspunktet ikke hadde. Med små eller ingen kom- 
munikasjonsressurser ble utviklingsarbeidet tungt. I tillegg opplevde de 
stor konkurranse om oppmerksomheten i sosiale medier, ikke minst fra 
kommersielle aktører. Også problemstillingen knyttet til organisasjons- 
profil og identitet sto sentralt i organisasjonenes diskusjon om bruken av 
sosiale medier. For eksempel påpekte den internasjonale menneskeret- 
tighetsorganisasjonen som var med i studien, at de tradisjonelt var kon- 
struert rundt top-down-informasjon fra hovedkontoret, som bestemte 
hvilke saker som skulle tas opp, ut til medlemmene. Å åpne opp for sosi- 
ale medier kunne føre til uklarhet og usikkerhet i kommunikasjonen av 
viktige saker. 


Digitalt innfødte organisasjoner 


Til slutt ser vi på forskjeller mellom digitalt innfødte organisasjoner, og 
andre typer av organisasjoner. De digitalt innfødte er etablert fra 2006 og 
utover, og har dermed eksistert fra omtrent den tiden da Facebook ble til- 
gjengelig i Norge (2006). Disse organisasjonene utgjør om lag 10 prosent 
av det totale utvalget av organisasjoner i vår undersøkelse. Det er gode 
grunner til å anta at organisasjoner som er etablert i denne perioden, har 
tatt i bruk sosiale medier i større grad enn eldre organisasjoner. For det 
første fordi organisasjonsstrukturen er etablert i en periode da inkorpo- 
rering av sosiale medier i virksomheten kunne skje som en del av den 
naturlige etableringen av organisasjonen. Med andre ord kunne verktøy- 
ene som kunne muliggjøre andre måter å strukturere en organisasjon på, 
være med og legge premisser for virksomhetene allerede fra starten av. 
Dette er i motsetning til eldre organisasjonstyper, der bruken av sosiale 
medier måtte integreres i en allerede satt struktur. For det andre kan man 
tenke seg at organisasjonene til en viss grad er oppstått som en direkte 
eller indirekte konsekvens av de muligheter som sosiale medier gir for å 
organisere frivillighet (Bennett & Segerberg, 2012). 

Før vi ser nærmere på forskjellene mellom de digitalt innfødte og de 
andre når det gjelder bruk av og oppfatninger om sosiale medier, gir vi 
en kort oversikt over hvordan disse to typene av organisasjoner skiller 
seg når det gjelder organisasjonsbeskrivelse (nasjonalledd med lokale lag, 
enkeltstående med nasjonalt arbeidsområde, paraplyorganisasjon), orga- 
nisasjonskategori (kultur og fritid, velferd, samfunnsrettede, bolig og 
økonomi, tro og livssyn) samt medlemsantall. Vi husker at det er viktige 
forskjeller mellom organisasjonene innenfor de ulike feltene når det gjel- 
der i hvilken grad de tar i bruk sosiale medier. Nasjonalledd med lokale 
lag var mer tilbøyelige enn andre organisasjoner til å ta i bruk sosiale 
medier, og velferds- og samfunnsrettede organisasjoner hadde også en 
større andel organisasjoner som hadde tatt i bruk sosiale medier. Av de 
digitalt innfødte organisasjonene var imidlertid bare 21 prosent karak- 
terisert som nasjonalledd med lokale lag, mens den tilsvarende andelen 
for alle de andre organisasjonene var 32 prosent. Dette peker altså på at 
eventuell overrepresentasjon av digitalt innfødte organisasjoner når det 
gjelder bruk av sosiale medier, ikke kan føres tilbake til at de også er 
overrepresentert i denne kategorien av organisasjoner, tvert om. Når det 
gjelder hva det er organisasjonene driver med, ser vi imidlertid et annet 
mønster, ved at digitalt innfødte er noe overrepresentert sammenlignet 
med andre organisasjoner når det gjelder velferd (11 prosent mot 7 pro- 
sent), og særlig når det gjelder samfunnsrettede organisasjoner (51 pro- 
sent mot 28 prosent). Disse organisasjonstypene er også de som har størst 
tilbøyelighet til å ha tatt i bruk sosiale medier, og det at de digitalt inn- 
fødte er overrepresentert i disse kategoriene, kan være med på å forklare 
noe av forskjellene mellom digitalt innfødte og andre organisasjoner. 

For både sosiale medier generelt og for Facebook og Twitter spesielt har 
digitalt innfødte organisasjoner en større tilbøyelighet til å ha tatt dette 
i bruk enn de andre organisasjonene (se tabell 6), i tråd med de forvent- 
ningene vi hadde. 


Tabell 6: Bruk av sosiale medier, digitalt innfødte og andre 


Sosiale medier 72% 63% 


Facebook 69% 59% 
Twitter 30% 25% 

Dersom vi ser på sammenhengen mellom organisasjonsbeskrivelse 
(nasjonalledd, enkeltstående, paraplyorg.) og bruk av sosiale medier for 
de digitalt innfødte og de andre organisasjonene hver for seg, ser vi også 
at mer eller mindre det samme mønsteret avtegner seg. De digitalt inn- 
fødte har høyere tilbøyelighet til å bruke sosiale medier, men det er fort- 
satt de enkeltstående organisasjonene som også her er minst tilbøyelige 
til å bruke det, med unntak for Twitter, der de digitalt innfødte organisa- 
sjonene som karakteriseres som enkeltstående, har nesten like høy bruk 
som paraplyorganisasjoner, og høyere enn nasjonalleddene. 

Til slutt ser vi også nærmere på hvilken rolle medlemsantall og antall 
ansatte har når det gjelder bruk av sosiale medier, for både de digitalt 
innfødte og de andre organisasjonene. De digitalt innfødte har vesentlig 
færre medlemmer enn de andre organisasjonene, og det gir derfor liten 
mening å vurdere de absolutte tallene opp mot hverandre. Vi ser i stedet 
på om det er slik at forholdet mellom de som bruker og ikke bruker sosi- 
ale medier blant de forskjellige organisasjonene når det gjelder gjennom- 
snittlig antall medlemmer og ansatte, er det samme for de digitalt innfødte 
og de andre organisasjonene. De digitalt innfødte organisasjonene hadde 
om lag 87 medlemmer i gjennomsnitt, mens de andre hadde 2400 med- 
lemmer. For de digitalt innfødte organisasjonene hadde organisasjoner 
som oppga å ha tatt i bruk sosiale medier generelt og Facebook generelt, 
litt over dobbelt så mange medlemmer som de som ikke hadde tatt i bruk 
dette. For de andre organisasjonene hadde organisasjoner som oppga å ha 
tatt i bruk sosiale medier, om lag fem ganger så mange medlemmer som 
de som ikke hadde gjort dette. Størrelsen på medlemsmassen betyr altså 
mer for de eldre organisasjonene enn for de digitalt innfødte. For Twitter 
ser vi et annet mønster, der de eldre organisasjonene fortsatt har en svært 
sterk effekt av antall medlemmer (omtrent fire ganger så mange medlem- 
mer i organisasjoner som har tatt i bruk Twitter), finnes ingen slik effekt 
hos de digitalt innfødte. Disse funnene peker altså i retning av at struk- 
turelle trekk som medlemsmasse betyr mindre for digitalt innfødte enn 
for andre organisasjoner. 

Når det gjelder heltidsansatte i organisasjonen, er det også forskjel- 
ler, ved at de eldre organisasjonene i gjennomsnitt har 1,2 heltidsan- 
satte, mens de digitalt innfødte har omtrent en halv ansatt. For de eldre 

organisasjonene har de som har nevnt at de bruker sosiale medier gene- 
relt, og Facebook og Twitter spesielt, om lag tre ganger så mange ansatte 
som de organisasjonene som ikke har tatt dette i bruk. For de digitalt 
innfødte, derimot, ser vi bare en tilsvarende trend for Twitter, mens 
det er mindre forskjeller for sosiale medier generelt og Facebook spe- 
sielt. Ressurser i form av både medlemmer og ansatte ser altså ut til å 
bety en del mindre for de digitalt innfødte organisasjonene enn det gjør 
for de organisasjonene som oppstod før sosiale medier ble tilgjengelige 
kommunikasjonsverktøy. 

Dette funnet ser altså ut til å peke på at organisasjoner som har opp- 
stått i den perioden da sosiale medier har vokst frem som en viktig 
kommunikasjonsform, tar i bruk slike verktøy på en mer naturlig, eller 
selvfølgelig, måte enn det andre organisasjoner gjør. Ikke bare er det en 
større andel av digitalt innfødte organisasjoner som bruker slike verktøy 
enn andre organisasjoner, de trenger også færre ressurser for å gjøre det. 
Selv om det fortsatt er slik at organisasjoner med flere medlemmer og 
ansatte oftere oppgir å ha tatt i bruk sosiale medier, er ikke forskjellene så 
store i gruppen av digitalt innfødte organisasjoner. Dette kan tyde på at 
organisasjoner som faktisk har nytte av sosiale medier, kan ta dem i bruk 
på en enklere måte enn det mer tradisjonelle organisasjoner kan. Det vil 
bli svært interessant å følge denne utviklingen i fremtidige undersøkelser 
av de frivillige organisasjonenes bruk av ulike kommunikasjonsverktøy. 


Diskusjon og begrensninger 


Denne første norske studien av hvordan nasjonale frivillige organisa- 
sjoner bruker sosiale medier, viser at disse organisasjonene bruker sosi- 
ale medier i forholdsvis stor grad, til en rekke ulike formål. Vi har skilt 
mellom tre hovedgrupper av formål - ekstern påvirkning, drift og orga- 
nisasjonsutvikling og diskusjon - og vist at elementer av alle disse fore- 
kommer i ganske høy grad. I forhold til eksisterende forskning, som har 
understreket at frivillige organisasjoner er etternølere i bruk av sosiale 
medier (Asencio & Sun, 2015; Bortree & Seltzer, 2009; Eimhjellen et al., 
2014), viser altså denne studien at norske frivillige organisasjoner tar i 
bruk og utnytter sosiale medier som ressurser, og at bruken ikke bare 

retter seg mot eksterne formål, men også i høy grad mot interne formål. 
En mulig forklaring på at vi finner mer ustrakt bruk enn det andre stu- 
dier har vist, kan være at noen av disse studiene er forholdsvis gamle og 
dermed belyser bruk av digitale medier i en svært tidlig fase. En annen 
forklaring kan handle om at vi her studerer nasjonale organisasjoner, som 
både kan tenkes å ha større ressurser og større interesse i å ta i bruk nye 
medier. Samtidig må vi minne om at vår egen studie, som er fra 2013, også 
beskriver en forholdsvis tidlig fase i utviklingen av web 2.0. I dette feltet 
skjer utviklingen fort, og dermed har også vår studie sine begrensninger. 

Vårt grunnleggende teoretiske perspektiv på bruken av sosiale medier 
i frivillige organisasjoner er at organisasjoners struktur, tradisjoner og 
formål vil legge premisser for den bruken organisasjoner kan gjøre seg 
av disse kommunikasjonsmidlene. Vi har sett at velferdsorganisasjoner, 
samfunnsrettede organisasjoner og tros- og livssynsorganisasjoner tar i 
bruk sosiale medier i større grad enn kultur- og fritidsorganisasjoner og 
organisasjoner rettet mot bolig og økonomi. En mulig tolkning av dette 
er at de førstnevnte organisasjonene har større behov for og nytte av å 
kommunisere med offentligheten, og at sosiale medier kan være viktige 
verktøy i å nå bredt ut. 

Samtidig tyder ikke analysene våre på at det å nå ut i offentligheten 
er en drivkraft alene. Et interessant funn er at nasjonale organisasjoner 
med lokale ledd bruker sosiale medier mer enn enkeltstående organisa- 
sjoner og paraplyorganisasjoner. Dette er organisasjoner som stort sett 
er basert på lokale medlemmer. Å informere medlemmer om organisa- 
sjonsaktiviteter er også den mest gjennomgående bruksmåten på tvers av 
organisasjoner, og det å ta imot innspill fra medlemmer eller diskutere 
organisasjonsforhold er også fremtredende. Her ser det altså ut til at orga- 
nisasjonene utnytter det interaktive potensialet i sosiale medier. 

To sett med faktorer peker seg ut blant organisasjoner som ikke har 
tatt i bruk sosiale medier: mangel på ressurser og en frykt for at bruk av 
sosiale medier kan gå ut over organisasjonens profil og identitet. Vi har 
ikke undersøkt spørsmålet om betydningen av ressurser i dybden her, 
men den siste delen av analysen antyder at både antall ansatte og antall 
medlemmer har betydning for organisasjoners sosiale medier-bruk. Slik 
sett gir denne studien støtte til en hypotese om at digitalisering kan føre 

til en «rike blir rikere»-effekt, det vil si at organisasjoner som allerede er 
ressurssterke, er de som best utnytter potensialet i nye virkemidler, noe 
som fører til at de styrker sin posisjon (Easley & Kleinberg, 2010; Eimhjel- 
len, 2014a; Norris, 2001). Samtidig viser vår studie også at denne typen 
ressurser spiller mindre rolle for bruken til organisasjonene vi har kalt 
«digitalt innfødte». Dette tyder på at digitaliseringen også skaper rom 
for at nye organisasjoner kan etablere seg og vokse, på andre premisser 
enn de tradisjonelle. En problemstilling som er verdt å forfølge nærmere, 
er hvordan nye organisasjoner integrerer digitale medier som del av sin 
organiseringsform og -struktur (Bennett & Segerberg, 2012). Opplagte 
eksempler på dette er ad hoc-organisasjonene som oppsto i forbindelse 
med flyktningkrisen i 2015 (se Sætrangs kapittel i denne boken), men 
antagelig finnes det varianter som ligger nærmere tradisjonelle organisa- 
sjonsformer, men som likevel integrerer sosiale medier på mer selvsagte 
måter enn hva tradisjonelle organisasjoner kan få til. 

Barrierer knyttet til ressurser og organisasjonsidentitet er ikke unike 
for frivillige organisasjoner, men kanskje settes utfordringene på spissen 
hos frivillige organisasjoner, som både kan ha knapt med ressurser i form 
av ansatte, og som er avhengige av å ivareta en organisasjonsidentitet med 
tanke på å mobilisere og bevare frivillige. Vi ser en gjenklang av slike 
bekymringer i våre data, men det er interessant og viktig til slutt å påpeke 
at det er en betydelig forskjell på hvordan de organisasjonene som har 
tatt i bruk sosiale medier, og de som ikke har tatt dem i bruk, bedømmer 
disse utfordringene. Det faktum at brukerne av sosiale medier bedømmer 
utfordringene som mindre, kan tyde på at dette først og fremst handler 
om en terskel som må overskrides. 

Med tanke på bokens overordnede tema - nye former for kollek- 
tiv handling — peker denne studien i retning av at digitaliseringen har 
bidratt til å styrke kapasiteten til frivillige organisasjoner når det gjelder 
å kommunisere med offentligheten og med sine medlemmer. Det er med 
andre ord ikke slik at vi har fått et brudd i de tradisjonelle organisasjo- 
nenes evne til å mobilisere til og organisere kollektiv handling. Snarere 
kan vi anta at denne evnen er blitt styrket ved at organisasjonene faktisk 
tar digitale verktøy i bruk, selv om vi ut fra våre data ikke kan si noe om 
effekten av denne bruken av sosiale medier. Funnene kan også tyde på at 


260 


NASJONALE ORGANISASJONERS BRUK AV SOSIALE MEDIER 


digitaliseringen kan føre med seg noen strukturelle endringer i sektoren, 
ved at forskjellen mellom ressurssterke og mindre ressurssterke organi- 
sasjoner øker med tanke på kommunikasjonskapasitet. Vi har også pekt 
på at det kan finnes rom for at nye typer organisasjoner vokser frem, der 
digitale medier blir en mer integrert del av virksomheten fra begynnelsen. 
Denne studien har noen begrensninger, ikke minst at man kan anta 
at det har skjedd stor utvikling i bruken av sosiale medier i det frivillige 
organisasjonsfeltet siden 2013. Vi ser derfor frem til at resultatene i denne 
studien utfordres av nyere studier, foretatt i perioden der sosiale medier 
har modnet både når det gjelder bruk og teknologisk utvikling. Det er også 
en utfordring at datamaterialet inneholder stor variasjon, og det er dermed 
vanskelig å systematisere funnene. Likevel mener vi det er av stor verdi å få 
et beskrivende bilde av bruken i et bredt felt av nasjonale frivillige organi- 
sasjoner, og at det vil bli viktig å følge denne utviklingen over tid. 

63,458 
529,051 589 898 
592,509 593 
28,924 4 7,23) 7,537 1,000 
565,067 589 959 
593,991 593 
5,853 4 1,463 1,471 209 
585,947 589 ,995 
591,801 593 


Variabler fra sporreskjema: 


$ 08 

Hvilken beskrivelse passer best på deres organisasjon? 

1: Nasjonalledd med lokale og/eller regionale lag eller avdelinger 
3: Enkeltstående organisasjon med nasjonalt arbeidsområde 

4: Paraplyorganisasjon med tilsluttede nasjonale organisasjoner 
5: Annet, spesifiser 


8.27 
Organisasjonens medlemmer 


Aldersgruppe for hovedtvngden av medlemmene 


1: Opp til 15 år 

2: 16-30 år 

3: 31-50 år 

4: 51-66 år 

5: Over 67 år 

6: Vet ikke 

$ 40 

Internett 

Bruker organisasjonen eller ledelsen internettverktøy (e-post eller web) i 
forbindelse med organisasjonsarbeidet? 
1: Ja 

2: Nei 

s 41- HVIS s 40=1 
Internett 


Webtjenester som benyttes 

1: Hjemmeside **(Skriv inn nettadresse:) 
2: Blogg **(Skriv inn nettadresse:) 

3: Sosiale medier 

4: RSS — nyhetsoppdatering 

5: Annet ** (Spesifiser:) 

6: Ingen av delene 


s_42- HVIS s 41=3 
Internett 

Har profil på 

1: Facebook 

2: Twitter 

3: LinkedIn 

4: YouTube 

5: Flickr 

6: Origo 

7: MySpace 

8: Google + 

9: Instagram 

10: Wikipedia 

11: Andre ...**(Spesifiser:) 
12: Ingen av delene 


s 43— HVISs 41=3 
Internett 


Hva bruker organisasjonen sosiale medier til? 


1: Informere medlemmene om organisasjonsaktiviteter 

2: Informere offentligheten om organisasjonsaktiviteter 

3: Ta imot innspill og forslag fra medlemmer og/eller frivillige 

4: Ta imot innspill og forslag fra andre enn medlemmer 

5: Skape en arena for diskusjon mellom medlemmer og/eller frivillige 

6: Organisere medlemsaktiviteter 

7: Lage arrangementer og sende ut invitasjoner 

8: Gjennomføre aksjoner (f.eks. underskriftskampanjer) 
9: Kontakt med lokallag, fylkeslag 

10: Kontakt med andre organisasjoner 

11: Samle inn penger til organisasjonens virke 

12: Selge produkter 

13: Skape debatt i offentligheten om saker organisasjonen er opptatt av 
14: Markedsføre og profilere organisasjonen 

15: Påvirke opinionen eller politikere i bestemte saker 
16: Ingen av delene 


s 44— HVISs 40=1 
Internett 


Nytte av internett 


1: Informere medlemmene om organisasjonsaktiviteter 

2: Skape sterkere kontakt mellom nasjonalleddet og medlemmene 
3: Skape sterkere kontakt mellom nasjonalledd og lokallag/fylkeslag 
4: Øke medlemsinnflytelsen i organisasjonen 

5: Skape demokratisk debatt om organisasjonssaker 

6: Organisere interne og eksterne organisasjonsaktiviteter 

7: Gjennomføre aksjoner 

8: Inntektsgenerering 

9: Skape debatt i offentligheten om saker organisasjonen er opptatt av 
10: Markedsføre og profilere organisasjonen 

11: Påvirke opinionen eller politikere i bestemte saker 

12: Påvirke utfallet av bestemte politiske saker 


1: Svært nyttig 

2: Nokså nyttig 

3: Ikke særlig nyttig 

4: Ikke nyttig i det hele tatt 
5: Ubesvart 

s 45— HVIS s_4o=1 &s 41 ikke lik 3 
Internett 


Årsak til å ikke bruke sosiale medier 


1: Vi ser ikke nytten av det 

2: Det tar for mye tid 

3: Vi mangler penger eller utstyr 

4: Vi mangler kompetanse i administrasjonen 

5: Vi har forsøkt tidligere, men fant ut at det ikke var effektivt for oss 

6: Å bruke sosiale medier passer ikke med vår organisasjonsprofil 

7: Vi synes det er vanskelig å kontrollere det som sies om oss i sosiale 
medier 

8: Vi mener vi ikke har ressurser til en langsiktig satsning på sosiale 
medier 


1: Svært viktig årsak 
2: Nokså viktig årsak 
3: Mindre viktig årsak 
4: Ingen årsak 

5: Ubesvart 


S_47 
Internett 


Her følger noen påstander om bruken av sosiale medier. Kan du for hver 
av påstandene markere om du er helt enig, delvis enig, verken enig eller 
uenig, delvis uenig eller helt uenig? 


1: Å bruke sosiale medier utfordrer medlemsdemokratiet 

2: Sosiale medier er effektive informasjonskanaler overfor medlemmer 

3: Sosiale medier er effektive informasjonskanaler overfor offentligheten 

4: Å bruke sosiale medier passer ikke i vår organisasjonskultur 

5: Personer utenfor organisasjonen får for mye innflytelse over virk- 
somheten 

6: Å bruke sosiale medier gjør at vi kan påvirke politikken mer effektivt 

7: Tar oppmerksomheten vekk fra det organisasjonen egentlig skal drive 
med 

8: Krever at vi bruker frivillige mer aktivt for å håndtere arbeidsmengden 
9: Å bruke sosiale medier krever for mye administrative ressurser 

10: Å bruke sosiale medier krever en kompetanse vi ikke har 

11: Å bruke sosiale medier gjør at fagansatte og kommunikasjonsansatte 
må samarbeide tettere 


1: Helt enig 

2: Delvis enig 

3: Verken enig eller uenig 
4: Delvis uenig 

5: Helt uenig 

6: Ubesvart 

barn og ungdom i en norsk 
sivilsamfunnskontekst 

Marianne Takle 

Abstract: The traditional Scandinavian voluntary sector model is under pressure. 
The aim of this chapter is to identify the importance of individuals’ cultural back- 
ground in creating new forms of community and belonging among young people of 
immigrant background. 

Based on a qualitative study of eight national voluntary organizations for chil- 
dren and young people of immigrant background, we analyse transnational ties and 
practices in these organizations. What is the importance of these ties for social and 
political integration, and how do, these organizations meet the Goverment' s requi- 
rement of being a traditional voluntary organization with a national scope? 

This analysis shows that migrant organizations can be understood as both 
socio-cultural and political communities. With this dichotomy as a backdrop, we 
discuss how migrant organizations are trying to fill the role as intercultural commu- 
nities and at the same time act as arenas for social and political integration. 

We find that the socio-cultural and political dimensions of the migrant organizati- 
ons cannot be understood independently of each other. This means that the integration 
process and transnational ties are two complementary processes. The chapter conclu- 
des that the migrant organizations have the potential to play an important role as arena 
for social and political integration. However, this potential seems to become activated 
because of the organizations transnational ties and networks, and not despite of them. 


Key words: immigration, children, young people, migrant organizations, transna- 
tional ties 


Sitering av denne artikkelen: Ødegård, G., & Takle, M. (2018). Nye former for tilhørighet. 
Migrantorganisasjoner for barn og ungdom i en norsk sivilsamfunnskontekst. I B. Enjolras & 
I. Eimhjellen (Red.), Fra kollektiv til konnektiv handling? Nye former for samfunnsengasjement 
og kollektiv handling i Norge (s. 271-298). Oslo: Cappelen Damm Akademisk. https://doi. 
org/10.23865/noasp.45.ch10 

Innledning 


Den nordiske sivilsamfunnsmodellen utfordres fra flere hold. I dette 
kapitlet rettes fokus mot innvandring, og vi spør hvilken betydning indi- 
viders tokulturelle bakgrunn har for hvilke nye former for fellesskap og 
tilhørighet som skapes. Basert på en kvalitativ studie av åtte nasjonale 
frivillige organisasjoner for barn og unge med innvandrerbakgrunn 
tar artikkelen utgangspunkt i de transnasjonale båndene og praksisene 
disse organisasjonene er bærere av. Hvilken betydning har de for sosial 
og politisk integrasjon, og hvordan utvikles migrantorganisasjonene i 
møte med den norske tradisjonen for frivillig organisering? Utgangs- 
punktet for analysen er frivillige organisasjoners funksjoner som både 
sosiokulturelle og politiske fellesskap. Med denne tosidigheten som bak- 
teppe diskuterer vi hvordan migrantorganisasjoner forsøker å fylle rollen 
som tokulturelle fellesskap og samtidig fungere som sosial og politisk 
integrasjonsarena. 

Studien viser at migrantorganisasjonenes sosiokulturelle og politiske 
dimensjoner ikke kan forstås uavhengig av hverandre. I dette ligger det at 
integrasjonsprosessen og transnasjonale relasjoner er to komplementære 
prosesser. Migrantorganisasjoner har et potensial til å innta en viktig 
rolle som sosial og politisk integrasjonsarena i en norsk kontekst, men en 
slik posisjon synes i større grad å aktiviseres dersom organisasjonen har 
transnasjonale bånd og nettverk. 

Innvandring til Norge har bidratt til fremveksten av et nytt flerkultu- 
relt sivilsamfunn, noe som blant annet innebærer et økt antall migrantor- 
ganisasjoner. Det er særlig to forhold som skiller migrantorganisasjoner 
fra andre typer frivillige organisasjoner i Norge. For det første rekrutteres 
medlemmer ut fra felles kultur eller landbakgrunn, og for det andre eta- 
bleres organisasjonene med utgangspunkt i de transnasjonale bånd med- 
lemmene er bærere av. Barn og ungdom som har innvandret til Norge, 
eller har foreldre som har innvandret, navigerer i et landskap der deres 
identitet formes i spennet mellom transnasjonal tilhørighet og integra- 
sjon i en norsk kontekst. Det finnes lite forskning om hvilken betydning 
migrantorganisasjonenes transnasjonale nettverk og samarbeidspraksi- 
ser har for hvordan organisasjonenes drives i Norge (Hagelund & Loga, 
2009; Takle & Ødegård, 2016). 

Temaet for dette kapitlet er hvilke nye former for tilhørighet som ska- 
pes i samspillet mellom transnasjonale bånd og integrasjon i migrantor- 
ganisasjoner for barn og unge. Vi reiser to spørsmål: Hvilken betydning 
har medlemmenes tokulturelle bakgrunn for hvordan organisasjonene 
driftes av lederne? Hvordan utvikles organisasjonene i møtet med den 
norske tradisjonen for frivillig organisering? 

For å belyse disse spørsmålene bygger vi på Erdal og Oeppens (2013) 
analyser av hvordan transnasjonalisme og integrasjon er fremstilt og 
forstått i forskningslitteraturen. Står de i et motsetningsforhold til hver- 
andre, eller opererer de i et samspill? Erdal og Oeppen skiller mellom en 
sosiokulturell og en strukturell/politisk dimensjon som både står i mot- 
setning til hverandre og fungerer i et samspill. Mens Erdal og Oeppen 
konsentrerer seg om individers handlinger, vil vi analysere hvordan disse 
to dimensjonene virker, gjennom praksisene til åtte frivillige organisasjo- 
ner for barn og unge som enten har innvandret til Norge eller er barn av 
innvandrere. Vi undersøker hvordan nye former for frivillig organisering 
skapes i spennet mellom sosiokulturell tilhørighet til eget eller foreldres 
hjemland og politiske deltakelse i Norge. 

Å studere dette gjennom flerkulturelle barne- og ungdomsorgani- 
sasjoner som er organisert innenfor rammene av en tradisjonell sivil- 
samfunnsmodell, gir mening fordi modellen blir tillagt samfunnsroller 
og funksjoner som sosial integrasjon, politisk styring og demokrati (Toqu- 
eville 1969, Rokkan 1987, Putnam 2000; Wollebæk & Selle, 2002). 

Studien bygger på kvalitative intervjuer med tillisvalgte ledere i disse 
organiasjonene. Dette er unge mennesker som står i, eller er på vei ut 
av, ungdomstida. De er organisasjonsetablerere innenfor tradisjonelle 
organisatoriske rammer, men også organisasjonsutfordrere ved å være 
blant de første som har bygd nasjonale interesseorganisasjoner for unge 
med felles flerkulturell bakgrunn. I tillegg til å være tradisjonelt orga- 
nisert representerer organisasjonene en «ny» ungdomsgruppe og type 
fellesskap som ikke nødvendigvis identifiserer seg med foreldrenes 
nasjonale opprinnelse, men en ny form for hybrid identitet (Vathi, 2013). 
Når vi har valgt disse etablerte flerkulturelle barne- og ungdomsorga- 
nisasjonene som case, er det fordi vi mener de er godt egnet til å gi 
ny innsikt i hvordan nye former for sivilsamfunnsfellesskap oppstår i 

møte med tradisjonelle organiseringsformer. De åtte organisasjonene 
vi undersøker, omfatter hele utvalget av de organisasjonene for barn og 
unge med innvandrerbakgrunn som mottok nasjonalt driftstilskudd 
fra Barne-, likestilling og familiedepartementet i 2013." De fleste orga- 
nisasjonene ble etablert etter 2000, og de er formelt organisert ved at 
de tilfredsstiller statlige krav til å motta driftstilskudd. Dette er en ord- 
ning som har til hensikt å styrke frivillige barne- og ungdomsorganisa- 
sjoner i Norge som demokratiske aktører i en nasjonal og internasjonal 
kontekst. 


Transnasjonale organisasjoner i norsk 
sivilsamfunnskontekst 


Etter at de pakistanske «fremmedarbeiderne» grunnla sine organisasjo- 
ner fra midten av 1960-tallet (Vassenden, 1997), ble det i de påfølgende 
årene etablert foreninger, nettverk og grupper basert på religiøs tilhørig- 
het. Gjennom familiegjenforeninger utover på 1970-tallet økte behovet for 
sosiale møteplasser blant en voksende gruppe med felles nasjonal, etnisk 
eller kulturell identitet. Dette kulturelle og religiøse foreningslivet har 
økt både i omfang og mangfold etter som nye flyktninggrupper har kom- 
met til Norge, der årsakene til migrasjon er mer komplekse enn tidligere 
(Melve, 2003; Predelli, 2006; Takle, 2014; Ødegård, Loga, Steen-Johnsen, 
& Ravneberg, 2014). Dette har både ført til en mer sammensatt innvan- 
drergruppe og et mer sammensatt foreningsliv (SSB 2017; NOU 2017:12). 
Det er begrenset kunnskap om dette organisasjonslandskapet (se Hagel- 
und & Loga, 2009; Ødegård, Loga, Steen-Johnsen, & Ravneberg, 2014). 
For 15 år siden gjennomførte Mjelve (2003) en kartlegging som viste at 
det fantes om lag 1000 organisasjoner i hele Norge. Flertallet av disse var 


1 Den eldste av disse organisasjonen ble etablert i 2000. Kriterier for tilskudd er basert pa en 
interndemokratisk struktur, antall medlemmer under 26 år, utbredelse av lokallag samt reviso- 
rattestert regnskap for tilskuddsrapportering (se fordelingsutvalget.no). 

2 Tilskuddsordningen har til hensikt å <... stimulere [organisasjonene] til engasjement og medan- 
svar nasjonalt og/eller internasjonalt, og sikre organisasjonene som arena for medbestemmelse 
og demokrati» (Fordelingsutvalget.no). 

lokalt forankret uten noen nasjonal overbygning, hovedsakelig etablert 
for å ivareta og styrke etnisk og religiøs tilhørighet. Antallet per i dag er 
nok betydelig høyere (se Takle, 2014). 

Tidligere forskning har imidlertid vist at frivillige organisasjoner for 
innvandrere og deres etterkommere fyller viktige funksjoner som sosi- 
ale, kulturelle og religiøse møteplasser, og at de definerer seg selv først 
og fremst som kulturelle — ikke politiske fellesskap (Lidén, 2001; Melve, 
2003; Predelli, 2006; Rogstad, 2002). Det konkluderes med at organisasjo- 
nene både får og inntar en nokså begrenset rolle i norsk politisk offent- 
lighet (Predelli, 2006; Rogstad, 2002). Denne forskningen har primært 
vært opptatt av å studere innvandrerorganisasjonenes kulturelle tiltak for 
egne medlemmer og den utadrettede rollen som korporativ interessebæ- 
rere for etniske grupper i en lokal og nasjonal kontekst (for en oversikt 
se Hagelund & Loga, 2009). Slik sett er forskningen forankret i en tradi- 
sjonell forståelse av den rollen sivilsamfunnsorganiseringen har hatt for 
fremveksten av det moderne demokratiet i Norge og Norden. Dette er i 
tråd med beskrivelsen av den særegne nordiske (skandinaviske) velferds- 
modellen, der sivilsamfunnet og frivillig organisering løftes frem som en 
viktig bestanddel. 

I boken Scandinavian Civil Society and Social Transformations. The 
Case of Norway oppsummerer Enjolras og Strømsnes (2018) de viktigste 
kjennetegnene ved denne modellen. Først og fremst rettes fokus mot de 
mange og bredt sammensatte demokratiske, frivillige organisasjonene 
som rekrutterer et høyt antall medlemmer og frivillige. Deltakelsen fore- 
går ofte gjennom lokale foreninger, som er knyttet opp til en nasjonal 
overbygning, og deltakelsen bidrar til individenes sosiale og politiske 
integrasjon. Organisasjonene kjennetegnes videre av å rekruttere bredt 
fra ulike sosiale grupper, og den interndemokratiske strukturen gir med- 
lemmene innflytelse i organisasjonen. Organisasjonen som interessebæ- 
rer bidrar også til at de opererer som medierende institusjoner mellom 
individene og staten. Frivillige organisasjoners legitimitet hviler slik sett 
på en interndemokratisk forankring i en nasjonal kontekst. Dette til for- 
skjell fra mange andre europeiske land, der legitimiteten hviler mer på et 
moralsk eller religiøst fundament (Lorentzen, 2004; Trågårdh & Varm- 
stad, 2009). 

Studier fra de nordiske landene viser at myndighetene har overført 
sentrale elementer ved denne måten å organisere frivillig sektor på til 
forventningene de stiller til innvandrerorganisasjoner (Togeby, 2004; 
Pyykkonen, 2007; Predelli, 2008; Hagelund & Loga, 2009; Ødegård, 2010; 
Kugelberg, 2011; Bay, Hagelund, & Finseraas, 2011), men bare noe få stu- 
dier har vist eksplisitt til den nordiske tradisjonen for frivillig organise- 
ring (Takle, 2014; Takle & Ødegård, 2016). I dette kapitlet vil vi bidra med 
analyser av hvilke nye former for tilhørighet som skapes i samspillet mel- 
lom transnasjonal tilhørighet og integrasjon i migrantorganisasjoners 


møte med den norske tradisjonen for frivillig organisering. 


Analytisk rammeverk 


Vårt analytiske rammeverk bygger på at integrasjon ikke er ensbetydende 
med å bli en del av det samfunnet som «er», men å være med på å forme 
det som «blir». Integrasjon forstått som en toveisprosess krever tilpasning 
og endring både fra minoritet og majoritet (Martiniello, 2005; Bauböck 
mfl., 2006; Yardakul, 2009). Det innebærer også at majoritetssamfunnets 
institusjoner må være åpne for å endre seg, slik at minoriteter er med 
på å bestemme både hvordan samfunnets institusjonelle rammeverk skal 
fungere, og hva den rådende oppfatning av det nasjonale fellesskapet skal 
være (Takle, 2014). 

Transnasjonalisme viser til fenomener som finner sted innenfor 
avgrensede, sosialt organiserte forhold og geografiske steder i minst to 
nasjonalstater (Schiller, 2010; Faist, 2010). Det innebærer konkrete forbin- 
delser til nasjonale og lokale steder, der hvert enkelt individ er plassert i 
en sosial sammenheng som knytter det til to eller flere steder samtidig. 
Et viktig kjennetegn ved transnasjonalisme er at de båndene og aktivi- 
tetene som knyttes på tvers av nasjonalstatens grenser, er regelmessige 
(Portes, Escobar & Radford, 2007; Faist, 2010). Regelmessigheten skiller 
transnasjonalisme fra mer tilfeldige handlinger på tvers av grensene, som 
migranter alltid har tatt del i. Dermed fremstår transnasjonale aktivite- 
ter og bånd som relativt stabile og vedvarende. Aktivitetene innebærer at 
man gjennomfører handlinger i to eller flere land, mens båndene betyr at 
man etablerer sosiale og kulturelle tilknytninger i flere nasjonalstatlige 

sammenhenger (Amelina & Faist, 2008; 2012). Transnasjonalisme kan 
også defineres som grasrotaktivitet gjennomført i sivilsamfunnet. På den 
måten skiller den seg fra andre former for bånd og aktiviteter som krysser 
nasjonalstatens grenser (Portes, Escobar & Radford, 2007). Grasrotakti- 
viteten er slik sett ikke det samme som den internasjonale aktiviteten som 
drives av regjeringer og andre nasjonalstatlige institusjoner, multinasjo- 
nale initiativ gjennom FNs organer, globale kirker og korporative enheter 
som opererer i flere land. Den viktigste forskjellen er ikke typen aktivitet, 
men hvor institusjonalisert aktørene er, og hvor mye makt de har. 

Den tyske sosiologen Thomas Faist (2010) gir migrantorganisasjoner 
en sentral plass i sin forståelse av transnasjonalisme. Han legger vekt på at 
transnasjonale bånd er en del av nettverk og organisasjoner, og hvordan 
nettverk av organisasjoner går på tvers av nasjonalstatenes grenser. Like- 
vel er det ikke slik at migrantorganisasjoners transnasjonale bånd, akti- 
viteter og nettverk nødvendigvis fører til at medlemmene reiser mellom 
land. Amelina og Faist (2008) viser videre at tyrkiske organisasjoner som 
organiserer aktiviteter i Tyskland, knytter sosiale og kulturelle bånd i 
flere nasjonalstatlige sammenhenger. Forskerne finner ingen motsetning 
mellom de tyrkiske organisasjonenes bånd til Tyrkia og deres arbeid for 
integrering i det tyske samfunnet (Amelina & Faist, 2008). Tilsvarende 
funn finnes i en britisk kontekst, som viser at migranter som er involvert 
i transnasjonale aktiviteter, også er bedre integrert i det britiske samfun- 
net sosialt, økonomisk og politisk (Jayaweera & Choudhury, 2008). Dette 
forklares med at sosial interaksjon og engasjement - lokal eller transna- 
sjonalt — gir individer selvtillit til å involvere og engasjere seg i andre 
(Vertovec, 2009). 

For å forstå hvilken betydning transnasjonal aktivitet har for inte- 
grasjon, er det avgjørende å anerkjenne at dette er komplekse prosesser 
der individers transnasjonale bånd og integrasjon utvikles på varierende 
måter, som er tett knyttet til de enkeltes livshistorier. Slike prosesser 
innebærer interaksjon og forhandlinger både mellom migranter og ikke- 
migranter, og mellom grupper og samfunn. 

For å gripe denne kompleksiteten analytisk har vi som nevnt latt oss 
inspirere av Erdal og Oeppens (2013) gjennomgang av forskningslitteratu- 
ren. Forfatterne argumenterer for at integrasjon og transnasjonalisme har 

mange felles trekk, men der hovedforskjellene er det nasjonale og transna- 
sjonale fokuset. Med dette som utgangspunkt har de utviklet en typologi 
med to dimensjoner — en sosiokulturell og en strukturell. Formålet er å 
illustrere hvordan samspillet mellom integrasjon og transnasjonalisme både 
kan adderes og utvikles gjennom gjensidig styrking (synergi), men også 
opptre som motsetninger for enkeltindivider. Med utgangspunkt i Erdal og 
Oeppens (2013) typologi har vi utviklet følgende analytiske rammeverk: 

Den sosiokulturelle dimensjonen omfatter den rollen organisasjonene 
spiller og praksisen de utøver som arena for følelsesmessig og sosial 
tilhørighet i møtet mellom individer som deler en felles kulturell eller 
etnisk bakgrunn. Denne dimensjonen vil være utgangspunkt for å ana- 
lysere hvordan medlemmenes tokulturelle bakgrunn kan være avgjø- 
rende for hvilke nye former for tilhørighet som skapes gjennom disse 
organisasjonene. 

Den strukturelle/politiske dimensjonen omfatter i Erdal og Oeppens (2013) 
typologi både økonomiske, politiske og juridiske rettigheter og mulighe- 
ter. I vår studie retter vi fokus utelukkende mot migrantorganisasjone- 
nes betydning i en politisk sfære. Vi studerer dannelsen av institusjonelle 
nettverk, deres demokratiske verdigrunnlag, betydning av organisatoriske 
strukturer og hvordan organisasjonene utøver sin rolle som arena for poli- 
tisk aktivisme, både i en nasjonal og transnasjonal kontekst. Med utgangs- 
punkt i denne dimensjonen kan vi undersøke hvordan organisasjonene 
utvikles i møtet med den norske tradisjonen for frivillig organisering. 

Typologien er egnet til å undersøke hvilken rolle migrantorganisasjoner 
har for ungdom som navigerer i et landskap der identitet formes i spen- 
net mellom integrasjon i et majoritetssamfunn og transnasjonale føringer/ 
erfaringer/praksiser. Vi vil studere på hvilken måte vi finner igjen disse to 
hoveddimensjonene i organisasjonenes praksiser, enten som et samspill 
mellom dimensjonene eller om dimensjonene er isolert fra hverandre. 


Datagrunnlag og metode 


Undersøkelsen omfatter åtte migrantorganisasjoner for barn og for ung- 
dom, som mottok støtte fra Fordelingsutvalget i 2013. Ingen av organisa- 
sjonene har religiøs formålsparagraf og fremstår som sekulære. Utvalget 

omfatter ikke fellesskap for ungdom forankret i moskeer eller andre tros- 
og livssynssamfunn, noe som utelukker en viktig del av det flerkulturelle 
sivilsamfunnet i Norge. I oversikten nedenfor vises nøkkelinformasjon om 
organisasjonene, deres levetid, størrelse og statlig tilskuddsbeløp i 2013. 

Oversikten viser at de fleste organisasjonene ble etablert etter år 2000, 
og at det var først i 2003 de mottok statstilskudd. Med unntak av Tamilsk 
kulturforening, og til en viss grad de vietnamesiske organisasjonene, er 
medlemstallet i organisasjonene lavt. For de minste organisasjonene lig- 
ger medlemstallet svært nær den nedre grensen for å motta statstilskudd, 
som er 100 medlemmer under 26 år. Flere av lederne i organisasjonene 
forteller at de aktiviserer mange flere enn medlemstallet tilsier, gjennom 
store arrangementer som kulturtreff og filmvisninger som trekker til seg 
deltakere på tvers av generasjoner. Selv om LNU krever at organisasjo- 
nene i prinsippet skal være åpne for alle, rekrutterer organisasjonene så å 
si utelukkende barn og unge med felles nasjonal eller kulturell bakgrunn. 
Dette er i tråd med hvordan tidligere studier viser at innvandrerorganisa- 
sjonene primært samler en kulturell eller etnisk gruppe (Rogstad, 2007). 
Disse organisasjonene har slik sett et begrenset rekrutteringsgrunnlag. 
Våre informanter beskriver det som en ufordring at mange av de poten- 
sielle medlemmene kommer fra familier med svake økonomiske ressu- 
ser. Dette gjør det vanskelig å inndrive medlemskontingenten, som må 
være på minium 50 kroner per år for å utløse statstilskudd. Ødegård har 
tidligere vist at medlemstallet i disse organisasjonene har holdt seg stort 
sett stabilt gjennom de 10 årene de har mottatt tilskudd (Eimhjellen & 
Ødegård, 2016), noe som viser at driftstilskuddet ikke har bidratt til at 
organisasjonene har vokst. Samme studie viste også at flere migrantorga- 
nisasjoner har fått tilskudd gjennom støtteordningen i perioden frem til 
2013, men noen har falt ut av ordningen fordi de ikke har klart å tilfreds- 
stille de formelle tilskuddskravene til medlemsstørrelse og utbredelse av 
lokallag (Eimhjellen & Ødegård, 2016 ibid.). Tilskuddskriteriene fra sta- 
ten gir klare føringer for at samtlige barne- og ungdomsorganisasjoner 
skal ha et medlemsdemokrati med tillitsvalgte ledere på lokalt og nasjo- 
nalt nivå. Dermed er våre utvalgte case-organisasjoner organisert tilsva- 
rende andre barne- og ungdomsorganisasjoner i Norge, der de arrangerer 
årsmøter både på lokalt og nasjonalt nivå, der de velger ledelse. 

Datamaterialet utgjør intervjuer med tillitsvalgte ledere av disse åtte 
organisasjonene. Vi har også analysert tilgjengelige dokumenter som 
vedtekter, aktivitetsplaner, årsmeldinger og Facebook-profiler. Ved å 
sammenligne intervjumaterialet med dokumentanalysene har vi fått 
bekreftet at det er sammenheng mellom tillitsvalgtes individuelle for- 
tellinger og organisasjonenes praksis. Fordi ingen av organisasjonene 
har ansatte og bemannede kontorer, kontaktet vi de tillitsvalgte lederne 
via SMS, e-post og gjennom personlige meldinger på Facebook. Tre av 
intervjuene ble gjennomført i kontorlokalene organisasjonene benytter 
til møter og andre aktiviteter sentralt i Oslo, mens tre andre ble gjen- 
nomført på forskernes arbeidsplass. Ett av intervjuene ble gjennomført 
på arbeidsplassen til en av lederne. 

Det ble i alt gjennomført intervjuer med åtte personer i løpet av som- 
meren/høsten 2013 og våren 2014. I en av organisasjonene ville ikke 
ledelsen la seg intervjue, uten at vi kjenner årsaken til dette. Samtlige 
informanter hadde innvandrerbakgrunn, hvorav to var født og oppvokst 
i Norge, mens de fem andre kom til Norge som barn eller i tidlige tenår. 
Fem av informantene var menn, tre var kvinner. Alle var i aldersgruppen 
20-30 år. 

Intervjuene er semistrukturerte (Bernard, 2006). I dette ligger det at 
vi som forskere fulgte en intervjuguide, der spørsmålene var utarbeidet 
på forhånd innenfor spesifikke tema som ble ansett som relevante for 
studien. I tillegg ble det åpnet opp for nye tema underveis i intervjuet 
dersom informanten reiste relevante problemstillinger. En av forskerne 
ledet intervjuet og samtalen, mens den andre transkriberte. Intervjuene 
ble ikke tatt opp på bånd. 

Organisasjonene som er med i studien er ikke anonymisert. Infor- 
masjon om hvilke organisasjoner som mottar nasjonalt grunnstøtte fra 
Fordelingsutvalget, er offentlig informasjon. Vi har likevel anonymisert 
informantene ved å ikke bruke navn. Vi har heller ikke oppgitt posi- 
sjonen informantene hadde i organisasjonenes ledelse på intervjutids- 
punktet. Årsaken er at intervjuene inneholder informantenes motiver 
og synspunkter på en rekke områder knyttet til integrasjon og politiske 
forhold i Norge og en hjemlandskontekst, noe som i enkelte miljøer ska- 
per kontroverser. Informantene fikk informasjon om at full anonymitet 

ikke kunne sikres, da utvalgskriteriet fra Fordelingsutvalget er offentlig 
tilgjengelig. I de få tilfellene der informantene har gitt sensitive opplys- 
ninger, har vi utelatt dette i analysene, så sant det ikke har vært av spesiell 
interesse for forskningsarbeidet. Høsten 2015 fikk samtlige informanter, 
som er direkte sitert, tilbud om sitatsjekk. Når analysene i enkelte tilfel- 
ler har informasjon av nyere dato enn 2014, er dette primært basert på 
korrigeringer eller informasjon informantene har ment har vært viktig 
for å gi et oppdatert bilde. Utfordringen med å praktisere sitatsjekk er 
at relativt nyetablerte organisasjoner ofte gjennomgår store endringer på 
halvannet år, og informantene kan ønske å oppdatere og korrigere mye av 
informasjonen som er gitt på et tidligere tidspunkt: Vi har i dette arbei- 
det ikke gått inn på personalmessige forhold eller organisasjonsinterne 
anliggender.* 


Migrantorganisasjoner i en norsk 
sivilsamfunnskontekst 


Migrantorganisasjonene i utvalget er organisert i trad med den tradisjo- 
nelle nordiske sivilsamfunnsmodellen, der grunnlaget for statstilskudd 
hviler på en forståelse av at frivillige organisasjoner tjener som en sosial 
og politisk integrasjonsarena. Men hvilke former for fellesskap er det 
som dannes i møtet mellom migrantorganisasjonenes transnasjonale til- 
hørighet og den norske tradisjonen? I de empiriske analysene ser vi på 
migrantorganisasjonenes praksiser innenfor det vi har betegnet som en 
sosiokulturell dimensjon, og en mer politisk orientert dimensjon. Begge 
oppfattes som viktige betingelser for sosial og politisk integrasjon (Erdal 
& Oeppen, 2013). Vi ser med andre ord nærmere på hvordan migrantor- 
ganisasjonene tilnærmer seg rollen som sosial integrasjonsarena nar de i 
motsetning til tradisjonelle sivilsamfunnsorganisasjoner ikke rekrutterer 


3 — Lett tilfelle ble det uttrykt ønske om nytt intervju, for å oppdatere informasjonen om organisa- 
sjonen. Dette ble ikke imøtekommet, både på grunn av tidsbegrensninger og fordi studien er 
gjennomført på et visst tidspunkt for samtlige organisasjoner, og forteller om organisasjonenes 
posisjon relativt få år etter etableringen. 

4 Prosjektet er meldt inn og anbefalt av Personvernombudet ved Norsk samfunnsvitenskapelig 
datatjeneste. 

fra det brede lag av folket, men blant en gruppe som har felles kulturell 
eller etnisk identitet. Deretter studerer vi hvordan de forvalter sin poli- 
tiske rolle i en norsk kontekst, som bærere av transnasjonale relasjoner og 
tilhørighet. 


Hybrid identitet og integrasjonen - den 
sosiokulturelle dimensjonen 


Felles for organisasjonene som er med i studien, er at de unge med- 
lemmene i all hovedsak har innvandrerbakgrunn og er bærere av en 
tokulturell identitet. Mens enkelte av organisasjonene representerer inn- 
vandrergrupper med lang botid i Norge, som vietnamesere og tamiler, 
har andre, som kurderne, kortere botid. Mens noen organisasjoner har 
medlemmer med foreldre som er født og vokst opp i Norge, har andre 
medlemmer som selv har innvandret til Norge. Uavhengig av botid 
betraktes «røttene», det stedet en selv eller forfedrene kommer fra, som 
viktig beveggrunn for organisasjonens etablering og drift: 

Utenlandske ungdommer er røtterløse. De står et sted og så vet de ikke 
om de hører til det norske eller om de er en del av noen annet. Jeg følte 
at jeg hadde det sånn. Hvor er det jeg tilhører? Jeg hadde det problemet. 
Jeg ser at det er fint å ta med det beste av begge kulturer, både ha røtter og 
skaffe seg ressurser og integrere seg i det norske. 

Dette sitatet fra en av organisasjonslederne, som selv kom til Norge 
som barn, viser kjernen i det budskapet flere av informantene ønsker å 
formidle: viktigheten av det sosiale fellesskapet med andre som er like 
en selv, og som har utfordringer med å finne tilhørighet som minoritet 
i et majoritetssamfunn. Vi skal la sitatet tjene som introduksjon for å se 
nærmere på organisasjonenes sosiokulturelle praksiser, og koblingen til 
integrasjon i det norske samfunnet. 

Midt i Oslo sentrum ligger Vietnamhuset. Dette er en møteplass for 
norsk-vietnamesere bosatt i Østlandsområdet, og som kom til Norge som 
flyktninger i perioden 1975 til 1990, og deres etterkommere. Her har av en 
av de to vietnamesiske organisasjonene i materialet sin møteplass. Orga- 
nisasjonen ble etablert i 2008 og har rundt 400 betalende medlemmer 
under 26 år. De fleste av disse er barn. Gjennom hele uken arrangeres en 

rekke kulturaktiviteter som dans, musikk, blomsterbinding, morsmålsun- 
dervisning og leksehjelp. Dette er aktiviteter primært for barn, men huset 
tjener også som møteplass for flere generasjoner av norsk-vietnamesere. 
Blant annet arrangeres det hvert år en årlig nasjonal barnefestival med 
300-600 deltakere. 

En viktig aktivitet for organisasjonen er morsmålsundervisningen. 
Når vi besøker Vietnamhuset en tidlig lørdag ettermiddag, er det mange 
frivillige i sving med å undervise 20-30 barn og noen tenåringer. Vår 
informant er tillitsvalgt i organisasjonens ledelse og har ansvaret for 
organisering av de frivillige lærerne. Disse gjør et viktig arbeid for å 
oppfylle organisasjonens målsetting: å gi barn som er født og oppvokst 
i Norge, kjennskap til forfedrenes kultur og språk. Båndene til Vietnam 
blir løsere når nye generasjoner vokser opp, sier hun, og organisasjonen 
skal være en arena der disse båndene kan bevares slik at man kan finne en 
balanse mellom det norske og det vietnamesiske. Vår informant forteller 
at det skjer en gradvis dreining: For hver ny generasjon som vokser opp, 
blir de «litt mer norske» enn den forrige. Vi skjønner hva hun mener, da 
vi overværer en pause i undervisningen. Fra å kommunisere på vietna- 
mesisk går elevene over til å snakke norsk seg imellom. Og det er slik det 
er blitt, forteller vår informant. Norsk er det språket barna kan aller best, 
noe hun mener er naturlig når man i flere tilfeller må gå helt tilbake til 
besteforeldregenerasjonen for å finne dem som innvandret til Norge. For 
å illustrere sitt poeng ytterligere forteller hun om en gang lederne i orga- 
nisasjonen viste en sketsj på vietnamesisk. Da sketsjen var ferdig, spurte 
barna om de ikke også kunne vise den på norsk slik at de kunne forstå 
den. Organisasjonsengasjementet for vår informant hviler på å gi unge 
norsk-vietnamesere den kulturballasten som språket representerer. 

I likhet med den vietnamesiske organisasjonen har målsettingen for 
Tamilsk kulturforening vært «å formidle tamilsk språk og kultur» siden 
etableringen i 19925 Aktivitetsprofilen er lik, med både morsmålsunder- 
visning, leksehjelp og kulturaktiviteter. Vår informant forteller at organi- 
sasjonen imøtekommer norske tamilers behov i ulike faser av livet: «Noen 
(medlemmer, forskers anm.) er borte noen år, men så kommer de tilbake 


5  http://www.poopathi.no/web/nb/norsk. forside, lastet ned 30. april 2018. 

når de har fått barn». I dag har organisasjonen rundt 50-60 medlemmer 
som er «tredje generasjon», der foreldrene er født og vokst opp i Norge. 
De norskfødte foreldrene er en voksende gruppe i organisasjonen: 


De (foreldrene, forskers anm.) kommer tilbake med barna sine fordi de ser be- 
hov for at barna har en identitet som er både norsk og tamilsk. Barna er mest i 


det norske miljøet, men i tillegg må de bruke tid på det tamilske. 


Å bruke tid «på det tamilske» handler om å finne fotfeste som minoritet 
i en majoritetskultur, men også å opprettholde og bygge relasjoner med 
familie bosatt i forfedrenes hjemland eller i andre diasporaland. Det å 
lære språket og kjenne kulturen er en forutsetning for dette. I både den 
tamilske og den vietnamesiske organisasjonen satses det derfor mye på 
barnemedlemmene, da de er i en fase der de er mottakelige for denne 
typen impulser i større grad enn tenåringer. 

Blant organisasjonene som ikke retter seg mot barnemedlemmer, men 
mer mot ungdom og unge voksne, er morsmålsundervisning, dans og 
sangtradisjon fra et «hjemland» mindre relevante aktiviteter. Det betyr 
ikke at det to- og flerkulturelle identitetsarbeidet er mindre viktig. For 
både i de kurdiske, den tyrkiske og den aserbajdsjanske organisasjonen er 
det de unge selv, ikke foreldrene, som sitter i styret og legger rammene for 
den organiserte aktiviteten. Det viktigste er å skape sosiale møteplasser 
for medlemmer og andre unge som deler en felles kulturell identitet. For 
å gjøre dette gjennomfører de hytteturer, faste idrettsaktiviteter (utenom 
den organiserte idretten), radiosendinger på morsmålet, kinovisninger 
med filmer fra «hjemlandet» og andre sosiale aktiviteter. I tillegg tilbyr 
de kurs i hvordan et lokallag skal driftes. 

Til tross for at aktivitetene i barneorganisasjonene og ungdomsorga- 
nisasjonen er forskjellige, har de en felles målsetting om å styrke med- 
lemmenes identitet, kultur og kjennskap til besteforeldres, foreldres eller 
egen migrasjonshistorie. 

Den offentlige diskursen om identitet i Norge har i stor grad dreid seg 
om motsetninger mellom en norsk og en annen nasjonal identitet (Gulle- 
stad, 2006). I likhet med tidligere studier (se bl.a. Engebrigsten & Fugle- 
rud, 2007) beskriver ikke våre informanter det å ha to eller flere former 
for tilhørighet på en gang som noe som nødvendigvis er motsetningsfylt. 

Vi så innledningsvis i dette avsnittet hvordan en av informantene for- 
teller at «utenlandske ungdommer er røtterløse». Her forteller han om 
hvorfor den kurdiske organisasjonen han selv er tillitsvalgt i, og andre 
migrantorganisasjoner for barn og ungdom er viktige: 


Det å være medlem i en organisasjon som vår kan bidra til identitetsutviklingen 
til de unge. Vi vil at de skal være integrert i det norske samfunn, men samtidig 
bevare sin egen kultur. [...] Vår organisasjon kan bli en arena der man kan lære 


seg å være en del både av den norske og den kurdiske kulturen. 
Intervjuer: Føler du organisasjonen kan tilby en dobbel tilhørighet? 


Ja, vi prøver det. Vi merker det på de unge - de er jo som meg ... Poenget med 
organisasjonen er at de kan være både og. Dersom de ikke får mulighet til å 
utvikle begge kulturer, kan man komme i konflikt med seg selv. Man føler seg 


ikke så alene. 


Informantene beskriver hvordan identitet har potensial til å bli proble- 
matisk for unge med innvandrerbakgrunn. Organisasjonen kan skape 
en trygg arena der de unge «kan være både og» — verken det ene eller 
det andre. En slik målsetting kommer også frem i flere av organisasjone- 
nes vedtekter. For eksempel i Tamilsk kulturforening er det formulert i 
formålsparagrafen ($ 1) at målsettingen for organisasjonen er å «Veilede 
tamilske barn og ungdom til en meningsfylt integrering i det norske sam- 
funnet». Også de kurdiske organisasjonene har vedtektsfestet at de skal 
bidra til å hjelpe sine medlemmer inn i det norske samfunnet, og hindre 
utenforskap og marginalisering ved å «kjempe mot vold, kriminalitet og 
gjengbevegelser blant kurdiske ungdommer» (jf. Lawans vedtekter). 

De kulturelle praksisene som preger aktivitetstilbudet, må slik sett for- 
stås innenfor en større ramme enn ren språk- og kulturopplæring. Det 
må knyttes opp mot en mobilisering rundt dannelsen av en felles identi- 
tet (Andersson & Jacobsen et al., 2012). 

Slik kan det argumenteres for at disse nye, formelle fellesskapene har 
tatt opp i seg en rolle som integrasjonsarena i et majoritetssamfunn. At 
organisasjonene egentlig driver integrasjonsarbeid, er informantene gjen- 
nomgående opptatt av å fortelle oss. De er nemlig godt kjent med at orga- 
nisasjoner som deres i offentligheten ofte blir oppfattet som innadvendte 

og segregerende nettverk, og dermed som et potensielt hinder for inte- 
grasjon i det norske samfunnet. Temaet opptar dem, og de ønsker å gi 
en bredere forståelse av organisasjonenes rolle i å bygge fellesskap der 
ungdom med innvandrerbakgrunn ikke trenger å være enten norsk eller 
innvandrer, men både og, og noe annet enn sine foreldre — som en slags 
hybrid identitet som først blir motsetningsfylt dersom de unge ikke mak- 
ter å finne seg til rette i spennet mellom transnasjonal tilhørighet og inte- 
grering. Dette er, ifølge dem vi snakket med, en viktig forutsetning for 
deltakelse i det norske samfunnet. 

Et konkret eksempel på en slik forståelse finner vi i en av de kurdiske 
organisasjonene, som arrangerer «utdanningskurs». Ved å bruke unge 
kurdere som selv har tatt utdanning i Norge, vil man vise frem de gode 
og gjenkjennbare eksemplene. Foreldrene til de unge kurderne i Norge 
har tradisjonelt sett bare vært «bønder og enkle folk», som vår informant 
sier det, og har ikke kunnskapen som skal til for å veilede barna gjennom 
utdanningsløpet: 


Jeg er annen generasjon innvandrer. Jeg har foreldre som ikke kan Norge. Jeg 


har savnet en veiviser, og idealer er vanskelig å finne. Vi har funnet hverandre. 


De som har «funnet hverandre», er barn av innvandrere som har gjen- 
nomført lengre utdanningsløp. Gjennom utdanningskursene blir disse 
«veivisere» for andre unge ved å formidle kunnskap om de muligheter 
som finnes i det norske utdanningssystemet, fra valg av videregående skole 
til høyere utdanning ved høyskoler og universiteter. De unge kurderne ser 
utdanning som veien ut av en potensiell marginal posisjon, og en viktig 
beveggrunn for å arrangere utdanningskurs er å: «... få ungdommer vekk 
fra gata. Få dem sosialt sammen, få dem til å studere og til å integrere seg 
mer.» Det er derfor vår informant har valgt å satse på dette arbeidet: 


Jeg kjenner meg igjen selv. Jeg var første generasjon ungdom av kurdere. Da jeg 
kom på universitetet, visste jeg ikke hva jeg skulle, jeg har gått gjennom mye, 
lært meg mye. Jeg fant mange ungdommer av samme type, og jeg kan hjelpe 


noen med de samme problemene som jeg selv hadde. 


Han var en av de første, og han var med på å etablere organisasjonen 
han nå leder. Det er flere av informantene som er som han, som forteller 

oss om det å være pionerer, å gå foran og bane vei for andre som kom- 
mer etter dem, og som har etablert organisasjonen med dette siktemå- 
let. Eksempelet er illustrerende for hvordan de kulturelle praksiser som 
preger aktivitetstilbudet, må forstås innenfor en større ramme knyttet 
opp mot en mobilisering og solidaritet rundt en felles identitet (se også 
Andersson, Jacobsen, Rogstad & Vestel, 2012). 


Demokrati, kulturkamp og transnasjonale 
nettverk - den politiske dimensjonen 


Migrantorganisasjonene i denne studien har valgt å organisere seg som 
tradisjonelle demokratiske, medlemsbaserte organisasjoner. En åpenbar 
grunn er økonomi, ettersom norske myndigheter legger denne typen kri- 
terier til grunn for tildeling av statsstøtte. Dette innebærer at utvalget av 
organisasjoner i denne studien har tilpasset seg den norske tradisjonen 
for frivillig organisering. Spørsmålet vårt dreier seg dermed om hvordan 
migrantorganisasjonene, som i likhet med andre frivillige barne- og ung- 
domsorganisasjoner i Norge både er demokratiske og medlemsbaserte, 
utvikler i seg i dette møtet. 

Flere av informantene legger vekt på betydningen av å være en selv- 
stendig frivillig organisasjon med en intern demokratisk struktur. Dette 
sikrer dem et autonomt fellesskap, med myndighet til selv å bestemme, 
noe som flere synes er viktig ut fra sin migrasjonshistorie, som ofte hand- 
ler om å bli undertrykt og forfulgt. En som målbærer dette perspekti- 
vet, er en informant som kom til Norge to år før vi intervjuet ham. Han 
var tillitsvalgt i en av de kurdiske organisasjonene, og hadde vært aktivt 
medlem i moderorganisasjonen, som er lokalisert i hjemlandet. Båndene 
til hjemlandet var fortsatt sterke, likeså drømmen om et fritt Kurdistan. 
Informanten var klar på at demokrati og frihet må læres. Kunnskapen 
han får gjennom deltakelse i den norske avdelingen av organisasjonen, 
må videreformidles til dem «hjemme». 


Vi har et mål om å lære oss om demokrati og frihet. Kanskje vi kan ha det sånn 
en dag i vårt eget land. Et annet mål er å opplyse medlemmene om det kurdis- 


ke problemet, om hvorfor vi er her i Norge. Vi har problemer der nede, vi må 

opplyse ungdommene i Europa om dette. Gjennom denne organisasjonen vil 
vi opplyse andre om det kurdiske problemet. Vi må prøve å lære oss mer om 
menneskerettigheter, prøver å lære oss mer om Europa (resonnementet tar han 


på kurdisk, og det oversettes av en medinformant). 


Demokrati og frihet er målet for de kurderne vi snakket med. Norske 
organisasjoner som denne kan sette det kurdiske problemet på dagsorden 
i Europa. At organisasjonen er demokratisk bygd opp, kan gi inspirasjon 
til unge i Kurdistan til å læres opp i demokratiske prinsipper og mennes- 
kerettigheter. Informanten har en plan om en gang å reise hjem. Arbeidet 
i den norske organisasjonen er viktig for dette målet: «Jeg håper en dag vi 
kommer tilbake til et demokratisk land. Det vi gjør her, er for det målet», 
sier han. 

Også i en annen kurdisk organisasjon ligger den politiske kampen for- 
eldregenerasjonen har ført som et bakteppe for organisasjonens etable- 
ring og aktiviteter, og det fortelles om støttende foreldre for den innsatsen 


som legges ned i organisasjonen. 


Pappa har lang erfaring i organisasjonsarbeid og politikk og har hele tiden vært 
til hjelp for meg og mine søsken [...] De fleste foreldre som har kommet til 
landet, har vært aktive i hjemlandet og vil at barna skal være aktive i Norge, at 
de skal bevare sin kultur, vise fram den kurdiske kulturen til Norge. Det blir en 


del av livet. 
En annen informant uttrykker det slik: 


Jeg har blitt backet opp hjemmefra. Det er viktig, for man bruker så mye tid på 
det (organisasjonsarbeid, forskers anm.). Uten backing ville det vært vanskelig. 
[...] Vår foreldregenerasjon har kommet hit uten noen ting. Men pappa har 
motivert meg til gjøre dette, uten nytte-gevinsten. Uten aksept hjemmefra ville 


jeg ikke vært her. 


Sitatene viser hvordan etableringen av migrantorganisasjoner forvalter et 
politisk engasjement, som er målbåret av en foreldregenerasjon som ser 
verdien av sivilsamfunnet som arena for politisk. Eksemplene tydeliggjør 
et felt som i liten grad er studert, nemlig hvilken betydning kontekstuelle 
forhold i landet man har reist fra, har for det engasjementet som kom- 
mer til syne det stedet man bor. Det finnes lite forskning på temaet i en 

norsk kontekst, men Kim og Amnå (2015) har vist at unge svensker med 
kurdisk bakgrunn har et større samfunnsengasjement enn ungdommer 
med etnisk svensk og irakisk bakgrunn. Forskerne mener at hjemlands- 
konteksten og foreldrenes normer for sivilt/politisk engasjement påvir- 
ker barnas politiske kompetanse og engasjement i Sverige. Det skjer med 
andre ord en generasjonsoverføring av politisk engasjement, som på sett 
og vis importeres gjennom migrasjon. 

Et annet eksempel på denne type «import» av politisk engasjement fin- 
ner vii Tamilsk kultursenter. Til tross for at vår informant er tydelig på at 
organisasjonen er politisk og religiøst uavhengig, blir den av singalesiske 
myndigheter stemplet som en terrororganisasjon. Stempelet gjør det van- 
skelig for organisasjonen å rekruttere tillitsvalgte både på lokalt, regionalt 
og nasjonalt nivå da samtlige tillitsvalgte i frivillige organisasjoner skal 
registreres i Brønnøysundregisteret. Registeret ligger åpent tilgjengelig, 
og i deler av det tamilske miljøet har det oppstått en frykt for å ha navnet 
sitt registrert. «Det er derfor vi ikke legger mye informasjon på nettet. Det 
er forbundet med risiko. Det er overvåkning også i Norge», forteller vår 
informant. «Siden 2009 har (den singalesiske, forskers anm.) regjeringen 
hatt som mål å ødelegge tamilsk organisering. Den vil ikke at tamilene 
skal være tamiler», som han sier det. For Tamilsk kulturforening inn- 
rammes kulturformidling og morsmålsundervisning i fortellingen om 
kampen om frihet og demokrati for en forfulgt folkegruppe. Eksemplene 
illustrerer det faktum at kultur og politikk er sammenvevde dimensjoner. 

Et annet eksempel illustrerer hvordan etableringen av ungdomsstyrte 
fellesskap blir oppfattet som kontroversielt i enkelte innvandrermiljøer. 
I en av organisasjonene måtte de unge kjempe for at organisasjonen i 
det hele tatt skulle bli stiftet, da krefter i deler av migrantmiljøet, blant 
foreldregenerasjonen, motarbeidet etableringen av en slik selvstendig, 
demokratisk, politisk og religiøst nøytral ungdomsorganisasjon med 
egne vedtekter. At organisasjonen insisterte på å være utenfor de voksnes 
innflytelse og kontroll, ble sett på som en mulig trussel både mot foreldre- 
kontroll og bevaring av kulturelle praksiser. 


Da vi etablerte organisasjonen, satt jeg i mange møter med menn. Jeg brukte 
mye tid til å forklare hvorfor det var viktig å ha en organisasjon for ungdom 


hvor alle var velkommen, uavhengig av politisk og religiøs tilhørighet. Folk 

visste ikke hva dette var. De fulgte med — det var bare møter, møter den første 


tiden. 


Dialogarbeidet blant annet med etablerte voksenorganisasjoner tok 
mye tid, men var helt avgjørende for opprettelsen og driften av organi- 
sasjonen, forteller vår informant. Alternativet ville vært en vedvarende 
skepsis og manglende tillit der foreldre ville vegret seg for å sende barna 
til aktiviteter i regi av organisasjonen. Motstanden var særlig knyttet 
til ungdomsorganisasjonens partipolitiske og religiøst nøytrale linje, 
samt målsettingen om å være en selvstendig og inkluderende arena der: 
«... ungdom selv skal kunne organisere seg, og selv ordlegge seg om hva 
som er vanskelig», som hun sier det. Ingen skulle stenges ute. Dialogar- 
beidet lyktes og ga organisasjonen et bredt aktivitetstilbud til grupper av 
unge som, ifølge vår informant, ellers ikke ville hatt organiserte fritidsak- 
tiviteter blant annet på grunn av svake økonomiske ressurser i familiene. 

Med et institusjonelt perspektiv som sivilsamfunnsperspektivet repre- 
senterer, kan man lett stå i fare for å tolke innvandrerorganisasjonenes 
politiske relevans som begrenset fordi de i liten grad synes å fungere 
som pressgruppe i en nasjonal offentlighet (Koopmans, 2004). Denne 
beskrivelsen oppsummerer på en god måte også våre migrantorganisa- 
sjoners politiske praksiser. Generelt finner vi i svært liten grad at organi- 
sasjonene driver politisk påvirkningsarbeid overfor norske myndigheter. 
Myndighetskontakten begrenser seg i all hovedsak til den kontakten 
som er nødvendig for å søke om og motta statstilskudd. Utover dette er 
det lite institusjonell nettverksbygging, både på lokalt og nasjonalt nivå. 
Unntaket er paraplyorganisasjoner som Landsrådet for Norges barne- og 
ungdomsorganisasjoner (LNU), som alle organisasjoner i denne studien 
er medlemmer i. LNU er også en arena der tillitsvalgte og medlemmer 
deltar på diverse kurs og lederseminar, samt får hjelp og veiledning ved 
behov. En av informantene har selv hatt tillitsverv i LNU, og de fleste av 
organisasjonene har deltatt på det årlige representantskapsmøtet til LNU. 

Den viktigste grunnen til de svake institusjonelle nettverkene er ifølge 
våre informanter mangel på menneskelige ressurser til å prioritere tid til 
slik aktivitet. Ingen av organisasjonene har egne ansatte som dermed kan 
delta på relevante møter på dagtid. De tillitsvalgte er enten elever, stu- 
denter eller i lønnet arbeid, og må derfor begrense sin deltakelse til de 

absolutt mest nødvendige møtene. Våre yrkesaktive informanter forteller 
at både de selv og andre i ledelsen tar ut feriedager for å delta på vik- 
tige møter og samlinger på dagtid. Manglende økonomiske ressurser til 
ansatte eller frikjøp av tillitsvalgte beskrives som et strukturelt hinder for 
å bygge denne typen institusjonelle bånd. 

Når vi spør om organisasjonenes kontakt med søsterorganisasjoner i 
andre vestlige land, eller i landet de har reist fra, trer et annet bilde frem. 
De forteller om samarbeid med tilsvarende organisasjoner i andre nor- 
diske land, men påpeker samtidig at de norske organisasjonene er små, 
med få medlemmer sammenlignet med land med en større innvandrer- 
befolkning, som Sverige og Tyskland. De har dermed ikke kapasitet til 
mye aktivitet. Likevel finner vi eksempler på at transnasjonale relasjoner 
og nettverk er viktig, både ved at de får tilgang til blant annet undervis- 
ningsopplegg for språkopplæring, ved at de bidrar i arbeidet med å styrke 
moderorganisasjonen i «hjemlandet», og mer generelt deltar i det trans- 
nasjonale rettighetsarbeidet for undertrykte grupper. 

For eksempel inngår en av de kurdiske organisasjonene i et større 
transnasjonalt nettverk av tilsvarende kurdiske organisasjoner fra ulike 
land. Moderorganisasjonen er lokalisert i Irak, og det arrangeres årlige 
kongresser der delegater fra søsterorganisasjoner fra en rekke land deltar. 
Her har også representanter fra den norske organisasjonen deltatt og «hatt 
stemmerett». Det er viktig, forteller vår informant, å styrke moderorga- 
nisasjonen. Selv om den norske organisasjonen har sitt primære fokus 
på å skape fellesskap for unge kurdere i Norge, har det vært arrangert 
dugnader for å samle inn penger til moderorganisasjonen i Kurdistan: 


Vi sendte penger en gang. Da gjennomførte vi dugnader. Pengene gikk til å pus- 
se opp lokalene deres, kjøpe PC og sånn. I fjor sommer var jeg på kontoret deres 


[...] i Irak. De hadde fått nytte for pengene vi sendte. Det så jeg. 


Tilsvarende transnasjonal nettverksbygging finner vi i Tamilsk kultur- 
forening. Kulturforeningen deltar i europeiske utvekslingsprogrammer 
for tamilske barn: «Vi ønsker å få utveksling med barn for eksempel i 
Paris eller i Tyskland. Det vil styrke barnas identitet og å lære andre 
språk. De kan lære både tamilsk og fransk.» Det tamilske, transnasjo- 
nale nettverket av vestlige, nasjonale organisasjoner utvikler blant annet 

undervisningsmateriell for morsmålsopplæring. Dette benytter den nor- 


ske organisasjonen seg av. 


Konklusjon: Transnasjonale bånd som potensial 
for integrasjon 


I dette kapitlet har vi undersøkt hvilke nye former for tilhørighet som 
skapes i samspillet mellom transnasjonal tilhørighet og integrasjon i 
migrantorganisasjoner for barn og unge. Vi har reist spørsmål om hvil- 
ken betydning medlemmenes tokulturelle bakgrunn har for hvordan 
organisasjonene driftes av lederne, og hvordan organisasjonene utvikles i 
møtet med den norske tradisjonen for frivillig organisering. 

Analysen viser to endringsprosesser som foregår samtidig, og som er 
tett infiltrert. Den ene handler om den tokulturelle tilhørigheten som 
mange minoritetsungdommer utvikler. Her gis det beskrivelser om 
hvordan globale og nasjonale impulser blandes, og som over tid skaper 
nye former for hybrid og transnasjonal tilhørighet. Den andre er hvor- 
dan enkeltindivider med innvandrerbakgrunn søker kollektive løsnin- 
ger gjennom formelle organisasjoner, og hvordan disse organisasjonene 
utvikles i møtet med den etablerte formen for frivillig organisering. Disse 
to endringsprosessene foregår som et samspill mellom transnasjonalisme 
og integrasjon. 

Våre intervjuer viser hvordan migrantorganisasjoner for barn og ung- 
dom forsøker å fylle rollen som tokulturelle fellesskap, og samtidig fun- 
gere som integrasjonsarena i en norsk kontekst og innenfor rammene av 
den norske tradisjonen for frivillig organisering. Barneorganisasjonene 
fungerer som et sted der barna lærer om sine foreldres og/eller bestefor- 
eldres kulturelle bakgrunn. Barna beskrives som mer norske enn sine 
foreldre, og får primært språk- og kulturopplæring fra foreldrenes «hjem- 
landskultur». Hensikten med denne aktiviteten er å skape et fotfeste i en 
dobbel tilhørighet. Mens barneorganisasjonene er styrt av foreldre, blir 
ungdomsorganisasjonene drevet av unge mennesker som søker sammen 
med andre som har tilsvarende tokulturelle bakgrunn. De ønsker å dele 
erfaringer og hjelpe hverandre med potensielle problemer og utfordringer 
i møte med det norske samfunnet, der deres foreldre ikke har kompetanse 

til å veilede. Medlemmenes tokulturelle bakgrunn er avgjørende for de 
nye formene for hybrid og transnasjonal tilhørighet som formes gjennom 
organisasjonene, der det å styrke medlemmenes identitetsarbeid hand- 
ler om noe mer enn fo- eller flerkulturell i et majoritetssamfunn, og noe 
annet enn den identiteten som forvaltes av foreldregenerasjonen. Slik sett 
beskrives organisasjonenes rolle langt på vei som en arena der et transna- 
sjonalt identitetsarbeid fremstår som en forutsetning for vellykket inte- 
grasjon og deltakelse i majoritetssamfunnet. 

Fordi vårt utvalg bare omfatter de migrantorganisasjonene som mot- 
tar nasjonalt driftstilskudd, har de en intern demokratisk struktur. Disse 
institusjonelle rammene beskrives ikke som en nødvendig tilpasning, 
men som en grunnleggende og viktig dimensjon ved organisasjonen. 
De ønsker både å være selvstyrende fellesskap og demokratiske aktører. 
Organisasjonene fremstår imidlertid som passive politiske og interesse- 
bærende aktører i en norsk offentlighet. Deres institusjonelle nettverk i 
Norge begrenser seg til deltakelse i store organisasjonsparaplyer, og særlig 
LNU. Det er begrenset hvor mye ressurser organisasjonene har kapasitet 
til å legge i institusjonell nettverksbygging. Samtidig ser vi flere eksem- 
pler på transnasjonal nettverks- og relasjonsbygging gjennom utveksling 
av kursmateriell med søsterorganisasjoner i andre diasporaland, innsam- 
ling av penger til drift av moderorganisasjonen i et «hjemland» og del- 
takelse på konferanser med søsterorganisasjoner fra andre land. Møtet 
med migrantorganisasjonenes politiske engasjement strekker seg slik sett 
utover en tradisjonell forståelse av frivillige organisasjoners rolle som 
politisk integrasjonsarena. Selv om den politiske dimensjonen kommer 
tydeligst frem i ungdomsorganisasjonenes praksiser, ligger den som et 
bakteppe for de sosiokulturelt orienterte aktivitetene i barneorganisasjo- 
nene. Overordnet viser studien at disse migrantorganisasjonenes poli- 
tiske potensial ikke utelukkende kan forstås ut fra en nasjonal kontekst, 
fordi de primært aktiveres på en transnasjonal arena og i transnasjonale 
relasjoner. 

Gjennomgående finner vi støtte for at det foregår et samspill mellom 
transnasjonale bånd og integrasjon. Dette reflekteres i hvordan organi- 
sasjonenes sosiokulturelle og politiske praksiser er tett sammenvevd. Vi 
finner at disse migrantorganisasjonene har potensial til å innta en viktig 

rolle som sosial og politisk integrasjonsarena i en norsk kontekst, men en 
slik posisjon synes i større grad å aktiviseres dersom organisasjonene har 
transnasjonale bånd og nettverk. Integrasjon utelukker med andre ord 
ikke utvikling av transnasjonale relasjoner og vice versa. Snarere tvert 
imot. De organisasjonene som har transnasjonale bånd og utøver trans- 
nasjonale praksiser, synes å være de som i størst grad orienterer seg mot 
norsk nettverksbygging. Det er også de som i størst grad fremhever vik- 
tigheten av å være integrasjonsarena for sine medlemmer inn i en norsk 
kontekst. 

